
PREDGOVOR 


Bio sam potaknut s nekoliko strana (posljednji je 
bio P. Dominik Mandić), da bih napisao moja sjećanja 
na «Hrvatski katolički pokret». Većina onih koji su 
u njemu imali vidniju ulogu već su preminuli; mali 
broj onih koji još žive u domovini, ne smiju uopće 
pisati o tom razdoblju katolicizma u Hrvatskoj, a i ti 
će doskora završiti svoju zemaljsku putanju. Pošto su 
pak i u emigraciji već rijetki koji su u tome pokretu 
sudjelovali, prihvatio sam tu pobudu, da bi se bar 
nešto sačuvalo od tog prvog katoličkog gibanja u 
Hrvatskoj, koje je započelo početkom ovog nejpna i 
trajalo do drugog svjetskog rata. 

Odlučujem se, premda svjestan poteškoća u ovom 
pothvatu: prvo, nalazeći se u inozemstvu nijesu mi 
dostupni nikakvi izvori o samom pokretu, a pitanje 
je, da li su ti izvorni dokumenti (razni izvještaji, za- 
pisnici, dopisništvo, okružnice itd.) još negdje pohra- 
njeni u domovini, jer često i sama pohrana takva 
materijala može predstavljati u očima komunističkih 
vlasti « zločin protiv naroda». Drugo, nemam pri ruci 
ni onaj pomoćni materijal dnevnog i periodičnog tiska 

toga razdoblja od pola stoljeća iz kojega bih ipak 
mogao prisjetiti se mnogo toga, točnije određivati neke 
datume, događaje, ljude i sl. Treće, moje sudjelovanje 
u Hrv. kat. pokretu (HKP) pada između dva rata, tj. 
kroz posljednja dva desetljeća njegova života, i k tome 
samo posljednje desetljeće boravim u Zagrebu, gdje se 
je ipak odigravalo najvažnije, kao u svojem središtu, 
odakle se mogao dobiti potpuniji uvid u HKP: u 
njegove misli vodilje, struje, tendencije, kao i bolje 
poznavanje ljudi, njihovih međusobnih odnosa i sl. 
Četvrto, ja sam surađivao među domagojskim đa- 
štvom, premda sam, osobito u početku, surađivao i s 
orlovima, organizirao po koje društvo u Dubrovniku 
i okolici, prisustvovao sam nekim tečajevima i sleto- 
vima itd. Nijesam nikada prekinuo vezu s njima, ali 
ipak moram priznati, da njihov kasniji život i rad 
nisam pratio neposredno i iznutra. 

U težnji da bih bio što potpuniji i objektivniji, 
bio sam poslao moj prvi rukopis nekim viđčnijim 
orlovima-križarima, kao i domagojcima i seniorima, 
s molbom da bi mi u tom mojem nastojanju pomogli 
svojim vlastitim. sjećanjima i odnosnim nadopunama. 
Ali nijesam dobio nikakav važniji prilog u tom smislu. 
Neki mi pišu: « Trebalo bi nadopuniti to i to», a ja 
sam im upravo radi toga i poslao moj rukopis na uvid, 
da bi mi pomogli ispuniti neke praznine, koje oni 
ipak ne nadopunjuju. Drugi se pak navraćaju na stare 
prigovore iz doba razdora u pokretu, koje sam htio 
spomenuti samo kao vremenske pojave, ali već od- 
življene, vremenom opovrgnute i danas stvarno bez- 

predmetne. Ipak podržavanje tih starih objeda još i 
dandanas pa i sa strane onih koji nijesu pripadali po- 
kretu, navelo me je, da se i na njih nešto opširnije 
osvrnem, da bih postavio činjenice, događaje i ljude 
na njihovo pravo mjesto, suzdržavajući se pak s moje 
strane da ne upadnem u istu nevolju iznoseći tuđe 
nedostatke. 

Jedan od onih koji su imali prigodu pročitati moj 
prvi rukopis primjećuje, da naslov « Uspomene» ne 
odgovara načinu moje obradbe, tj. sadržaju. Veli, da 
se zalijećem u povijest, što ne bi spadalo u memoare, 
te da bih se morao odlučiti ili za memoarsku literarnu 
vrst, po kojoj bih morao izbjegavati « idejne analize i 
rasprave », a iznositi samo « vlastite doživljaje, anegdote, 
sudove i izravne poglede na ljude i stvari», ili pak da 
bih morao pisati povijest pokreta, i u tom slučaju moj 
bi prikaz imao biti precizniji, zaokruženiji i potpuniji. 
Primjedba nije baš bez temelja, kada bismo se nalazili u 
normalnim prilikama u domovini i slobodi, ali obzi- 
rom na postavljeni cilj i okolnosti u kojima pišem, 
ona stvarno postaje neprovediva. Ne mogu dakle 
pisati povijest pokreta, a drugo, predmnijevam da me- 
moarska vrst literature ipak ne postavlja tako strogi 
restriktivni zahtjev. 

Iz već iznesenih razloga nastojim dakle unijeti 
ovdje ne samo moje izravne osobne doživljaje, nego 
ih nastojim uklopiti u opće ondašnje povijesne okvire, 
kratki povijesni prikaz za života biskupa Mahnića, što 
ja osobno nisam proživio, zatim razdoblje koje sam 
doživio i na kraju osobne sudove, kao jednog od 

sudionika u pokretu, a sve u težnji da bi se sačuvalo 
što više od HKP za njegov možebitni kasniji povijesni 
prikaz. Bez takva, bar donekle zaokruženog prikaza 
ostali bi često neshvatljivi i moji osobni doživljaji. 

Nakon trideset godina, mislim da je protekao do- 
voljan vremenski rok, da bi se HKP mogao promo- 
triti i prikazati - što i nastojim - iz objektivne povijesne 
doglednice. Drugo, nastojao sam ga prikazati kao 
jedinstven pokret, jer je i nastao iz iste inicijative, bio 
je nadahnut istom vjerom, vođen istim idealima i 
nadom, težio je konačno istoj svrsi, bez obzira na 
njegov razdor u trećem desetljeću. U tom smislu na- 
stojim iznijeti: kako je nastao, što je htio, kakve je 
naravi bio, kroz koja razdoblja je prošao, u kakvim 
je odnosima bio s drugim strujama i pokretima kao i 
s našim društvom, ali osobito prema crkvenoj hijerar- 
hiji, zatim na kojim se pitanjima razdvojio, u čemu 
se sastojala njegova dinamička prodorna snaga i izdrž- 
ljivost, te konačno posljednje pokušaje nadb. Stepinca 
oko koordinacije svih grana pokreta prema načelima 
katoličke akcije. Radnička bibilstela, 

Priznajem nedostatke, možebitne netočnosti i praz- 
nine u ovim uspomenama, a koje nijesam u stanju 
popuniti i popraviti. Slodobno je stoga svim čitate- 
ljima, koji bi ustanovili kakvu znatniju prazninu ili 
netočnost, da bi me upozorili, ostajući uvijek pripravan 
na nadopune i ispravke. 


Bio sam se ponadao pronaći štogod od našega: 


tiska, osobito katoličkoga u knjižnici Hrvatskog zavoda 

Sv. Jeronima u Rimu, ali nažalost nijesam našao ni- 
kakvih potpunih publikacija, koje bi došle u obzir za 
moju radnju, osim Katoličkog lista, glasila zagrebačke 
nadbiskupije. 

Dobrotom pak mgr. dr. Đure Kokša, rektora za- 
voda Sv. Jeronima, dobio sam brošuru In aedificatio- 
nem od Ante Pilepića, (koji je duži niz godina djelovao 
uz Mahnića u Krku, da kasnije prijeđe u Split) tiskanu 
kao rukopis g. 1938, a koja se uglavnom bavi pitanjem 
razdora u našim katoličkim redovima. 

Istim načinom sam dobio i Magnum crimen_od 
Viktora Novaka, koji Hrv. kat. pokretu posvećuje 
jedno poglavlje pod, za pisca, karakterističnim naslo- 
vom « Žuti i crni mravi - Kat. Akcija - Klerikalci među 
sobom », a već takav naslov sam po sebi diskreditira 
pisca kao objektivnog povjesničara i lišava ga svake 
vjerodostojnosti. On je ipak kušao pružiti - možda 
prvi - neki povijesni pregled katoličkog pokreta kod nas, 
marno pokupivši odasvuda podatke i citate, koji su 
mu mogli poslužiti kao potvrda njegovu tendencio- 


znom i zlonamjernom prikazu našega pokreta. Radilo 


bi se stvarno o nekoj masonsko-komunističkoj odmazdi 
našem katolicizmu, stoga smatram suvišnim i izvan- 
vremenskim svaki pokušaj osvrtanja i pobijanja njego- 
vih tvrdnja i insinuacija. 

Svakako sam vrlo zahvalan mgr. Kokši na poka- 
zanoj usluzi, jer sam na taj način mogao ispuniti neke 
praznine i prisjetiti se nekih zaboravljenih stvari. 

Od ostalog tiska, koji sam upotrebio pri pisanju 
ovih uspomena, navodim: Biskup Mahnić od fra Igna- 

cija Radića, franjevca-trećoredca, u nakladi « Dobre 
štampe», Požega 1940. - Antun Mahnić-biskup krčki o 
50-foj godišnjici smrti od Antuna Toljanića, Rijeka 
1970. - Dva broja Katoličkog godišnjaka, od g. 1971 i 
1972, izd. Hrv. književnog društva Sv. Ćiril i Metod, 
Zagreb. - Poslužujem se i člankom: Tako je to bilo 
počelo od Iva Lendića u Hrv. reviji, 1972. - Knjigu 
Vrbaneka, Dr. Ivan Merz, imao sam nažalost samo par 
sati na raspolaganju. - Konačno mi je dopao u ruke 
i jedan broj Luči, zapravo posljednji broj, 9-10, od 1942. 

Spominjem, iako nemam pri ruci, i smotru Osoba 
i duh, Madrid, koju su uređivali Hijacint Eterović i 
Luka Brajnović, a koja je počesto pisala o našem po- 
kretu. Spominjem nadalje da je Pavle Tijan pisao o 
HKP-u u Panorama del pensamiento contemporaneo (11) u 
nakladi Guadarrama, Madrid 1959, koji nijesam imao 
pri ruci kod pisanja ovih uspomema. Imam pak kod 
sebe jedan krakti i sažeti prikaz HKP-a od istoga P. 
Tijana, što ga je napisao odmah nakon rata, već u 
emigraciji i koji je ostao u rukopisu. 

Imao sam pri ruci i članak Anice Nazor: Svesci, 
br. 17-18, Zagreb 1970. 


Od strane literature sam «upotrebio slijedeća djela: 


Lexikon fir Theologie und Kirche, pod natuknicom 
Katholiche_Bewegu ng. 


Članak od O. Nell-Breuning, u Stimmen der Zeit, 
H. 7, 1972. 


12 


I. LENHART, Idee, Gestalt und Gestalter der ersten 
deutschen Katholikentages in Mainz 1848, Mainz 1948. 


I. CIvARDI, Compendio di Storia della Azione Cat- 
tolica, Colletti, Roma. 


H. MAR: Kirche und Gesellschaft, Miinchen 1972. 
JEANNE CARON, La dćmocratie silloniste, Paris 1967. 


. Herders Theologisches Taschenlexikon, izd. K. Rah- 
ner, u sv. 8. Katolička Akcija. 


ERNEST PEZErT, Chrćtiens au service de la citć, De 
Ićon XIII au Sillon et au M.R.P. 1891-1965, Paris 
1965. 


Rivista del clero italiano, Milano, lip. 1937, 306. 


Jean-Louis Loubet del Bayle, u talijanskom prije- 
vodu: I non-conformisti degli anni trenta, Roma 1972. 

I 


HRVATSKI KATOLIČKI POKRET 
ZA VRIJEME MAHNIĆA 


Ideje i ljudi koji ga pokreću 


Hrvastki katolički pokret (HKP) pokrenuo je 
krčki biskup Antun Mahnić u zori našeg stoljeća, a 
bio je jedan od brojnih tadašnjih pokreta u Evropi. 
Francuska revolucija je označivala svršetak Evrope kao 
jedinstvene duhovne tvorevine, stoga od tada počinje 
blijediti u duhovima životna napetost između transce- 
dencije i ovozemaljskog života; um iziskuje vrhovnu 
vlast uz popratno zamračenje slike Božje u čovjeku. 
Čovjek će odsada nastojati uređivati sve samostalnije 
svoju zemaljsku egzistenciju, uz konačni pokušaj isklju- 
čenja vjerskog događaja, ili kako se isticalo, bez «in- 
tervencije izvana», kao i bez objektivnog morala. 

Katolički vjernici prošlog stoljeća su se dakle na- 
lazili pred takvim stanjem, i oni ga prihvaćaju u smislu: 
poslužiti se proglašenim pravima slobodnih građana za 
izgradnju društva, a da pri tome ne zaniječu kršćan- 

sku prošlost, koja je oblikovala ono što se naziva Evro- 
pom, a za koju je još nedavno Pavao VI mogao us- 
tvrditi (1), da je živo prožeta kršćanskim poimanjem 
života osoba i naroda. Novo-je kod tih pokreta, da 
oni nijesu izravno djelo službene Crkve, nego su to 
sami vjernici, laici koji na taj način inauguriraju vrst 
novovjekog apostolata. Bili su instinktivno shvatili, da 
se na koncu radi o njima i ne dozvoljavajući da ih se 
zatvori u neki geto, kako se to htjelo s druge strane, 
oni su načeli otvoreni razgovor s modernim svijetom, 
govoreći novim univerzalnim jezikom koji obuhvaća 
i razjašnjuje prošlost i sadašnjost, a koji jezik razumiju 
široki slojevi pučanstva, kao i školovani ljudi. Otva- 
raju se dakle novim filozofskim i kulturnim strujama, 
kao i društveno-gospodarsko-političkim razvojima, kao 
industrijalizaciji, novim socijalnim problemina, novo- 
nastalim nacionalnim državama i pozitivnim znano- 
stima, da bi u tom novom razvoju navrgnuli kršćanske 
elemente, osnažili transcedentnu vjeru i tako zasvje- 
dočili prisutnost evanđeoske poruke u svijetu. 
Prihvaćaju i poslužuju se dakle novom svijesti i 
pravima slobode i pozitivne kritike, a služeći se isto- 
vremeno istim građanskim pravima i dostignućima, 
oni iziskuju slobodu i za one koji vjeruju, promatra- 
jući pri tome sve više Crkvu u novom svijetlu, tj. 
neovisnu od države i javnih vlasti, nasuprot minulog 
apsolutizma. Postaje im jasno, da sloboda navještanja 


(1) Dne 17.11.1974. 

vjere, kao što i sama sloboda Crkve nije više stvar 
jamstva državnih vlasti, nego postaje stvar i dužnost 
samih vjernika. Radeći se o običnim vjernicima ti 
pokreti nijesu pokrenuti «odozgo «, nijesu povijesni 
učinak nekog «principa autoriteta», romantike ili fi- 
lozofske restauracije, nego. slobodni pokret vjernika 
Crkve za Crkvu (2), tj. pokret «odozdo ». 

i Njihova pojava je svakako novost u Crkvi: obični 
vjernici, svjetovnjaci, ljudi iz puka ulaze, po prvi put 
u novijoj povijesti Crkve, djelatno u nju. Crkva se 
sada preko njih povezuje sa svim područjima javne - 
djelatnosti, misli i života; oni, neopterećeni vlašću, 
posjedima ni prošlošću, moralno zastupaju Crkvu u 
civilnom društvu, brane je i izvojšćuju njezina prava . 
na slobodu pastve i evangelizacije; ukratko to su po- 
kreti modernog vremena, kada vjernici oblikuju svi- 
jest, da su oni Crkva i da prema tome imaju preuzeti 


. svoju ulogu u njezinu životu i društvu. Ovo novo 


buđenje Crkve zaprepašćuje ondašnje laiciste, koji su 
mislili da su već obračunali s Crkvom, i stoga nastaje 
žestoka borba i napadaji na vjeru i Crkvu pri čemu 
se upotrebljava već poznati rječnik jednak ondašnjem 
pokoljenju, kao i današnjem komunističkome. 


Spomenuh novu «ulogu» katoličkih pokreta, ali 


brzo je nastalo pitanje, na koja područja, kojim sred- 


stvima i do koje granice mogu nastupati obični vjernici, 


(2) Lexikon fir 'Theologie und Kirche, pod « Katholische 
Bewegung ». 


17 


uzevši u obzir da su biskupi s papom na čelu, posta- 
vljeni da upravljaju Crkvom i za nju odgovaraju. 
Na tim i sličnim pitanjima nastat će duge rasprave, 
razilaženja i sukobi gotovo kod svih katoličkih po- 
kreta na svijetu. Uzevši ipak u obzir da mnoge ideje 
i postavljena pitanja nijesu bila tada još jasno defini- 
rana, ni diferensirana sa strane Crkve; da je njihov 
program bio odveć široko zamišljen od vjerskog preko 
prosvjetnog i socijalnog do političkoga; da su imali 
k tome ondašnjim uspavanim vjernicima i onima koji 
su vodili u javnom životu dokazati opravdanost svojeg 
gibanja, prihvaćanja novih tadašnjih dostignuća i svojeg 
radikalnog stava i nastupa, da bi Crkva mogla biti 
prisutna i u novim povijesnim prilikama i svjedočiti 
za Isusa Krista, nema nas začuditi njihovo razilaženje 
u programima i metodama djelovanja. 

Naš HKP nije imao u svojim redovima znatnijih 
predstavnika minulog feudalnog razdoblja, dok hrvat- 
sko građanstvo je bilo tek u zametku, nailazit će pak 
još na neke elemente jozefinističkog mentaliteta, tako 
da će se u svojem nastupu sukobiti uglavnom s novom 
liberalističkom, modernističkom inteligencijom, dok će, 
kao područje svojeg prosvjetnog djelovanja, imati 
hrvatsko selo što su ga braća Radići u gornjoj Hrvat- 
skoj već znalački obrađivali. Članovi HKP bili su u 
svojoj velikoj većini seljački sinovi, umom i srcem 
otvoreni svim pitanjima bez rezerva konservativaca i 
zauzetih položaja, premda je bilo tada svećenika i 
vjernika koji su bili zasjeli na položaje, ili radije uz 
položaje, i stoga nijesu pratili blagohotnim očima taj 

novi pokret radikalne katoličke mladeži. To i jest 
razlog da naš HKP, kroz prva dva desetljeća svojeg 
opstanka, nije bio razdiran nutarnjim raspravama, kao 
neki drugi katolički pokreti, a što će se kod nas poja- 
viti tek u trećem desetljeću, tj. iza prvog rata, ali ne na 
sociološkoj osnovi, nego više na organizatornoj i me- 
todološkoj. 


:HKP nastaje dakle na istom povijesnom valu kao 
i ostali katolički pokreti u svijetu, ali, jasno, s našom 
vlastitom problematikom i konkretnom primjenom. S 
jedne strane vodi borbu prema vani — u okolnostima 
. tadašnjeg povijesno-kulturnog zbivanja — tj. protiv 
zabluda racionalizma, pozitivizma, naturalističke i ma- 
terijalističke filosofije, modernizma, ukratko liberalizma, 
a što je sve dolazilo sa Zapada, smatrajući vjeru i Crkvu 
zaprekom novog razvitka, niječući im stoga razlog 
opstanka, a što se «per extensionem » proširuje i na 


“ HEP koji svojim idejama i radom, kao i samim op- 


stankom naglašava prisutnost kršćanstva u hrvatskom 
narodu. Te moderne liberalističke struje nijesu se za- 
dovoljavale da vrše proces oslobađanja kulturnog ži- 
vota od stanovite kuratele Crkve i da na taj način 
naglase kulturnu autonomiju, kako je to odgovaralo 
novom vremenu, nego su se obarale — po tuđem 
uzoru — na Crkvu kao takvu potkopavajući i same 
temelje vjere, sačuvavši još sim pojam Boga, ali više 
kao nekog apstraktnog deističkog boga. K tome se 
pojavlijvao i socijalizam, koji pomalo prodire među 


još relativno malobrojno hrvatsko radništvo. 

Nadodajem još i to, da je 19 st. za Hrvate bilo - 


doba narodnog buđenja i borbe oko okupljanja svojih 
dijelova u smislu suvremene nacije, prije svega svih 
pokrajina iza duge rastrganosti na razne države i kul- 


turne krugove, kao i različite političko-upravne sustave. - 


Stoga je bilo od velike važnosti kakav će duhovni 
smjer i kulturnu fizionomiju dobiti nacija u času svo- 
jeg novovjekog oblikovanja. Upravo ova činjenica 
narodnog buđenja omogućuje nam shvatiti nacionalno 
obilježje HKP, možda više nego kod drugih sličnih 
pokreta. Pri svemu tome bit će upravo mladi hrvatski 
intelektualci koji će imati vodeću ulogu, u prvom 
redu oni koji su krajem prošlog stoljeća bili oblikovani 
na vanjskim sveučilištima, naročito učenici Čeha Ma- 
saryka u Pragu i njegove «realističke škole». Oni će 
nove liberalno-modernističke ideje širiti kod nas u po- 
litici, gospodarstvu i društvu, ali prije svega u knji- 
ževnosti i u kritici naše povijesti, dajući nove smjernice, 
koje će u svojoj konačnici dovesti do današnjeg stanja. 
Ni tadašnji političari, ni dobar dio svećenstva nijesu 
dovoljno shvatili važnost nastupa tih novih ljudi i 
ideja toliko sudbonosnih za našu buduću povijest i 
kulturni život naroda. Jednako tako s iste strane ope- 
tovat će se kasnije neshvaćanje važnosti komunističkog 
prodiranja kod nas, u godinama koje su prethodile 
drugi rat, Svećenstvo u banskoj Hrvatskoj, gdje se taj 
proces uglavnom odvijao, još je bilo pod utjecajem 
jozefinizma. Hrjelo se živjeti u miru, ta narod, seljaci 
još su ispunjali crkve i obavljali svoje vjerske dužnosti, 
smatrajući stoga neuputnim stvarati nove frontove i 

sukobe s novim ljudima. S takvim mentalitetom je 
shvatljivo i nepovjerenje prema mladom HKP ili toč- 
nije katoličkim đačkim pokretima i mladim intelektual- 
cima, koji su se kritički i bojovno tada odnosili prema 
novoj liberalističkoj navali. 

Ipak to čarkanje s protivnicima sačinjavalo je nuz- 
grednu zadaću nekih pojedinaca, dok je bitni sadržaj 
rada i smisao HKP bio: duhovno-intelektulno obrazo- 
vanje novog katoličkog sloja; širenje prosvjete i pro- 
buđenje kršćanske svijesti u širokim slojevima pučan- 
stva, za novu izgradnju društva na pomolu, prožetoga 
kršćanskim vrijednostima. Bit će biskup Mahnić, naj- 
bolji poznavalac tadašnjeg idejnog strujania i stanja 
kod nas, koji će pokrenuti novo katoličko gibanje 
među Hrvatima, i to najprije među hrvatskim đaštvom. 

Prije nego prijedem na sam naš pokret, smatram 
uputnim pružiti najpotrebniji pregled drugih katolič- 
kih gibanja, koja su nas uostalom nešto i pretekla. 


Prva suvremena gibanja katoličkih laika u svijetu 


Da bismo mogli shvatiti katoličke pokrete u svi- 
jetu, njihova načela, stavove, metode i svrhe moramo 
ih promatrati iz ugla ondašnjeg povijesnog razvoja 
misli i društva. Stari poredak se srušio: nestali su ce- 
hovi, korporacije, bratovštine; ukidaju se samostani i 
raspršuju redovnici, škole se zatvaraju, Crkva se ra- 
stavlja od države i progoni, zapljenjuju se crkvena do- 
bra i umjetničko blago. Sjetimo se nadalje trium/fal- 
nog nadolaska kapitalizma, prvih socijalističkih teorija 

i pokreta, opetovanih pobuna od izrabljivanog rad- 
ništva i sl. Filozofija, politika, ekonomija i pedagogija 
traže svoje nove temelje uglavnom u racionalizmu i 
pozitivizmu. Sve te pojave postavljaju Crkvu pred 
novim problemima kojima se ima odgovoriti. Jedan 
od tih očekivanih odgovora je, da gotovo u svim 
evropskim zemljama, gotovo u isto vrijeme i na sličan 
način, pojavljuje se novo vjersko, društveno i kulturno 
gibanje, kao nova orijentacija u novom povijesnom 
razvoju u kojem sada vode glavnu riječ obični vjernici. 

Kao polaznu točku mogli bismo uzeti francusku 
revoluciju, koja, uz tek navedene činjenice, te svojom 
«civilnom konstitucijom klera», niječe autonomiju i 
nutarnju slobodu Crkve, a što će brzo postati uzorom 
i za druge zemlje, osobito iza Napoleonovih zavoje- 
vanja. U tim činjenicama nalazimo početak rastave 
Crkve od države: država prestaje biti neki branilac 
Crkve, a Crkva prestaje biti neki moralni potporanj 
civilne vlasti. Započinje naime demontiranje onoga što 
se kroz duga stoljeća nastojalo uskladiti uz trajne 
sukobe i nesporazume. S francuskom revolucijom da- 
kle započinje rastava «oltara od prijestolja », ili, kako 
se danas voli reći, prestaje Konstatinova era, premda 
ne najednom ni posvuda na isti način. Još će se kroz 
neko vrijeme podržavati sve krhkije niti na vrhovima, ali 
u duhovima vjernika sazrijeva sve jasnije uvjerenje, da 
je to doba minulo, a u čemu su ih uvjeravali brojni i 
česti sukobi, progoni kao i pokušaji zaularenja Crkve. 
S Vatikanskim koncilom II. pristupit će se konačnoj 
likvidaciji tragova toga razdoblja. 

U unutarnjem životu Crkve spomenimo  galika- 
nizam i jansenizam u Francuskoj te jofizenizam u 
Austriji, koji se nas izravno tiče, a provodi ga Josip II. 
On vlada racionalistički u duhu prosvijetljenog apso- 
lutizma, a pod izlikom obrane vjere ostvaruje laičku 
državu i laičku svijest, nastojeći po svojim činovnici- 
ma, vojsci i po «državnoj Crkvi» stvoriti jedinstvenu 
državu s njemačkim jezikom. Njegova načela i reforme 
postaju neke vrsti crkvenim pravom; on nameće bis- 
kupe, dijeli beneficije po svojoj volji, sve na štetu 
dobra vjernika i same Crkve. To je vrijeme kada su- 
vereni ulaze u konklave, ponizuju pape, favoriziraju 
svjetovni kler kao potrebni organ za djelovanje Crkve, 
ali su neprijatelji crkvenih redova; ukidaju samostane 
ili im onemogućuju veze s vrhovnim poglavarima u 
Rimu, čak ih odriješuju zavjeta poslušnosti prema 
njima. God. 1781 Josip II ukida oko 800 samostana, 
a sam posjet Pija VI vrlo malo mijenja u toj njegovoj 
crkvenoj politici. Crkva je dakle podložena državi, 
htjelo se je prilagoditi « državi dobrotvornosti» (Wohl- 
fahrstaat), svesti je na ustanovu za zaštitu morala i kao 
takva imala bi biti u svim stvarima (i u samoj investi- 
turi, koja se označavala kao ljudsko djelo) podložna 
državnom poglavaru. 

Na temelju takva shvaćanja Josip II miješao se u 
disciplinu crkvenog života, određivao diobu župa i 
biskupija, nije priznavao papi vlast dispensiranja, ni 
pravo «ekzemcija», niti ikakvu neposrednu jurisdik- 
ciju u carskim zemljama. Za dekrete i naredbe Sv. 
stolice trebao je carski « placet» i « exequatur», a sao- 

braćaj obavljao se preko ministarstva bogoštovlja. 
Jozefinizam kao pravno stanje trajao je oko 60 godina. 

Slično stanje vladalo je i u drugim evropskim 
državama. U Njemačkoj iza Bečkog kongresa (1814- 
15) Crkva se smatrala kao neka državna ustanova, 
službenica države, i to ne samo u vanjskoj crkvenoj 
upravi, nego i u stvarima vjere, ispovijesti i vršenju 
vjerskih dužnosti, uz pritisak na same savjesti. Crkvena 
sekcija ministarstva bogoštovlja, a ne biskupi, uprav- 
ljala je biskupijama, ostajući biskupima jedino pravo 
dijeljenja krizme i sakramenta sv. reda, a na službe- 
nim pohodima biskupe prati državni komisar, Ovo i 
slično instrumentaliziranje ili zagušivanje slobode Crkve 
sa strane sve izrazitije agnostičke države, označuje 
svršetak slobodne uzajamne suradnje među njima, ali 
se može nazvati i vrhuncem klerikalizma već prema 
uglu s kojeg se gleda i smislu koji se daje riječima (3). 


(3) Poznati katolički njemački sociolog O. Nell-Breu- 
ning, iznašajući svoja sjećanja na « Volksverein », spominje 
da je u to doba biti-katolikom u Prusiji značilo biti građa- 
ninom drugog reda, ali ni u samoj Bavarskoj nije bilo druk- 
čije zbog jozefinističko-liberalne države. Biti-katolikom pred- 
stavljalo je teški «handicap». Bismarckov « Kulturkampf» 
izaziva među katolicima nepovjerenje prema državi i stoga 
kao prvu državno-građansku dužnost katolika: braniti prava 
Crkve i Sv. stolice. Stranka « Centruma» po svojim pravi- 
lima nije bila katolička stranka (u nju su mogli, i stvarno 
su bili, premda u malom broju, i nekatolički parlamentarci), 


ali u očima katoličkih vjernika on je bio smatran svjetskom" 


rukom Crkve, gl. Stimmen der Zeit, br. 7 (1972). 

Da ne duljim s ovim povijesnim refleksijama, 
dovoljno je za moj predmet spomenuti i prve dobre 
plodove toga previranja i preustrojstva. 

U prvom redu stoji činjenica da je nestalo plemstvo 
s vodstva naroda. Na biskupske stolice i na druga 
važna mjesta crkvene uprave sve više dolaze sinovi 
običnih građana. 


Drugo, budući da je civilna vlast prestala biti 
državna i pravna zaštita Crkve, tu ulogu odsada preu- 
zimaju sami vjernici, laici koji ulaze djelotvorno u 
život Crkve svrstavajući se u prvo vrijeme « za obranu 
prava i slobode Crkve» (4), što je vrlo važno i pozi- 
tivno za daljnji razvoj crkvenog života. Počinju se 
naime oslobađati katoličke «ilegalne » snage, koje stva- 
raju jezgru novih pokreta za prava i slobodu Crkve, 
u stvari za prava i slobodu samih vjernika, koji sve 
Jasnije razvijaju svijest svoje vjerske zajednice ili Bo- 
žjeg puka, tako da oni postaju naravni saveznici Sv. 
stolice. 


Prvi primjer katoličkog pučkog pokreta u tome 
smislu dala je irska « Catholic Association», pod vod- 
stvom O Connella, izborivši g. 1829 građansko-državnu 
jednakopravnost irskih katolika. Pod utjecajem te po- 
bjede organizira se u Francuskoj pokret slobode: « Pour . 
la defense de la religion catholique». Iza srpanjske 
revolucije g. 1848, La Mennais u Avenir traži rastavu 


(“) Više o tome u Iđee, Gestalt und Gestalter des ersten 
deutschen Katholikentag in Mainz 1848, od Lenharta 1948. 

Crkve od države, koja je postala nekršćanska, zatim 
pravo sastajanja i udruživanja radnika, kršćansko škol- 
stvo, međunarodna udruženja za crkvenu slobodu itd. 
Na te ideje La Mennais-a pozivaju se belgijski kato- 
lici g. 1830, kada ustaju protiv Nizozemske, dok slični 
pokret u Poljskoj protiv cara samodršca nije donio 
uspjeha. Ovaj isti val donosi slobodu Crkve i u južno- 
američkim zemljama gdje se odsada postavljaju za 
biskupe domaći sinovi. Ova nova svijest i po njoj 
probuđeni pokreti razvijaju se i proširuju na druga 
područja. U Francuskoj vode Lacordaire, Ozanam, 
Montalembert i drugi; u Italiji pojavljuje se Giobertijev 
« neoguelfizam » itd. (5). 

Za vrijeme vladanja Marije Tereze i Josipa II Europa 
izlazi iz baroka i ide prema prosvjetiteljstvu. Istovre- 
meno ide iz razdbolja zemljišnog gospodarstva prema 
kapitalističkoj industrijalizaciji što rađa pobjedonosnom 
liberalnom revolucijom, kada se obračunava sa starim 
apsolutističkim režimima i stvara novo političko, go- 
spodarsko, društveno i vjersko ozračje, prihvaćajući kao 
pravilo javnoga života laicizam, provodeći rastavu 
Crkve od države, morala od ekonomije, znanosti od 
vjere, koja bi po tom shvaćanju bila privatna stvar 
pojedinaca, ali najčešće se ta rastava pretvara u progone, 
a laicizam u antiklerikalizam (6). Ali se i katolički 
vjernici sa svoje strane poslužuju liberalnim ustavima, 


(5) Lexikon, kao gore. 
(6) L. CrvaRpr: Compendio di storia della A. C. italiana, 
Roma, st. 55. 

pravima i slobodama građana te se u tom smislu orga- 
niziraju u službi Crkve, najprije za njezinu obranu, a 
zatim za vjersku restauraciju i slobodu djelatnosti. 
Na taj način katolička suvremena gibanja postav- 
ljaju u prvi čas glavnu težinu na slobodu Crkve i 
vjere, da odmah uz to pristupe rješenju društvenog 
pitanja koje je po industrijskoj revoluciji postalo sve 
žurnije, pozivajući se pri tome na ustavna načela slo- 
bode i jednakopravnosti, i sve to u znatnoj neovis- 
nosti od crkvene hijerarhije. 

To bi bila povijesna pozadina ili točnije ozračje u 
kojem će nastati katolički pokreti u evropskim zem- 
ljama. Iza kako su predvodnici ispitali i zacrtali osnovni 
misaoni smjer, pravo organiziranje vjernika započinje 
tek u drugoj polovici prošlog stoljeća. Prvo okuplja- 
nje nosi općeniti značaj, dok će se kasnije pojaviti 
posebni pokreti za različita područja i društvene slo- 
jeve. U Francuskoj se organizira «Ligue catholique 
pour la dćfense de VPEglise »; u Belgiji, « L'Union ca- 
tholique»; u Njemačkoj « Katholischer Verein », « Ka- 
tholikentag », a kasnije razna đačka, omladinska, -rad- 
nička udruženja kao i poznati « Volksverein»; u Švi- 
carskoj « Piusverein»; u Engleskoj « Catholic union»; 
u Španjolskoj «Asociaci6ćn de cat6licos»; u Italiji 
« Associazione cattolica per la liberta della Chiesa », 
koja, ukinuta, oživljuje pod imenon «SocietA della 
gioventu cattolica italiana» i organizira u Veneciji 
prvi kongres talijanskih katolika gdje se rađa « Opera 
dei Congressi» 1876. Poznati talijanski sociolog Giu- 

seppe Toniolo započinje s organiziranjem Talijanskog 
socijalnog tjedna. 
To su dakle početne pojave katoličkog gibanja, 


koje bjelodano pokazuju nadolazak novih vremena za 


Crkvu, a to je početak općeg buđenja katoličke svijesti 
i prvih pokreta katoličkog laikata kod svih evropskih 
naroda. Ono će se postupno razvijati, umnažati na 
raznim područjima kao organizirane djelatnosti, sa- 
vezi, ustanove uz sve veći broj publikacija, s kojima 
se rađa suvremeni katolički tisak. U ovom razdoblju 
od sve veće važnosti za vjernike postaje novo socijalno 
pitanje. Prva industrijska revolucija nalazi se na vrhun- 
cu svojeg uspona kao klasični kapitalizam, koji bez- 
savjesno izrabljuje nagomilano mnoštvo radnika po 
svojoj neobuzdanoj pohlepi, na što proletarijat reagira 
sa socijalizmom, a što prouzrokuje zaoštrenje dru- 
štvenih sukoba. Obje te pojave raskršćanjuju društvo: 
socijalizam razara vjeru među radnicima, a klasični 
kapitalizam, u duhu iluminizma, započinje opajati 
mnoštva vjerom u bezkonačni progres, uz nijekanje 
kršćanskih ćudorednih zakona u društvu, kulturi i 
gospodarstvu uz popratno nestajanje vjere u nadna- 
ravno u prvom redu u građanskim sredinama. Pred 
tim novim pojavama katolici su bili postavljeni, s 
jedne strane pred pitanje obnove i novog smjera vjer- 
skog života u novom društvenom sklopu, a s druge 
sa složenim problemima teškog radničkog stanja, tj. 
s novim gospodarsko-društvenim i političkim proble- 
mima. Ovim pitanjima posvećuje se sve veći broj 
katoličkih prvaka, pretežno laika, a koji će u tom 

djelovanju pokrenuti čitav niz pothvata, inicijativa i 
udruženja. U tom pogledu nalazili su se na prvom 
mjestu njemački katolici. Oni su postali prvoborci 
na području socijalne politike i dali Njemačkoj najna- 
prednije socijalno zakonodavstvo (7). 

Kada je naime Bismarck odlučio zahvatiti i učiniti 
podnošljivim tadašnje radničko stanje u Njemačkoj, 
naišao je na vrlo mali broj sposobnih ljudi za provo- 
đenje toga pothvata, uzevši u obzir da su socijaldemo- 
krati odbili suradnju u tom pothvatu, smatrajući te 
mjere jednostavnim  zaobilaženjem rješenja velikog 
društvenog pitanja. Glavni suradnici u toj socijalnoj 
politici su došli Bismarcku iz « Centruma», tj. od 
katolika okupljenih u toj stranci, koji su za takav rad 
bili spremani u svojim katoličkim udruženjima, a po 
svojoj vjersko-socijalnoj etici bili su voljni doprinijeti 
svoj doprinos u rješavanju socijanih problema. Taj 
socijalni odgoj i rad se kasnije upotpunjuje i usavršava 
s osnutkom « Volksvereina » (8). « Volksverein » je bio 
osnovan g. 1890 kao središnja ustanova novog kato- 
ličkog gibanja u Njemačkoj. Ljudi iz njega prihvatili 
su novo industrijsko društvo, težili su k promociji rad- 
ništva i k slobodnom razvoju pučkih snaga. Neki 
naši socijalni radnici su posjećivali i proučavali sustav 
njegova rada kao i uopće socijalna pitanja, od kojih 
posebno spominjem dr. Jurja Šćetinca, a i ja sam 
često tamo boravio (Mčnchen-Gladbach) i radio. «Volks- 


(7) H. MAmR: Kirche und Gesellschaft, Miinchen 1972, 196. 
(5) Stimmen der Zeit, n. mj. 

verein» je bio ukinut nadolaskom nacista na vlast 
g. 1933. 

Imena socijalnih radnika iz toga razdoblja su uglav- 
nom poznata: u Njemačkoj Ketteler, Franz Hitze, 
Kolping, Vogelsang; u Francuskoj Albert du Main i 
La Tour du Pin; u Švicarskoj Mermillod; u Italiji 
Giuseppe Toniolo itd. Plodovi tih napora i studija 
bili su poznati « Socijalni tjedni» u raznim zemljama, 
također kršćanski socijalni pokreti, kršćanski sindikati, 
zadrugarstvo, omladinski savezi i sl. Organiziraju se 
prvi kongresi i sastanci narodni i međunarodni, na 
kojima se pretresa i proučava društveno pitanje, ali 
još uvijek tapkajući i tražeći jasne oznake osnovnih 
društvenih pojava i pojmova; nastoji se zacrtati određen 
program kao i odgovarajuća ustrojstva (asocijanizam, 
korporativizam, staleško ustrojenje itd.) (i najpogodniji 
način djelovanja. Sav taj materijal: definicija, sugestija 
programatskih nacrta i metoda uzet će u razmatranje 
Lav XIII pri pisanju svoje prve socijalne enciklike 
Rerum novarum, objelodanjene 15.V.1891, koja opet sa 
svoje strane predstavlja temeljnu polaznu točku i opći 
smjer u socijalnom djelovanju katolika, postajući tako 
izvor novih pothvata, organizacija i praktičkih rješa- 
vanja. S objelodanjenjem te enciklike katolički prvaci 
počinju odlučnije ulaziti u socijalno-političko polje, 
tako da prvo razdoblje, pretežno obilježeno obranom 
vjere, prestaje i započinju nove konkretne socijalne 
akcije. 

Nalazimo se u predvečerje «kršćanske demokra- 
cije» (pokret, ne stranka) koja zadobiva svoje prizna- 

nje s enciklikom Graves de communi Lava XIII, g. 1901. 
Zapravo kršćansku demokraciju potiče sama Sv. sto- 
lica, a izražavala je težnju katolika, polazeći s ondaš- 
njeg stanja stvari, za obnovom društvenog poretka 
nasuprot zlodjelima liberalizma-kapitalizma, ali ne upa- 
dajući u drugu skrajnost marksističkog kolektivizma. 
Talijanski sociolog G. Toniolo ovako definira kršćan- 
sku demokraciju: « Građansko ustrojstvo u kojemu sve 
društvene, pravne i gospodarske snage surađuju raz- 
njerno na općem dobru, a što u konačnici ima služiti 
na korist nižih slojeva ». Neće ipak trebati dugo, da se 
ljudi počinju razilaziti u poimanju i definiranju tih 
novih društvenih pothvata, ili u tumačenju kršćanske 
demokracije i političkog djelovanja katolika. Lav 
XII pred tim raspravama, potvrđuje kršćansku de- 
mokraciju u gore iznesenom smislu, ali poziva kato- 
like, da joj ne daju političko značenje, priznajući ipak, 
da ostvarenje društvenih ciljeva može iziskivati i po- 
litičke stranke katolika. I one se stvarno pojavljuju 
kod raznih naroda, tj. stranke nadahnute na kršćan- 
skim načelima, polazeći od mjerila, da se društveni 
ciljevi ne mogu postići bez političkog zalaganja, niša- 
neći pri tome na kapitalizam i socijalizam. 

Ta nova polja djelatnosti katolika koja proširuju 
granice vjerskog utjecaja na nove probleme i područja, 
s novim težnjama i programima rađaju neizbježivo 
raspravama, nesporazumima s konačnim polemikama 
i sukobima između tih novih snaga i onih, nazovimo 
ih tako, uhodanih vjernika. Tako u Italiji kršćanska 


demokracija zauzima sve važniju ulogu u talijanskom 

katoličkom pokretu, u kojoj svećenik Romolo Murri 
vodi glavnu riječ i daje joj svoj dinamički pečat. Zbog 
svojeg preveć isturenog programa nastaje sukob s 
« Opera dei congressi», koja predstavlja starije poko- 
ljenje talijanskih katolika; pomalo pada u krizu i ne- 
staje. Murri pak, zbog nekih pretjeranosti, zapravo 
brkanja ciljeva kršćanske demokracije, bio je osuđen 
od Pija X, dok sama kršćanska demokracija nije time 
bila osuđena, nego ona postepeno pripravlja osnivanje 
političke stranke talijanskih katolika pod nazivom 
«Partito popolare», u kojoj će igrati glavnu ulogu 
Don Sturzo, a sam program stranke prihvaća velika 
većina talijanskih katolika. 

Drugi poznati slučaj bio je onaj francuskog « Sil- 
lon»-a kojeg osniva Marc Sangnier, u početku kao 
pokret pučkog odgoja i kršćanskog apostolata, da 
kasnije skrene prema političko-demokratsko-socijali- 
stičkoj akciji. Sangnier je ftio pomiriti Crkvu s fran- 
cuskom republikom i privući joj pučke slojeve i pri 
tome razvijao temu demokracije. « Demokracija» je, 
prema njegovu mišljenju, društvena organizacija koja 
teži dovesti do što većeg razvoja i buđenja građanske 
svijesti i odgovornosti svih (%), pozivajući se pri tome 
na posebne francuske. prilike. Marc Sangnier definira 
vlastiti pojam demokracije kao ulaženje i križanje na 
trima područjima: na vjerskom, humanističkom i po- 
litičkom. « Sillon» je laički, nekonfesijonalan, ali ide 


(%) JEANNE CARON: La dćmocratie silloniste, Paris 1967. 

za time da bi uklopio katolicizam u svijet. Zbog tih 
dvaju antagonističkih vidova: laički i konfesionalni, 
dolazi u sukob s Crkvom koja osuđuje « Sillon », čemu 
se M. Sangnier, suprotno od Murri-a, pokorio. Uživao 
je kasnije povjerenje Benedikta XV. Iza prvog rata 
razvija političku djelatnost i umro je g. 1950. 

Niču dakle razni pokreti i pothvati, udruženja, 
često s izrazitim društvenim i političkim ciljevima, 
gdje se miješa vremensko-zemaljsko s duhovno-vjer- 
skim. Crkveni autoritet pak sa svoje strane naglašuje, 
ali još ne dovoljno jasno, svoju nadležnost i pravo 
nadziranja također gospodarsko-socijalne i političke 
djelatnosti katolika, zbog njihova jedinstva, što se oso- 
bito odnosilo na Italiju zbog neriješenog rimskog pi- 
tanja. Ipak pojmovi se pomalo bolje određuju i raz- 
likuju: jedno područje je ono kršćanske demokracije, 
društvenih pokreta i političkih stranaka, drugo pak je 
ono katoličke akcije, koja djeluje neposredno kao 
duhovna i pastoralna služba Crkvi (10). Na temelju 
toga postaje jasno, da ne može postojati neka « kato- 
lička » stranka, ali se ostavlja vjernicima otvorena mo- - 
gućnost da osnuju, ako hoće, neku autonomnu i akon- 
fesionalnu stranku nadahnutu na kršćanskim načelima. 
Vrijednost takve stranke ovisit će od njihove sposob- 
nosti i stručnosti u vođenju javnih poslova. Ovo je 


gledište bilo općenito prihvaćeno i na njemu se osniva 


(10) Herders Theologisches 'Taschenlexikon, izd. K. Rahner 
u 8. sv. pod: Kat. Akcija. 

« Centrum» u Njemačkoj, « Partito popolare» u Ita- 
liji i slične stranke kod drugih naroda bez znatnijih 
sukoba, ali ipak to rješenje neće svi nikada prihvatiti 
kao konačno rješenje. 

U Njemačkoj neslaganje katolika kretalo se oko 
društvenog usmjerenja, oko uloge sindikata u pozna- 
tim sukobima između tzv. berlinskog i kolnskog smjera, 
što Nell Breuning naziva raspravama između napred- 
nih i integrista. Ta dva gledišta su došla do oštrih 
sukoba na prijelomu stoljeća u pitanju prije svega oko 
sindikata uopće kao takva, a kasnije oko pitanja: Da 
li su kršćanski sindikati radnika samo za katolike ili 
za sve kršćanske radnike? Prvu tezu je podržavala 
berlinska struja, drugu pak kolnska ili točnije mon- 
chengladbachska (Volksverein). 

U Fancuskoj i Belgiji nastao je sukob između 
dviju «škola »: ona u Ličge-u (naziva se tako po nekim 
kongresima održanim u Ličge-u g. 1886 do 1890) 
zastupa potrebu državnog zahvata za zaštitu radnika, 
a koje su glavni predstavnici bili mgr. Doutreleux i 
Poittier, nasuprot kojoj je stajala škola u Angersu, a 
koja odbija taj zahvat, zadovoljavajući se samo S isti- 
canjem moralne dužnosti poslodavaca i posloprimaca, 
a koje je glavni predstavnik bio mgr. Freppel. 

Ove i slične pojave nesporazuma i neslaganja ne 
smiju nas začuditi, uzevši u obzir mnogostrana nova 
područja djelatnosti katolika, kao odgojno-vjerska, 
društveno-gospodarska, tiskovna, politička te još ne- 
dovoljno njihovo iskustvo i nejasno određivanje načela 
svih tih djelatnosti. Bio je naime potreban ovaj razvoj 

početnog razbistrivanja, da bi se pomalo stiglo do 
jasnijeg shvaćanja i lučenja između pothvata katolič- 
kih vjernika koje oni sami vode na svoju odgovornost, 
dakle autonomno, ipak slijedeći kršćanski duh, te onih 
udruženja odgojnih, prosvjetnih i apostolskih djelat- 
nosti koje će oni obavljati kao suradnju u apostolatu 
crkvene hijerarhije i za koje ona preuzima odgovor- 
nost. Ernest Pezet, pišući o progresivnoj izgradnji 
socijalnog katolicizma tokom 19-st., kaže, da je posto- 
jala kršćanska demokracija po rimskoj zamisli, tada 
socijalno kršćanstvo i napokon politička demokracija. 
Brkanje, nastavlja on, i kod iskusnih ljudi tih triju 
područja, koja su bila načelno različita, nastalo je odatle 
što su bila često izmiješana u činjenicama i u slučajno- 
stima djela, često vođena od istih ljudi (11). Pezet se 
pri tome tuži na slabu obaviještenost francuskih kato- 
lika u ovom pogledu, što vrijedi i za naše hrvatske 
katolike. P. Renaudin, prvi drug M. Sangniera, veli: 
« Događa se, da sinovi ne pripoznaju više, u svijetu 
koji ih okružuje, baštinu svojih predšasnika, a koju 
oni doživljuju ne uzimajući je u obzir». 

U takvu povijesnom i misaonom okviru nastaje 
i naš HKP. Pojavljuje se na prijelomu našeg stoljeća 
— dakle nešto kasnije od ostalih — kada smo bili za- 
hvaćeni istim misaonim strujama, istim ili sličnim vjer- 
skim i crkveno-političkim pitanjima kao što i novo- 


(11) ERNEsT PEZET: Chrćtiens au service de la citć. De 
Leon XIII au Sillon et au M.R.P. 1891-1965, Paris 1965. 

nastalim velikim društvenim pitanjima. Budući da je 
naš pokret nastao u vremenu oblikovanja kršćanske 
demokracije, on se u svom početku nadahnjuje i vodi 
njezinim smjernicama. 

Bitne oznake HKP u svojem početku su bile ne- 
kako istovremene s onima ostalih katoličkih pokreta 
u Evropi: za slobodu i prava Crkve; drugo, kao sinovi 
maloga svijeta prihvaćaju demokraciju po kojoj hoće 
i sami suodlučivati i ostvariti bolje društvo za hrvatski 
narod; treće, prosvjetni rad među širokim slojevima 
pučanstva, da bi se oni mogli poslužiti demokratskim 
pravima i ne dati da se ona zloupotrebljavaju. Sve to 
u narodu, kao probuđena socijalna svijest i pravo se- 
ljaka i radnika iziskuje imati riječ u javnom društve- 
nom, političkom i kulturnom životu. 

Na temelju tih načela i norma naš HKP razvija 
već prije prvog rata raznovrsne djelatnosti na razli- 
čitim područjima, tj. na svima koja su bila na bilo 
koji način povezana vjerom i moralom, doprinoseći 
na taj način svoj udio dobru naroda. Tako, uz vjersko- 
odgojne, proširuje se na prosvjetne, tiskovne, kulturne, 
socijalne i gospodarske djelatnosti, dok će ona poli- 
tička biti pokrenuta iza prvog rata, ali niti sretno, 
niti uspješno, niti za dugo vremena. 


Antun Mahnić utemeljitelj Hrvatskog kat. pokreta 


Prvi znak katoličkog buđenja kod nas bio je Hrvat- 
ski katolički kongres održan u Zagrebu g. 1900, pod 

pokroviteljstvom našega episkopata. Na njemu su na- 
glasili potrebu da hrvatski katolici osude neke suvre- 
mene pojave i da očuvaju vjerski osjećaj i značaj 
hrvatskog naroda. Raspravljalo se o tisku, zadru- 
gama, karitativnim društvima, odgoju, lijepoj knjizi i 
crkvenoj umjetnosti te odnošaju Crkve i države. Na 
njemu su, uz izvještaj Koste Vojnovića, prihvatili 
četvrti zaključak: «Da se ustroji na hrvatskom sveu- 
čilištu katolička sveza, pristupna katoličkim đacima ». 
Biskup Štadler u svojem pismu veli: «Ja bih rad bio, 
da se naši Hrvati za to oduševe te se u Zagrebu po- 
digne internat za sveučilištnu mladež ». 

Ali ni jedan ni drugi zaključak nisu proveli u djelo. 
Kongres se bavio previše općenitom tematikom i oku- 
pio raznovrsnu publiku te nije mogao biti početak 
organizirane djelatnosti hrvatskih katolika. Ipak bio je 
prvo upozorenje vjernicima pred novim strujanjima i 
snagama, kao i pokazivanje dužnosti da prate nova 
vremena i da porade oko buđenja vjere u narodu. Bio 
je dakle prvi predznak katoličkog buđenja i novog 
strujanja među hrvatskim katolicima. Najavljuje, ali 
ne provodi « diobu duhova », kako će se to malo kas- 
nije nazivati, kada nastupi biskup Mahnić i od njega 
osnovani HKP. 

Mahnić (1850-1920) je bio imenovan krčkim bi- 
skupom g. 1896, a biskupiju je preuzeo g. 1897. Prije 
toga bio je profesor bogoslovlja i odgojitelj mladeži 
u goričkom sjemeništu, te urednik i plodan neoskola- 
stički i apologetski pisac, sljedbenik kard. Mercier-a, 
primasa Belgije. U Sloveniji je bio razvio veliku dje- 

latnost u pobijanju liberalizma, gdje je ovaj bio na- 
srtljiviji nego u Hrvatskoj, budući da je Slovenija bila 
uže povezana s kulturnim životom Austrije nego Hrvat- 
ska. U svojoj dakle domovini on provodi radikalnom 


kršćanskom dijalektikom diobu duhova naročito preko . 


svoje smotre Rimski katolik, pokrenut g. 1888. Zbog 
svoje izvanredne energije i upornosti bio je nazvan 
«nevihta s krasa» — oluja s krasa. 

Austrijske liberalne vlasti bile su zabranile čita- 
nje Rimskog katolika u svim školama Slovenije, što 
dovoljno pokazuje kako su ga držale pod okom. Da 
bi ga konačno makle iz Slovenije, promaknut će ga 
za biskupa izvan Slovenije. U to vrijeme, kako spo- 
minje A. Toljanić, Trst je bio bez biskupa, ali je Trst 


preblizu, stoga će se napraviti izmjena: krčki biskup. 


A. Šterk bit će premješten kao biskup u Trst, a Mah- 
nić će biti imenovan za biskupa u Krku, gdje je morao 
najprije naučiti hrvatski, a i položaj je bio delikatan 
zbog talijanske manjine u gradu (12). Tim istim pote- 
zom nišanilo se i na glagoljicu, koja je upravo u krčkoj 
biskupiji imala svoju dugu povijest i najdublji korijen. 
Vlasti su se nadale da Mahnić neće imati mnogo smisla 
za nju te da će se prema njoj odnositi negativno (13). 

Prvih godina svojeg boravka u Hrvatskoj Mahnić 
najprije proučava naše prilike i brzo ustanovljuje, da 
u našem javnom životu vladaju slični vjerski i filo- 


(12) AqTUN ToLjaNić: Antun Mahnić, biskup krčki o 50. 
godišnjici smrti. Rijeka 1970, prve stranice, 
(13) Svesci, br. 17-18, 1970: Anica Nazor. 


38 





zofski problemi kao u Sloveniji: prodor novog idejnog 
strujanja među mladom hrvatskom inteligencijom 
zamračuje jasnoću kršćanskih načela i vjere. «Isusova 
stvar ima u Hrvatskoj vrlo malo neustrašivih i odrje- 
šitih pobornika », izjavljuje Mahnić. Iza kako je on 
dobio jasniji uvid u hrvatske vjerske i kulturne prilike, 
odlučio je da djelotvorno zagrabi u njih. Ovdje ne 
ulazim u razne inicijative i djelatnosti biskupa Mahnića, 
zadržavajući se samo na onima koje se odnose na 
HKP. Ja sam inače kao sjemeništarac na Košljunu 
(Krk) imao par puta prigodu susresti Mahnića prigo- 
dom njegovih posjeta Košljunu, kao i prigodom ve- 
likih svečanosti i pontifikala; on me je i krizmao na 
Puntu g. 1912. Sjećam se jednom nas đaka, poredanih 
na obali Košljuna njemu u pozdrav i počast, kako je, 
na primjedbu O. Ciprijana Lisice: « Bit će, ako Bog 
da, misionara među njima!» odgovorio: « Bit će po- 
treba misionara i kod nas!» Kao pitomac na Košljunu 
upoznao sam Vargu i R. Eckerta koji bi se, pri po- 
sjetu biskupu, redovito svratili i na Košljun. Mi smo 
još đaci već tada čuli nešto o katoličkom đačkom 
pokretu, ali je među nama više kolalo mnijenje o 
Mahniću kao velikom filozofu. 

Govorilo se tada, da je Mahnić nastojao uvjeriti 
ostale biskupe i svećenike o potrebi buđenja katoličke 
svijesti i organiziranju katoličkih snaga u Hrvatskoj, 
ali da nije našao odjeka. Istaknutiji katolici pri. pokre- 
tanju HKP ostat će po strani; svećenstvo će u najbo- 
ljem slučaju raspravljati o načinu i oblicima udruženja 
u duhu trađicionalne pastve, ali u samom pokretu 

neće sudjelovati. Neki djelotvorniji među njima bili su 
već zauzeti u različitim ustanovama i političkim stran- 
kama i nijesu bili voljni napustiti ih i založiti se za 
nešto novo, još nejasno definirano, i Štoviše nalazilo se 
u oporbi s dotadašnjim stanjem. Podržavali su .mni- 
jenje — što će se često opetovati, jer je udobnije — 
da je najbolje prepustiti svakome da sudjeluje prema 
vlastitom izboru u raznim pothvatima, tijelima i stran- 
kama i sl, da tamo vrednuje svoja katolička načela 
i moral i da time izvrši svoju dužnost prema vjeri 
i narodu. U teoriji to se načelo može opravdati, ali ga 
praksa pobija dokazujući, da u demokratskom društvu 
samo ideje nošene od organiziranih društvenih snaga 
mogu igrati ulogu u javnom društvenom, kelknfnom 
i narodnom životu, s neizbježivim odjekom na vjerski 
život. Radnička biblistelia : : 
Ne nailazeći dakle Mahnić na razumijevanje 
«odozgo», kako kaže fra Ignacije Radić u njegovu 
životopisu (14), biskup se obraća mladima, u prvom 
redu đaštvu, i tako HKP počinje «odozdo ». Počet- 
kom ovog stoljeća on šalje Ivana Butkovića, studenta 
bogoslovlja iz Vrbnika, u Beč da tamo svrši studije, 
ali sa sugestijom da pokuša u Beču okupiti po kojeg 
hrvatskog studenta i stvori prvu jezgru hrvatskog 
katoličkog gibanja. Butkoviću uspije udariti prve te- 
melje te Mahnićeve zamisli okupivši u Beču nekoliko 
studenata (među prvima nalazimo i Milana Marako- 


(14) FRA IGNACIJE RADIĆ: Biskup Mahnić, Požega 1940, 171. 

vića) i organizirati prvo udruženje hrvatskog katolič- 
kog đaštva u Beču pod imenom « Hrvatska », g. 1903, 


. koje će biti temelj i polazište za daljnje organiziranje 


dačkog pokreta, pošto će po uzoru « Hrvatske » biti osno- 
vana slična društva i na drugim vanjskim sveučilištima. 

Te iste godine 1903 Mahnić pokreće u Krku smo- 
tru Hrvatska straža pod uredništvom Antuna Alfirevića, 
a kasnije Frana Biničkoga, ali Majitava prvo godište 
ispunja uglavnom sim Mahnić. Ta će: smotra biti 
među Hrvatima ono što je bio Rimski katolik među 
Slovencima, započet će diobu duhova kod nas i bit 
će dugo godina idejni voditelj HKP. God. 1905 «Hrvat- 
ska» u Beču započinje s izdavanjem đačkog glasila 
Luč. Prvi je urednik I. Butković, iza njega Ljubomir 
Maraković, a tiska se u Mahnićevoj tiskari na Krku 
«Kurytka», sa zadaćom razgrađivati i unositi. među 
hrvatsko đaštvo reformne ideje Mahnića, a istovremeno 
postaje palestra mladih katoličkih pjesnika i pisaca; 
održat će se za cijelo vrijeme trajanja dačkog pokreta, 
tj. do svršetka drugog rata. God. 1913 Mahnić po- 
kreće književnu smotru Hrvatska prosvjeta s prvim 
urednikom Ferdom Rožićem, a g. 1919 preuzima 
uredništvo Lj. Maraković. Bila je žarište hrvatske ka- 
toličke književnosti i moćan čimbenik u našem kultur- 
nom životu uopće, a Maraković sa svoje strane nastoji 
da njom bar nekako nadomjesti dokinutu Hrvatsku 
stražu, ostajući joj urednikom sve do kraja drugog rata. 

Nije mi poznato brojčano stanje ni početni način 
rada tih prvi naših studentskih klubova na vanjskim 
sveučilištima. Mislim da prestaju svojim djelovanjem 

za vrijeme prvog svjetskog rata, kada su svi studenti 


bili mobilizirani. Predpostavljam ipak, da je broj čla- 


nova bio dovoljan za njihovu uspješnu djelatnost, što 


zaključujem po tome, da tri godine nakon osnutka 
« Hrvatske » uspijevaju organizirati prvi zbor hrvatske 
katoličke studentske mladeži na Trsatu g. 1906. O tom 
zboru nemam podataka, ali najvažnije je ipak poznato, 
da se na njemu zaključilo osnovati u Zagrebu sličan 
klub hrvatskih katoličkih studenata, a što se iste godine 
provodi u djelo. U školskoj dakle godini 1906-1907 
osnovan je u Zagrebu «Hrvatski katolički akademski 
klub - Domagoj », kojega je prvi predsjednik Stjepan 
Markulin. (Sam naziv « Domagoj» prihvaćen je po 
prijedlogu Frana Biničkoga). Klub će odsada postati 
središnje žarište našega đačkog pokreta, a u prvom 
redu s osnivanjem srednjoškolskih đačkih udruženja, 
kao i svega kasnijeg katoličkog pokreta. 

O životu i djelovanju tih đačkih organizacija sve 
do svršetka prvog rata, kao i o načinu njihova rada 
nemam, naravno, izravnog iskustva ni točnih podataka. 
Sve što o tome znam jest po kazivanju starijeg poko- 
ljenja, te čitajući amo tamo o tom razdoblju. 

Prvi naraštaj bio je usko povezan s osobom Mah- 
nića, koji daje pokretu misaonu podlogu i glavne 
smjernice rada, tako da su se odgovorniji članovi po- 
kreta obraćali uvijek na nj u svim važnijim ili zaku- 
častijim pitanjima. Glavni dio rada razvijao se u sa- 
mim društvima oko duhovnog i umnog odgoja čla- 
nova, jer Mahnić nije mogao zamisliti katoličkog in- 
telektualca bez poznavanja kršćanske filozofije i vjere. 

Stoga je tražio za tu izgradnju: načelni odgoj, koji 
se stiče temeljitim i trajnim proučavanjem filozofije; 
teološku naobrazbu bez koje je nemoguće raspravljati 
i suditi o velikim vjerskim pitanjima; zatim duhovno | 
produbljenje, a u svom kršćanskom djelovanju voditi 
se kršćanskim demokratizmom. To je vrijeme. bilo, 
kako već rekoh, doba raščišćavanja ideja na svim po- 
ljima, kada se pokušavalo ugušiti glas Crkve u javnom 
životu, i dosljedno i nastup tog novog katoličkog na- 
raštaja, nemilo ga napadajući, a na što će ti mladi in- 
telektualci, predvođeni Mahnićem, znati odgovarati, 
razjašnjavati, braniti i napadati, a u čemu se, kako to 
već biva, znalo i prijeći neke granice. Ipak te pole- 
mike ne sačinjavaju smisao ni sadržajno djelovanje 
katoličkog pokreta; vodili su ih pojedinci preko Hrvat- 
ske straže i preko novoosnovanog dnevnika Riječke 
novine (1912) na Rijeci, dok se pravi konstruktivni rad 
odvijao u samim udruženjima, najprije đačkim, da se 
brzo protegne i na seljačku omladinu, te na ostala 
područja po idejnom inventaru kršćanske demokracije 
Lava XIII i novoniklih kršćanskih, socijalnih pokreta 
u svijetu, ipak sve prilagođeno i primijenjeno našim 
potrebama i prilikama. Kršćanska demokracija se teme- 
ljila na načelu jednakosti i bratstva svih ljudi u Kristu, . 
a naš pokret je prihvaća pošto je kršćanski demokrati- 
zam podoban izvršiti zadaće demokracije. Mahnić pak, 
raspravljajući o njezinim općim načelima, prvotno je 
pri tome mislio na pridizanje radničkog svijeta, da bi 
se radnicima priznalo čovječje dostojanstvo i sloboda. 


U početku dakle primalo se sve preko Mahnića 

i kroz njegovo tumačenje, budući da tada nije bilo 
previše katoličkih glasila, a i ono što je postojalo teško 
je dolazilo do ruku đaka. Ipak Mahnić nije bio neki 
vođa u kasnijem smislu; bio je svjetionik i putokaz; 
nije rado dolazio među mnoštvo, tek kadikad među 
đake u Zagreb. Šagi Bunić piše o njemu: da nije imao 
nikakvih težnja sačuvati sebi kao biskupu ni Crkvi 
neki glavni položaj. On je polazio s drugog gledišta, 
da je naime potrebno sačuvati katoličku kulturnu isto- 
vjetnost katoličkog naroda, što su tadašnji protivnici 
htjeli zanijekati i porušiti. Radilo se dakle o očuvanju 
i prinovi, ne o nekom povlaštenom položaju Crkve, 
niti voljom ovladanja, nego o pravima Crkve — vjer- 
nika da pred novim strujanjima odrede svoj vjersko- 
moralni stav, da organiziraju svoje snage da bi bili 
prisutni u hrvatskom društvu. Ivan Merz, u pismu 
gospođici Marošević, piše da je Mahnić unio dvije 
velike ideje u katolički život Hrvata: djelotvornu pri- 
mjenu društvenih smjernica Sv. stolice (enciklike La- 
va XIII i Pija X) koje unose katolička načela u život 
i nastoje dati cijelom društvenom životu katoličko 
obilježje; druga ideja je važnost svjetovnjaka u novom 
društvenom pokršćavanju (15). 

= Bio sam onda čuo da je Mahnić imao neki sukob 
s Pijom X, navodno zbog glagoljice, međutim pred 
malo vremena pročitah u Republici Hrvatskoj (Buenos 
Aires) gdje g. Kostelac iznosi, da je to bilo zbog toga 


(15) VRBANEK: Dr. Ivo Merz, Zagreb, 246, bilj. 15. 

što je Mahnić zaprijetio crkvenim kaznama onim. sve- 
ćenicima u svojoj biskupiji, koji bi hrvatsku djecu 
podučavali u vjeronauku na talijanskom jeziku. U na- 
šim primorskim gradićima bilo je tada još podosta 
talijanskog življa, a među njima nemalo potalijanče- 
nih Hrvata, tako da nije bilo uvijek jasno u kojem 
jeziku imaju djeca biti poučena u vjeronauku. Biskup 
je to pitanje riješio prema materinskom jeziku. 
Prigodom Mahnićeve 70-godišnjice zagrebački Ka- 
tolički list pisao je: « Pojava biskupa Mahnića zacijelo 
je jedna od najmarkantnijih ličnosti našega novijeg 
doba uopće, a posebno značenje ima za razvitak kato- 
ličkog pokreta u Sloveniji i u Hrvatskoj. On je očuvao 
Sloveniju od liberalizma onda, kada je u Austriji bio 
najjači; on je prvi stao lučiti u Hrvatskoj duhove i 
buditi katolike iz liberalizma ». Njegova najveća utjeha, 
piše dalje, u bolnoj starosti je to «što u Hrvatskoj gleda 
snažno razvijeni katolički pokret, koji se iz malenoga 
kruga mladih đaka razvio do zamjerne organizacije na 
svim područjima duševne i materijalne kulture » (16). 
Prigodom pak njegove smrti, dne 14. prosinca 1920, 
isti list donosi članak na tri stranice, gdje među, osta- 
lim piše: snažna ličnost koja je po priznanju i samih 
protivnika kroz decenije vodila sav politički, pro- 
svjetni i gospadarski život u Istri i otočju (17). Mah- 
nićevi smrtni ostatci bili su preneseni g. 1929 u novu 


(1) Katolički list, br. 35, 1920. 
(17) N. mj. br. 50, 1920. 

grobnicu u crkvi franjevaca trećoredaca na Sv. Ksa- 
veru u Zagrebu. 


Hrvatski katolički đački pokret 


Hrvatski katolički đački pokret je nastao, kako već 
rekoh, odozdo. Započinje s đaštvom koje prihvaća 
Mahnićev poziv: za duhovnu obnovu i prosvjetni rad 
u narodu. « Odozdo » znači ovdje, da se đaci daju na 
tu novu djelatnost dragovoljno i oduševljeno s_uvje- 
renjem da time ostvaruju najviše vrijednosti hrvatskog 
naroda, braneći i čuvajući istovremeno njegovu vjero- 
dostojnu baštinu. Na taj način udara se temelj jedin- 
stvenog pokreta u Hrvatskoj. Bez ikakve potpore mo- 
gućnika, bilo materijalne bilo političke, a često i bez 
moralne, izgledalo je da stupa protiv vremena i shva- 
ćanja « naprednih» i tzv. boljeg društva. Ističem po- 
novno kao njegovu oznaku: idealizam i upornu volju 
provesti u život naroda svoje ideje i program, osta 
jući do kraja nezainteresiran za materijalne koristi ni 
za društvene položaje. To i jest razlog, da gdje god se 
pojavljuje, prijanjaju uza nj najbolji đaci 1 mladež uop- 
će, te usprkos svojih kasnijih nutarnjih nevelja traje 
skoro pola stoljeća, dok nije naime silom ugušen. Na 
neki upit: Zašto đaci toliko slave Mahnića? Fran Bi- 
nički je odgovorio: « Mahnić ne traži svoje slave, ali 
je pogodio put u mlada srca» (18). 


(1) RADIĆ, n. dj. 244. 

Akademski klub «Domagoj» dakle započinje s 
organiziranjem srednjoškolskog katoličkog đaštva skoro 
u svim našim gradovima i gradićima gdje je postojala 
neka srednja škola. Poticaj je dolazio iz Zagreba; po 
neki domagojac dolazi u doticaj s đacima neke srednje 
škole, ili jedan drugi dolazi izričito s tom namjerom, 
razgovara s katehetom ili župnikom ili s kojim drugim 
mjesnim svećenikom i daju poticaj za osnutak kato- 
ličke đačke organizacije. (Tadašnja đačka društva na- 
zivali smo redovito « organizacijama »). 

Duhovnik je svakako bio potreban za osnutak 
društva, zbog odgoja članstva, zdravog razvoja i tra- 
janja. Nije mi poznato da se ikada osnovalo i posto- 
jalo društvo bez duhovnika. Radilo se pak uvijek o 
duhovniku-dobrovoljcu, tj. o onome koji je bio voljan 
surađivati u smislu Mahnićeva pokreta, ali bez ikakva 
službenog imenovanja i još manje dekreta, dok bi 
mjesnog ordinarija u najboljem slučaju obavijestili o 
samom osnutku i radu organizacije. Uspjeh, idejni 
smjer, duh i nutarnje strujanje života i rada, duhovno 
oblikovanje, ustrajnost je uglavnom, osobito u početku, 
ovisilo od duhovnika kao stožera oko kojega se od- 
vijao Život i rad društva, ostajući članstvu otvoreno 
polje pobuda i pothvata. 

Nije tada postojala razlika članstva između đaka 
državnih škola i onih iz sjemeništa, kao što neće, po 
istom pravilu, postojati nikakva razlika između kato- 
ličkih laičkih intelektualaca i svećenika članova po- 
kreta. Svi su bili jednakopravni, osim kada se radilo 
o doktrinalnim vjerskim pitanjima, kada se svećenicima 

dala prednost. Tako su se uz akademski « Domagoj » 
naskoro organizirali « Zborovi duhovne mladeži» u 
svim biskupskim i redovničkim bogoslovijama, a uz 
srednjoškolske organizacije osnivale su se one i u ma- 
lim sjemeništima. Nije mi jasno, da li su već u to 
vrijeme postojale i usporedne organizacije za učenice, 
što je teško vjerovati, pošto je broj učenica bio vrlo 
neznatan sve do svršetka prvoga rata, kada se omjer 
stubokom izmijenio u prilog učenica. 

God. 1907 održava se sastanak hrv. kat. đaštva u 
Zagrebu. Da je uspjeh u organiziranju srednjoškolskog 
daštva bio znatan, zaključujem po tome što se doj- 
duće godine 1908 priređuje pet đačkih sastanaka: 
Đakovo, Zagreb, Trsat, Split i Travnik. Iduće godine 
1909 organiziran je kongres u Splitu gdje se našlo na 
okupu oko 800 đaka-učesnika i 60 slovenskih gostiju. 
Tom prigodom je nadb. Šarić ispjevao sonet « Doma- 
goju» (19). Na tom kongresu bio je prihvaćen za- 
ključak, da se u Zagrebu osnuje « Hrvatski katolički 
đački savez», što se provodi u djelo slijedeće školske 
godine. Istovremeno pozivaju se đaci na rad oko osni- 
vanja seljačkih omladinskih društava. Na čelu te nove 
djelatnosti imenovani su P. Kujundžić DI, a kao glavni 
suradnici Milan Ivšić i Pavao Jesih. Za seljačku mladež 
pokrenut je list Mladost u Splitu, za nižeškolce mje- 


(19) Antun Pilepić donosi sonet u svojoj brošuri In dedi- 
ficationem, izdana kao rukopis o Problemima naše Kat. Akcije, 
a upućena kao pismo svećenika braći svećenicima, Split 
1938, 7. 

sečnik Krijes, a za nižeškolke list Proljetno cvijeće, za 
ženski pak obrazovani svijet list Za vjeru i dom (20), 

Odsada svaka grana đačkog pokreta: sveučilišna, 
bogoslovna te srednjoškolska, imaju svoju jedinstvenu 
centralu « Hrvatski katolički đački savez», unutar ko- 
jega svaka od njih ima svoje posebno tajništvo. Od 
tih tajništva je ipak najvažnije ono srednjoškolsko zbog 
veće mogućnosti brojčanog razvoja. To tajništvo se 
brine za osnivanje novih organizacija, vodi ih, posje- 
ćuje, potiče na rad iznoseći im katoličke smjernice i 
program, što se obavlja dopisivanjem, ali još bolje 
preko glasila Luč i Krijes, u kojima mladi poletarci 
okušavaju svoje književne prvijence, a od kojih će 
vremenom iskrsnuti sposobni pisci, književnici, novi- 
nari, pjesnici itd. Sva tri tajništva organiziraju svoje 
godišnje ljetne tečajeve, kao godišnji susret đaštva iz 
svih katoličkih organizacija. 

God. 1911 osniva se prvo hrvatsko katoličko omla- 
dinsko društvo, za kojim brzo niču i druga. Nije 
mi poznato kada je osnovano udruženje «Mladih ju- 
naka». God. 1913 osniva se « Hrvatski katolički narod- 
ni savez», kao kulturno-prosvjetno središte za hrvatski 
katolički narod. Začetnik mu je Mahnić, koji već g. 
1910 zacrtava njegova pravila i osobno prisustvuje 
osnivačkoj skupštini. Po programu imao je biti «na- 
rodna centrala svega našega socijalnog, kulturnog i 
prosvjetnog rada ». Bio je dakle informativni i savjetni 


(20) Prepić, n. dj, 7-8. 

organ, a ne neka «realna centrala» svih tadašnjih 
društava, što bi po zamisli imalo odgovarati njemačkom 
« Volksvereinu », ili austrijskom « Volksbundu «. Nje- 
govo oživljeno djelovanje iza rata prikazuje M. Ivšić 
na slijedeći način: kao demokratizaciju, da se najširi 
slojevi seljaka i radnika «izobraze i spreme za demo- 
kratsko surađivanje u općini, školi, državi te u svim 
staleškim i ekonomskim organizacijama ». Promiče rad 
protiv nepismenosti i za opću prosvjetu nadopunjava 
djelovanje Crkve i škole. Ivšić nadalje ističe: « HKNS 
stoji na načelu, da upravu društva imaju voditi oni 
kojima je društvo u prvom redu namijenjeno. Tako 
npr. u seljačkom omladinskom društvu imaju svu 
upravu sami omladinci, u seljačkim prosvjetnim dru- 
Štvima sami seljaci, u ženskim seljačkim društvima same 
seljačke žene. Mjesna pak inteligencija neka bude svima 
tim seljačkim društvima duševnim vođom, savjetnikom, 
pomoćnikom i organizatorom » (21). Hrvatski katolički 
narodni savez (HKNS) priredio je Priručnik vođama 
društva od M. Čunke. Nadbiskup Bauer i drugi biskupi 
preporučuju ga i ustanovljuju dan katoličke akcije kao 
pomoć HKNS-u. Savez preporuča, da bi se mladi slali 
u Belgiju ili Njemačku (Monchengladbach), da bi prou- 
čavali tamošnji sustav rada katoličkih središta za prosvje- 
tu i za društveno pitanje. I doista desetak naših mladih 
ljudi polaze u svijet osobito u Njemačku, « Volksve- 
rein». Prvi svjetski rat prekida tu dobru pobudu. 


(21) Kat. list., br. 24, 1920. 


50 


O tom razdoblju, do kraja naime prvog svjetskog 
rata, Đuka Kuntarić, koji je bio tajnik u đačkom sa- 
vezu za srednjoškolce, kaže, da je bilo «zlatno doba» 
naše đačke organizacije... Skoro u svim srednjim i 
učiteljskim školama u svim hrvatskim krajevima po- 
stojale su organizacije. Vlasti se za njihov opstanak 
nijesu pitale. Usporedno sa središnjom organizacijom 
djelovala su hrv. kat. akademska društva: « Hrvatska » 
u Beču, « Preporod» u Gracu. « Kačić» u Innsbrucku; 
«Dan» u Beogradu, «Krek» u Pragu, « Antunović » 
u Budimpešti i « Domagoj» u Zagrebu. Akademičari 
su skupa s bogoslovima po svim pokrajinama organi- 
zirali ferijalni rad u narodu, organizirajući u tu svrhu 
posebna udruženja: « Pavlinović » u Split-Zadru, « Do- 
brila» u Pazinu, « Martić» u Sarajevu, « Strossmayer » 
u Đakovu, «Kačić» u Zagrebu. Na svim katoličkim 
bogoslovijama živo su sudjelovali i bogoslovni zborovi. 
Uz zajedničko glasilo Luč izlazilo je preko dvadeset 
srednjoškolskih listova. Đački sekretar posjećivao je or- 
ganizacije, s njima se dopisivao. Hrvatski je kat. senio- 
rat od godine do godine jačao. Postojala je organiza- 
cijska, disciplinska i idejna povezanost. Svi smo s po- 
nosom nosili domagojski znak: hrvatsku trobojnicu s 
križem i lipom. U to doba se podjedno počela jače 
razvijati i organizacija hrvatske seljačke omladine. Rad 
se razvijao u više pravaca; u književnom, društvenom, 
filozofskom (domagojska « Leonova sekcija ») i narodno- 
obranbenom, obzirom na Rijeku, Međumurje i « Vo- 
dene Hrvate», tj. Karantanske Hrvate (22). 


(22) FRA I. RaDić, n. dj, 250-51. 

Suradnja sa Slovencima 


HKP, a prije njega đački pokret u svojem početku 
surađuje s istovrsnim pokretom kod Slovenaca, koji 
nas je vremenski nešto prethodio, te stoga imao više 
iskustva i veći broj već formiranih katoličkih intelek- 
tualaca, Radilo se o doticajima, informacijama, izmje- 
ničnim posjećivanjima te povremenim zajedničkim na- 
stupima, sve u vidu poslužiti se njihovim iskustvima 
u načinu organizacije i rada u njima. Tako je g. 1912 
došlo do zajedničkog kongresa hrvatskog i slovenskog 
đaštva. 

Na naše tadašnje studente su vršili posebni utjecaj 
neki slovenski intelektualci osobito na području prou- 
čavanja i djelovanja na socijalnom polju; brojni naši 
studenti prisustvuju socijalnim tečajevima u Sloveniji 
na kojima se naročito ističe Janez Krek, socijalni rad- 
nik i pisac. To društveno obilježje slovenskih katolika 
bit će trajno jače razvijeno nego kod nas, a nastavit 
će se i iza prvog rata, kada će slovenski katolici, oku- 
pljeni oko «Jugoslovanske strukovne zveze» razvijati 
sve radikalnije socijalne ideje, tako da će predstavljati 
u to vrijeme najradikalnije katoličke ljevičare u on- 
dašnjem smislu, kako mi to reče jednom Serrarens, 
glavni tajnik Međunarodnih kršćanskih sindikata sa 
sjedištem u Utrechtu, nekako g. 1933, tvrdeći da ono 
što radikalni socijalni katolički teoretičari iznose u Beču 
to slovenski katolici provode u djelo. Tako npr. kada 
je bila objelodanjena enciklika Quadragesimo anno, g. 
1931 od Pija XI, ti slovenski radikalci odbijaju pri- 

hvatiti je s razloga, što oni ne vjeruju da je moguća 
suradnja između kapitala i rada, kako to enciklika 
promiče. Trebalo je prijateljsko posredovanje biskupa 
Jegliča, da bi je ipak konačno prihvatili. I neki mladi 
hrvatski katolici će, barem teoretski, krenuti tim ra- 
dikalnim smjerom, kao npr. Božo Dublić sa svojom 
Socijalnom revijom u Šibeniku i neki drugi. 

Tu predratnu vezu između slovenskog i hrvat- 
skoh đaštva pokušalo se nakon stvaranja prve Jugosla- 
vije, preustrojiti u zajedničku konfederaciju pod ime- 
nom «Jugoslavenska đačka liga», u koju su se učla- 
nili Hrv. kat. đački savez, slovenski i srpski, i u. tom 
smislu se pokušalo spojiti hrvatsko đačko glasilo Luč 
sa slovenskim glasilom Zora u novo dvojezično glasilo 
Zora-Luč. Bio je to neuspjeli pokušaj, jer novo zajed- 
ničko glasilo prestaje nakon godinu-dvije, a i sama 
Liga kao konfederacija slabo funkcionira i brzo po- 
staje nedjelatna, stvarno nestaje, ali mi nije poznato 
kako i kada je izmijenila etiketu. 

Postojalo je i u Srbiji po koje katoličko srpsko 
đačko društvo, premda nemam potanjih podataka o 
tome. Znam da je u Beogradu osnovan klub «Jugosl. 
akademsko društvo sv. Ćirila i Metoda» gdje se na- 
ročito isticala Sida Selgradova, a nešto kasnije mislim 
i Sibe Zaninović, dok su srednjoškolska društva muška 
i ženska oživjela dolaskom Magjerca za beogradskog 
župnika. 

Nije mi poznato koliko je vremena trajao ovaj 
savez sa Slovencima, niti imam o njemu izravnih sje- 
ćanja. Jedini moj susret s njima bio je, mislim, u Đa- 

kovu, g. 1924, gdje sam po prvi put, kač' mladi sve- 
ćenik, sudjelovao u đačkom tečaju, a gdje su nastupili 
i neki slovenski predavači. Među njima bio je Franc 
Terseglav, slovenski novinar i pisac, koji mi tokom 
razgovora reče: « Odsada vi Hrvati ne ćete trebati nas 
Slovence, jer već imate dovoljni broj vlastite katoličke 
inteligencije». Mislim da time svršava doba kada se 
kod nas govorilo: « Slovenia docet ». 

Suradnja s njima nema nas začuditi. Pokret nosi na 
sebi obilježja našeg dužeg povijesnog razdoblja, što je 
potpuno normalno. Jugoslavenstvo kod nas datira od 
« Majske deklaracije » g. 1917, ali smo se brzo od njega 
izliječili. Tko je onda mogao predvidjeti u što će se 
ono pretvoriti. Ne smijemo dakle prosuđivati i osuđi- 
vati ljude po kasnijem gorkom iskustvu. Kroz isto 
povijesno razdoblje prolazi i orlovstvo, kako ćemo 
kasnije vidjeti. 


Sentorat 


Đaštvo je dobni sloj ljudi: jedni odlaze s đačkih 
klupa, a drugi dolaze, dok pokret ostaje. On mora 
imati neko vodstvo kao vezu trajnosti, a to je naro- 
čito važno što se pokret nije ograničio na samo đaštvo. 
Po Mahnićevoj dakle zamisli to vodstvo imali su 
sačinjavati « kolegijalno » svršeni katolički studenti, ka- 
da naime stupe u život, a zvali su se «seniori». 

Mahnićeva dakle zamisao da bi uspostavio načelo 
jedinstva pokreta, složio njegove djelatnosti i osigurao 
trajanje, našla je svoje rješenje u osnivanju seniorata, 

koji bi imao skrb daljnjeg tijeka rada i razvoja HKP. 
Ustvari to i nije bio neki naš «novum». « Seniorat» 
je bio neki austrijski sistem po kojem su stariji članovi 
nekog društva organizirali svoje seniorate. Tako su 
na pr. kod nas «J. Janušić» i društvo «Mladost» imali 
svoje seniore. Takvo rješenje u ono doba bilo je jedino 
i najbolje rješenje, uzevši u obzir da tada nije posto- 
jala katolička akcija u kasnijem obliku, niti je prema 


tome postojalo neko razredano ustrojstvo kat. giba- 


nja. HKP bio je samonikao i autonoman, sim se vo- 
dio i odgovarao za svoj rad, nadahnjujući se na kato- 
ličkim načelima i crkvenoj nauci, tako da biskupi 
nijesu ni pravno ni stvarno ulazili u njegovo djelovanje 
i ustrojstvo, osim općenitog ćudoredno-naukovnog nad- 
zora. Seniori su dakle bili već izobraženi članovi kato- 
ličkog đačkog pokreta, predstavljali su vrhovnu nad- 
ležnost HKP, bili su začetnici novih pothvata na raz- 
ličitim poljima, vodili su brigu o njegovoj mislenoj 
katoličkoj ispravnosti i o njegovu daljnjem razvoju. 
Po uzoru drugih sličnih pokreta u svijetu, a osobito 
u duhu kršćanske demokracije seniori proširuju krug 
svoje djelatnosti i na ne-đačka područja: na selo, rad- 
ništvo, zadrugarstvo na vlastiti tisak i knjižarstvo, a 
nakon prvog rata osnivaju i političku stranku. U tom 
pogledu čitam u Kat. listu slijedeće: ideja kat. pokreta 
u Hrvatskoj je starija od « Domagoja », neki konkretni 
oblici te ideje potječu već od nešto prije; no pravo 
organiziranje pokreta započinje osnivanjem hrv. kat. 
akademskog društva na hrv. sveučilištu. Uz onaj nu- 
tarnji i najglavniji rad: odgajanje kat. intelektualaca 

za apostole kat. akcije, protegnuo se je i prema vani 
uglavnom na polju prosvjetnog, društvenog, privred- 
nog i narodno-obranbenog rada. Taj rad su osobito 
zaveli predsjednici « Domagoja»: Bijelić, Deželić i 
Eckert (23). 

Kako se među đaštvom već bilo provelo jedna- 
kopravno članstvo vanjskih i sjemenišnih đaka, tako su 
i u senioratu jednakpravno sudjelovali kat. svjetov- 
njaci i svećenici. I sim Mahnić je bio redoviti član 
seniorata, premda ostaje za života neprijeporni auto- 
ritet pokreta. Kroz prva dva desetljeća bile su zapo- 
čele neke rasprave o smjeru pokreta: vjerskom, narod- 
nom, društvenom, ali one nijesu načele jedinstvo po- 
kreta. Razdor će nastati iza prvog rata s proglašenjem 
katoličke akcije, a kao povod će biti politička djelat- 
nost nekih seniora. 

Danas se s pravom pitamo: da li je bila moguća 
jednosmjernost pokreta u tolikim razgranjenjima nje- 
gove djelatnosti, počevši od duhovnovjerske do go- 
spodarske i političke i to sve na širokoj demokratskoj 
kolegijalnoj osnovi? Nije li prijetila opasnost, u takvu 
stanju, da dugoročni i viši probitci budu zapostavljeni 
pred neposrednim probitcima, kako to u sličnim slu- 
čajevima redovito biva? Nijesu li razilaženja bila neiz- 
bježiva, kako se pribojavao i sim Mahnić, što je pred- 
vidio i Pero Rogulja, a što se već dogodilo kod drugih 
kat. pokreta. Dok je Mahnić bio na životu, moglo 


(23) Kat. list, br. 49, 1921, 584. 

se još mirno zajednički ploviti, jer je njegov autoritet 
bio neke vrsti obruč i jamstvo jedinstva pokreta. 
Poslije njegove smrti, a što je istodobno sa službeno 
proglašenom kat. akcijom (KA), koja iziskuje jasno 
lučenje područja raznovrsnih djelovanja katolika: na 
ona koja spadaju pod nadležnost svećenstva i ona koja 
neovisno vode vjernici, počeli su se pojavljivati gla- 
sovi neslaganja i kritike u samon senioratu. Položaj 
nije tada bio podnipošto točno određen. Proglašena je 
KA, ali je biskupi ne provode, niti razgraničuju po- 
dručja niti stvaraju, prema tome, nova ustrojstva. No 
ipak počinju poklanjati više zanimanja i nadziranja 
osobito nad djelatnostima koje sada spadaju u podru- 
čje KA, dok i dalje postoje društva i savezi s njihovim 
dosadašnjim strukturama. Sazrijeva ipak kod svih 
spoznaja: jedno je KA, a drugo su ostale djelatnosti, 
premda se razlikovanje formalno strukturalno još ne 
provodi u djelo. U tome nastaje kamen smutnje: se- 
niori još ostaju na vrhu, ali uza sve jasniju svijest, da 
vjersko-odgojne organizacije apostolata spadaju na sve- 
ćenstvo. Ono tu svoju zadaću nastoji nadoknaditi po 
HKNS, kojemu stoji na vrhu jedan biskup. Ta po- 
četna nejasnoća i stvarno nelučenje daje povod prigo- 
voru, da je HKP ovisan o senioratu, tj. od političke 
stranke, da je naime pokret politiziran, da zanemaruje 
svoju religioznu zadaću, da bi seniorat bio tajno društvo, 
koje nezakonito prisvaja vodstvo HKP i polja djelat- 
nosti koja ne bi spadala na pokret. Svi ti i slični prigo- 
vori pokazali su radije na moguće opasnosti, nego na 
već postojeće činjenice. Zatim prigovori se dižu ne 

kada su te opasnosti potencijalno postojale i dok su 
svi seniori zajednički surađivali i za njih snosili odgo- 
vornost, nego su se podigli nakon razdora (koliko 
znadem bio je jedini Ivan Merz, koji je već u to vri- 
jeme upozoravao na njih), kada se stanje mnogo iz- 
mijenilo i ti prigovori postali najvećim dijelom bez- 
predmetni. Osvrnut ću se na te prigovore i iznijeti 
kako sam ja iz Dubrovnika o svemu tome bio oba- 
viješten i to doživio. 


Prvi svjetski rat 


God. 1914 buknuo je rat, koji po prvi put u povi- 
jesti provodi opću mobilizaciju gotovo u čitavoj Eu- 
ropi. Svi sposobni od 18 do 60 godina bili su povu- 
čeni u službu ratnog stroja. Sve djelatnosti, koje nije- 
su na bilo koji način služile ratnoj svrsi, bile su više 
ili manje svedene na šutnju, ili s vrlo omeđenom mo- 
gućnosti djelovanja. Tako je i naš HKP neizbježivo 
osjetio to teško ratno stanje. Ipak ljudi zadojeni istim 
duhom i vjerom ostali su povezani među sobom, 
koliko su to prilike dopuštale. Srednjoškolska društva 
trude se da bi i u tim prilikama mogla nastaviti svojim 
radom, a unovačeni sveučilištarci i intelektualci sastaju 
se prigodno, za vrijeme dopusta, često i na samoj 
fronti. List Luč je barem «koji put slabim svijetlom 
zaplamsala », tako da rad, premda sputan i sveden na 
najmanju mjeru, ipak nije prekinut. 

Na narodno-političkom polju, međutim, za vri- 
jeme rata spremaju se krupni događaji. Ja sam u to 
vrijeme bio srednjoškolac i nosim o svemu tome tek 
neke odjeke kako su oni dopirali do nas đaka. Bili 
su prodrli među nas neki ostatci «slavizma » upravo 
pred sam rat, valjda kao odjek balkanskog rata. Posto- 
jala je naime neka protuaustrijska fobija, barem među 
nama primorcima. Sa simpatijama smo pratili sve 
pokrete i vijesti koji su išli u tome smjeru. Najprije 
smo čuli za rad naših zastupnika u Beču i za njihovu 
« Svibanjsku deklaraciju» g. 1917, koja je predlagala 
rješenje hrvatskog pitanja u okviru monarhije i u tom 
smislu sjećam se izjava u novinama kao znak solidar- 
nosti s tom deklaracijom, kao i odjeka na te izjave. 
« Trijalizam » je bio tada formula očekivanog rješenja, 
da bi naime uz Austriju i Mađarsku stala uz bok i treća 
jedinica koja bi obuhvaćala Hrvatsku, Dalmaciju, Istru, 
Bosnu i Hercegovinu kao i Sloveniju, ali Austrougar- 
ska to nije prihvatila. Iza toga su počele kolati vijesti 
koje su dolazile od «Jugoslavenskog odbora» u ino- 
zemstvu. Čuli smo i opetovali imena Trumbića i Su- 
pila, iako nam nije bilo jasno, traže li oni samostalnu 
Hrvatsku, trijalizam ili Jugoslaviju. Kolala je vijest i 
o spomenici upućenoj Sv. stolici, koju oci Milošević 
i Škrivanić nose Benediktu XV, kao i prve uznemi- 
rujuće glasove o Londonskom paktu prema kojemu 
bi Dalmacija i Istra nakon rata pripale Italiji. Dok smo 
mi đaci strahovali od Malije, nemajući ni pojma što 
nam se sprema s druge strane, obični narod je rušenje 

Austrije i očekivanje Jugoslavije promatrao s velikim 
nepovjerenjem. 

Odmah nakon rata, točno dne 4. studenoga 1818, 
dok je Zadrom prolazila velika hrvatska povorka, mi 
smo se mladi klerici, usprkos zabrane starješine, 
pojavili na prozorima sjemeništa i mahali povorci dok 
je prolazila ispod našeg samostanskog vrta, a koja nam 
je oduševljeno ozdravljala. Tek kada sam godinu dana 
kasnije — protjeran s drugovima od Talijana iz Za- 
dra — stigao u Visoko (Bosna), doživio sam prvi hladni 
tuš od naših drugova iz Bosne, koji su mnogo stvar- 
nije promatrali razvoj, nijesu imali protutalijanski kom- 
pleks i sumnjivo su gledati novu Jugoslaviju. Oni su 
mnogo bolje poznavali Srbe, ali neće trebati dugo da 
i mi uvidimo u kakvu smo maglu upali. 

Nije dakle trebalo puno vremena da se rastrijezni- 
mo od jugoslavenstva, ili kako piše B. Radica: « Ova 
(Jugoslavija) se izdimila za samih par godina». Culi 
smo o nastupima Stjepana Radića u Saboru, o pucanju 
na Jelačićevu trgu, gdje su pale prve hrvatske žrtve 
nove Judoslavije; da je krfski ugovor pogažen, zatim 
o prvim izborima i nečasnim spletkama oko izglasa- 
nja Ustava, o prvim mjerama diskriminacije prema 
Hrvatima, o napadajima Orjune (Organizacija jug. 
nacionalista) itd., sve je to dolazilo do nas đaka kao 
odjek sve općenitijeg negodovanja u narodu, kao po- 
četak razočaranja onih koji su vjerovali u Jugoslaviju, 
premda nijesmo tada još slutili sav domašaj tih počet- 
nih događaja i do kojih nevolja i strahota će nas to 
dovesti. 

Odmah poslije rata Istra i Dalmacija bile su oku- 
pirane od Talijana. Njihove okupatorske vlasti odvode 
Mahnića, g. 1919, pod izlikom da ga vode u Senj, 
torpiljarkom u Italiju u zatočenje, odakle će se vratiti 
godinu dana kasnije, ali već slomljen od bolesti, tako 
da će g. 1920 umrijeti u nadb. dvoru u Zagrebu. Ja 
sam kao klerik u Dubrovniku prisustvovao njegovim 
zadušnicama u dubrovačkoj katedrali na kojima je 
O. Urban Talija održao posmrtno slovo te sam što 
iz njegova govora, što iz samih zadušnica, shvatio 
veličinu pokojnika i dobio prve vijesti o HKP što ga 
je pokojnik osnovao. 

Sa smrću biskupa Mahnića nestaje utemeljitelj po- 
kreta i prvi naraštaj njegovih najužih suradnika. Iste 
godine naime umire i Pero Rogulja, koji je uz biskupa 
bio neosporno najsnažnija i najuglednija osoba u po- 
kretu. Ja ga osobno nijesam poznavao, ali sam za nj 
već bio čuo. Rodio se 1888 u Sarajevu. Već u mladim 
danima učlanjuje se u Hrvatski đački katolički pokret, 
bio je utemeljitelj i urednik Riječkih novina, prvog 
dnevnika mladoga pokreta pokrenutog god. 1912, ali 
već prve godine rata bude zabranjen i seli 1914 u 
Zagreb gdje nastavlja izlaziti pod imenom Novine, 
kojima je i dalje urednik P. Rogulja. Bio je suradnik 
svih naših ustanova. Kuntarić piše o njemu, da je on 
pružao ideal muža, istinskog kat. svjetovnjaka, prepu- 
nog ljubavi za Božju stvar i pripravnoga da u svaki 
čas za katolički, hrvatski i demokratski ideal dade svoj 
život. Bio je hrabar i borben, imao je kremeniti stil 
pisanja. Poznate su dvije njegove rasprave: Pred zoru, 

otiskana u posebnoj brošuri, a predstavljala je program 
HKP, te drugu raspravu Sunce na smiraju. On se za 
vrijeme rata posebno brinuo za smještenje i prehranu 
djece osobito iz hercegovačkih krajeva, u čemu je 
surađivao s fra Didakom  Buntićem, Đurom  Basari- 
čekom i Velimirom Deželićem, sinom, s kojima raz- 
vija karitativnu akciju u domagojskim prostorijama 
osnivajući i domagojsku menzu. Da bi se bio mogao 
bolje predati svojem radu primio je na sebe obvezu 
bezženstva, kao i njegov drug Rudolf Eckert (24), 
koji umire prije njega, točno g. 1915, a u isto vrijeme 
rata umire i Varga. Nakon nekog posjeta Rogulje 
Mahniću u Sloveniji, za vrijeme praznika, biskup 
izjavljuje mjesnom župniku o Rogolji: « To je odlu- 
čan, neustrašiv katolički čovjek, pobožan kao dije- 
te» (25). Kat. list piše prigodom Roguljine smrti: 
« Najjači individuum mlade kat. laičke inteligencije 
pada u grob onda, kada bi djelovanje K. P. sa strogo 
kulturnoga polja trebalo prenijeti i na sva područja jav- 
nog socijalnog i političkog života... Rogulja uz dubinu 
duha posjedovao je neiscrpivu energiju volje » (26). 

Ostali suradnici iz doba Mahnića preživljuju rat 
i nastavljaju svojim, djelovanjem između dva rata, kao 
Ljubomir Maraković, Velimir Deželić, Stjepan Mar- 
.kulin, Pero Grgec, Josip Andrić, još živi Đuka Kun- 
tarić i neki drugi. 


(24) ĐuRo KUnNTARIĆ, u Kat. godišnjaku 1971, Zagreb 127. 
(25) L Rapić, n. dj, 202. 
(26) Kat. list, br. 4-5, 1920. 

II 


SNAŽNI RAST HKP I NUTARNJI RAZDOR 


Ova dva prva desetljeća HKP, zapravo od svojeg 
početka do kraja prvog rata nijesu, kako je i shvatlji- 
vo, osobne uspomene, jer o njima nemam izravnog 
iskustva, nego ih prikazujem po kazivanju starijih, 
dakle po čuvenju i po našem katoličkom tisku. Uvršta- 
vam ih ovdje u moje uspomene prvo, radi organske 
cjelovitosti prikaza o HKP; drugo, da se sačuva ono 
što znadem o njegovim početcima i prvim ostvariva- 
njima, i konačno, da bismo mogli bolje shvatiti njegov 
daljnji život, njegov brzi i bujni rast iza prvog rata, 
što je sve sličilo novom bujnom proljeću iza ratne 
zimske letargije. 

U ovo vrijeme ulazim u pokret i to moje sudjelo- 
vanje u njemu danas, kao i onda, doživljujem nošen 
mladenačkim idealizmom, kao doba puno optimistič- 
ke nade i vedrine, koju sve naše kasnije rasprave i ne- 
volje nijesu nikada mogle zamračiti, smatrajući ih 
ljudskim neizbježivim slabostima, kojima smo i mi 
vjernici podložni. Mislim, bez bojazni da ne bih bio 

opovrgnut, da su valjda svi članovi pokreta, bez obzira 
kojoj grani pripadali isto tako doživjeli to doba. Ras- 
prave su se ipak vodile «na vrhu», dok smo mi bili 
duboko uvjereni da izgrađujemo našu bolju budućnost, 
i u tome smo radili velikom voljom tako da se naš 
pokret iza rata brzo širio i jačao. 


Moji prvi doticaji s HKP 


U školskoj g. 1920-21 prolazi kroz Dubrovnik, 
gdje sam pohađao bogosloviju, Božo Nikolić (kasniji 
odvjetnik, ubijen, kako čujem, od komunista) koji je u 
svojstvu tajnika đačkog saveza pohađao srednjoškolske 
organizacije po Dalmaciji. Na prolazu iz Kotora kroz 
Dubrovnik, gdje tada nije postojala nikakva đačka 
katolička organizacija, udesio je s nama franjevačkim 
bogoslovima mali susret u samostanu Male Braće. 
U svom nagovoru, ili točnije razgovoru Nikolić je 
požalio što starodrevni, hrvatski i katolički Dubrovnik 
nema društva hrv. kat. daštva. To je sve što mi je 
ostalo u pameti iz toga razgovora, ali meni dovoljno 
kao novo saznanje, da postoji organizirano hrv. kat. 
daštvo, i drugo, činjenica da ga u Dubrovniku nema. 
U tili čas «kao iskra iz kremena » nikla je u meni od- 
luka da se posvetim tom radu među đaštvom. 

Toj mojoj volji su se međutim nametale dvije 
poteškoće: ja kao mladi bogoslov nijesam smio, po 
tadašnjim propisima, baviti se drugim poslovima, po- 
gotovo ne dolaziti u doticaj s vanjskim svijetom i ka- 

dikad izaći sim iz samostana, kako to ova vrst posla 
zahtijeva, nego baviti se samo svojim studijem; drugo, 
nijesam u tom času ništa znao o pokretu, o načinu 
rada, dok sam se lako mogao domisliti njegovoj svrsi. 
Obzirom na prvu poteškoću pronašao sam neko rje- 
šenje, kakvo takvo, ali koje mi je omogućilo, da se 
odmah okušam u tom novom radu, a da se ipak ne 
ogriješim o tadašnje propise na snazi. U mladosti sam 
se naime bavio glazbom i tako sam postao pomoćnim 
organistom i pomoćnikom oca Sokola u crkvi Male 
Braće, gdje se uvijek posvećivala velika pažnja zbor- 
nom pjevanju. U: tom svojstvu imao sam dužnost 
vježbati dječački zbor, tj. gimnazijalce nižih razreda 
za mješoviti zbor, i upravo ta okolnost me dovela u 
doticaj s prvim dubrovačkim đacima. Okupljajući ih 
radi pjevanja, počeo sam nekima od njih govoriti o 
svojoj namjeri oko organiziranja đaka i u tom smislu 
ih oduševljavao, dok nijesam uspio dobiti privolu ne- 
kolicine njih pripravnih pristupiti tom namjeravanom 
udruženju đaka. Na taj način sam započeo u toj za mene 
potpuno novoj djelatnosti. 

Ovakav početak, uz moju neiskusnost u tom ra- 
du, imao je još jednu nevolju konkretne naravi. Tih 
mladih pjevača bilo je otprilike dvadesetak, što znači 
da se moj izbor nužno ograničavao među tim malim 
brojem, pa je shvatljivo, da je bio vrlo mršav, i da je 
prvo vrijeme društvenog života bilo bez postojanosti: 
jedni su dolazili, drugi odlazili ili točnije nijesu više 
dolazili, a .novodošli nakon kratkog vremena opet po- 


stali nevidljivi, tako da je malo tko od prvih đaka 

ostao trajnim članom društva. To je stanje trajalo ot- 
prilike godinu i po. Moram ipak priznati da su ti prvi 
mukom probrani đaci, imali svoju zaslugu u tome što 
su mi dali priliku da se ja sim pomalo uvedem i oku- 
šam stičući početno iskustvo u tom novom djelovanju, 
a s druge strane, omogućili su da postepenim izbo- 
rom stignem ipak ostvariti organizaciju dubrovačkog 
kat. hrvat. đaštva. 

Druga poteškoća je sastojala u tome što nijesam 
tada ništa znao o pokretu: kako je nastao kat. đački 
pokret, kakve su mu bile ideje vodilje, kakve njegove 
težnje i smjer, kao i sam program i način rada. Znao 
sam da ga je osnovao Mahnić i da je to pokret koji 
teži obnovi vjerskog i kulturnog života u hrvatskom 
narodu. Nijesam znao da postoje slični pokreti u svi- 
jetu i još manje na kakve probleme i poteškoće nai- 
laze; ništa o njihovim raspravama i polemikama oko 
 zacrtavanja svojih programa i njihova ostvarivanja, 
kao ni o odnosu prema svijetu i Crkvi. Potpore i po- 
moći, kao ni savjeta nijesam imao s nijedne strane, 
ta zapravo sam krišom i započeo ovaj rad, a uostalom 
tko me je mogao u to vrijeme savjetovati i pomoći u 
Dubrovniku! To više, kada se «u gradu» pomalo 
doznalo da «Padre» okuplja «studente» kod Male 
Braće, neki dobronamjerni svećenici izrazili su mi 
sumnju, ne u vrijednost pothvata ili njegovu potrebu, 
nego u uspjeh zbog poznate dubrovačke «fake ». 
Moram priznati, da su mi ti isti svećenici, kada je ka- 
snije ustrebalo, bili vrlo rado pri ruci. 

Okupljanje i sastanci su se održavali u samostanu 

Male Braće i to u prvo vrijeme, koliko moguće neu- 
padnije, ali to nije moglo dugo trajati, pošto pred to- 
likim očima fratara nijesam mogao dugo skrivati taj 
svoj rad; priznajem ipak, da nitko od njih nije, koliko 
je meni poznato, digao bio kakav prigovor tome. 
Zahvaljujući pak mojim uviđavnim starješinama, u 
prvom redu mojem razboritom učitelju ocu Teofilu 
Velniću i umnom ocu Urbanu Taliji, provincijalu, 
ja sam mogao sve slobodnije i otvorenije nastaviti 
svojim radom, iza kako sam imao prešutni pristanak 
te dvojice. Pamtim riječi koje mi nekom prigodom 
reče T. Velnić: «Pazi kako radiš, svi te promatraju, 
počiniš li kakvu glupost, znaj, da si gotov!» 

Te početne neprilike trajale su otprilike godinu i 
po. Pri kraju druge školske godine, nalazeći se pred 
novom «krizom» u društvu, pamtim svoj razgovor 
na Stradunu pred samom Malom Braćom s tadašnjim 
bogoslovom dubrovačke biskupije Pavlom P., koji se 
mnogo .zanimao za moj rad među đaštvom. Dok sam 
mu iznosio svoje dosadašnje neuspjele napore, prođe 
mimo nas neki đak, poznat Pavlu P. još iz sjemeništa, 
odakle je pred malo vremena bio izišao, i pokazujući 
na nj reče mi: «Vidiš, to je dobar i pametan mladić». 
Pozove ga k nama, saopći mu, da ja okupljam kato- 
ličko đaštvo u gradu, te ga upita, ne bi li se i on učla- 
nio u to društvo, što dotični odmah prihvati. Bio je 
to Ivo Bogdan, dak četvrtog razreda gimnazije, koji 
će se brzo pokazati najaktivnijim članom društva, bilo 
u oživljavanju rada u društvu, bilo u okupljanju novih 
članova. Već u početku je znao dobro pisati i još bolje 

kritizirati na sastancima; bio je dobar organizator 
naših priredaba, urednik društvenog lista Žar, česti 
predsjednik itd. Nekako u isto vrijeme je pristupio u 
društvo i Luka Perinić. S ovom dvojicom, mogu 
reći, da je društvo prešlo dječju krizu, počelo je ži- 
vjeti svojim vlastitim nutarnjim životom i brzo kro- 
čilo k zdravom razvoju. 


Dubrovačko hrvat. kat. đaštvo 


Neka mi se oprosti što posvećujem posebnu pažnju 
dubrovačkom đaštvu, ali to ne mogu izbjeći, jer preko 
njega upoznajem HKP, ulazim u njegov svijet misli, 
smjernica i metoda rada; drugo, smatram da se po 
ovom uzorku najbolje može naslutiti kako su nastala 
i radila ostala đačka udruženja i sve to promatrano 
iz pokrajinske doglednice, gdje se stvarno oblikovala 
mladež, a što, promatrano iz središta, Zagreba, lako 
se zamračuje iz raznih motiva ovaj bitni rad i ishod 
samoga pokreta, 

Iza prvih dakle tapkanja i nesigurnosti društvo je 
u trećoj godini proradilo, dobilo pomalo svoj vlastiti 
stil duhovno-kulturnog i književnog života, s preda- 
vanjima samih đaka, diskusijama, književnim prilo- 
zima, recitacijama, povremenim javnim nastupima na 
pozornici društva «Bošković», a sve to prožeto s 
idejnom i duhovnom formacijom, s jasno određenim 
svjetovnim nazorom, što će im udariti pečat kroz 
čitavi kasniji život. Sada je to bilo mnogo lakše zbog 

veće selekcije đaka, premda društvo od svojeg početka 
ostaje otvoreno bilo kojem đaku, koji bi se zanimao 
za ovu vrst đačkog životnog odgoja. 

Dubrovačka đačka organizacija započinje g. 1923- 
24 izdavati svoj list Žar, koji ispunjavaju sami đaci, 
uz po koji moj prilog, i upravo preko toga lista pod- 
streknemo Iva Lendića, još u sjemeništu, za naš rad 
te i on postaje odsada naš maran suradnik. Đaci sami 
tiskaju svoj list i raspačavaju ga. Bili su na nj ponosni. 
List je bio prva palestra u kojoj mnogi okušavaju 
svoje pero, a od kojih su ostali na poprištu poznata 
imena: I. Bogdan, 1. Lendić, L. Perinić i donekle A. 
Maršić. Posredstvom toga  intelektualno-književnog 
rada ulazi u naše redove i Tijas Mortigjija, već kao 
maturant koji će se na sveučilištu upisati u akademski 
« Domagoj ». 

Kako se radi o uspomenama, smatram potrebnim 
osvrnuti se s nekoliko zapažanja o dubrovačkom đa- 
štvu u to doba, a što nije bez veze s mojom temom. 
Ispitujući naime mogućnost da privedem društvu i po 
kojeg višeškolca, ustanovio sam, da je u dubrovačkoj 
gimnaziji tada bilo tek 3 ili 4 višeškolca koji su se 
javno priznavali Hrvatima. Jednako je bilo i u drugim 
školama. Svi ostali izjavljivali su se Jugoslavenima, što 
nikako ne znači da su bili previše integralni, a još 
manje « Orjunaši ». Jasno je prema tome, da su moji 
prvi đaci u društvu bili pretežno Jugoslaveni, ili toč- 
nije nijesu voljeli nazivati se Hrvatima, dok je npr. 
I. Bogdan uvijek isticao svoje hrvatstvo. Ja sa svoje 
strane nijesam pravio pitanje o političkoj usmjerenosti; 

organizirao sam prvotno katoličko đaštvo, ali ipak ni- 
jesam htio uvlačiti u društvo višeškolce jugoslavenski 
orijentirane. Zloglasna « Orjuna » bila je priredila upravo 
u to vrijeme demonstracije po Stradunu i pred Malom 
Braćom izvikujući parole protiv pape, Crkve i Male 
Braće, tako da sam instinktivno odbijao to protukato- 
ličko jugoslavenstvo. A pamtio sam i druge prizore. 
Odmah nakon rata, putujući s drugim franjevačkim 
klericima iz Dalmacije kroz Bosnu u Visoko, sjedo- 
smo u odjeljku s dva srpska časnika. Iz razgovora s 
njima usjekle su mi se u pamet ove njihove riječi: 
«Pa kada smo vas mi oslobodili Beča, zašto se vi ne 
biste mogli osloboditi Rima ?» A bilo je i drugih 
sličnih sličica. [ec irohiarhadeu 

Ipak u praksi na sastancima se nije moglo izbjeći 
spominjanje i pozivanje na hrvatstvo, kao « mi Hrvati» 
kada se govorilo o povijesnim i kulturno-vjerskim 
pitanjima. Tako nakon nekog sastanka, na kojem sam 
u svom govoru rekao « Mi Hrvati...», pristupi k meni 
jedan član i reče mi: « Nemojte, Padre, govoriti: Mi 
Hrvati, mi smo Jugoslaveni». Odgovorih mu: « Mir- 
ko, Jugoslavija je od jučer, a mi, spominjući našu proš- 
lost, ne možemo mimoići činjenicu da smo bili odu- 
vijek Hrvati». Priznao je. 

Ipak nije trebalo dugo vremena, da i moji đaci 
odžive svoje romantičko jugoslavenstvo. Za to se po- 
brinuo Beograd i Srbi omogućujući nam da brzo 


okušamo jugoslavensku stvarnost i gorko iskustvo, ta- - 


ko da će i moji đaci neprimjetljivo svi postati Hrvati. 
Već u četvrtoj godini života našega društva nije više 

bilo među njima Jugoslovena, što se pokazalo i po 
prepirkama i malim sukobima na školama s jugoso- 
kolima i preostalim Jugoslavenima. Nekako osam go- 
dina kasnije, tridesetih godina, za vrijeme Aleksan- 


.drove diktature, mogu reći da su se pohrvatili ne samo 


društveni članovi, nego listom svi dubrovački đaci 
koji su se sve više okupljali oko našeg društva i s nama 
nastupali u važnijim prigodama, bilo svečanim aka- 
demijama, procesijama i kulturnim priredbama. Pri- 
čao mi je O. Sibe Budrović, dominikanac, da je pri- 
sustvovao procesiji kroz dubrovačke ulice, ako se ne 
varam, na Veliki petak, skupa s dr. Nesti Katićem 
dubrovačkim odvjetnikom, i promatrajući na proce- 
siji svrstanih oko 600 đaka sa svijećama u rukama, reče 
mu dr. Nesti: « Bogareti, Sibe, što je ovo? I mi smo 
bili nekakvi katolici u naše vrijeme, ali ovoga čuda 
nije još Grad nikada doživio, da mu svi studenti stu- 
paju s torčunima u procesiji». Kasnije se bilo pisalo 
da je padre Perović pohrvatio dubrovačko đaštvo, ali 
to je samo djelomična istina; bilo je i drugih čimbe- 
nika koji su djelovali u tome smjeru. Ja sam ih pret- 
postavljao Hrvatima, i u tom smislu nastupao, ali 
nijesam nikada vršio neku izričitu propagandu u tome 
smislu. 

Budi mi ovdje dopuštena mala digresija o samo- 


me sebi, a što bi bio i neke vrsti odogvor na po koji 


upit mojih bivših daka: što me je naime navelo na tu 
vrst đačkog apostalata. Povod sam već iznio, dok 
dublji razlog nalazim prije svega u činjenici, da sam 
svoje djetinjstvo proboravio u zdravoj i radosnoj obi- 

teljskoj klimi seljačke obitelji s jedanaestero žive djece 
(osim umrlih), a sve prožeto dubokim vjerskim odgojem 
i životom s roditeljima koji su ne samo riječju nego 
osobito primjerom prednjačili, a u kojem ozračju je 
niklo i moje redovničko zvanje i franjevački odgoj. 
Drugo, u toj mojoj odluci igrao je stanovitu ulogu i 
moj dinamički temperamenat kojemu je odgovarao 
takav organizacijski rad u službi velikih ideja i vrijed- 
nosti. Otac nam je često govorio o misionarima i 
Božjim ugodnicima, i s druge strane kako se on često 
ozbiljno založio za pravdu i prava seljaka u našem 
mjestu, tako da sam i ja baštinio te dvije oznake u 
sebi: težnja raditi za Kristovo kraljevstvo i boriti se 
za pravdu malenih. Čitajući g. 1925 poziv franjevač- 
kog vrhovnog starješine, da bi sejavili franjevci za mi- 
sije u Kini, bio sam naumio odazvati se tom pozivu 
ali sam na nagovor mojeg provincijala Augustina 
Juničića odustao od te namjere i sav se posvetio, umom 
i srcem đačkom apostolatu. Pred kadikad izraženim 
sumnjama o uspjehu u tom djelovanju bio sam  stvo- 
rio odluku: da se neću nikada razočarati ni klonuti, 
uvjeren da radim za Božju stvar i za dobro duša, dakle 
bez ikakva drugog motiva osim ljubavi. Tako sam 
izdržao početne neuspjehe i kasnije kušnje. 

Nijesam se bio uopće nikada upitao: jesam li spo- 
soban i spreman za takav pothvat, kao što nijesam 
nikoga pitao za dopuštenje, a još manje sam bio služ- 
beno imenovan za tu zadaću, ali istina je ito da me 
nitko nije priječio u tome. Pobuda je bila moja, osob- 
na i to tako snažna i spontana, da me nije strašila mi- 


72 


od 


sao mojeg početnog neznanja o kat. đačkom pokretu 
u kojem odlučujem sudjelovati. Bio sam sretan što 
sam našao područje na kojem ću moći razvijati svoju 
aktivnu i apostolsku djelatnost. 


Odgojna metoda 


Odgojna metoda kojom sam bio započeo moj rad 
bila je elementarna: osobni doticaji s đacima, razgo- 
vori sa svakim pojedincem s uvjerenjem da ću svakako 
prodrijeti u njihovu pamet i srce, a što je značilo biti 
na njihovo raspoloženje i to «full time». Moram za- 
hvaliti mojoj subraći, koja me nijesu opterećivala dru- 
gim dužnostima, osim onih redovitih svećeničkih, tako 
da sam se mogao sav. posvetiti svojem radu oko đaka. 
Moja je soba bila uvijek otvorena svakom đaku, što 
su oni obilno iskorišćavali, i netom bi.se poslije podne 
okupilo nekoliko njih, prošetali bismo se obično do 
dančarskih morskih hridina ili po parku Gradac pre- 
tresajući opća važnija pitanja koja su mladiće zani- 
mala, kao i ona našega društva. Misli koje sam s njima 
razvijao obzirom na naše društvo, bile su jednostavne: 
da je naime đački život ozbiljna priprava za život, s 
više zahtjeva nego naše braće koji ne polaze škole; 
srednjoškolska naobrazba je temelj, opća kultura za 
bilo koje kasnije intelektualno zvanje: Bog nas je stvo- 
rio da bismo izvršili neku životnu misiju i stoga se mi 
moramo ozbiljno spremati da bi je sutra časno izvr- 
šili u službi naroda, društva i Crkve; mi smo privile- 

girani kao đaci, što nije dano svima drugima koji nas, 
još neproduktivne, hrane i odijevaju svojim žuljevima. 
Shvatiti našu buduću profesiju kao dobru prigodu 
zarade i lagodnog života značilo bi biti dvostruko 
društveni parasiti i pri kraju života osjetiti da smo 
frustrirani prošli kroz život, a traga ne ostavili. 

S tog općeg idejnoga razglabanja prelazio sam tada 
na vjersko-moralni život. Nitko nam ne može pru- 
žiti ni znanost, ni filosofija, ni politika, ni umjetnost 
zaokruženi uvid u potpunu stvarnost, kao ni smisao 
života i vedru nadu, ni sigurne principe u našem ži- 
votnom djelovanju kao ni mogućnost razviti naše so- 
cijalne kreposti kao vjera. S tom dijaloškom meto- 
dom, s tim i sličnim mislima, u bezbrojnim varijan- 
tama u našim razgovorima i duhovnim nagovorima 
imam zahvaliti da smo uspjeli postignuti uzornu za- 
jednicu mladih ljudi, bez ikada ikakvih znatnijih nespo- 
razuma ili sukoba ni među nama samima, ni prema 
crkvenim vlastima. Pravila smo kadikad pročitali i 
pohranili u arhiv, nijesam se nikada trebao pozivati 
na njih, a pogotovo ne prijetiti s njima; sve se razvijalo 
samo od sebe, normalno, drugarski s mnogo mlade- 
načkog sklada i žara, pobijajući na taj način, empi- 
rijom, prošireno mnijenje o dubrovačkoj « fiaki ». 

Kasnije sam došao u doticaj sa sličnim društvima 
u inozemstvu i ustanovio, da su često ona imala mnogo 
povoljnije materijalne uvjete, udobnije prostorije, više 
sredstava za razonodu za Čajanke, izlete, tečajeve i 
priredbe, nego što smo ih mi imali. Priznajem i to 
da su mnogi duhovnici isto tako podržavali osobne 

doticaje s pojedincima, ali su često bili ograničeni na 
stanovite satove, ili su brzo prestali, ostajući još u 
doticaju na skupnom principu, po kojemu se glavni 
dio odgojnog rada i formacije obavljao na zajednič- 
kim sastancima, nagovorima i sl. Razlog je očevidan: 
duhovnici su preopterećeni obvezama na drugoj strani, 
nemaju dovoljno vremena posvetiti ga isključivo mla- 
deži i njihovu svijetu, moraju se brinuti i za svoju 
egzistenciju, jer rad među mladeži ne donosi nikada 
ništa, ne imajući svi, kao ja, iza sebe redovničku zajed- 
nicu, koja me lišava svih materijalnih briga. Ostaje 
dakle činjenica, da samo ljudski, osobni doticaj odgaja, 
formira mladog čovjeka i prodire u njegovo srce, i 
ima najveću mogućnost da u njemu razvije skladnu 
integralnu osobnost, sa suvislim svjetovnim nazorom i 
moralno-socijalnim rastom, ali povrh svega samo tako 
je moguće oblikovati nutarnji, duhovni svijet s tran- 
scendentnom vizijom, a u čemu je svećenik, bez premca, 
najpozvaniji, najspremniji i sumnjam da bi ga itko 
drugi mogao zamijeniti. 

Smatram stoga, da se metoda osobnog doticaja, 
dijaloškog odnosa između odgojitelja i gojenaca posta- 
vlja u sjemeništima, ili upravo u sjemeništima, koja 
kako vidimo ne davaju danas dobre rezultate. Od 
male je naime koristi nastaviti s kolektivnom odgoj- 
nom metodom velikog broja, po kojoj odgojitelj na- 
stoji odgojiti sve skupa, a nijednoga posebno. Stajalo 
je doduše i dosada načelo, da svaki sjemeništarac može 
posjetiti svojeg učitelja ili duhovnika, ali malo se tko 
time poslužio, jer se đak uvijek pri tome, nekako 

službenom susretu, nalazio nevoljko. Postavimo hipo- 
tezu: kada bi se veći broj sjemeništaraca, recimo od 
100 ili 50 njih sveo na 20 ili 10, ali s kojima bi od- 
gojitelj podržavao trajni ljudski, bratski odnos, nasto- 
jeći upoznati nutarnji život, intimne težnje, vrline i 
slabosti, mane i sposobnosti, ukratko povijest svake 
pojedine duše, slušajući i odgovarajući mu pitanja, na 
sumnje i poteškoće, prosvjetljujući mu nepoznato, ra- 
zjašnjujući mu probleme mladenačke dobe, kao i na 
uzvišenost i teškoće svećeničko-redovničkog zvanja, ne 
bi li taj način odgajanja postigao mnogo više uspjeha? 
Krivo bi se na vrijeme ispravilo, dobro poticalo i nje- 
govalo, svakom bi se na vrijeme omogućilo da otkrije 
svoj životni put, bilo da ostane u zvanju, bilo da ga 
napusti, ako nije pozvan. 


Metoda rada 


Polazeći s postavljenih načela i vrijednosti, sama 
metoda rada u društvu temeljila se na iskustvu, prema 
ondašnjem shvaćanju, potrebama i prilikama. Prije 
svega trebalo je izazvati i razviti intelektualnu znati- 
želju kod đaka i to sugestijama, postavljenim proble- 
mima, tada probuditi volju i time izazvati njihovu 
privolu i prinukati ih na djelatnu i stvaralačku suradnju. 
Glavni društveni rad sastojao je u tjednim sastancima, 
kojima su svi morali prisustvovati, i stvarno većina 
ih je redovito prisustvovala. Moja neprimjetna briga 
bila je u tome, da se sastanci ne pretvore u otrcanost, 

da ne budu prazni, banalni i površni, stoga sam s od- 
borom društva uvijek unaprijed dobro pripremio tjedni 
društveni sastanak. Dnevni red su ispunjali sami đaci 
svojim sastavcima i raspravama o njima, književnim 
doprinosima, recitacijama i sl.; sami su vodili sastanke 
(predsjednik) i pisali zapisnike (tajnik), sami se brinuli 
za zajedničku mjesečnu pričest, sami priređivali svoje 
nastupe itd. M. 

Društvo je svake godine općim glasanjem, listi- 
ćima, izabralo svoj odbor, koji je održavao i svoje 
posebne tjedne odborske sastanke, a na kojima se ras- 
pravljala sva pitanja koja su se odnosila na društvo, 
kao i slučajni sporovi, utvrđivao dnevni red budućeg 
sastanka, predpriprave za kakvu skorašnju priredbu i 
sl. Predsjednik je bio glavna osoba društva, koji je vo- 
dio sastanke i rasprave, predstavljao je društvo i imao 
zadnju riječ u « velikim » pitanjima. Tajnik je uglav- 
nom vodio zapisnike, pozivao na sastanke i zajedničke 
pričesti, brinuo se dakle za nutarnja tehnička pitanja 
društva, a blagajnik je — ne bez muke — pobirao 
mjesečnu članarinu, koja je sastojala od dinara ili pola 
dinara, kako su već sami đaci odlučili na glavnoj skup- 
štini. Uz njih postojali su odbornici i na koncu nad- 
zorni odbor. Glavna godišnja skupština se održavala 
jednom na godinu, pri kraju školske godine, s izvješta- 
jima tajnika, blagajnika i predsjednika, te na koncu 


nadzornog odbora, a predstavljala je smotru obav- 


ljenog rada i života kroz minulu godinu te polaganje 
računa o učinjenom ili neučinjenom; na njoj se izabi- 
rao novi odbor i programirao rad u budućoj školskoj 

. a 
godini, ispitalo se i određivalo tko će prisustvovati 
ljetnom tečaju i da li je u vidu kakva izvanredna pri- 
goda za koju je trebalo prirediti kakav javni nastup 
ili svečanu akademiju. 

Sastanak je prema tome imao uvijek unaprijed 
utvrđeni dnevni red: iza molitve čitao se zapisnik, iza 
prihvata zapisnika slijedila je riječ duhovnika, a tada 
bi jedan od članova održao glavno predavanje, na 
koje se nadovezivala « debata », a koja je znala nerijetko 
vrlo «kritički» operušati predavača. Samo predavanje 
je bilo idejnog, kulturnog, socijalnog, duhovnog, knji- 
ževnog sadržaja već prema izboru samog predavača. 
Slijedila bi zatim, već prema raspoloživom vremenu, 
kakva recitacija ili manji književni prilog. Svršavalo 
se s eventualijama kada su prisutni mogli iznositi po 
volji svoja pitanja, opaske, pritužbe ili prijedloge u 
vezi s društvenim životom i djelovanjem. Na koncu 
bi predsjenik najavio dnevni red budućeg sastanka, ili 
«probe» za neku predstavu, ili dan zajedničke pričesti 
i sl. Sastanak bi završio molitvom. 

Sav ovaj, na oko sitni i bez važnosti, rad pokazao 
se vrlo odgojnim za formaciju članova: intelektualnu, 
kao škola misli i kritičnosti, demokratskih odnosa, 
slobodne inicijative; te kao privikavanje na organi- 
ziranu, socijaliziranu suradnju, na tehniku vođenja 
društvenih rasprava kao predsjedanje i vođenje zapi- 
snika, slobodnog izražavanja i uredne debate, u umi- 
jeću pisanja i izražavanja i sl., razvijajući ma taj način 
mnoge skrovite njihove sposobnosti, što je njihovim 
drugovima, nečlanovima često nedostajalo. 

Daljnja vrst društvene djelatnosti bile su akade- 
mije i predstave, koje su se priređivale jedan, dvaput 
godišnje u dvorani « Bošković». U našim ondašnjim 
prilikama nije bilo to tako jednostavan posao ne ima- 
jući pri ruci najpotrebnija sredstva. Trebalo je pro- 
naći kazališni komad, a nerijetko smo morali sami pre- 
voditi iz talijanskog ili francuskog, za pučke pozor- 
nice, koji bi odgovarao glumačkim sposobnostima 
samih đaka kao i zahtjevima publike, tada pronaći 
potrebne kostime, voditi brigu oko ne baš velike dvo- 
rane i pozornice, koju smo sami morali prirediti sli- 
kajući kvinte i pozadine i, što je najteže bilo, uvjež- 
bavanje. Uspjeh je bio uvijek dobar, publika zahvalna 
i brojna, a za same đake sredstvo razvijanja stanovitih 
sposobnosti kao i upoznavanje s elementarnim poj- 
movima i tehnikama kazališne umjetnosti. 


Kada se pojavilo orlovstvo, mi smo, nekako g. 
1923-24, osnovali u okviru organizacije i orlovsku 
sekciju za dobrovoljce i time započeli novom vrstom 
rada, tj. gimnastičkim vježbama, s kojima smo nastu- 
pali s manjim skupinama u dvorani « Boškovića », ali 
osobito pri našim nastupima sa seljačkom omladinom 
u dubrovačkoj okolici, koja na taj način počinje upoz- 
navati orlovstvo. Kao stručnjak za orlovstvo došao je 
u Dubrovnik po koji put Dušan Žanko a jednom u 
društvu Drage Cerovca, koji je vježbao mlade orlove 
i održao predavanja o orlovstvu. 

Kada su članovi društva, naravnim rastom, postali 
višeškolci, pristupilo se organiziranju posebnog društva 
za nižeškolce skoro po istim organizacijskim oblicima 

kao i ono starijih drugova, s istim metodama i nače- 
lima prilagođujući sve njihovoj dobi. Bio sam duhov- 
nik naravno njima, ali mi je uvijek pomagao u tom 
radu koji višeškolac. 

Uz organicizaciju za učenike brzo je nastala i ona 
za učenice, obje s dva odsjeka za starije i mlađe. Jedno 
i drugo vodio je dum Karlo Capurso, moj dobri su- 
radnik na tom području, a kako je bio nešto stariji 
od mene, bio mi je vrlo cijenjen savjetnik, čovjek 
sređen i razborit svećenik, koji je uz ta dva spomenuta 
društva vodio i « Anicu Bošković», društvo za kato- 
ličke gospođe. Društvo učenica radilo je uglavnom 
slično onome učenika, ali ipak, kako je razumljivo, sa 
svojim specifičnim problemima. Oba društva su se 
međusobno pomagala u dobrom uzajamnom skladu, 
osobito pri priređivanju javnih nastupa, ali ipak po- 
zorničke priredbe su se uvijek obavljale odjelito jedne 
od drugih. Ja sam ih uvijek pomagao i zamjenjivao 
dum Karla; radile su marno i okupljale veliki broj 
dubrovačkih učenica od kojih posebno spominjem 
Đinu Beroš, sestre Perinić, Anitu Svilarić, sestre Barbir, 
a kasnije i sestre Bracanović. 

Naš odnos prema svećenstvu, osobito prema ka- 
tehetama bio je vrlo dobar. Kada su jednom uvidjeli, 
da je naš pothvat ozbiljan i da je uhvatio korijenje 
među đaštvom, bili su nam vrlo skloni, dok su rodi- 
telji bili sretni da se izvanobiteljski odgoj njihove djece 
obavlja u katoličkom udruženju. Naši javni nastupi 
bili su uvijek prigoda kada je dubrovačka publika 

iskreno izražavala svoje priznanje i odobravanje na- 
šem radu. 

Što se tiče biskupa (bio je tada biskupom dr. Josip 
Marčelić) on je već poznavao HKP i već čuo o mojim 
prvim koracima, o čemu sam ga kasnije, kod slučaj- 
nih posjeta, izvješćivao: o radu, duhu i stanju u društvu, 
dok bi on sa svoje strane očinski savjetovao i upući- 
vao da pazim na jedno ili drugo, ali uvijek izrazujući 
svoje odobravanje tom radu. Od zrelih ljudi iz HKP 
bio je tada u Dubrovniku jedini gospar Ivo Jadrić, 
činovnik, čovjek miran i sređen uvijek pripravan biti 
nam pri ruci, kasnije i g. Ruđer Bracanović. 

Sve ovo podrobnije iznašanje, često bez velike 
važnosti, ipak služi kao primjer i kao uzorak za sva 
ostala slična društva u drugim gradovima i školama, 
gdje su kat. đačka udruženja nastajala po istoj osobnoj 
inicijativi i dobroj volji pojedinih svećenika. 

Svi smo bili početnici, ali prožeti istim idealima i 
zadojeni čvrstom voljom stvaralačkog, pozitivnog rada 
u našem narodu, i stvarno sav život i rad HKP poči- 
vao je na tim društveno-moralnim vrlinama koje smo 
crpli iz naše vjere. Unatoč našem početništvu, a bez 
današnjih znanstvenih socijoloških i psiholoških ana- 
liza, okruglih stolova i anketa, znali smo proniknuti 
u srca ondašnje mladeži, otkriti njihove težnje i pro- 
nalaziti načine da ih oduševimo i aktiviramo u zajed- 
ničkoj suradnji i odgovornosti, tako da su naša društva, 
premda ne pružajući im nikakve lagodnosti ni mate- 
rijalnih probitaka, postala prava žarišta životnih zajed- 
nica, misli, ideala, težnja i ostvarenja; zajednica danas 

toliko željena i izvikivana, ali još stvarno neostvarena. 
Bili smo mladi i sretni Što smo imali jasan cilj i pleme- 
nitu misiju, koju smo osobno i izravno ostvarivali i 
za nju odgovarali; što smo mogli pokazati što mo- 
žemo s našom vlastitom ulogom i žrtvom. Crkvena 
hijerarhija je. blagonaklono pratila i odobravala taj naš 
laički apostolat, i pružala nam u prigodama svoju 
moralnu pomoć i zaštitu. Nije bilo osporavanja, a i 
sama naša « bojovnost » bila je redovito konstruktivna, 
nikada razorna. Sve je bilo nekako samoniklo; a kako 
ja, tako i drugi, nijesmo imali nikakav gotovi uzor, 
bio nam je dovoljan naš vjerski odgoj i « sensus catho- 
licus », osnovne ideje Mahnića i sve nam je bilo jasno, 
koliko nama svećenicima-duhovnicima, toliko i sa- 
mim đacima, koji su sve to odmah shvatili i prisvojili. 

Ne znam jesam li kroz prve dvije godine mojeg 
okušavanja išta javio Hrvatskom đačkom savezu u 
Zagrebu. Mislio sam, da je bolje ništa ne javiti, nego 
kasnije morati priznati slučajni neuspjeh. Tek krajem 
druge godine, kada se društvo učvrstilo, izvijestio sam 
savez o osnutku društva hrv. kat. đaštva u Dubrovniku 
i time smo ušli u redovito članstvo đačkog pokreta 
i u vezu s centralom, koja mi šalje pravila i prve upute 
i pobude. Od toga vremena dobivam periodična pisma 
iz saveza i po koju uputu, premda priznajem da od 
svega toga nijesam izvukao velike koristi; radilo se o 
dobrim i pobudnim riječima, o kakvoj obavijesti, o 
tečaju, o kakvoj svečanoj prigodi i sl. God. 1924-25 
počinju rasprave u Zagrebu, u samom pokretu, ali su 
one malo ili ništa utjecale na naš rad i život, iako nam 

je bilo žao, što je do toga došlo, ali kako rekoh, pravi 
Život i duh pokreta ima se gledati u članstvu mjesnih 
društava, koji je bio vrlo bujan i dobar, a ne u čar- 
kanju na vrhu (27). 


Rad među seljačkom mladeži 


God. 1924 bio sam mladi svećenik i u tom svojstvu 
mogao sam, a i trebao se kretati slobodno, kako je to 
zahtijevala moja svećenička misija, dolazeći na taj na- 
čin u česte doticaje sa seljačkom mladeži okolišnih 
dubrovačkih sela. U susretima i razgovorima sa seo- 
skim mladićima, padala je često riječi o mojim orga- 
niziranim katoličkim đacima, a što je idejnom  aso- 
cijacijom porodilo kod mene, ali i kod njih zamisao: 


(27) U srpnju g. 1926 ministar prosvjete Svetozar Pri- 
bičević u ime «slobodoumlja » izdaje naredbu, da se cijeloj 
srednjoškolskoj omladini zabranjuje pripadati kakvoj drugoj 
organizaciji ili gimnastičkom društvu osim Jugosokolu. Naj- 
strože se zabranjuje, da budu članovi svih ostalih gimnastičkih 
društava (SRNAO, HANAO, Orjuna itd.). Ova je naredba po- 
godila i naše kat. organizacije, ali mi smo bez obzira na nju 
nastavili svojim radom, jasno, uz dužne početne opreze. 
Vrbanek u životopisu Ivana Merza spominje intervenciju 
dr. Avelina Čepulića kod Pribičevića u tom smislu, na što 
mu je Pribičević odgovorio: « Naša su stanovišta dva pro- 
tivna svjetovna nazora. Među nama ne može biti izmirenja. 
Vi se borite za svoja vjerska uvjerenja, a mi za naša slobo- 
doumna. Vidjet ćemo tko će pobijediti» (str. 158). 

zašto ne bismo pokušali okupiti, udružiti i seljačku 
mladež. Tu zamisao sam isto tako, kao kod đaka, 
prihvatio naravno i spontano i brzo prešao na rad i među 
seljačkom omladinom u dubrovačkoj okolici, vođen 
istim težnjama i vrednotama za istovrsna ostvarenja. 
Nijesmo imali, ni ja ni oni, jasno izrađenog programa 
ni metode rada; vodila nas misao zajedničkog napora 
oko obnove i razvitka našeg sela u što je trebalo uklo- 
Piti i aktivirati te mlade seoske mladiće, koji su za- 
pravo čekali, da ih netko pokrene i povede, dok sve 
ostalo, mislili smo, nadoći će po sebi, tj. po našim 
plemenitim zamislima i dobrom voljom, kao najbo- 
ljim putokazom u praktičnom radu. 

Prethodio je naime već neki pokušaj u tom smislu, 
ali dalje od početnih pokušaja nije se išlo; nedostajali 
su ljudi, koji bi zajamčili trajnost pothvata, ali ipak 
oni koji su sudjelovali u tim prvim pokusima bili su 
željni oživjeti taj udruženi život i rad. Tako smo dakle 
započeli s prvim društvima seljačke omladine. Počelo 
se sa sastancima, ili točnije razgovorima, u kojima su 
oni imali glavnu“'i vodeću riječ, ali sam ja ipak imao 
uvijek u pripremi koje pitanje ili temu s kojima bi 
nastupio u slučaju da tema razgovora zastane. Iz tih 
razgovora nastojali smo probrati važnija pitanja, koje 
će trebati kasnije bolje obraditi, ili pak inicijative, 
koje bismo imali pokrenuti prema našim mogućno- 
stima, ali osobito definirati načela kojih se članovi 
imaju držati. Misao vodilja je bila: kršćansko obnov- 
ljenje sela, aktiviranje prosvjetnog rada, utvrditi što bi 
trebalo za društveno-gospodarsko pridizanje sela, premda 

smo, za ovo posljednje, odmah shvatili, da će trebati 
vremena i posebne društvene tvorbe, dok mi imamo 
samo pripremiti i osposobiti ljude za tu vrst rada. 
Sve je dakle teklo pomalo i oprezno, kako to i odgo- 
vara opreznom i razboritom dubrovačkom seljaku; 
svi smo bili učenici životne stvarnosti, dok predavanja 
se redovito nijesu održavala; osim kada smo pozvali 
kakva stručnjaka za neku određenu temu. 

Premda i sam seljački sin, moram priznati, da sam 
u tim razgovorima i elementarnim analizama jasno 
uvidio, kako malo znadem o njihovim životnim po- 
trebama, kako ih uočiti i postaviti u obliku našega 
programa i pogotovo kako ih ostvariti, ostajući mi 
jedino da ja od njih mnogo toga naučim, ili još točnije, 
da učimo jedni od drugih. Činjenica, da su mladići 
vrlo rado dolazili na sastanke, ohrabrila me u tom 
pothvatu, budući da uvijek nešto nova nauče i obo- 
gaćuju dušu i pamet kako su sami govorili. 

Započeo sam s najbližim selima, do kojih sam mo- 
gao nedjeljom poslije podne stići pješke, tako da sam 
prvo društvo osnovao u Mandaljeni u Dubrovačkoj 
Župi, gdje mi je najbolji suradnik bio dobar i radin 
mladić Luko Lukšić, koji je par godina iza toga umro. 
Zatim sam proširio djelovanje i osnovao društvo u 
Postranju, isto tako u Dubr. Župi, gdje sam opet 
imao kao desnu ruku Stijepa Keleza, požrtvovnog 
mladića. Pohodio sam i druga župska sela, ali, mala 
sela s malim brojem mladosti, nijesu mi dozvolila 
osnivanje posebnih društava tako da oni koji su htjeli, 
sudjelovali su s društvom u Mandaljeni. Kako su se 

tada uspostavile prve autobusne veze između Dubrov- 
nika i okolice, mogao sam prijeći i u Konavle i to u 
prvom redu u Popoviće, vrlo napredno selo, gdje je 
društvo najbolje radilo, a posebno se isticali braća 
Banac, Pero i Niko. Drugo društvo se osnovalo u 
Pridvorju gdje se posebno sjećam Pera Kukuljice i 
J. Zlovečere. Bilo je i drugih više ili manje uspjelih 
pokušaja okupljanja, ali ja sam početkom g. 1928 na- 
pustio Dubrovnik, nasljednika u tom poslu nijesam 
imao, tako da su mladići nastavili svojim radom kako 
su mogli sami ili uz pomoć župnika. 

Zamišljali smo, kako rekoh, razne pothvate, kao 
zadružne tečajeve, osnivanje malih knjižnica i čitao- 
nica, održavanje priredaba i sl., ali jasno sve je ostalo 
u početnim našim nastojanjima. Samo u Pridvorju 
osnovao je fr. Jozo Tiblijaš mljekarsku zadrugu za sve 
Konavle u samostanskim prostorijama, što je svakako 
bio veliki uspjeh i donijelo im mnoge gospodarske 
blagodati. Mandaljena je pak već odprije imala svoju 
zadrugu, koja je lijepo radila zahvaljujući svojem ra- 
dinom župniku dum Antunu Arbuliću. | 

Na prosvjetnom polju išlo je već lakše. Uz sudje- 
lovanje dubrovačkih kat. daka priređujemo u tim se- 
lima, od prigode do prigode, i uz suradnju samih seo- 
skih mladića akademije, pučke predstave, pjevanje, 
tjelovježbene nastupe, predavanja i sl. uz radosno sud- 
jelovanje naroda. 


Ne trebam ni spominjati da se ugodno sjećam tih 


skladnih župskih i konavoskih mladića i seljaka uopće, 

u kojima uvijek prevladava razbor i razložitost, a manje | 
jeftini zanos. Odgojeni u slobodi Dubrovačke Repu- 
blike, a koja sloboda pravo shvaćena odgaja u ljudima 
odgovornost za životnu stvarnost, a uz to iskreni vjer- 
nici s razvijenom moralnom svijesti, trebalo je s njima 
radije razgovarati, nego im govoriti, a kada su jednom 
shvatili plemenitost naših nastojanja, tada su ih rado 
prihvatili i zbiljski se dali na posao. Svakako župska 


“i konavoska sela spadaju u napredna i uredna sela, vrlo 


otvorena uma i srca za prosvjetni i društveni rad, a 
uz to, ne mogu a da ne spomenem, da su to najljepši 
tipovi hrvatskih seljaka. Mogao bih navesti više pri- 
mjera njihove kulturne razine, kao kada sam, pri po- 
sjetu jednom bolesnom članu iz Mandaljene, opazio 
da u krevetu čita Novo srednjovjekovlje od Berdjajeva; 
drugi član iz Radovčića bio je predplaćen na Hrv. 
prosvjetu; seljak iz Popovića Pero Klaić ima npr. dobro 
snabdjevenu knjižnicu i prigodom posjeta dubrovač- 
kog biskupa Popovićima, on u pozdravu biskupu na- 
vodi Danta itd. 

Ja, kao dijete Zadra, nijesam mogao, a da ne uspo- 
redim okolišna sela tih dvaju starih gradova na _hrvat- 
skoj obali, pri čemu sam morao ustanoviti veliku raz- 
liku među njima. Zadarska zaleđna sela Ravnih Ko- 
tara, osobito Bukovice bila su kulturno i društveno- 
gospodarski mnogo zaostalija od onih iz okolice Du- 
brovnika. Pitao sam se: nije li to valjda stoga što je 
Dubrovnik uživao svoju političku slobodu, imao na- 
rodnu vlastelu, koja je podržavala živi doticaj s oko- 
lišnim selima i tako utisnula duboke tragove svoje 

« skladnosti », slobode, razvijenog ukusa i odgoja, dok 
je Zadru, pod višestoljetnom vladavinom Venecije, 
nestalo hrvatsko plemstvo i ugnijezdilo se tuđe plemstvo 
i građanstvo, koja nijesu podržavala nikakve društvene 
ni kulturne veze niti vršili znatniji utjecaj na okolišna 
hrvatska sela. Istina je, da na otocima pred Zadrom 
nailazimo redovito na uredne, štedljive i radine se- 
ljake i ribare,. koji imaju bolji odgoj i istančaniji stil 
ponašanja, ali, osim što su stari čakavci, oni sui po- 


morski narod s neizbježivim doticajem sa širokim svi- | 


jetom, dok svega toga naši «vlaji», kako smo ih mi 
primorci nazivali, nijesu imali. 

Kada bi seljački mladići iz dubrovačke okolice do- 
lazili u blagdanskim prigodama u Dubrovnik, često 
sam ih viđao kako se šetaju dubrovačkim Stradunom 
s našim đacima u drugarskom razgovoru, i to pot- 
puno naravno, bez ženiranja ni s jedne ni s druge 
strane, kao niti sa strane građanstva. Sve to i slično 
je shvatljivo u okviru kulturne tradicije Dubrovačke 
Republike o čemu je lijepo pisao Josip Bersa, inače 
i on Zadranin, u svojim uspomenama iz Dubrobnika, 
iz kojih navodim ovdje samo jednu sličicu. Austrijski 
general, malo iza pada Republike, zapovjednik grada 
posjetio kasno u večer posljednjeg dubrovačkog kneza, 
našavši ga u prijateljskom razgovoru s nekim seljakom 
iz Konavala. Netom je on bio na samu s knezom 
začuđeno ga upita: « Kako vi kao knez razgovarate s 
običnim seljakom kao ravnopravnim sebi?» Na što 
mu knez odgovori: « Gosparu đenerale, ugasite svijetlo, 

poslušajte naš razgovor i nećete moći razlikovati kada 


govori knez, a kada seljak!» 


Đučki tečajevi i kongresi 


Ne ostati samo neko mjesno društvo, nego osje- 
ćati se dijelom čitavog jednog pokreta istomišljenika, 
to je posebno važno za mladež, naročito za đaštvo, 
koje tim proširuje svoj društveni, kulturni i duhovni 
vidokrug; učvršćuje vjeru u iste ideale i daje društvu 
novu životnost. Da ne bi sve to ostalo samo neka 
apstraktna spoznaja, ona je postajala životni doživljaj, 
u prvom redu podržavajući veze s Đačkim savezom i 
zajedničkim glasilom Luč, zatim osobito godišnjim 
đačkim tečajevima i povremenim kongresima. Teča- 
jevi su se posebno organizirali za učenike, a posebno 
za učenice. Njima su, po pravilu, imala prisustvovati 
sva đačka društva, tj. svi članovi, ali stvarno su mu 
prisustvovala samo predstavništva organizacija, tj. oni 
koji bi bili smogli potrebna sredstva za putne i druge 
troškove. Na tim tečajevima, koji su redovito trajali 
3-4 dana, đaci iz raznih udruženja imali su prigode 
da se međusobno upoznaju, sklapaju prijateljstva, a 
što se tada nastavljalo nakon tečaja osobnim dopisi- 
vanjem. Na tečaju nastupaju najbolji predavači s te- 
mama koje su doticale đačke probleme: vjerske, idejne, 
kulturne, socijalne i sl., kao i daljnje djelovanje i razvoj 
samog đačkog pokreta. Na temelju predavanja slijedile 
su diskusije na kojima su učesnici imali prigode upo- 

znati vidike i mnijenja drugih, njihova iskustva, uspjehe 
ili neuspjehe itd. Atmosfera, kako je i shvatljivo, bila 
je uvijek široka, dački-srdačma, bratska i raspjevana. 

U većim prigodama vjerskim ili narodnim, pa i 
samog pokreta priređivali su se kongresi, kao opća 
smotra mladih katoličkih snaga, na kojima prisustvuje 
uvijek veći broj članova i drugih učesnika. Na kongre- 
sima nastupaju zajednički muški i ženski đački savez, 
zatim Zborovi duhovne mladeži, katolički intelektualci 
i svećenici seniori te konačno prijatelji. Kongres je 
imao uvijek manifestacijski značaj; na nj se uvijek 
pozivao mjesni biskup pod čijim pokroviteljstvom se 
on nalazi i redovito bi održao zaključnu propovijed. 

Prvom tečaju đaka sam prisustvovao nekako slu- 
čajno dok sam se nalazio u Splitu preko praznika g. 
1921, dakle iza prvih mojih koraka oko okupljanja 
đaštva u Dubrovniku. Vrlo sam znatiželjno pratio tijek 
samog tečaja, način rada, rasprava i iznesene misli i 
teme, a ne manje i praktične upute koje su se davale, 
kao i same ljude koji su prisustvovali, govorili i preda- 
vali na tečaju, dok ja osobno nijesam se javio niti jed- 
nom riječju, smatrajući se još nedozrelim početnikom, 
a ponešto i precjenjujući druge. Tu sam upoznao Matu 
Ujevića, Marka Soljačića, braću Franuloviće, Šimetina 
i Bogdana Radicu. Sam tečaj bio je ometan izaziva- 
njima, prijetnjama napadajima na ulicama Splita sa 
strane orjunaša, koje su predvodili braća Anđelinović. 
Orjunaši su izražavali mnijenje i interese beogradskih 
krugova, koji su zazorno promatrali organiziranje i 


djelovanje hrvatske kat. mladeži, što je za njih pred- 

stavljalo mračnjaštvo i klerikalizam, a ustvari mutilo 
je račune integralnog jugoslavenstva (28). 

Iza ovog splitskog tečaja ne pamtim druge teča- 
jeve, koji su slijedili sve do onoga u Đakovu g. 1924 
kojemu sam prisustvovao. Bio je to valjda posljednji 
opći đački tečaj, koji je tekao u jednodušnosti, dok će 
slijedeći odavati prve znakove različitog opredjeljenja, 
više među onima koji su ih vodili, nego među samim 
đaštvom. Na tom tečaju predavali su Stj. Podolšak, 
dr. Ivo Merz, Šedivi, G. Kostelnik, dr. Ljubo Mara- 
ković i neki slovenski predavači. Iza toga tečaja odr- 
žao se prvi orlovski slet u Đakovu, dne 14-15 kolovoza, 
a zatim euharistijski kongres u Osijeku, kojima i ja 
prisustvujem. Pamtim da su đaci u Osijeku bili smje- 
šteni u nekoj školi i spavali na slami, a među njima i 
ja jedini svećenik, ali ta me okolnost dovela u doticaj 
s Alojzijem Stepincem, još studentom agronomije, i, 
ako se ne varam, tom istom prigodom sam upoznao, 
isto tako studenta, Franju Šepera, kao i braću Orša- 
niće. Na povratku proputovao sam kroz Zagreb, 
posjetivši ga po prvt put, i odatle u Sušak, gdje sam 
prisustvovao kongresu trećoredaca na Trsatu. Tom sam 
prigodom upoznao Dušana Žanka s kojim sam prosli- 


(25) Prigodom tečaja izvješćuje Kaf. list, br. 32, 1921, 
da je za vrijeme sastanka katoličkih organizacija nekoliko 
dana teror organizirane dešperaterske «nacionalističke» omla- 
dine ugrožavao ličnu slobodu i Život učesnika. Spominje i 
druge te naravi i u drugim. prilikama kao u Sinju i Srijem- 
skim Karlovcima. 

jedio putovanje parobrodom u Split, gdje smo bratski 
organizirali prenoćište «au clair de lune», na palubi 
ispod nekog « kaića ». 

O daljnjim tečajevima i kongresima govorim malo 
dalje, budući da oni pretpostavljaju neke događaje i 
razvoje u HKP, kojih će nužno biti odjek. 


Katolička akcija 


Moram odmah priznati, da u svojem djelovanju 
na periferiji nijesam bio sebi postavio neka načelna, 
pravna i strukturalna pitanja HKP, bilo u odnosu 
prema crkvenoj hijerarhiji, bilo obzirom na dozvoljena 
ili nedozvoljena područja djelatnosti, premda sam ka- 
snije ustanovio, da nijesam povrijedio ni jedno ni 
drugo, iako su mi nedostajale jasne definicije. Tek malo 
po malo doznajem, da postoje slični kat. pokreti u 
svijetu, da naša organizacija nosi oznaku «apostolata 
laika» za obnovu vjerskog života i društva, da HKP 
— u duhu kršćanske demokracije — obuhvaća i raz- 
vija svoju djelatnost na sva područja kamo ulaze vjer- 
sko-moralni interesi čovjeka, i u potvrdu toga se često 
opetovalo geslo sv. Pija X: «Omnia restaurare in 
Christo ». Vođen tim normama i naš HKP, kao što i 
ostali u svijetu, proširio je svoju programatsku osnovu 
djelovanja na sva područja života, gdje je trebalo 
«oblikovati kršćanske stavove », ali uvijek pod moral- 
nim vidom. 

Bili su učestali nakon rata dogovori, sastanci, te- 
čajevi, kongresi i pokretali su se novi pothvati koji, 
uz odgojna i prosvjetna katolička društva mladeži, 
nastaju na području novinstva, tiskovnih poduzeća, 
među radničkim svijetom itd. Naročito uspješno se 
radilo na zadružnom polju s osnivanjem dviju velikih 
zadružnih centrala: « Zadružne sveze» u Zagrebu, gdje 
su se isticali Gigi Gortan, Blaško Štitić, prof. Filipović 
i drugi, te « Zadružne matice» u Splitu u kojoj sura- 
đuju dr. Ciko, prof. Juras uz ostale. I u Mostaru nastaju 
razne vrsti te djelatnosti, a glavni pokretači su bili fra 
Dominik Mandić i Žarko Vlaho. Kako spomenuh u 
to vrijeme je bila pokrenuta i Hrv. pučka stranka, 
ali ipak najznatniji uspjeh postizava se u omladinskim 
organizacijama osobito po snažnom prodoru orlovstva. 

Mi mladi iz provincije smo sve to pratili sa sim- 
patijama; činilo nam se, da je sve to samo po sebi 
razumljivo kao daljnji rast našega pokreta koji vode 
naši stariji drugovi u kojima ćemo i mi sutra sudjelo- 
vati. Znali smo da većina svećenstva još ne sudjeluje 
u tom našem nastojanju, ipak mnogi ga prate s bla- 
gonaklonošću, a manjina sa stanovitim protivljenjem, 
ali, mislili smo, stvarati « pokret» znači po sebi uno- 
siti nešto novo u život naroda i Crkve, te da treba 
vremena dok to novo prodre i bude i od ostalih pri- 
hvaćeno. Tako smo mi mladi shvaćali iza prvog rata, 
kako je već u naravi mladih. To stanje zanosne zajed- 
ničke suradnje traje prvih godina iza rata, tj. nekako 
do g. 1924-1925 kada nadolaze dvije nove i važne 

činjenice: proglašenje katoličke akcije, i drugo, razi- 
laženja među seniorima i zatim među članovima HKP. 

God. 1922 Pijo XI svojom enciklikom Ubi arcano 
proglasuje i definira KA u užem smislu, za razliku od 
dotadašnjih kat. pokreta, koji su se kadikad već nazi- 
vali kat. akcijom. Po toj Pijevoj definiciji KA sastoji 
u «sudjelovanju laika u hijerarhijskom apostolatu » i 
prema tome sva odgojna, prosvjetna udruženja dosa- 
dašnjih kat. pokreta prelaze u ovisnost od crkvene 
hijerarhije, koja na taj način preuzima vodstvo i od- 
govornost nad njima. Svrha KA bila bi: obnova kat. 
života pojedinaca i društva, osiguranje prava Crke i 
provođenje vjersko-moralnih načela i vrijednosti na 
društvenom, kulturnom i civilnom životu. 

Uspoređujući je s dotadašnjim kat. pokretima, novo 
bi sastojalo u tome: da je KA isključivo laički apostolat, 
stoga svećenici ne mogu biti njezini članovi, oni će 
u njoj sudjelovati kao duhovnici, što u prvom redu 
spada na župnike, kao glave župa. 

Drugo, ona je podvrnuta crkvenoj hijerarhiji te 
će odsada djelovati po njezinim uputama, tj. s njom 
surađivati, dok ona sa svoje strane preuzima odgovor- 
nost za KA. 

Treće, imajući izrazito vjersko-moralnu svrhu na- 
staje razgraničenje dosadašnjih djelatnosti kat. pokreta; 
odijelit će se naime od nje sve djelatnosti s ovozemalj- 
skim ciljevima, kao zadruge, sindikati, polit. stranka 
i sl. koje ipak postaju autonomne društvene tvorbe, 
djeluju prema stručnim sposobnostima svojih članova 
i na vlastitu odgovornost, ali i njima ostaje dužnost 

nastojati oko obnovljenja društva iznutra po članovima 
već prije oblikovanima u KA, koja ih ima spremati 
za te djelatnosti. 

Prema tome, naglasilo se, da KA ipak nije dezin- 
karnirana, izvan ljudske povijesti, jer će morati prou- 
čavati i pronalaziti rješenja za ljudske probleme: obi- 
telj, profesije, za društvena, civilna i međunarodna 
pitanja. 

Uglavnom auktori pišući o KA naglasuju, da ona 
u biti nije od jučer; ona postoji od apostolskih vre- 
mena, kada su joj se postavili temelji i od tada ona 
nastavlja postojati pod najrazličitijim okolnostima i obli- 
cima. Ona dobiva novi opći vjernički značaj od druge 
polovice prošlog stoljeća, kada se ona otvara svim 
vjernicima bez razlike i zapravo time i započinje ve- 
liko suvremeno katoličko gibanje kat. laikata u svijetu. 

KA, obzirom na njezine strukturalne forme, bila 
je prvotno namijenjena Italiji, drugim pak narodima 
bi ostalo da prihvate njezine osnovne principe, dok 
bi se same norme organizacije imale primijeniti prema 


stanju dotadašnjeg razvoja kat. gibanja i mjesnim pri- 


likama. Civardi u tom pogledu piše: « Ne treba misliti, 
da je Pijo XI naložio svim narodima istu shemu KA. 
Nitko bolje od njega nije razumio, da je stanoviti 
elasticitet potreban, budući da se KA ima prilagođi- 
vati mogućnostima rada i različitim zahtjevima vre- 
mena i mjesta... Zato je ostavio potrebnu slobodu 
episkopatu raznih zemalja, da urede pravila prema 
mjesnim prilikama... Ali uvijek i svuda Sv. Otac hoće 
da se pravila nedahnjuju na dva načela (ta su načela: 

da je svrha KA vjerska, ali djelovanje se odnosi na 
sva područja ljudskog života koja su u vezi s tom 
svrhom) ». 

Stoga Civardi dopušta mogućnost da se organiza- 
cijska struktura, kao i konkretni i neposredni program 
mogu sutra i promijeniti (29). 

Kako je poznato, KA provodi se najprije u Italjii, 
pretežno po dobnim razlikama, uživajući svaka od 
njih svoju stanovitu autonomiju, ali uz strogu pro- 
vedbu jedinstva među njima. U Njemačkoj biskupska 
konferencija provodi KA g. 1929, ali ne iziskuje nove 
organizacijske forme, zadovoljava se koordinacijom 
svih područnih grana i djelatnosti među njima pod 
vodstvom hijerarhije. U Francuskoj biskupi izrađuju 
pravila KA za svoju zemlju tek g. 1931. Prihvaćaju 
uglavnom dva oblika organizacije: jedan na osnovi 
župa, a drugi po profesijama (točnije po « milieu so- 
cial») ili po tzv. specijaliziranim granama. 

Proglašenje KA izaziva i kod naših vjernika velik 
interes, naročito među članovima HKP; i svi oni koji 
su imali bilo kakvu odgovornost u njemu, počinju 
pratiti i proučavati te nove principe i forme prema 
kojima bi se imalo preustrojiti dosadašnje katoličko 
gibanje u svijetu i kod nas; ljudi nastoje shvaćati i po- 
malo se uživiti u nju čekajući u tom smislu riječ hi- 
jerarhije. Kako je to bilo kod drugih katoličkih naroda, 
tako i kod nas: biskupi trebaju vremena da prouče duh 


(2%) Rivista del clero italiano, Milano, lip. 1937, 306. 

i načela KA, da je usporede s onim što je već postojalo 
kod nas i da tako prirede što bolju primjenu našem 
katoličkom pokretu. Koliko je meni poznato, prvi 
koraci u tom smilu poduzeti su g. 1927. Ja kroz to 
vrijeme pripremanja nijesam od nijednog člana HKP 
čuo da bi se protivio toj volji Crkve oko preustrojstva 
dosadašnjeg pokreta. Međutim dok se hijerarhija oprezno 
spremala na tu provedbu, bili su neki pojedinci koji 
su se istrčali naprijed poslužujući se KA kao nekim 
polemičkim oruđem protiv HKP. Priznajem, bilo bi 
dopustivo i korisno, da su oni kroz to vrijeme izno- 
sili nedostake pokreta koji bi se imali ukloniti, nove 
elemente što bi ih se imalo uklopiti odsada u laički 
apostolat, jače istakli potrebu koordinacije svih odno- 
snih grana KA pod vodstvom hijerarhije i sl., ali iz- 
gleda da je njima bilo važnije i prvotno obezvrijediti 
dotadašnji pokret, koji je navodno bio krenuo krivim 
putem i stoga se ima započeti sve iznova, premda to 
nije bila misao, ni namjera Pija XI, ni naših biskupa. 

Ti glasovi počinju se širiti među članstvom HKP 
nekako g. 1924-25 (barem su do mene sigli u to vri- 
jeme) kao prvi znakovi razilaženja i među samim 
seniorima. Prigovaralo se naime: ne mogu laici imati 
vodstvo u vjerskoprosvjetnim organizacijama, u po- 
kretu nije određen položaj svećenika, pokret je proši- 
rio svoje djelovanje na svjetska područja, i kao « dulcis 
in fundo » dao se na politiku (opširnije o svemu ovome 
govorim malo dalje). Ukratko, prigovaralo se HKP 
što nije bio organiziran po načelima i nacrtima KA 
još prije nego što je ona bila proglašena službeno i 
kod nas primijenjena. 

Time se otvara treće desetljeće, novo razdoblje u 
organiziranim redovima hrvatskih vjernika, trovano ne 
uvijek bratskim raspravama i sukobima. 


Nije mi jasno kada se počelo raspravljati u kato- 
ličkom tisku za širu javnost o KA i to obzirom na 
novonastale poteškoće. Katolički lit po prvi put se 
osvrće na to pitanje g. 1925 gdje ističe da je glavni 
problem položaja i zadaće svećenika u KA. Neke 
đačke organizacije, piše dalje, znale su mimoići vje- 
roučitelje i mjesne biskupe. Danas su se pak prilike 
od vremena Mahnića promijenile; danas svi biskupi 
preporučuju i podupiru KA (30). Isti list, dvije godine 
kasnije (31), javlja, da je biskupska konferencija u listo- 
padu g. 1927 podvrgla reviziji pravila središnjice Hrv. 
kat. narod. saveza; da je raspravljala o atributima društa- 
va koja se mogu učlaniti u KA i utvrdila, da se gotovo 
sva društva moraju reorganizirati analogno ustavu i 
strukturi KA. Sva imaju biti nepolitička, ali time nije 
isključeno, da se, kako svjetovnjaci tako i svećenici, 
mogu organizirati izvan KA u klubove političkih stra- 
naka, čija su kulturna načela suglasna s načelima kat. 


Crkve. 

Biskupi su se dakle počeli zanimati za organizirani 
laički apostolat i u tom smislu poduzimaju prve mjere, 
ali još ne pristupaju konkretnom preustrojstvu dosa- 
dašnjeg pokreta, stoga,“ obzirom na nutarnje vrenje, 


(20) N. dj. br. 24, 1925. 
(8) N. dj. br. 42, 1927. 

oni su bili u zakašnjenju, a još gore nisu bili složni u 
načinu provođenja KA. 

Ja sam kroz te godine boravio u Dubrovniku, naj- 
prije kao student teologije, a zatim kao mladi sveće- 
nik. Dolazili su i do mene glasovi iz Zagreba o tim 
prijepornim pitanjima, premda moram priznati, ni- 
jesam tada slutio do kakvih će posljedica sve to dovesti. 
Ja sam pak nastojao u svojem malom krugu djelatnosti 
držati se novih norma KA kako sam najbolje znao, a 
ostalo, mislio sam, neka odluči biskup, ja ću mu se 
pokoravati. 

HKP?, kroz to prijelazno vrijeme između proglaše- 
nja KA i njezine primjene kod nas, ostaje jedinstven 
u svojoj strukturi, sa senioratom na vrhu, a u njemu 


.surađuju i oni seniori koji se kasnije opredjeljuju za 


orlovstvo. Svi djelujemo gdje se pokaže potreba i 
svatko prema svojim sposobnostima, osobito pri osni- 
vanju i vodstvu orlovskih društava, kao novoj organi- 
zaciji pokreta u čemu su seniori, rasijani po svim hrvat- 
kim pokrajinama, najbolji i jedini, uz svećenike, rad- 
nici na tom polju, smatrajući svi tu novu granu dije- 
lom HKP, što i omogućuje da se orlovstvo brzo i 
prodorno širi po svim hrvatskim krajevima. 

Taj brzi i snažni rast orlovstva služi kao povod 
predsjedništvu Hrvatskog orlovskog saveza (HOS) da 
postane zahtjevnim u smislu da ono bude glavni i 
jedini savez katoličke organizirane mladeži, dakle om- 
ladinskih i đačkih organizacija i saveza, a Što postaje 
vidno otkada je dr. Ivo Protulipac postao predsjedni- 
kom HOS-a. Ta težnja absorbiranja svih omladinskih 

organiziranih snaga, uz neizbježivu težnju sve veće 
autonomije od dosadašnjeg vodstva pokreta, sve do 
potpune samostalnosti, nailazi na protivljenje većine 
seniora i Đačkog saveza. Na tom pitanju otvaraju se 
vrata nesporazumima i razdoru, a kada se jednom 
započelo onda, kako to već biva, lako se nalaze i uve- 
ćavaju svakovrsni prigovori jedni drugima, kao što je 
shvatljivo i to, da će već natuknuti prigovori pojedi- 
naca protiv seniorata naći svoga saveznika u orlovstvu 
i na taj način zadjevice o nekim praktičnim pitanjima 
brzo će se pretvoriti u načelna pitanja. Protulipac će 
početi isključivati iz orlovskih organizacija one seniore 
(na pr. vel. Rička iz Bjelovara, dr. J. Šćetinca i neke 
druge) koji su se razilazili od njegova shvaćanja, a 
seniorat će isključiti iz svojeg članstva Protulipca (1926). 

Orlovstvo podržava neko uvjerenje ili psihozu o 
potrebi stvaranja jedinstvenog, velikog pokreta hrv. 
kat. mladeži i odmah u svojem početku poduzme u 
tom smilu prvi korak: na konstituirajućoj skupštini 
Hrvatskog orlovskog saveza, u prosincu g. 1923, kojoj 
prisustvuju predstavnici đačkih, omladinskih i orlov- 
skih društava, dotadašnji omladinski savez prisjedinjuje 
se HOS-u. O toj skupštini Protulipac će kasnije pisati, 
da su prisutni «s najvećim oduševljenjem prihvatili 
misao ujedinjenja i stvaranja jedinstvenog hrvatskog 


katoličkog omladinskog pokreta » (32). 


(32) 1. PRoTuLIPAC, Hrvastsko orlovstvo, 72-75. Nemam to 
djelo kod sebe, navodim ga po Pilepiću, 12. 


100 





Pilepić pak sa svoje strane smatra to stapanje dvaju 
saveza početnom pogrješkom i razlogom daljnjeg ras- 
cjepa, budući da se u naglašenoj težnji «stvaranja 
jedinstvenog hrv. kat. omlad. pokreta» već nalazi 
stvarno klica, iako ne još izričito, naglašene težnje 
apsorbirati u orlovstvo i dotadašnji Đački savez, a što 
će doskora postati kamen velike smutnje. 


Orlovski pokret 


Orlovstvo nam dolazi iz Česke preko Slovenije 
(to je valjda posljednje što primamo od Slovenije), ali 
činjenica je, da smo ga svi jednodušno bili prihvatili, 


bez rezerve. Već spomenuh da će orlovstvo brzo ap- - 


sorbirati dotadašnja omladinska udruženja, ali ipak ne 
sva, jer utvrđujem i dalje njihovo djelomično posto- 
janje njihov podsavez. Orlovstvo se međutim brzo širi 
i tamo gdje nijesu dotada postojala omladinska društva. 
Vrbanek DI u životopisu dr. Ivana Merza piše, da su 
u vezi sa Slovencima orlove u hrvatskoj osnovali Drago 
Zudenigo i dr. Kniewald (33). Dr. Ivo Protulipac pak 
u svojoj knjizi Hrvatsko orlovstvo piše, da se odmah 
nakon rata počelo s obnavljanjem omladinskih društava 
predratnog sustava, na poticaj HKNS, unutar kojega 
se osniva « Omladinska sekcija » (dne 20.1.1919), a g. 


1921 osniva se posebni omladinski podsavez. U tom 


(33) VRBANEK, n. dj. 99. 

radu ima velike zasluge 1. Malinar, a sav taj rad oko 
omladinskih društava je vrlo važan za kasniji razvoj 
orlovstva. Na tečaju krv. hat. omladine u Komcu, od 
1. do 5. kolovoza 1919, piše Protulipac, potaknuta je 
misao, da se u Hrvatskoj započne s orlovstvom, što se 
nastojalo što prije provesti u djelo. Dr. Kniewald dje- 
luje u tom duhu među senjskim đaštvom, a Jesih među 
građanskom omladinom u Zagrebu. Započinje se u 
formi gimnastičkih odsjeka, kao u Češkoj i Sloveniji, 
premda se još me nazivaju orlovima. Prvi odsjek 
nastaje u Senju, a dne 14.X11.1923 osniva se u Zagrebu 
omladinsko društvo « Kačić», koje odmah uvodi gim- 
nastiku i stoji u vezi s Orlovskom zvezom u Ljub- 
ljani. Vježbe dobivaju od Slovenaca, pjesnik Pavelić 
prevodi na hrvatski Orlovsku himnu, a slovenski poz- 
drav «Bog živi» počinje se udomaćivati i kod nas. 
Obzirom na osnutak « Kačića» Pilepić opaža da Or- 
lovski kalendar od g. 1927 piše, da je on osnovan ne 
14.X1.1923, nego 19.VIL.1919. 

Omladinci prihvaćaju osnivanje gimnastičkih od- 
sjeka s oduševljenjem, piše dalje Protulipac. Napose 
Zagrebčani polaze u Sloveniju na sletove i po prvi 
put javno nastupaju u Rajhenburgu. O Uskrsu g. 
1920 drži se u Zagrebu omladinski tečaj i na njemu 
se vježbaju orlovske vježbe, pod vodstvom Slovenca 
Pavlina. Iste godine održava se orlovski slet u Mari- 
boru, na kojemu sudjeluje 5.000 Hrvata, a iza sleta 
prvi hrvatski đaci održavaju, pod vodstvom Kniewalda, 
orlovski tečaj uz prisustvo 21 srednjoškolca. Opet te 
g. 1920 u kolovozu osniva se «Savez gimnastičkih 

odsjeka, organizacija katoličkog srednjoškolskog  đa- 
štva ». Predsjednikom mu je izabran svršeni gimnazija- 
lac Drago Zudenigo i u nj se učlanjuju đački i omla- 
dinski gimnast. odsjeci. Počinje, kako piše Protulipac, 
da radi prva naša orlovska centrala, koja se oslanja na 
slovenski Orlovski savez. Cijeli Savez gimn. društava 
je primljen u Orlovsku zvezu (34). 

Zajednička organizacija slovenskih i hrvatskih or- 
lova, «Jugoslavenska orlovska zveza», osnovana je u 
Ljubljani 23.X.1921, u koju ulazi i Orlovski podsavez 
u Zagrebu. U oči orlovskog sleta u Brnu g. 1922, 
Orlovski podsavez održava glavnu skupštinu u Zagre- 
bu, na kojoj je u novo predsjedništvo izabran dr. 
Čepulić, a Podsavez broji tada 19 đačkih i 15 omla- 
dinskih odsjeka. Iza Brna orlovstvo se učvršćuje i ne 
zadovoljava se više samo gimnastikom, nego «se širi na 
svoje naravno područje na prosvjetni i opet uzgojni 
rad». Prigodom omladinskog kongresa u Zagrebu 
održan je tečaj. Novo godište Mladosti uređuju Čepu- 
lić i Malinar u posve orlovskom duhu. U omladinskim 
redovima, piše dalje Protulipac, orlovstvo zauzima sve 
više maha. Za vrijeme euharistikog kongresa u Za- 
grebu održana je glavna skupština Orlovskog podsa- 
veza u kolovozu g. 1923. « Na ovoj skupštini već je 
stvarno učinjen prvi korak za ujedinjenje omladinskog 
i orlovskog pokreta. U novo predsjedništvo izabrani 
su i funkcionari Oml. podsaveza dr. Merz i O. Fo- 


(34) PRoTULIPAC, n. dj. 64 i dalje. 

retić, Predsjednikom je izabaran dr. J. Andrić, pod- 
predsj. dr. 1. Merz, a za ostale funkcije I. Oršanić, 
J. Dušak, D. Radica i B. Gottfried. Nakon euharistij- 
skog kongresa « počela su se živo pretresati neriješena 
Pitanja naše oml. organizacije. Svima je pred očima 
lebdio veliki i jaki pokret koji bi svojom jakošću, 
brojem i nastupom mogao stvoriti jaku katoličku 
frontu... Željeli smo svi samo jedno: da dođemo do 
jedne zajedničke omladinske organizacije... Usto su 
svima ležali pred očima veliki problemi opće kato- 
ličke organizacije » (35). 

Ujedinjenje Omladinskog saveza i Orlovskog pod- 
saveza provedeno je na zajedničkoj sjednici vodstva 
ovih obiju središnjica, dne 11. pros. 1923, a dne 16. 
istog mjeseca održana je u prostorijama HKNS kon- 
stituirajuća skupština Hrvatskog orlovskog saveza. Pri- 
hvaćena su pravila HOS-a i izabrano je novo predsjed 
ništvo i to: predsj. I. Protulipac, podpr. J. Dušak, taj. 
Malinar, prosvj: referent I. Merz, načelnik B. Gott- 
fried, blag. M. Kovač, organiz. referent Drago Cero- 
vac te još tri odbornika. Pri osnutku HOS-a bilo je 
u njemu učlanjemo 40 omladinskih i 20 đačkih društa- 
va. Nije se priječilo osnivanje novih omladinskih dru- 
štava, kaže Protulipac, ali pod svojim, a ne orlovskim 
imenom, premda pravila imaju biti svima jednaka. Za 
vrijeme požeškog sleta u kolovozu, 1926, još je samo 
par društava bilo organizirano po starom sustavu (36). 


=“ (35) PROTULIPAC, n. dj. str. 72 i dalje. 
(36) PROTULIPAC, n. dj. 80-82. 

Kako već rekoh, gotovo svi, u prvom redu doma- 
gojci i seniori, svećenici i svjetovnjaci prihvaćaju i 
surađuju u osnivanju i vođenju orlovskih društava. 
Orlovska organizacija je povezana s odorama i tjelo- 
vježbom, s gimnastičkim nastupima, sletovima što sve 
privlačivo djeluje na mladež i unosi novi dinamizam 
koji je njoj prirođen. Zbog tih prednosti mladež se 
oduševljava za orlovstvo, kako to dokazuje brojno 
nicanje novih društava u svim hrvatskim krajevima. 
K tome nadolazi, da su orlovi sa svojim ponešto ša- 
renim odorama, koje se uostalom nijesu mnogo razli- 
kovale od sokolskih, mogli, na svojim svečanim nastu- 
pima, uspješno se predstaviti kao pogodno sredstvo 
suprotstavljanja jugosokolu, favoriziranom iz Beogra- 
da, a koje je idejno bilo agnostičko-laicističko udru- 
ženje. ' 

Orlovstvo se dakle širi kao snažni pokret hrvatske 
mladeži i to kao prvi pokret katoličkog mnoštva kod 
nas. Ipak sve to nije bez nekih opasnosti; mnoštva 
naime ili lako zanose ili se daju zanijeti. Dinamički 
masovni pokreti, da bi sačinjavali neko jedinstvo, 
iziskuju strožu centralizaciju, koja od njih stvara urednu 
organizaciju, ta stega pak išće onoga koji vodi i odlu- 
čuje, a što često dovodi do njegova idealiziranja. 

Druga opasnost koja proizlazi iz prve, sastoji u 
tome, da takve organizacije - pokreti sadrže u sebi 
imanentnu težnju prerasti sve druge, apsorbirati sve 
bližnje i slične organizacije i da uklone s puta sve one 
i ono što bi im moglo priječiti njihov polet i razvoj. 
Ove pojave su u ono doba bile u punom jeku. Tre- 

bamo se sjetiti da je to bilo povijesno doba u kojemu 
su nicali « vođe» Hitler, Mussolini i još teži slučaj po- 
java Degrelle-a u Belgiji. 

U nešto manjem obliku nalazimo te pojave i kod 
orlovstva, gdje će se brzo dr. I. Protulipac očitovati 
kao stvarni vođa erlovslog pokreta, koji će brzo ap- 
sorbirati najprije Omladinski pokret, a nakon toga će 
poraditi da se i đački pokret uključi u orlovstvo. Izjave 
Protulipca iz toga doba, kao: «nama je potreban đački 
pokret » (u smislu zasebnog pokreta)..., «strogo disci- 
plinirana orlovska organizacija... », «stojeći na stano- 
vištu da treba održati dačku i orlovsku organizaciju..., 
« Željeli su svi samo jedno: da dođemo do jedne za- 
jedničke omladinske organizacije ..., opće katoličke 
organizacije » i sl. (37) stvarno su dvoznačne, nespojive. 
Ne može se sačuvati posebni đački pokret i u isto vrije- 
me htjeti stvoriti jednu zajedničku opću omladinsku 
organizaciju. Većina pak seniora i sam đački savez 
zastupaju potrebu samostalnog đačkog pokreta, osta- 
vljajući ostalu mladež orlovskom pokretu. To kon- 
kretno pitanje prelazi postepeno na idejnu razinu: 
počelo se nijekati senioratu, kao laičkoj organizaciji, 
pravo da vodi HKP. Teoretski, prema načelima KA, 
to je potpuno ispravno, ali u našim tadašnjim konkret- 
nim prilikama nije još bilo nikoga tko bi ga zamijenio, 
uzevši u obzir da KA nije još bila kod nas provedena, 
praktično time bi pokret ostao bez glave. A ipak se 
tim smjerom išlo što je i dovelo do razdora. 


(37) Perić, n. dj. 17-18. 

Orlovski pokret i dr. Ivo Protulipac 


Hrvatski orlovski i kasniji njegov nasljednik kri- 
žarski pokret ne daju se zamisliti u svojoj povijesnoj 
perspektivi bez osobe Protulipca. S toga smatram potreb- 
nim iznijeti njegove neke osobne značajke što će nam 
služiti da bar donekle shvatimo ondašnje događaje i 
razdvoj u redovima HKP. 

Dr. Ivan Protulipac rođen je u Karlovcu g. 1899 
po zanimanju odvjetnik, član «Domagoja» g. 1920 
prisustvuje orlovskom tečaju u Mariboru, prihvaća or- 
lovski tip i prenosi ga među hrvatsku mladež. Postaje 
prvim predsjednikom HOS-a g. 1923 i ostaje na tom 


položaju do g. 1929, kada je i orlovstvo ukinuto beo- | 


o 
gradskim ukazom. Uz suradnju dr. Avelina Čepulića, 


preč. Milana Beluhana te dvojice isusovaca Foretića 
i Vrbaneka osniva g. 1931 «Križarsko bratstvo», koje- 
mu je opet Protulipac predsjednikom i kojemu na 
čelu ostaje sve dok ga naš episkopat ne uklanja, ne pam- 
tim točni datum, ali je to bilo nekako pred sami drugi 
rat. Ostavlja domovinu s ostalima pred najezdom ko- 
munista, smjestio se privremeno u Trstu, gdje je bio 
mučke iza leđa ubijen od plaćeničke ruke na ulicama 
Trsta, dne 31. siječ. 1946. 

Bio je povisok i vitak, prilično mršav, vrlo dina- 
mičan, poduzetan i, kako je izgledalo, neumoran. Imao 
je rahlu kosu, koja mu je neprestano padala na čelo, 
tako da je bio tipičan njegov gest, za vrijeme svojih 
govora, prebacivanje svoje nepokorne kose na njezino 
pravo mjesto. 

Bio je pošten čovjek, moralnog ponašanja bez pri- 
govora, dobar vjernik, požrtvovan do neumornosti i 
trajno siromašan. Bio je čovjek pun zanosa, ali ne fa- 
natik; po naravi je bio čovjek velikih ambicija; nije 
bio dvoličan unatoč što se znao poslužiti vještom stra- 
tegijom. Bio je snažan govornik i veliki organizator. 
Može se o njemu slobodno reći, da je žrtvovao sebe, 
svoje vrijeme i snage za orlovsko-križarski pokret, 
kojima je stajao na čelu. 

Bio je stvaran, točno je znao što hoće, i to je 
provodio željeznom voljom i žrtvom, ne obazirući se 
na pokrajna mnijenja, koja su se razilazila od njegovih. 
Bilo je to vrijeme voluntarizma u svijetu, iza prvog 
rata, o čemu se tada dosta pisalo i raspravljalo, ističući 
prednost volje i stroge stege pred intelektualnim teo- 
rijama i spekulacijama; težilo se k ostvarenju postav- 
ljenog cilja i u tom smislu su se upotrebljavale teorije 
i argumenti, a što je na koncu vodilo do autoritarizma. 
Nešto od toga imao je i Protulipac po svojem tempera- 
mentu s čime se dobro poslužio pri organiziranju i 
vođenju orlovsko-križarskog pokreta. 

= Zbog boljeg razumijevanja ovdje uspoređujem taj 
orlovski stil s onim domagojskog đaštva, koje se pre- 
težno posvećivalo razglabanju ideja, kulturnih struja i 
intelektualnih smjerova uz opasnost da ostane previše 
u abstrakciji i teoretiziranju. Stoga valjda u « Doma- 
goju » nije postojala nikada stroga organizacija ni stega; 
pravila su se vrlo malo iznosila i citirala, ja se nijesam 
nikada s njima poslužio, ni na njih prizivao, da bih 
sačuvao nutarnju stegu u klubu (čuo sam pak, da je 

moj prethodnik Nikola Kolarek znao prijetiti se pravi- 
lima); sve je naime počivalo na dobroj volji, u duhu 
zajednice, moralne povezanosti i uzajamnosti. Na sa- 
stanke su slobodno mogli dolaziti i ne-članovi, sa 
slobodom diskusije, ali jasno bez prava glasa. (Sjećam 
se čestog gosta « Domagoja» Baža Vučkovića). 

Kod orlova i križara su pravila i poslovnik igrali 
naprotiv veliku ulogu, na njih se često pozivalo, pro- 
vodio se strogi nadzor i organizacija svega rada. Mo- 
ram ipak priznati, da je to bilo i potrebno bar do neke 
mjere, uzevši u obzir raznovrsno članstvo u orlovskom 
pokretu, a ne samo đačko, kao ui « Domagoju », zatim 
veliki broj društava s brojnim članstvom, uglavnom 
seljačkih i radničkih sinova, koji su se pri tome priu- 
čavali na potrebni red i stegu. Središnjica HOS-a u 
Zagrebu bila je mozak i motor pokreta, tu su se izra- 
đivali nacrti i teme rada u društvima, koja su dobivala 
brojne dopise, planove, sugestije i pitanja, a na temelju 
kojih se je onda izrađivao dnevni red društvenih sasta- 
naka; društva pak sa svoje strane slali su često izvje- 
štaje središnjici, Što je sve skupa, bez sumnje, bila ve- 
lika pomoć za mnoga društva pri organiziranju svojeg 
društvenog rada i prosvjetnog unaprijeđenja. K tome 
ima se uzeti u obzir, da se nije radilo samo o osobnom 
formiranju članstva, trebalo je k tome istodobno spre- 
mati se na tečajeve, priredbe, nastupe, sletove, kon- 
grese. Slaba pak strana te stroge organizacije bila bi 
opasnost shematiziranja, ostavljajući premalo prostora 
za slobodne inventivne pothvate, kao i za konkretna 
mjesna pitanja i potrebe, a na koja se je i te kako tre- 

balo obazrijeti, pogotovo uzmemo li u obzir nejed- 
naki povijesno-kulturni razvoj pojedinih hrvatskih po- 
krajina. Danas bi se reklo da su društva i članovi bili 
previše vođeni, s premalo autonomije, s opasnošću da 
se dovoljno ne razvije osobni odgovorni stas. Ali to 
je bila samo opasnost u vidu mogućnosti, a koja nije 
još postojala kao stvarnost, jer su članovi zanosno i 
osobnom sviješću surađivali u orlovsko-križarskom 
pokretu. 

Orlovstvo, odnosno križarstvo se bilo razvilo u 
veliku organizaciju s velikim brojem društava i čla- 
nova, s još većim brojem prijatelja i simpatizera. Onda 
se govorilo o oko 40.000 upisanih članova, što bi zna- 
čilo najbrojnija i najjača mladenačka organizacija u 
Hrvatskoj. 

Protulipac kao vrsni govornik znao je fascinirati 

.svoje slušatelje, što je u sebi vrlo dobra kvaliteta, ali 


ponešto opasna kada se radi o ostvarivanju ne samo 


nekog vanjskog uspjeha i učinka, nego prije svega o 
nutarnjoj osobnoj kršćanskoj formaciji u odgojno- 
kulturno-vjerskom pokretu, gdje se sa zanosom ne 
smije pretjerati, što uvijek ide na štetu refleksivne misli; 
a drugo, da ne bi previše iskočio pojedinac, koji bi time 
mogao zasjeniti, i ne hoteći, ideju i vrijednosti radi 
kojih su se ljudi okupili i udružili. Najbolje se sjećam 
Protulipčevih govora na proslavama papina dana u 
Zagrebu, na kojima su sudjelovala sva kat. udruženja 
bez razlike, kao i brojni vjernici, a na kojima je redo- 
vito nastupao kao glavni govornik Protulipac, koji je 
uvijek znao elektrizirati slušače i bio je kontrast isto 

tako čestom javnom govorniku Petru Grgecu, uvijek 
razložitom, obiljnom, hladnom i objektivnom. 
Protulipac je imao, po svojem temperamentu, če- 
mu je pogodovalo ondašnje povijesno stanje, nešto od 
spomenutog voluntarizma i s njim povezanog autori- 
tarizma. Te osebine njegova značaja naišle su na po- 
godne uvjete za njihovo očitovanje, a u isto vrijeme 
nam donekle razjašnjuju njegovo i njegovih suradnika 
neizbježivo trvenje i sukob s drugim pobočnim sna- 
gama. On je stajao na čelu mnoštva, dobro organizi- 
ranoga i ustegovanoga u velikoj jedinstvenoj organi- 
zaciji, uporno provodeći svoj program i svoju volju. 
ovjek snažne volje i neumornog aktiviteta postaje 
pomalo središnja privlačiva točka, idealizirani vođa, 
stoga on ne trpi uza sebe jake ljude, intelektualce, za- 
pravo seniore, kao ni teoretske rasprave, što je inače 
tipično za sve one koji teže da budu vođe. 
Najsnažnija osoba, ali samo nekoliko godina, bio 
je uz njega dr. Ivo Merz, koji je bio njemu suprotnost: 
nije težio za vodstvom, nije volio javne nastupe, bio 
je posvećen nutarnjem duhovno-vjerskom i idejnom 
životu, koji će orlovstvu dati, recimo tako, katoličku 
dušu i formaciju. Ni ostali intelektualci, njegovi surad- 
nici, kao dr. A. Čepulić, D. Žanko, D. Cerovac, I. 
Oršanić i drugi nijesu su mu stajali na putu, ali samo 
u prvo vrijeme, jer i ovi, ne mnogo iza smrti dr. Merza, 
dolaze s njim u sukob, odjeljuju se od njega i okupljaju 
se oko Hrvatske smotre, koju je, koliko se sjećam, do 
tada uređivao Kerubin Šegvić, predajući je 1. Orša- 
niću na uređivanje. Radi potpunosti slike Protulip- 

čeve osobnosti, ovdje samo spomnjem, a kasnije ću 
potanje obraditi, kako je on izazvao reakciju kod ne- 
kih katoličkih ljudi, kao preč. Pavla Lončara i Pavla 
Jesiha, koji će ga pobijati onim istim argumentima, 
kojima je on nekada pobijao seniore: da on i vodstvo 
križara, kao laici, potpuno samovlasno, autonomno od 
crkvene hijerarhije, vode križarski pokret. 

Sve te oznake Protulipca mogu biti promatrane s 
različitih vidova. One su, s jedne strane, bez sumnje 
predstavljale veliku prednost pri oživotvorenju veli- 
kog općenarodnog katoličkog gibanja među širokim 
slojevima naše mladeži, što nikada prije nije bilo po- 
stignuto, ni s vjerske, ni s profane strane. Život pak, 
onaj stvarni život međutim ima svoje zakone, ili kako 
se kaže «est modus in rebus», i danas kada imamo u 
tom pogledu više iskustva nego u ono doba naše mla- 
dosti, znamo kako te snažne osobnosti lako zaborave 
pravu mjeru i ravnovjesje snaga u životu, lako se pre- 
bace i stradaju. 


Pitanja oko kojih nastaju rasprave 


Tko ima vodstvo u HKP? Da li je pokret politi- 
ziran? Sačinjavaju li đaci posebnu granu ili se imaju 
uklopiti u opću organizaciju mladeži, u orlovstvo? 
Ovo pak pitanje vuklo je za sobom uključivo daljnje 
pitanje: da li je bilo uputnije, korisnije za daljnji razvoj 
kat. pokreta i KA u Hrvatskoj stvoriti jedan jedinstven 
omladinski pokret, kako je tome težilo orlovstvo, ili 


112 





pak ograničiti ga samo na seljačku mladež, a uza nj 
organizirati za mladež drugih društvenih slojeva po- 
sebne specijalizirane ili staleške saveze? Ne navodim 
pitanje položaja i uloge svećenika, jer koliko pamtim 
ono nije stvaralo poteškoću; koliko znam, sva su đa- 
čka udruženja imala svojeg duhovnika, a drugo, nije 
bilo poteškoća provesti da svećenici ne spadaju u 
društva KA. Moglo bi se još pitati: da li se radilo u 
raspravama samo o objektivnim činjenicama, što su ih 
izazvala nova postrojenja i metode rada, ili su tu ula- 
zili i osobni motivi? 

Oko ovih pitanja, otprilike, nastale su rasprave i 
nesuglasice, i priznajem da je teško dati odgovor koji 
bi bio potpuno objektivan. Ovdje ne spominjem pravo 
hijerarhije da vodi i odgovara za društva KA, jer ko- 
liko znam to nitko nije osporavao, samo se čekalo da 
hijerarhija poduzme takav korak. Mogu pak ovdje sa 
sigurnošću izjaviti: kad bi se bilo moglo u početku 
tih rasprava upitati članove HKP, svi bi bez razlike li- 
stom odlučno odgovorili, da su za jedinstvo pokreta. 
Ali članstvo nije bilo upitano, ono je to željelo i va- 
pilo, ali nije imalo riječ u tome. Vrelište, što je uosta- 
lom i shvatljivo, bilo je na vrhu, u Zagrebu, dok ljudi 
iz pokrajine nijesu nikada pravo shvatili u čemu je bit 
problema, niti su razdor odobravali. Prema tome mora 
se ustvrditi, da rascjep nije nastao iz načelnih pitanja, 
nije bilo načelnih razlika u ciljevima, nego se sve svo- 
dilo na pitanje organizacijskih oblika i metoda. 

Sjećam se vrlo dobro kako se u to vrijeme na pri- 
jateljskim susretima i sastancima ponovno i uporno 

zaklinjalo i vapilo sa strane članstva i svećenstva, naro- 
čito onih koji su radili u pokrajini, da bi se prestalo 
s razdorom i sablazni, da bi se složili i pomirili. Ni 
Protulipac zastalno nije namjeravao u početku raz- 
dvojiti pokret, ali jednom ubačena i prihvaćena parola: 
« Stvoriti velik jedinstven omladinski pokret», kao i 
osobna ambicija da on to ostvari, neizbježivo je dovelo 
do trvenja s đačkim savezom i većinom seniora. 


Vidjeli smo kako je orlovstvo došlo k nama i 
koje su bile njegove težnje već od početka. Činjenica 
pak, da spor nije nastao među običnim članovima ni 
jedne ni druge strane, upućuje nas da uzrok potražimo 
izvan njih, a što neizravno znači da spor nije bio u 
probitku pokreta. 

Da ovo osjetljivo pitanje bude jasnije i objektiv- 
nije, poslužujem se ovdje ondašnjim pisanim ispravama. 

U prosincu g. 1925 piše dr. Stj. Bakšić u Katoličkom 
listu, glasilu zagrebačke nadbiskupije, kako se «već 
odulje vrijeme (zapaža) neka zagušljiva atmosfera» u 
katoličkim redovima. Spominje 20 godina postojanja 
kat. pokreta i njegova djelovanja na svim područjima. 
Priznaje počinjene pogrješke, ali i uspjehe, dok neki 
promatrači ne priznaju uspjehe i glavnu krivnju za to 
nalaze u samoj nutarnjoj konstrukciji i duhu pokreta, 
te da treba neke teške rane izrezati, tj. provesti posve- 
mašnju reorganizaciju današnjeg oblika kat. pokreta. 

Te prigovore ističu nadb. Šarić i sveučilišni prof. 
dr. Kniewald. Prvi je iznio svoje misli u brošuri Kafo- 
lička akcija (Sarajevo 1925), a drugi u člansku Potreba 

suvremenog apostolata (u Bogoslovska smotra, Zagreb, br. 
4, 1925). 

Nadb. Šarić prigovara HKP što se u njemu «radilo 
brže bolje bez zgodne i temeljite pripreme, bez KA 
u kojoj se postiže ta priprava». Drugo, što se HKP 
miješa u stranačku politiku. 

Dr. Kniewald primjećuje sa svoje strane, što u 
pokretu nije riješen osnovni problem odnosa prema 
crkvenim vlastima i s time u vezi problem svećeni- 
kova položaja u kat. organizacijama i radu za kat. 
obnovu uopće. Nadalje ističe krivo shvaćanje « odnosa 
KP prema kat. stranci». Po njemu KP bi se opirao 
načelima Pija XI o KA, te da bi se članovi mogli naći 
«izvan katolicizma poput Sillona ». 

Svakako teške riječi! ' 

Dr. Bakšić na to primjećuje, da za KA koja se 
nalazi u najužoj vezi s episkopatom i koja postupa 
po vrhovnim direktivama u pitanjima koja se nalaze 
u okviru vjersko-ćudoredne misije Crkve, već postoji 
organizacija, Hrv. kat. narodni savez (HKNS) koji sve 
više poprima forme vrhovne centrale za sva odgojno- 
prosvjetna društva, i kojemu je predsjednikom jedan 
biskup (Lang). Odgojno-prosvjetni rad i društva raz- 
vijaju posve neovisno od drugih dviju grana djelatnosti, 
tj. od socijalnih i političkih organizacija. . 

Sam Kniewald pak pripušta « nerazumijevanje ci- 
ljeva i nastojanja HKP u prošlosti i sadašnjosti sa stra- 
ne velikog dijela svećenstva ». Ako dakle postoje neu- 
spjesi HKP, svakako ima se uzrok pronaći u tome što 
crkveni krugovi nijesu uvijek dobro primali ideju HKP. 

Bakšić podsjeća nadalje, da se o političkoj stranci ne 
može govoriti prije g. 1919, kada je osnovana Pučka 
stranka. Ne može ona biti uzrokom neuspjeha, jer se 
upravo od te godine kat. pokret najsnažnije razvija. 
Hrv. pučka stranka je zasebna organizacija, koja s 
prosvjetno-kulturnim organizacijama nema nikakve 
veze. Naravno neki pojedinci surađuju i u ovim poto- 
njima, ali postoji jasna podjela rada, sve u duhu Pija X 
Fermo proposito za talijanske katolike. 

Kniewald naime u spomenutom članku piše i ovo: 
«Kat. pokret obuhvaća vjerske, prosvjetne, političko- 
socijalne i ekonomske te karitativne organizacije, koje 
su među sobom povezane i to tako, da osnovicu ili 
okvir sačinjava izvjesna stranačko-politička, socijalna i 
umjetničko-literarna orijentacija. Ta se orijentacija po- 
litičko-socijalna stavlja svakome hrvatskom katoliku u 
dužnost i ne može pripadati HKP u Hrvatskoj tko se 
nije priključio ovoj orijentaciji ». 

(Na ove navode moram primijetiti da ne odgova- 
raju istini, što mogu potvrditi svi oni koji su tada pri- 
padali vjersko-odgojnim organizacijama. Dr. Kniewald 
projektira kao stvarnost ono što je on priželjkivao da 
bi bilo, da se može okomiti na HKP. Ja sam na 
dubrovačkom primjeru pokazao, da od svega toga 
nije bilo upravo ništa obzirom na tzv. « političko- 
socijalnu » orijentaciju). 

Obzirom na Kniewaldov prigovor o neodređenom 
položaju svećenika, i da se HKP «barem djelomično 
razvio mimo biskupa», može se reći da je istina, (i ja 
sam spominjem tu činjenicu, ali ne kao neki tajni, 

nepokorni ili osporavateljski gest i pokret, nego sve 
protivno), a Kniewald čini logičku i stvarnu pogrješku 
prigovarajući neodređenom položaju svećenika, što se 
tek u najnovije vrijeme uredilo. To je ne samo ana- 
hronizam, kaže Bakšić, nego i teška nepravda. Tako 
je to onda bilo i nitko nije to smatrao, ni kod nas ni 
kod drugih naroda u svijetu, nekom pogriješkom. 
« Nikada se KP nije otimao, piše Bakšić, uplivu crkve- 
nog autoriteta» nego je stajao u trajnoj i uskoj vezi 
s crkvenom hijerarhijom, te je nepravedno podmeta- 
nje, da se u sistemu HKP u «praktičnim moralnim 
pitanjima odlučuje većinom glasova», kako to tvrdi 
Kniewald. 

Jednako je tako izvan mjesta primjedba Šarića, kad 
veli, da nije bilo temeljite priprave bez KA. Ta ona 
nije uopće još postojala u toj.svojoj formi. 

Toliko o prošlosti. Za sadašnjost, piše isti Bakšić, 
traži se: da se reorganizira HKP prema principima tali- 
janske KA-e i time riješi položaj svećenika u kat. orga- 
nizacijama; drugo, da se KA depolitizira. Tako u 
Italiji, gdje se u to vrijeme osniva « Partito popolare », 
kard. Gasparri u pismu gospodinu Dalla Torre traži, 
da KA ima izaći iz okvira svakog čisto materijalnog 
i političkog problema. KA, po Piju XI, ima odgajati 
savjesti pod vodstvom hijerarhije, i da prema tome 
razne forme KA-e imaju svoje disciplinsko središte u 
crkvenoj hijerarhiji. 

Odnos KA-e prema vjerskim udruženjima sastoji u 
tome što je ona apostolat laika, koji obavljaju laici, dok 

nabožna društva vode duhovnici. Članovi KA-e se 
upućuju u ta nabožna društva. 

Odnos prema politici: KA nema se miješati u 
stranačku politiku, ali će podučavati katolike, kako se 


politikom imaju najbolje poslužiti. Oni katolici, koji ' 


u politici zauzimlju vidna, odgovorna mjesta, ne smiju 
imati odgovorno mjesto u KA. 

Prema socijalno-ekonomskoj akciji KA ima širiti 
katolička socijalna načela, odgajati socijalne vođe i 
organizatore, prema tome ona ne stvara socijalne or- 
ganizacije, ali odgaja i pomaže ljudima koji ih stvaraju. 

Protiv KA-e nije bilo s nijedne strane protivljenja, 
svi su se izjavljivali pripravnim pokoriti se odlukama 
biskupa. Bio je po koji glas, kao jednom u Luči, da bi 
se naime forsirala talijanska KA s namjerom da bi 
porušio dotadašnji kat. pokret, a što Kniewald, navo- 
deći taj slučaj, teško osuđuje pisca da bi trebao biti 
formalno isključen iz Crkve (38). 

Iza toga članka dr. Bakšića u dojdućem broju istog 
Kat. lista dr. Kniewald i dr. Bakšić daju zajedničku 
izjavu u kojoj se među ostalim veli: da HKP i KA 
nijesu doduše istovjetni, ali ni oprečni pojmovi; 
drugo, da naša organizacijska konstrukcija KA-e nije 
vezana na organizacijsku shemu talijanske KA-e, nčgo 
se kod nas ima razvijati prema našim prilikama unutar 
dosadašnjih prosvjetnih organizacija (39). 


(38) GI. potanje u Kat. listu, br. 51, 1925. 
(39) N. mj. br. 52, 1925. 

Nakon navoda toga dokumenta iz onoga doba, 
smatram potrebnim iznijeti kako su te rasprave dopi- 
rale do nas u provinciji i kako sam ih ja doživljavao. 

Prvo, u tom smislu spominjao se članak P. Rogu- 
lje još iz g. 1917, objelodanjen u Luči pod naslovom 
Pred zoru, u kojemu je predvidio ili naslutio daljnji 
razvoj HKP, kao i moguće razmirice koje bi mogle 
nastati u njegovim redovima. Nemam nažalost pri ruci 
taj članak-esej i ne mogu dati svoj sud o elementima 
i osnovanosti njegovih naslućivanja, te da li je pogodio 
ono što će se poslije njegove smrti dogoditi. 

Jednake slutnje mučile su i Mahnića. A. Alfirević 
bio je sabrao neke spise Mahnića i popratio ih je 
uvodom, što je objelodanio pod naslovom Knjiga života. 
Tu on navodi bojazan samoga Mahnića pred smrt o 
jedinstvu HKP: « Nastojte sačuvati jedinstvo, veli Mah- 
nić. Ja se bojim, da sada, kada smo ojačali, ne nastanu 
rascijepi u pokretu. Kadgod imate kakvo sporno pi- 
tanje, rješavajte ga polagano. Ako se međusobno ne 
slažete, idite pred seniorat. To jedinstvo morate sa- 
čuvati » (40). 

Za vrijeme početnih rasprava i glavnih zbivanja 
bio sam u Dubrovniku, pa je jasno da mi nije podrob- 
nije poznat put početnih razilaženja i rasprava u Za- 
grebu. Čuo sam, da je seniorat povjerio Protulipcu, 
kao svom članu, da se brine oko novonastalih orlov- 


(40) Aqrun Marnić, Knjiga Života, sabrao i uvodom 
popratio A. Alfirević D. I., Osijek 1923, 8, Perić, n. mj. 31. 

skih organizacija. Mi smo, kako već spomenuh, u 
provinciji potpuno naravno, uz dotadašnje đačke orga- 
nizacije, prihvatili također ideju orlovstva i tako pro- 
veli orlovske sekcije u našim organizacijama. Sve smo 
to smatrali novim dinamičkim razvojem jednog te 
istog pokreta i kao novu vrst apostolata. 

Prvi glasovi su nam počeli dolaziti, mislim g. 
1924, iz Zagreba, i koliko pamtim, najprije s orlovske 
strane, koji su pomalo pokazivali kao glavnog krivca 
seniorat s već gore iznesenim motivacijama: uzurpira 
ulogu hijerarhije, politizira, uz aluzije na njegove dok- 
trinalne zablude. Ja nijesam u to prvo vrijeme bio 
opredijeljen za nijednu stranu, a nijesam bio ni u mo- 
gućnosti da prosudim ispravnost i težinu tih objeda. 

Zatim su počele stizati informacije i s druge strane: 
da orlovstvo hoće da apsorbira đački pokret, da ne 
priznaje vodstvo seniorata, da prijeti rascjepom u re- 
dovima HKP, te da iza njega stoje ljudi koji nijesu 
nikada surađivali ni voljeli pokret, a sada nastoje 
napakostiti mu. 

Obzirom na ovo posljednje kušalo se razjasniti na 
slijedeći način. Dok je naime HKP bio slobodna dje- 
latnost hrv. kat. laikata, bez službenog priznanja i for- 
malne odgovornosti hijerarhije, oni koji se nijesu s 


njim slagali, ostali su izvan pokreta. Kada je pak Pijo XI - 


proglasio KA-u kao suradnju u crkvenoj hijerarhiji, 
dakle područjem apostolata pod vodstvom  hijerar- 
hije i pozvao sve katolike da u njoj surađuju, stvar se 
mijenja. Oni koji se nijesu slagali s dotadašnjim po- 
kretom, bilo zbog njegova radikalnog nastupa, bilo 

radi njegova hrvatskog nacionalnog stava, bilo iz osob- 
nih razloga ili resentimenta, takvi ljudi nijesu surađi- 
vali u njemu. Nakon proglašenja pak KA-e smatrali 
su se nekako moralno obvezanim da u njoj surađuju 
prema svojim mogućnostima, ali ne slažući se s dota- 
dašnjim pokretom, oni su prionuli uz novu formaciju 
orlovstva odakle će očitovati svoje neslaganje s vod- 
stvom i strukturom HKP tražeći njegovu restruktu- 
raciju. 

Među najviđenije protivnike spadao je svakako dr. 
Kniewald, na čiji članak sam se već osvrnuo. Uz njega 
se spominjalo i isusovce ili točnije neke od njih. Na 
nekom seniorskom sastanku u Makarskoj, pamtim .da 
je dr. Juraj Šćetinec «bez rukavica» (što me malo 
iznenadilo, jer je on inače bio čovjek «u rukavicama ») 
okrivio isusovce zbog nastalih rasprava i nemira u 
HKP. Ja o tome ne mogu dati svoj sud, ali sam tome 
naginjao, pošto sam osobno čuo od o. Foretića prilično 
nepovoljne sudove o senioratu, koje mi reče prigodom 
nekog mojeg posjeta njemu, dok je propovijedao ko- 
rizmu u dubrovačkoj katedrali, nekako g. 1925 ili 
1926. Gornjima se pridružuje nadb. Šarić i neki nje- 
govi svećenici, kojih mnijenje i pogledi su se mogli 
jasno razabrati osobito iz Katoličkog tjednika sarajevske 
nadbiskupije. 

Promatrajući taj nastali spor iz Dubrovnika, kamo 
su, jasno, stizali njegovi odjeci, moram priznati da ga 
nijesam shvaćao ni odobravao. Bila su tada učestala 
pisma iz Zagreba s jednog i drugog tabora, u kojima 
su mi pokušali razložiti odnosne stavove i poglede, 

nastojeći me na taj način pridobiti za jednu ili drugu 
stranu. Predpostavljam da su slična pisma dobivali i 
ostali kat. radnici u provinciji, a na to su nadošli i 
osobni posjeti i razgovori u tome smislu. 


Krapanjski tečaj i rascjep u đačkim redovima 


U tom već prilično uzburkanom ozračju održao se 
g. 1925 na otočiću Krapnju kraj Šibenika, u franjeva- 
čkom samostanu đački tečaj. Pilepić, na osnovi nekog 
spisa tiskanog kao rukopis, piše da je prije krapanjskog 
tečaja održan u Zagrebu tečaj ligina đaštva. Ja se toga 
tečaja ne sjećam, ali imam razloga da posumnjam u 
istinitost te tvrdnje. Pilepić nadalje veli, da su tečaj na 
Krapnju vodili seniori, među ostalima: F. Gunčević, 
dr. Deželić, fra P. Grabić, uz Mcrza, Protulipca, Fore- 
tića i drugih. Ako je naime prije Krapnja održan te- 
čaj ligina đaštva u Zagrebu, nije shvatljivo kako bi 
isti seniori bili vodili drugi tečaj na Krapnju. Ja sam 
bio prisutan na tom tečaju, a kao predavač znam, da 
je tečaj organizirao HOS, koji mi je i dodijelio temu 
predavanja, a u tom slučaju moglo bi se govoriti, da 
su taj tečaj vodili seniori iz HOS-a, ali ne seniorat 
kao takav. Predsjedništvo dakle HOS-a je organi- 
ziralo tečaj za orlovske sekcije unutar đačkih organi- 
zacija, koje su do tada bile sve članice đačkog saveza 
ili Lige; ono je izabralo predavače i predložilo teme 
predavanja, uz popratne sugestije, kako bi utjecali, da 

bi se đačko pitanje riješilo u smislu orlovske teze. U 
isto vrijeme održavao se tečaj za orlice u gradu Šibe- 
niku, na kojem predavaju uglavnom seniori: gđa Da- 
nica Bedeković, Vel. Deželić, Lj. Maraković, I. Bla- 
žević, vel. Gunčević, g.đica Stanković, Švigir, dr. B. 
Deželić, dr. Marijana Kralj, a nakon obaju tečajeva 
bio je priređen veliki orlovski slet u Šibeniku. 

Meni je bila dodijeljena neka tema predavanja, 
kojoj se ne sjećam više ni naslova, ni sadržaja, ali sam 
bio dobio, kako rekoh, sugestije u kojem smislu imam 
govoriti. Bilo mi je jasno, da HOS-ovo predsjedništvo 
ide za time, da na ovom tečaju iznudi od predstavnika 
đačkih organizacija odluku za priključenje HOS-u. 
Nije tada bilo ni tako teško oduševiti đaštvo za jednu 
naočitiju, reprezentativniju formu organizacije, i stvarno 
tečaj je bio u tom smislu dobro « navijan ». Protulipac 
je svojim nastupima nastojao zanijeti đake, kao uosta- 
lom i ostali predavači, tako da se moglo unaprijed 
predvidjeti, da će prisutni đaci glasovati u prilog or- 
lovske orijentacije. Koliko se sjećam od ne-orlovskih 
seniora nije bilo nijednoga na tečaju, samo se dr. De- 
želić bio pojavio jednog dana na Krapnju, htio je valj- 
da prisustvovati barem jednom zasjedanju, da vidi 
kakav vjetar puše, ali — pamtim dobro — Protulipac 
ga je bio pozvao na stranu i za vrijeme čitavog zasje- 
danja šetao se s njime i razgovarao po šumici, gdje se 
održao tečaj, s očitom namjerom da bi time izbjegao 
intervenciju Deželića u đačkim raspravama. Premda 
nijesam do tada bio opredijeljen, ipak me čitav duh 
ili stil tih postupaka i rasprava nije zadovoljavao. U 

takvu duševnom stanju nisam jedno poslijepodne htio 
prisustvovati zasjedanju. Vidjevši Žanko da me nema, 
došao me potražiti rekavši mi: «Zašto nijesi došao, da 
vidiš kako đaci listom pristaju uz orlovski pokret!» 
Odgovorio sam mu otprilike: «Ne vjerujem, da bi 
đaci samim svojim oduševljenjem uspjeli pronaći naj- 
bolje rješenje, ako ga stariji i iskusniji (vrline koje su 
se onda još cijenile) ne mogu pronaći ». 

Na tom dakle tečaju bile su prihvaćene poznate 
« Krapanjske rezolucije», kojih suština bi sastojala u 
slijedećemu: Oni đaci-orlovi, koji to ne žele, ne mo- 
raju biti članovi đačke lige, nego se organiziraju kao 
dio orlovskog pokreta. Pilepić spominje neku spome- 
nicu « Za strogu nutarnju porabu », tiskanu kao ruko- 
pis, u kojoj se veli da su «Seniori HOS-a, napose 
Protulipac i te kako uzeli u zaštitu Ligu i njezinu or- 
ganizaciju, što znadu vrlo dobro svi učesnici tečaja », 
što ja iz osobnog iskustva ne bih mogao potvrditi, 
jer po koja fraza izrečena u tom smislu u najboljem 
slučaju mogla je poslužiti za prvi čas kao shodno ubla- 
ženje rascjepa ili kao neki alibi, ali ne kao stvarna 
želja HOS-a. 

Tako su « Krapanjske rezolucije» stvarno razdvo- 
jile redove hrv. kat. đaštva, ali moram priznati, da je 
u to vrijeme i ligina centrala bila premalo aktivna, 
omogućujući neizravno da dođe do razdora. U novoj 
školskoj godini 1925-26 neke đačke organizacije na- 
puštaju Ligu i učlanjuju se u « Mahnićevo djačko orl. 
okružje», dok se za akademičare osnovalo društvo 
« Mahnić », a što bi Je i drugo, po navodima Pile- 

pića, bilo provedeno već na Krapnju, premda se ja 
toga ne sjećam. Druge su pak srednjoškolske organi- 
zacije ostale i dalje kao članice Lige, a bilo ih je, kojih 
su predstavnici izglasali « Krapanjske rezolucije », ali su 
odbile pristupiti novom orl. đačkom okružju. Bit će 
pak i takvih organizacija, koje će nastaviti s dotadašnjim 
načinom sudjelovanja u jednoj i drugoj centrali, ne 
shvaćajući ili ne hajući za teoretske rasprave na vrhu, 
a što će trajati sve do g. 1929 do uvođenja Aleksan- 
drove i Živkovićeve diktature, koja će beogradskim 
«ukazom » zabraniti sva slobodna udruženja, a među 
njima, naravno, i ona katolička. Polije Krapnja HOS 
pristupa izravnom organiziranju svojeg orlov. đaštva 
na srednjim školama, kojih abiturijenti se na sveuči- 
lištu upisuju u orl. akad. društvo « Mahnić ». Od toga 
vremena se kat. organizirano đaštvo počelo nazivati, 
već prema tome kojoj centrali pripada: « domagojsko » 
ili «orlovsko», dok se sukob vodi pod nazivom: 
«Liga-HOS ». 

Predstavnik dubrovačke organizacije na tom te- 
čaju bio je Luka Perinić, a koji se na samom tečaju bio 
zanio za orlovski tip organizacije, ali izvješćujući svoje 
drugove na početku školske godine o samom tečaju 
već se bio predomislio i sa svoje strane preporučio, 
da bi naše društvo ostalo u Ligi, što članstvo jedno- 
glasno prihvaća ostajući trajno članom Lige, premda je 
i dalje zadržalo orlovsku sekciju u društvu. 

God. 1926 održava se u Dubrovniku kongres li- 
gina đaštva, koji ja u suradnji s đaštvom organiziram 
krajem srpnja, sa svrhom pretresti novonastalo stanje 

te uščuvati i učvsrtiti đački savez Lige. Protektor kon- 
gresa bio je dubrovački biskup dr. Josip Marčelić; 
uvodnu propovijed je održao franjevački provincijal 
o. Augustin Juničić, a predavali su: P. Grgec o nacio- 
nalnoj ideologiji HKP; dr. Lj. Maraković, o. Urban 
Talija o filozofsko-apologetskoj temi; dr. V. Deželić o 
važnosti socijalnog odgoja; dr. M. Petlić o đaštvu i 
znanstvenom radu, zatim Mate Ujević, Ivo Bogdan i 
drugi. Učenicama su k tome predavale Danica Bede- 
ković, Ivka Marušić i druge. Biskup Marčelić je održao 
zaključnu propovijed. U rezolucijama se đačka liga 
proglašava članicom KA-e, naglasuje se sloga i surad- 
nja u katoličkim redovima, kao i to da se ligino đaštvo 
odsada naziva « domagojcima ». Statistiku učesnika na- 
lazim kod Pilepića: prisutno 320 srednjoškolaca, bez 
dubrovačkih đaka, zatim 75 sveučilištaraca i 92 seniora 
i prijatelja, ukupno 487 prisunih, a s Dubrovčanima 
od 500 do 550. 

Te iste godine u kolovozu priređuje HOS svoj 
đački tečaj u Požegi, na kojem predavaju: Protulipac, 
Čepulić, dr. Ivo Blažević, dr. Đuka Kuntarić, dr. J. 
Gunčević, Mijo Lehpamer. A. Matasović i još neki, 
Ovaj tečaj bio je stvarno još opći đački tečaj; prisu- 
stvuju mu đaci svih đačkih organizacija Lige i Mahni- 
ćeva đačkog okružja (MĐO) shvaćajući jedno i drugo 
kao jedinstveni pokret. Prisustvujem mu i ja s tri 
dubrovačka đaka. 

Pamtim da sam nakon nekog predavanja u disku- 
siji došao u neki « sukobčić» s Antom Livajušićem, abi- 
turijentom, kasnijim svećenikom sarajevske nadbisku- 

pije, nedavno preminulim, i to zbog mojeg nekog 
nezgodna izraza. Govoreći naime o dubrovačkoj kat. 
đačkoj organizaciji, kao jedinoj u gradu, netko je pri 
mijetio, da i isusovci u Dubrovniku vode neku sličnu 
organizaciju, na što sam ja opazio, da to nije dačka 
skupina, nego radije « djeca s ulice», (priznajem da je 
izraz neprilićan), ali sam time htio samo reći, da se 
to društvo ne može nazvati đačkim, pošto se u njemu 
okupljaju uglavnom dječaci ne-đaci, i da se ne vode 
kao đačko udruženje. Na te moje riječi oštro je rea- 
girao Livajušić, tvrdeći da sam tim riječima htio pod- 
cijeniti rad dubrovačkih isusovaca, izrazujući pri tome 
svoj ponos što je on isusovački đak (Travnik). Svakako 
beznačajni incident, ali već znak početnog razilaženja 
među nama. 

Tečaj je bio posjetio šibenski biskup dr. J. Mileta, 
koji je preporučio jedinstvo u katoličkim redovima. 
U rezolucijama se izražava pokornost episkopatu i 
zahvalnost starješinstvu. Na glavnoj skupštini HOS-a, 
koja se održala iza tečaja, izabrano je bilo slijedeće 
predsjednišvto: Predsj. Protulipac, potpredsj. dr. A. 
Čepulić, načelnik Dušan Žanko, tajnik Ivo Merz, blag. 
Zv. Dugački, prosvj. referent dr. A. Juretić, kao od- 
bornici: O. Vlahov, D. Cerovac, dr. Markulin, Ilija 
Jakovljević, M. Jagatić i Mijo Lehpamer. ——— 

Dojduće godine 1927 priredilo je domagojsko da- 
štvo slavlje u Splitu krajem srpnja, u kojemu se, kako 
čitamo u rezolucijama, izražava sinovska odanost i 
nepokolebiva vjernost papi, vjernost hrvatskom narodu, 
volja surađivati na obnovi domovine po uputama Sv. 

stolice i pod vodstvom episkopata, potreba suradnje 
đaštva sa svim slojevima i staležima za ostvarenje soci- 
jalne pravde, potreba dubljeg vjerskog života i na 
kraju zbor se pridružuje jubileju Božjeg Viteza sv. 
Franje Asiškog prigodom njegove 700-godišnjice smrti. 
Protektor kongresa bio je splitski biskup dr. Kvirin 
Bonifačić koji u završnom govoru reče, da je hrvatsko 
kat. đaštvo na pravom putu i da nemaju pravo oni 
koji ga sumnjiče da bi se nalazilo na krivom putu. 

Te iste g. 1927 hrvatski katolici su priredili u Sa- 
rajevu veliku svečanu proslavu u čast sv. Franje prigo- 
dom njegove 700. godine smrti. Tom zgodom HOS 
organizira svoj petodnevni tečaj za orlice u zavodu Sv. 
Josipa, a na glav. skupštini bila je izabrana Marica 
Stanković predsjednicom ženskog HOS-a. Dne 12-13. 
kol, održano je orlovsko đačko zborovanje s prosvjet- 
nom svrhom te za produbljivanje i primjenjivanje 
orlovskih ideja u praktičnom đačkom životu. Na 
koncu zborovanja održala se glav. skupština HOS-a, 
o kojoj govorim malo niže. Kako u Požegi tako i 
ovdje prisustvuje i domagojsko đaštvo imajući uvijek 
u duhu, da usprkos svemu, svi smo mi jedno. 


Posljednji zajednički susret «na vrhu» 


Nakon dubrovačkog kongresa g. 1926 te đačkog 
tečaja iste godine u Požegi, održao se zajednički sasta- 
nak seniora obiju struja, i to u blagovaonici franjeva- 
čkog samostana. O tom susretu nijesam našao nigdje 

ništa zabilježeno, stoga iznosim sve po mojem pam- 
ćenju. Polazeći s krapanjskih rezolucija htjelo se još 
jednom pokušati, ne bi li se uzajamnim razgovorima 
mogla pronaći neka baza za očuvanje jedinstva u re- 
dovima organiziranih hrv. katolika. Tezu domagojskog 
đaštva i većine seniora zastupao je dr. Mario Matulić, 
glavni urednik Narodnih novina. Orlovsku pak tezu je 
zastupao dr. 1. Protulipac. Pamtim da je rasprava bila 
napeta i živa, višesatna, ali koliko god se odvijala u 
napetoj klimi, držala se ipak u granicama ozbiljne i 
pristojne rasprave; nije se napadalo ni vrijeđalo, ali se 
ipak tijekom zasjedanja sve jasnije iskristalizirala ne- 
premostivost i nepomirljivost dviju teza. Valjda jedini 
žešći protest bio je onaj vel. Pilepića iz Splita, sveće- 
nika vrlo strogog i objektivnog prema objema stra- 
nama, i to kada se je jednom Protulipac s omalovaža- 
vanjem izrazio o skoro održanom dubrovačkom kon- 
gresu ligina đaštva, kojemu je Pilepić prisustvovao, 
ali ne Protulipac. 

Nažalost se ne sjećam danas više potankosti tih 
rasprava, niti svih iznesenih argumenata s jedne i druge 
strane, ali ipak suštinu sam zapamtio, kako ću malo 
dalje iznijeti. Moj dojam što sam ga dobio tijekom 
toga sastanka i ponio ga u sebi, a daljnji razvoj dovolj- 
no dokazao, bio je: da se jedinstvo razbilo na intran- 
sigentnosti Protulipca. Ja sa svoje strane, kada se danas 
vraćam na ondašnja zbivanja, nastojim shvatiti stav 
Protulipca, a-da mu to ne odobravam: on je bio pun 
volje i žara_u organiziranju orlovskog pokreta; po- 
kret se širio i on je bio pun planova za novo prodi- 

ranje; imao je za sobom najbrojniju organizaciju HKP, 
pa je logično htio sačuvati slobodne ruke u razvijanju 
tih svojih planova. Pristati na kompromis, tako je on 
tada predmnijevao i u iskrenim časovima priznavao, 
značilo bi odreći se svega toga, zaustaviti dinamizam 
i vitalitet samog pokreta i u konačnici napustiti vodstvo 
pokreta. Pri svemu tome, kako spomenuh, on je imao 
moralno zaleđe za sobom koje ga podržavalo i vjero- 
jatno bodrilo, da ne popusti, motivirajući to s obraz- 
loženjem, da se dosadašnji HKP odživio ili čak skrenuo 
s ispravne linije, te da smjernice KA ne idu više u 
smislu HKP, nego traže nove strukture. 

Ali s druge strane Protulipac je morao (kako pret- 
postavljam) imati dvije rezerve u tom svojem stavu: 
prvo, da on time stvarno cijepa jedinstvo HKP, dok 
bi ipak i u novoj nastaloj situaciji orlovstvo moglo 
postići svoju potrebnu autonomiju i na taj način sa- 
čuvati jedinstvo; drugo, on je morao imati pri pameti, 
da članstvo, svećenici i seniori iz provincije, hoće je- 
dinstvo pod svaku cijenu, i da su oni ipak glavni stu- 
povi i suradnici HOS-a u narodu, te da ne bi bilo 
uputno ozlovoljiti ljude i možda prekinuti vezu s 
njima u interesu samog orlovstva. Ipak je prevladao 
prvi niz razloga; sastanak u Požegi bio je zadnji poku- 
Šaj spasavanja njegova jedinstva. 

Sastanak je napustio prvi Protulipac. Ja sam ga 
pratio do željezničke stanice. Bili smo dobri prijatelji 
i suradnici, ali taj čas mučila mi je dušu neka sumorna 
perspektiva pukotine među nama, koju je današnji 
sastanak definitivno pokazao. Idući dakle prema stanici 

kušao sam ga ljudski i prijateljski nagovoriti da nešto 
popusti, jer po mojem mnijenju mogu se pomiriti i 
uskladiti dvije teze i pronaći sporazumno rješenje; on 
bi ostao i dalje predsjednikom HOS-a imao bi za su- 
radnike sve katoličke ljude bez razlike, koji zu voljni 
raditi na tom polju, i Što je vrlo važno imali bi Bo- 
žji blagoslov u našem radu. Ostao je nepopustljiv. 
Naveo mi je uglavnom već poznate argumente, što 
ću i kasnije čuti s njegove strane: ostavimo svakome 
slobodu rada, neka svatko pokaže što i koliko može. 
Uvidio sam da je njegova odluka već gotova; htio 
je imati slobodne ruke; nije htio «razvodniti» svoju 
organizaciju primajući u predsjedništvo HOS-a ljude 
koji bi eventualno smetali, osporavali i time kočili 
njegov rad u vodstvu. Iza ovog sastanka, svakako g. 
1926, Protulipac je bio isključen iz seniorata, ali, koliko 
mi je poznato, iz drugih razloga koji se mogu naći 
u brošuri Pilepića. 

God. 1927 odigrat će se u Sarajevu posljednji 
čin ili epilog dotadašnje uzajamne suradnje, ali ne više 
između seniorata i HOS-a, nego između onih seniora 
koji su radili u orl. pokretu i HOS-a, tako da nakon 
Sarajeva neće biti više pokušaja vraćanja starom je- 
dinstvu HKP. Te godine, u okviru velikih katoličkih 
proslava 700-godišnijce smrti sv. Franje, održali su 
orlovi svoje manifestacije i glavnu skupštinu HOS-a, 
a na kojoj su sudjelovali svi oni, s obiju strana, koji 
su djelovali, vodili orl. društva i prema tome su pred- 
stavljali orlovske organizacije, a među kojima je bilo 
dosta seniora. 

Kako je bilo i predvidjeti, najnoviji razvoji imali 
su svoj odjek na glav. skupštini. Protulipac, da bi umi- 
tio i zadovoljio opoziciju, bio joj je ponudio 2 ili 3 
mjesta na zajedničkoj listi, ali, koliko se sjećam, HOS 
bi imao predložiti i te kandidate. Suprotna strana se 
nije s time složila. Kako je ona formulirala svoje za- 
htjeve, ne sjećam se, ali čini mi se da su se sastojali u 
tome: da u zajedničku listu uđu ljudi s jedne i druge 
strane proporcionalno članstvu Što ga predstavljaju; 
drugo, da sama opozicija predloži svoje ljude u tu listu, 
ne dođe li pak do sporazuma u tom pogledu, tada će 
ona predložiti svoju protulistu. 

Glavni predstavnik opozicije bio je Žarko Vlaho, 
čovjek vrlo aktivan u kat. pokretu, požrtvovan, uvi- 
jek pun inicijativa, ali, svojim ponešto žestokim tem- 
peramentom i govoreći visokim i razdražljivim gla- 
som, nije bio vrlo pogodan da stvori pomirljivu atmo- 
sferu. (Umro je u Argentini). 

Ja sam bio za vrijeme skupštine neki posrednik. 
Protulipac me bio pozvao iza kulisa više puta, da bih 
prenio njegove prijedloge drugoj strani. Dva prva pri- 
jedloga nijesu bila prihvaćena, a kod trećega reče mi 
Žarko Vlaho: dosta tih prijedloga, ne vidiš da Pro- 
tulipac hoće dobiti na vremenu! (Skupština se naime 
približavala kraju). Ne pamtim danas kako je sve to 
konkretno svršilo, ali je Protulipac iznio svoju listu. 
Uostalom nije ni važno, kako je svršila skupština, 
nego činjenica da je zamrla nada, nekadašnje bratske 
sloge i suradnje. Na skupštini je bio prisutan i nadb. 
Šarić, koji je u svemu podupirao Protulipca i HOS. 

Pamtim da je između njega i D. Mandića došlo tom 
prigodom do neugodnog incidenta, kada je naime 
Mandić primijetio na neku rezoluciju skupštine, da ne 
može HOS samostalno o tome odlučivati, jer to spada, 
po načelima KA, u kompetenciju biskupa, Šarić od- 
govori: « Poznamo i mi crkveno pravo, ne treba da 
nas itko u tome pouči!» 


Dvije odgojno-strukturalne teze 


XY: XA 


Nakon podužih rasprava i raščišćavanja, problem 
se teoretski iskristalizirao u dvije odgojno-organiza- 
cijske teze, koje ovdje u kratko nastojim sažeti. 

Prije svega nitko nije nijekao potrebu okupljanja 
mladeži u posebna udruženja, ili konkretno u orlovski 
savez. Problem se bio postavio: Da li i đaci imaju 
biti smatrani samo dijelom te opće omladinske orga- 
nizacije ili imaju oblikovati svoj posebni savez. Tako 
postavljeno pitanje neizbježivo je nosilo sa sobom i 
daljnje logičke izvode: ne bi li naime trebalo reorga- 
nizirati mladenačka udruženja prema njihovoj socio- 
loškoj bazi, tako da bi radnička seljačka, građanska 
mladež, svaka za sebe, imala svoj vlastiti savez, premda 
se u prvi čas konkretno nije postavilo to pitanje. 
Đaci su međutim kod nas već bili organizirani u svojem 
zasebnom savezu, imali su svoju tradiciju i povijest, 
svoju metodu odgoja i rada, ti s njima i počinje HKP, 
dok je HOS, iziskujući ili barem težeći, da se oni 

priključe orlovskom savezu, ustvari zanijekao samo- 
stalni đački savez. 


Taj svoj zahtjev orlovski savez je ovako otprilike 
motivirao:: 


1. - Da bismo mogli uspješno organizirati hrv. kat. 
mladež u orlovskom pokretu, potrebni su mu ljudi 
s katoličkim odgojem, naobrazbom i kulturnom for- 
macijom, koji bi pokretu mladeži mogli dati potreban 
vitalni dinamizam i oblikovati katoličko i kulturno 
njihovo obzorje, a na to su, naravno, u prvom redu 
. pozvani đaci i mladi intelektualci. 


2. - Da bi pak školovani ljudi mogli uspješno 
vršiti tu zadaću i surađivati u orlovskom pokretu, 
moraju već od đačkih klupa pripadati tom pokretu, 
biti formirani u njemu i njegovu duhu, poznavati me- 
tode rada i naviknuti se na organizacijski sustav po- 
kreta, a to mogu samo suživljujući se i surađujući s 
njime od mladih dana, da bi tako mogli biti kvas 
unutar općeg onladinskog pokreta, jer bez toga učla- 
njenja i suživljenja ostali bi strani samoj mladeži i nje- 
zinim. problemima kao i sustavu rada. Ta se misao 
onda sažeto izražavala ovako: da bi đaci morali «ži- 
vjeti u orlovskom pokretu, suživjeti se s njime i doži- 
vjeti ga». ' 

Domagojska pak teza je, sa svoje strane, tvrdila, 
da đaštvo, kojemu se virtualno postavlja sva intelek- 
tualna problematika kao i svijet ideja, mora, u vidu 
svoje sutrašnje profesionalne misije, razviti svoju za- 
sebnu odgojnu metodu za vlastito formiranje, dakle 

svoju autonomiju u svojem posebnom savezu. Da- 
našnji naime đaci, a sutrašnji intelektualci i profesio- 
nalci nemaju isključivu niti pretežnu ulogu biti orga- 
nizatori i prosvjetni radnici u općem mladenačkom 
pokretu. Njihove sutrašnje raznolike funkcije iziskuju 
ozbiljnu intelektualnu spremu i deontološko formira- 
nje (41), spremati se za te životne zadaće i posvećivati 
se prvenstveno svojim sutrašnjim odgovornim zvanji- 
ma, što sve traži posebni đački « milieu», sredinu u 
posebnim udruženjima. Uklopljeni pak u opći omla- 
dinski pokret bili bi uglavnom formirani u smislu 
današnje konkretne funkcije, odgajajući više druge 
nego sebe. HOS je doduše organizirao posebno svoje 
đaštvo, ali samo kao sekciju orlovskog pokreta, kojemu 
ima pretežno služiti, pod vodstvom predsjedništva 
HOS-a, dakle bez autonomije ili s vrlo umanjenom 
autonomijom. 


Ovo moje nastojanje da odredim ta dva različita 
stava nije bez važnosti u njihovoj konkretnoj primjeni. 
Ja ću tek nekoliko godina kasnije doznati, da to nije 
bio samo naš problem, nego se on postavljao samim 


(41) Termin « deontologija» uzimam u općenitom zna- 
čenju, kao nauku o dužnostima svojeg zvanja. Danas se 
često shvaća kao forma normativne etike prema kojoj se 
obveza i kvalitet moralnih čina i sudova izvode iz dužnosti 
k određenom načinu ponašanja, odnosno djelovanja, bez 
obzira na prvotne ciljeve i kasnije posljedice. Na taj način 
bi bila suprotna svakoj teološkoj etici i u stvari bi postala 
« moral situacije », primjerice stav liječnika u pitanju pobačaja. 

društvenim razvojem i drugim katoličkim narodima, 
što mi je istovremeno potvrdilo ispravnost domagojske 
teze, osobito kada sam pisao svoju doktorsku dizerta- 
ciju: O socijalnom milieu i njegovoj organizaciji, u Parizu. 
Moja doktorska teza se doduše odnosila na radnički 
milieu, ali svejedno sam princip ima opću vrijednost 
za sve slojeve ili staleže. Danas se to općenito nazivaju 
« specijalizirana društvena tijela«, uz koja mogu po- 
stojati i opća udruženja, što su francuski biskupi već 
8. 1931 uzeli u obzir pri provođenju KA. Prethodno 
iskustvo je naime bilo dovoljno pokazalo, osobito u 
latinskim narodima, da razni « patronages» ili «cir- 
coli» i sl. kamo su ulazili mladići bez obzira na svoju 
socijalnu sredinu ili profesiju, nijesu uspjeli, a potpuno 
su bili nedorasli s pooštrenjem društvenih odnosa i 
sukoba. 

Sve razvijenija društvena diferencijacija i specija- 
stima i problemima, nekim naravnim nagonom stva- 
raju odijeljene društvene sredine, svaka sa svojim po- 
trebama, kulturnim razinama, problemima, načinom 
izražavanja, mentalitetom, interesima i ukusom. Ako 
su sve te razlike stvarne onda i organizacijska i odgojna 
metoda i struktura moraju ih uzeti kao polaznu svoju 
osnovu, da bi svaki sloj, profesija, klasa ili stalež mogao 
definirati sebe i svoj stav, svoje shvaćanje potreba, 
svoje interese i profesionalni etos, da bi kao takvi 
mogli ravnopravno razgovarati i surađivati s drugim 
društvenim tijelima za opće dobro društva. Tako rad- 
nici danas imaju svoju svijest i svoj svijet, isto tako, 

premda nešto manje, seljaci, pa građani s mnogo pod- 
vrsta, a da i ne govorimo o đaštvu koje tako bučno 
zapljuskuje naše današnje društvo. Svi ti mogu samo 
tako postrojeni u svoje vlastite redove osjetiti se da se 
nalaze na svojem vlastitom terenu, jednaki među so- 
bom, ravnopravni prema drugima, slobodno se izra- 
žavati, doživjeti i s drugim društvenim tijelima raz- 
govarati. Taj tip organiziranja prema socijalnom « mi- 
licu» prvi je u katoličkim redovima pokušao ostvariti 
J. Cardyn sa svojim JOC (kršćanskom radničkom 
mladeži) po načelu «po vama, među vama i za vas», 
kako je on govorio radnicima, razvijajući u njima 
svijest, da su oni subjekti svojeg položaja i djelatnosti. 
Ja sam o tom pitanju održao predavanje na Hrv. so- 
cijalnom tjednu u Zagrebu, na kojem je bio prisutan 
i dr. Protulipac, koji mi je iza predavanja čestitao, što 
sam smatrao činom kurtoazije, jer je osnovna misao 
mojeg predavanja u stavari pobijala njegovu tezu. 
Vrijeme će pomalo pokazati na stanovitu razliku 
u intelektualnoj formaciji jednog i drugog đaštva. 
Domagojsko đaštvo posvećivati će se pretežno inte- 
lektualnom,  kulturno-književnom i profesionalnom 
oblikovanju svojih članova i u tu svrhu će stvoriti 
akademski klub «Domagoj» svoje sekcije za razne 
struke i pitanja, kao: medicinsku, pravnu, agronomsku, 
literarnu i sl: razvijajući istovremeno i profesionalnu 
etiku odnosnih zvanja. Orlovsko pak đaštvo, mislim 
na akad. klub « Mahnić», i ono će nastojati intelek- 
tualno formirati svoje članove, ali posvećujući veliki 
dio svojeg vremena i snaga organizacijskom djelova- 


137 


nju, kao posjećivanju društava, održavanju predavanja, 
priređivanju sletova i nastupa, sve će to neizbježivo 
biti ponešto na štetu njihove intelektualne formacije. 
Jasno, da se ovdje radi ne o isključivom ili alternativ- 
nom lučenju, nego samo o indikativnoj ili tendecijalnoj 
orijentaciji jednog ili drugog đaštva. Orlovi su imali 
nekoliko snažnih ljudi, kao dr. Ivo Merz, dr. Avelin 
Čepulić, dr. Ivo Protulipac, dr. Spalatin, Dušan Žanko, 
Vilko Rieger, dr. I. Oršanić, ipak uz napomenu, da su 
svi ti pristupili orlovstvu kao već formirani intelektualci 
u još zajedničkim organizacijama HKP. 

Neće biti bez interesa navesti ovdje i geografsku 
podjelu katoličkih đačkih organizacija iza razdora, 
premda mi neke pojedinosti izmiču iz sjećanja. Pri- 
morske organizacije uglavnom ostaju uz domagojsko 
đaštvo: Kotor, Dubrovnik, Split, Badija (franj. niža 
gimazija), Bol (dominikanska niža gimnazija) Sinj 
(franj. gimnazija), zatim Sušak, a u Senju samo društvo 
učenica koje vodi duhovnik dr. Ivo Blažević, dok je 
muško društvo, kao i ono iz Šibenika, član orlovskog 
đaštva. Nadalje pripadaju domagojskom đaštvu orga- 
nizacija u Mostaru i Širokom Brijegu (franjevačka 
gimnazija) te u Visokomu (franj. gimnazija). U Go- 
spiću je samo ženska organizacija uz domagojce, za- 
tim neke organizacije u Zagrebu, ona u Varaždinu i 
Bjelovaru te još nekoja iz gornje Hrvatske. Uz orlovsko 
đaštvo osim spomenutih još ostale iz Bosne, te one iz 
gornje Hrvatske, ali priznajem da nemam o njima 
točnih podataka. 


Od klera uz « Domagoj » ostaju bogoslovni zbo- 

rovi na Kaptolu, u Splitu, zatim svi franjevački i domi- 
nikanski, velik broj svjetovnih svećenika, ali kojih broj 
vremenom varira, zatim uglavnom svi franjevci (dok 
jen. pr. dr. Guberina franjevac bio žestoki orao), do- 
minikanci i čč. ss. milosrdnice, dok su uz orlovstvo 
uz veliki broj svjetovnog svećenstva bili franjevci- 
konventualci, isusovci, i posebno Sarajevo. Istini za 
volju mora se ipak priznati, da je velika većina sveće- 
nika bila dušom za jedinstvo i surađivala na objema 
stranama prema mjestu i potrebi gdje su se nalazili. 
Biskupi su bili ostali uglavnom neopredijeljeni, premda 
su neki od njih imali više naklonosti prema jednima 
ili drugima. Prvi je bio nadb. Šarić koji se odlučno 
opredijelio za orlovstvo, a kojemu se kasnije pridru- 
žuju biskup dr. Jeronim Mileta i krčki biskup Srebrnić. 
Svi su biskupi još duže vremena dozvoljavali objema 
stranama osnivanje odnosnih društava, osim triju spo- 
menutih koji su se opredijelili za orlovstvo. 


Nekoliko razjašnjenja 


Zaključujući drugi dio mojih uspomena dužan 
sam dati nekoliko razjašnjenja ili odgovora na gore 
postavljene pojave ili tvrdnje, a koje su ostale ponešto 
nejasne. 

Rasprave i nesporazumi što ih susrećemo u razdo- 
blju od svršetka prvog rata do beogradske diktature 
g. 1929, bili su gotovo neizbježivi među ljudima koji 
ne misle svi istom glavom, a što posebno vrijedi za 

ovu novu vrst djelatnosti katoličkog svjetovnjačkog 
apostolata i to sa široko zacrtanim programom, koji 
je obuhvaćao duhovnu obnovu pa sve do profesionalne, 
gospodarske i političke akcije, a sve to vođeno na vla- 
stitu odgovornost. Ono što se dogodilo kod nas, po- 
javljivalo se i kod ostalih katoličkih pokreta; kod svih 
su razilaženja i nesporazumi bili tvrdi svagdašnji kruh. 
Radilo se u bitnosti: do kojih granica mogu katolički 
svjetovnjaci voditi svoje djelatnosti kao članovi Crkve, 
a drugo, kada i gdje oni uvlače Crkvu u svoje akcije 
i kompromitiraju je. Drugim riječima: koliko orga- 
nizirani vjernici imaju kao takvi pravo i dužnost ula- 
ziti u ovozemaljska pitanja i kada i u kojim stvarima 
moraju imati misiju od crkvene hijerarhije. 

Ta i slična pitanja, nikada pravo riješena, bila su 
povod mnogim prigovorima senioratu, osobito nakon 
službeno proglašene KA-e. Ali samo povod, jer će se 
ona ponavljati s raznovrsnih strana bez obzira na se- 
niorat i primijenit će se na čitavi HKP i bilo kakvu 
javnu djelatnost i pothvat vjernika, ne samo kod nas, 
i ne samo nekada, nego i dandanas. Odatle izvlačim 
pristranost toga prigovora senioratu, budući de će se 
on podržavati i u vrijeme kada nije bilo nikakve poli- 
tičke djelatnosti sa strane vjernika, kada seniorat nije 
imao više nikakve vodeće uloge u organiziranoj dje- 
latnosti katolika, dok su se drugi pothvati i ustanove 
vodili na vlastitu odgovornost izvan okvira KA-e. 
Nadodajem k tome činjenicu, da neka naša današnja 
braća u Zagrebu optužuju globalno čitav HKP kao 
« politizaciju katolicizma » i da bi povratak «na godinu 


140 


1939» značio «samoubojstvo katoličke vjere» kod 
nas (42). Ipak znamo da te g. 1939 nije bilo nikakve 
odjelite političke akcije s nijedne strane vjernika, nego 
opći narodni pokret. Svakako moramo znati da ti 
prigovori nisu dolazili od crkvene hijerarhije, nego od 
pojedinaca i nekih skupina. Kasniji pak životni razvoj 
je dovoljno pokazao, da nije bilo znatnijih zastranje- 
nja; da se nitko nije suprotstavljao volji hijerarhije; 
da su svi članovi s jedne i s druge strane ostali trajno 
vjerni svojoj vjeri, Crkvi i hrvatskom narodu. 


Međutim ta pitanja nije skinulo s dnevnog reda ni 
proglašenje KA-e. Slijedit će načelne izjave kušajući 
točnije odrediti slobodu inicijativa i područja djelat- 
nosti vjernika, međutim ne rijetko opetovane izjave 
hijerarhije, raznih komisija i teologa dovoljno doka- 
zuju da ta pitanja nijesu još konkretno riješena. 

Iza rata, a osobito iza koncila vraćamo se istim 
problemima, ali sada u mnogo radikalnijem stavu: 
rasprave oko inkarnacionizma i transcedentalizma i, po 
pokoncilskim novotarima, oko pitanja potpunog za- 
laganja vjernika za socio-političke djelatnosti, o prisut- 
nosti oko «oslobođenja« i revolucije i konačno o 
« kršćanima za socijalizam ». U tom smislu se obrađuje 
«politička teologija » «teologija oslobođenja », « teolo- 
gija revolucije » i sve to uz uporno osporavanje crkvene 


(42) Šagi Bunić u pismu šibenskom biskupu, g. 1967, 
objelodanjenom u Svjedočenju, br. 36, 1970, o čemu opšir- 
nije govorim dolje, u Dodatku. 

hijerarhije. Po zamisli Crkve, KA, premda ne obu- 
hvaća ovozemaljske ciljeve, ona bi ipak imala obnav- 
ljati društvo iznutra, po članovima odgojenim u njoj, 
imajući se tu odgajati i spremati za takve svjetovne 
pothvate. 

Bolno mi je priznati da se dogodilo upravo protivno, 
promatrajući najnovije teške lomove u redovima KA-e 
raznih naroda. Mjesto da njezini članovi budu kvas 
u novom « društvu promjena », izgrađujući novo dru- 
štvo po načelima Evanđelja, događa se upravo protivno, 
da oni odlaze u školu tuđih nekršćanskih ideologija i 
sustava. Ali adoktrinirani po drugima, ne gube li svoj 
smisao apostolata? Posljednji događaji nas dakle smu- 
ćuju: njemački episkopat lišava kat. studentske saveze 
prava da se nazivaju «KA»; u Francuskoj pak JOC, 
JAC, JEC sami otkazuju svoje pripadništvo Kat. akciji, 
a na istom putu se nalaze i talijanski ACLI (kat. rad- 
ničko udruženje), ili barem većina članova. 

Pred tim činjenicama nameću se mnoga pitanja: 
jesu li članovi KA-e bili nedovoljno pripremljeni da 
suoče na intelektualnom, duhovnom, socijalnom polju 
današnja teška pitanja? Da li je ta duhovna formacija 
bila na potrebnoj visini vremena, ili neuklopljena u 
društveno i povijesno zbivanje? Ili možda stroga 
omeđenost, uokvirenost objektiva u životu i radu nije 
odgovarala životnoj stvarnosti, tako da neki postavljaju 
pitanje: je li KA uspjela? Zastalno nijesam ni pozvan 
ni vlastan da na ta pitanja odgovorim, pogotovo što 
je to pitanje mnogo složenije, a u prvom redu da su 
vjernici, osobito iz katoličkih organiziranih redova, 

bili dobrim dijelom izazvani po « progresivnim » teo- 
lozima i svećenicima osporavateljima. Završavam dakle 
s konstatacijom, da prigovori, koji su se dizali protiv 
seniorata iza prvog rata, danas se vraćaju kao neka ra- 
dikalna protunavala. A sada nekoliko odgovora na 
pojedine prigovore. 

Prigovor da se rad HKP-a odvijao mimo hijerarhiju, 
je anakronizam. Kao i ostali kat. pokreti u svijetu, tako 
je i naš nastao bez sudjelovanja episkopata; biskupi su 
se uglovnom dezinteresirali, a neki čak bili protivni, 
a kako biskupi tako i većina svećenstva. Mahnić u 
Svećeničkoj zajednici (lipanj 1914) javno osuđuje našu 
raskomadanost i veli: « Omne malum a clero». Stoga 
on HKP naziva radom «odozdo». Hvala Bogu, kaže 
on, očekujući i nadajući se da tom radu «odozdo» 
odgovori rad «odozgo», tj. s one strane s koje kato- 
lički rad dobiva poticaj i direktivu (sa strane crkvene 
hijerarhije i svećenstva) i zaključuje: « Ništa zaista više 
ne smeta katoličkoj akciji..., koliko neizvjesnost o tome 
što biskupi sude o suvremenim pitanjima načelne na- 
ravi, koja zasijecaju u javni Život... (43). 

Nije se prema tome radilo o nepokornosti bisku- 
pima, nego naprotiv željelo se i vapilo da bi se oni . 
stavili na čelo katoličkog gibanja. Jednom mi reče 
prof. Juras, kako je biskup Carević bio preporučio se- 
niorima, na nekom skupu, da uvijek budu čvrsto uz 


(43) PrEpić, n. mj. v. 33-34. 

biskupe, na što mu Juras odgovori: dobro je to, mi to 
hoćemo, ali neka se najprije biskupi slože. Do progla- 
šenja KA-e jedini biskupi koji su bili zauzeti u redovima 
HKP-a bili su Mahnić i Lang. Ako se dakle biskupi 
nijesu bili složili niti zalagali za pokret, onda nije na 
mjestu prigovor: zašto je pokret djelovao mimo bi- 
skupe, jer takav prigovor uključio bi daljnji logički iz- 
vod, da bi u tom slučaju bilo bolje da pokret nije 
uopće postojao ! 

S ovim u vezi odgovoreno je i na pitanje položaja 
svećenika u HKP-u. Praktički su ga sva društva tražila 
i nastojala da ga imaju kao duhovnika, jasno, bez služ- 
benog imenovanja, i taj je duhovnik radio sve što 
je trebalo, prema tadašnjem shvaćanju i mjesnim po- 
trebama, bez cjepidlačenja oko pravnih pitanja. 

Velč. A. Pilepić to pitanje ovako prikazuje: « God. 
1914, kada je rat započeo, stanje je bilo ovakvo: kat. 
svjetovnjaci zu radili, a vodili su ih u svemu seniori. 
Pomagalo je u glavnom mlađe svećenstvo, koje je 
izašlo iz kat. redova, dakle opet seniori. Episkopat, izu- 
zev Mahnića i Langa, niti je vodio, niti je tražio da vodi 
niti se dogovara i još manje se slagao o tome kako da 
se pokret vodi. Pokret je bio potpuno prepušten se- 
nioratu, a svi su bili uvjereni da, kad ih vodi Mahnić, 
vodi (ih) Crkva... Kad je tako bilo god. 1914, nije 
bilo drukčije niti god. 1918, na kraju rata. Zašto hoće to 
da ignoriraju oni koji prema današnjem stanju u kat. redo- 
vima i prema današnjem mentalitetu (Pilepić piše g. 1938) 
hoće da sude ili bolje prikažu u svrhu osude ono Što je bilo 

u vremenu koje je našemu vremenu bio pravi antipod? » 
(sve naglasio Pilepić) (44). 

Što se tiče zalaganja seniorata za jedinstvo pokreta 
mora se izjaviti, da je to bila njegova dužnost i volja 
velike većine, ako ne svih članova samoga pokreta. 
Svi seniori koji su se posvetili orlovstvu započeli su 
taj rad kao seniori i oni su toga bili svjesni. Još g. 1924 
i 1926 Protulipac izjavljuje, da Liga ima biti reprezen- 
tativna centrala Mahnićeva orlovskog đačkog okružja 
i dačkog saveza, a kojoj ima biti na čelu jedan senior, 
te stalan duhovnik senior (45). Dne 13. srpnja 1926 Pro- 
tulipac piše odboru seniorata izjavljujući: « Držim da se 
u stvari ne razilazimo, već samo u nekim formalnim 
pitanjima » (46). Kako vidimo, još se tada priznavalo vod- 
stvo senioratu sa strane orlovskih prvaka, a što je i od- 
govaralo planu i volji Mahnića, koji je đake i sveuči- 
lištarce, seniore svjetovnjake i svećenike smatrao jed- 
nom organizacijom podijeljenom u razne ogranke (47). 
Alfirević, neke vrsti Mahnićev glasonoša, pisao je na 
pomolu razdora g. 1923, da seniori, vidjevši da se stvara 
razdor u đačkom dijelu njihove organizacije, one orga- 
nizacije koja je bila kvas preporoda u Hrvatskoj, nisu 
mogli, a da ne rabe sva moguća sredstva, da onemoguće 
taj razdor (48). Ne radi se ovdje da li su seniori uvijek 


(4) N. mj., str. 35. 

(45) Izvore tih izjava donosi PIEpić, n. dj. 27. 
(46) Seniorski vijesnik 1926, 7. 

(47) PnEpić, n. mj. 30. 

(48) Mannuć, Knjiga života, 107. 

dobro postupali i činili ili ne pogrješke. Pitanje je u 
tome, da se ne može zanijekati sam princip, da su oni 
tada imali legalno pravo i dužnost da uščuvaju jedinstvo 
pokreta i da u tom smjeru poduzmu sve potrebne 
korake, jer njima zanijekati to pravo značilo bi zani- 
jekati ga samom Mahniću (49). 

Što se tiče prigovora politizacije HKP-a, u tome se 
pretjeralo. Treba da se uživimo u ondašnju atmosferu 
iza prvog rata, kada se kod nas osniva Hrv. pučka 
stranka, kao i u susjednoj Italiji pod istim imenom. 
Politički rad odgovarao je tadašnjem poimanju laičkog 
apostolata i bio je u duhu Mahnićeve zamisli kao dio 
HKP-a. I nadb. Šarić, u spomenutoj brošuri je tada pi- 
sao: «Kat. pokret je jedno čitavo stablo, a njegovi 
ogranci su vjerska društva, KA i katolička politika (50). 
Kaže nadalje nadbiskup, da treba lučiti i razlikovati 
KA od političke stranke. Obje su potrebne, ali obje 
su razni oblici Kat. pokreta (51). Pa i sama biskupska 
konferencija, u duhu onoga vremena odobrava vjersko- 
prosvjetni program seniorata i Hrv. pučke stranke, a 
napose izjavljuje: u pogledu autonomije Crkve, škol- 
stva, vjerske obuke u školama i školskih blagdana načela 
seniorata se podudaraju s načelima episkopata. Epi- 
skopat od srca želi, da se katolici, kako svećenici tako 
i vjernici, nađu u Hrv. pučkoj stranci (52). Vođeni tim 


(4) PrEPić, n. mj. 32. 

(50) Brošura Katolička Akcija, 25. 

(51) N. mj. 29, kod Pilepića 49. 

(82) Po Narodnoj politici 94 2.X.1927, kod Pilepića 50. 

duhom oni seniori koji su se osjećali voljnim, surađuju 
u stranci, što sam i sim ustanovio prvih godina nakon 
rata, pa naravno i seniori — kasniji orlovi. Pilepić na 
pr. navodi slučaj kada je s dr. Avelinom Čepulićem 
obilazio po otoku Krku zbog orlovstva, i tom istom 
prigodom održali su u Gorici zbor Hrv. pučke stranke, 
g. 1927, na kojoj je govorio i dr. Čepulić (53). 
Svakome je slobodno da ocijeni shodnost ili ne 
takva pokretanja političke stranke i da prosudi spo- 
sobnost ili nesposonbost onih koji su je vodili, ali 
takav pothvat se ne može jednostavno nazvati politi- 
zacijom HKP-a ili kao njegovo doktrinarno i disciplinsko 
zastranjenje. Reklo se, da KA ima «odgajati za svje- 
tovne pothvate », čime se postavlja načelo koje dopušta 
vjernicima da se mogu zakonito i po svojoj volji orga- 
nizirati i baviti se tim društvenim, gospodarskim, po- 
litičkim i kulturnim pothvatima. Zašto bi primjena 
toga načela i prava imala izazvati sablazan kod nekih, 
uzevši u obzir da su te takve akcije djelo samih pokre- 
tača, koji ih vode na vlastitu odgovornost, i nitko, 
stoga što je vjernik, nije obvezan da u njima surađuje. 
Bezbroj se puta sa strane Crkve priznalo vjernicima 
pravo na zadrugarske, kulturne, političke, sindikalne i 
sl. pothvate, a ipak «scandalum pusillorum » se po- 
novno pojavljuje htijući se nametnuti kao autentični 
glas Crkve. Tako na pr. francuski episkopat g. 1972 
izjavljuje, a nije to po prvi put: « Kršćani istog poli- 


(53) PrEpić, n. mj. 50-51. 

tičkog smjera zakonito se udružuju, da time izraze 
između sebe, u društvu i u Crkvi svoje opcije i zna- 
čenje koje im daju u vjeri». (Le Monde, 1-2, g. 1972). 


Šagi Bunić pak piše u Glasu koncila (br. 10.1972):. 


« Čovjek (Mahnić) koji je ne samo dopuštao posto- 
janje tzv. katoličkih političkih stranaka, tj. stranaka 
utemeljenih na vjerskim načelima, nego je smatrao 
takve stranke nečim posebno važnim ». 


Ja osobno nijesam imao nikakve veze s Hrvatskom 
pučkom strankom, ali koliko znam, njezino pokreta- 
nje bilo je motivirano nešto beogradskom politikom, 
nipošto sklonom ni hrvatskom narodu ni Crkvi, nešto 
opet čestim napadajima Stj. Radića na Crkvu i hije- 
rarhiju uz istovremeno pomaganje, sa strane njegove 
stranke, starokatoličkog pokreta, a što je sve skupa 
dalo naslutiti da su kod nas na pomolu velika zbivanja 
na vjerskom i kulturnom polju, te da je potrebna jedna 
stranka koja će zastupati katoličko gledište. Ja iz svojeg 
osobnog iskustva u Dubrovniku, bilo je upravo u 
vrijeme postojanja Hrvatske pučke stranke, nijesam 
nikada imao niti dojam nekog političkog presizanja u 
đački pokret, a pogotovo ne, da ga se htjelo politi- 
zirati. Uzmemo li u obzir, da je, za vrijeme trajanja 
te političke djelatnosti (kraće od jednog desetljeća), 
HKP bio jedinstven sve do pred sami njezin kraj, 
zatim da su u toj akciji surađivali seniori i neseniori, 
koji su htjeli, iz jednog i drugog kasnijeg tabora, ne 
smatram ispravnim, ni dobronamjernim kasnije pri- 
govore upućene samo jednoj strani, kada stranke nije 

više ni bilo, a često i onim mladima koji nijesu uopće 
ni bili članovi pokreta u to vrijeme:- 

Činjenica je, da su domagojci do kraja svojeg djelo- 
vanja podržavali veze i doticaje s pojedinim seniorima 
već prema vrsti stručnog interesa. Pozivalo ih se kao 
predavače na redovitim sastancima akad. « Domagoja », 
na tečajevima i kongresima, ali radilo se o stručnjacima, 
kao: Ljubo Maraković, mgr. Stjepan Bakšić, prof. 
J. Marić, Juraj Šćetinec, prof. P. Grgec. dr. Mario 
Matulić, prof. Mate Ujević i prof. P. Tijan, Ivo Bogdan 
i Ivo Lendić, kao što je bilo i predavača izvan njihova 
kruga. Ovaj prijateljski i profesionalni odnos i suradnja 
između kat. studenata i kat. intelektualaca ne može 
se pobijati na nijedan način. Bio je potpuno normalan 
idejni, kulturni i moralni odnos, a i sama deontologija, 
dobro shvaćena, iskala je da se studenti što potpunije 
informiraju i obogate novim idejnim, filozofskim, so- 
cijalnim, književno-umjetničkim i opće kulturnim do- 
stignućima i strujanjima u svijetu i kod nas, da pro- 
šire svoju intelektualnu viziju i stvore suvislu životnu 
filozofiju kao najbolju spremu za svoje sutrašnje zvanje. 

Posebno ističem kao značajku onog doba, živu 
vezu između domagojaca s književnicima, piscima i 
novinarima, interesirajući se i upućujući u umijeće 
pisanja, uredništva, oprema knjiga i sl. Ovdje se poseb- 
no sjećam prijatelja Ljubomira Marakovića, koji je 
među svim ostalima bio najbliže «Domagoju», prija- 
telj đaka prisustvovao je gotovo svim našim tečaje- 
vima i kongresima kao predavač. Zbog svoje široke 
kulture i izvanrednog poznavanja književnog svijeta, 

ne samo našega nego i drugih naroda, te zbog ugod- 
nog i duhovitog načina raspravljanja, đaci su ga uvijek 
rado slušali. Bio je izvan politike, plodni pisac, osobito 
kao književni i kazališni kritičar; zanimao se za sve 
struje svoje struke; bez obzira na iznesene nazore, bio 
je vrlo tolerantan, priznajući umjetničke kvalitete, gdje 
su one postojale. Rodio se u Topuskom g. 1887, umro 
u Zagrebu g. 1959. Bio je urednik Luči i kasnije Hrvat- 
ske prosvjete. Čovjek uravnotežen, vrlo human, raz- 
borit i objektivan. Bio je neženja. Bio mi je dragi 
prijatelj i mnogo mu toga zahvaljujem, jer mi je uvijek 
vrijedio svojim informacijama, potrebnim podacima 
o HKP-u, o zagrebačkom ambijentu, a dai ne govorim 
o mudrim savjetima u radu među domagojcima. Uz 
njega se sa zahvalnošću sjećam dr. Maria Matulića, 
(brata don Nika, koji je vodio đake u Splitu) urednika 
Hrvatske straže, koji se mnogo zanimao i pratio rad 
među đaštvom, a znao je do potrebe i založiti se oso- 
bito kada je iskrslo kakvo zakučasto pitanje u vezi s 
daštvom. Umro relativno mlad, u 41. godini u Za- 
grebu g. 1937. Wadnička bibiistoliu 

O navodnoj «tajni» i « zavjernici» seniorata, nije- 
sam bio čuo ništa prvih godina iza prvog rata, tek 
mnogo kasnije se o tome počelo govoriti, kada je 
sve bilo bezpredmetno. Propitao sam se dakle kod 
nekih još živih seniora otprilike mojih godina ili nešto 
mlađih od mene, što oni znadu o tome, i sva trojica 
upitanih odgovorili su mi, da nisu u tom smislu ni- 
kada ništa potpisali. Ni ja sim nisam potpisao nikakvu 
obvezu na neku tajnu, kao ni neku zavjernicu, čak 

mislim, da nijesam bio potpisao ni običnu pristupnicu. 
Jedan senior, nekoliko godina stariji od mene, pismeno 
mi javlja kako je to bilo odmah nakon prvog rata: 
«Tajnost seniorata i tobožnja prisega bila je obična 
izjava na poštenu riječ s potpisom, i nikakva formalna 
prisega, kako se onda prakticiralo u većini ozbiljnih 
društava u Evropi... Kasnije su ta prisega i tajnost 
napuhnute do skrajnosti». I Pilepić, u spomenutoj 
brošuri, isto tako izjavljuje, da ta tajna nije bila u ni- 
čemu različita od ostalih tadašnjih udruženja, nastojeći 
svako od njih da sačuva svoje interne stvari i pitanja, 
jednako kao što je to radio i HOS, i što je potpuno 
normalno. «Ja sam, piše on doslovno, sačuvao onaj 
“ ključ ", što ga je nedavno netko priopćio kao veliku 
senzaciju panu Vilderu, i drugi prijašnji natipkan na 
mašini, kada orlovstva nije bilo, nego samo su posto- 
jali “gimnastički odsjeci“ i savez istih, dakle iz g. 1920 
ili 1921. Ta dva “ključa služe jedino da se kraticama 
ili šiframa naznače razna društva i organizacije, pa i 
za to da protivnici — a tih je u eri pana Vildera bilo 
mnogo i moćnih — ne doznadu koja društva rade, koji 
je njihov program itd. » (54). 

« Obzirom na zavjernicu», nastavlja Pilepić «ne 
osuđujem zavjernicu glede čuvanja tajna za vrijeme 
kada je nastala. Onda je mogla biti korisna i potrebna. 
Ali isključujem da se ta tajna mogla odnositi prema 
episkopatu ili mjesnom ordinariju. Tako nisam shvatio 


(54) N. mj. 53. 

stvar ja, a niti znam da ju je tko drugi od seniora onako Ostaje još navodno pitanje «jugoslavenstva » se- 


shvatio... pogotovo svećenici, koji znadu svoje duž- niorata i domagojskog đaštva. Ističem odmah, da taj 
nosti prema biskupu... Sadašnja kampanja protiv te prigovor nije nastao u prvim godinama iza prvog 
zavjernice, koju vode neki bivši seniori i njihovi su- rata, kada je u najboljem slučaju mogao: postojati, 
mišljenici, plod je neznanja ili farizeizma » (55). nego tek «post festum», kada smo već svi doživjeli 


\ 


gorko iskustvo Jugoslavije i sav se narod okupio u 
' narodnom pokretu oko Hrv. seljačke stranke, a nestale 
(55) N. mj. 54. - Jedan bivši član HOS-a poslao mi je i ostale stranke. Taj se B je. okna čak P gia : 2 
neku fotokopiju, ali u nekoliko otrgnutih listova, ne navo- B vrijeme kada su se dizali prigovori « Domagoju» 1 
deći odakle je snimljena, ali svakako ne iz originala na koji Hrvatskoj straži zbog njihova radikalnog hrvatskog 
se poziva u tekstu. U toj fotokopiji je na vrlo istaknut način nacionalizma. Primjećujem k tome, da je za vrijeme 
naglašeno « vrhovni forum organizirane katoličke akcile » Što tog potencijaln og jugoslavenstva prvih poratnih go- 
sebi prisvaja seniorat; drugo, da je za primitak u članstvo dina sav HKP bio je dinstven, svi su surađivali po 
seniorata potrebna « vlastoručna potpisana zavjernica » i treće s : . t dicl dtole 
da su članovi « zakletvom tajne bili vezani». Sve bi se naime svojim mogućnostima, u svim so. Je e J 
nalazilo u Seniorskom vijesniku iz g. 1919, a što je tu ušlo je on pokrenuo, i prema tome svi smo podjednako 
nastojanjem P. Rogulje. I svemu tome bi navodno bila 
«nadodana klauzula, da će se svaki senior pokoriti senioratu 
u pitanju spora HOS-Liga ». 
O «tajni» i «zavjernici» već sam govorio. Što se pak 
tiče « vrhovnog vodstva ili foruma », to je faktično tada bilo 
i svi smo to prihvatili onda kao normalno već od početka 
pokreta i što je bilo po zamisli samog Mahnića, jer drugog 
zamišljivog foruma nije bilo, recimo u g. 1919. Izgleda mi 
pak nešto čudno da se te godine upotrebljavao izraz « orga- 
nizirana katolička akcija », rijetko ju je tko tada upotrebljavao, 
dok se redovito govorilo o hrvatskom katoličkom pokretu, 


odgovorni za to. 

Uostalom sve stranke, svi pokreti i ustanove neiz- 
bježivo doživljuju to povijesno razdoblje, i svi jed- 
nako, na jedan ili drugi način, nose njegov trag. Ljudi, 
htjeli ili ne htjeli, ne mogu živjeti izvan povijesne 
stvarnosti, nego joj se prilagođuju i nastoje izvršiti 
svoju misiju u novim prilikama kako najbolje mogu. 


a izraz «katolička akcija» nadolazi tek tri godine kasnije. sve to «vrhovno», «zavjernica» «tajna Še Ka no di 
Svakako te riječi u kontekstu te fotokopije imale bi izazvati ukoliko je postojalo Za vrijeme dok je naš a čt sa Jedine 
određeni učinak, a to je, da vrhovno vodstvo seniorata znači stven, i prema tome bi bili svi jednako solidarno odgovorni 


uzurpaciju vodstva koje pripada katoličkoj hijerarhiji. Treće, za ono što tada nije vrijedilo. Mape ša 
ako se radi o Statutu seniorata iz g. 1919, kako je mogla Neka mi dakle oprosti moj prijatelj, što njegov facsimile 
ući spomenuta klauzula o sporu Liga-HOS, kada Orlovstva ne uzimam u ozbiljno promatranje, pošto mi izgleda po- 
nije uopće bilo, a spor će nastati 5-6 godina kasnije. Konačno | nešto montiran. 


152 153 


Mnogi hrvatski političari i intelektualci vjerovali su 
u početku Jugoslavije, da bi po njoj mogli ostvariti 
hrvatske narodne težnje i u tom smislu susurađivali, 
ali za kratko vrijeme; brzo su se raztrijeznili i uvidili, 
da Jugoslavija znači nijekanje hrvatske samobitnosti. 
Naravno, da i HKP, bilo seniorat i đački savez, bilo 
orlovstvo nijesu mogli izbjeći tu činjenicu, ali ipak 
nitko od njih nikada nije bio pristaša integralnog jugo- 
slavenstva, nitko nije zanijekao hrvatsku samobitnost; 
sve naše organizacije, ustanove nose naziv « hrvatski », 
tako Hrvatski dački savez, Hrv. orlovski savez, Hrvat- 
ska pučka stranka, Hrvatski narodni savez, Hrvatska 
straža itd. jedan ili drugi pojedinac, koji je možda 
drukčije mislio i radio, ne dolazi u obzir, ovdje se 
radi o ukupnom HKP-u. Ne odgorava povijesnim či- 
njenicama, niti služi na čast i interes hrvatskog naroda 
htjeti na silu ozloglasiti jedan naraštaj hrv. kat. đaštva 
zbog nacionalnog defetizma, kao što je neispravno i 
zlonamjerno ocrniti kasniji hrvatski naraštaj kao usta- 
ške koljače, fašiste i kolaboracioniste samo zbog toga 
što je doživio i surađivao u vrijeme NDH. 

Ja sam prve poratne godine proživio u Dubrov- 
niku i djelovao među hrv. kat. đacima, i upravo kroz 
to razdoblje naše katoličko đaštvo, kako sam već iznio, 
pohrvaćuje sve dubrovačko đaštvo i po njemu ostalu 
dubrovačku mladež. Svi naši đački tečajevi i kongresi 
sve do g. 1926-27, su zajednički, nastupamo kao je- 
dinstveno đaštvo, slušamo iste predavače, uglavnom 
seniore, vodimo iste rasprave, oduševljavamo se istim 
duhom i idealima, zajednički pjevamo i hrvatujemo, 

imamo zajedničke protivnike « Orjunu» koja nas na- 
pada za vrijeme naših zborova. Spominjem se 1 senior- 
skog sastanka g. 1924 u Velikoj (Požega) (prvi kojemu 
ja prisustvujem) na kojemu neki seniori iziskuju ra- 
dikalniju hrv. liniju u našem novinstvu. 

Iz naziva «Jugoslavenska đačka liga» isto tako ne 
može se izvući nikakav protudokaz. Naš đački savez 
je iza rata vjerovao u mogućnost bliže suradnje svih 
kat. đaka iz Hrvatske, Slovenije i Srbije i u tu svrhu 
su ostvarili konfederaciju «Jug. đačku ligu», u koju 
su ušli odnosni đački savezi: hrvatski, slovenski i srpski 
pod svojim nacionalnim imenima. Ta suradnja je bila 
kratkog vijeka. Isto tako i hrvatski orlovi nose trag 
toga vremena, i oni su u prvim godinama - kako smo 
već vidjeli - bili združeni sa slovenskim orlovima u 
«Jugoslavensku orlovsku zvezu». Kada je pak nastao 
spor u redovima pokreta, HOS, još S 1926, ne pravi 
pitanje oko « jugoslavenskog » naziva Lige : svi njegovi 
prijedlozi iz toga doba išli su za tim, da bi se priznala 
Liga kao vrhovna koordinatorna centrala đačkog po- 
kreta, naime domagojskog i orlovskog, kako se to 
vidi i iz izvještaja u Vjesniku od 15.X.1926 (56). 

Napominjem i to, da je Liga bila član Pax roma- 
nae (Međunarodna konfederacija kat. đaštva) od sa- 
mog njezina osnutka, i mislim da nikome ne pada 
na pamet, da nas zbog toga članstva proglasi interna- 
cionalistima. Mi u nju ulazimo g. 1921 ne kao Jugo- 


(56) Prpić, n. mj. 37. 

slavenska đačka liga, nego kao Hrvtski đački savez, 
što dokazuje i činjenica, da uz naše članstvo nalazimo 
i ono slovensko pod svojim slovenskim imenom. Mogu 
navesti još i analogiju suradnje hrvatskih studenata 
nacionalista s jugokomunistima u godinama od 1929 
do 1934, kako ćemo još vidjeti, a da nikome ne pada 
na pamet, da ih danas optužuje kao prokomuniste 
zbog te suradnje. Isto tako pri nastupu fašizma u Ita- 
liji, pokušao je De Gasperi s njim surađivati, što se 
nazivalo «collaborazione condizionata», i nitko, pa 
ni njegovi neprijatelji, nije mu nikada spočitnuo to 
kao neki profašizam. 

Usprkos kasnijim očitim protudokazima, kao po 
nekoj zlosretnoj težnji autolezionizmu, širilo se i 
podržavalo tobožnje jugoslavenstvo i to samo senio- 
rata i domagojskog đaštva. Tako Ivo Rojnica, čuo je 
pa opetuje tu tvrdnju, premda je ponešto ublažuje (ali 
u tome nije on sam) u svojem članku u Hr. 
reviji (57). Prije svega on pada u pogrješku što ne luči 
HKP od Hrv. pučke stranke, koja iako pokrenuta od 
seniora, ona se organizirala kao posebno tijelo sa svojim 
vlastitim političkim vodstvom, koje za nju odgovara, 
a nikako HKP, čak ni seniorat. Ta stranka ne traje 
niti jedno desetljeće, dok HKP traje gotovo pola sto- 
ljeća, što nam jasno govori, da se ne mogu poistovje- 
tovati niti međusobno uvjetovati. Kako rekoh, za 
vrijeme trajanja stranke, HKP je jedinstven sve do 


(57) Hrv. revija, br. 4, 1973, 535. 

dvije godina prije njezina utrnuća. Ja osobno nemam 
ništa s Pučkom strankom, nijesam nikada u njoj su- 
djelovao, ali mi je do toga da se sve postavi na svoje 
pravo mjesto. Slučaj Stjepana Barića, koji ulazi u beo- 
gradsku vladu iza atentata, je žalosni slučaj, ali on 
tamo ne ulazi po volji seniora, jer znam da je Pero 
Grgec odmah dao izjavu u ime seniora i osudio taj 
Barićev korak, tako da se on nije više pojavo među 
našim ljudima ni u senioratu. 

Prema tome nisu samo «nove generacije, kako 
piše Rojnica, prihvatile ideale hrvatske nacionalne 
borbe», dok se navodno jugoslavenska ideja u njima 
razvodnjavala, nego su uvijek ti naraštaji odisali narod- 
nim duhom, kao i sav hrvatski narod iz kojega su oni 
pridolazili i čak bili buditelji hrvatske narodne svijesti. 

Što se tiče jugoslavenstva Mahnića, mora se istak- 
nuti, da Mahnić nije bio političar, ali je imao razvi- 
jeni narodni smisao. Političari, pa i sim Mahnić, oče- 
kivali su političku slobodu u smislu Svibanjske dekla- 


racije, tako većina intelektualaca i svećenika, ali kako 


znamo političari su nas poveli u Jugoslaviju, o kojoj 
još nitko tada nije imao kasnija iskustva. Uz to Hrvati 
Istre i Dalmacije, iz shvatljivog straha pred presiza- 
njima Italije na te krajeve, lako su se dali uvjeriti, da 
bi protiv te opasnosti Jugoslavija bila najbolja obrana. 
Spominjem uzput i to da je Mahnić u tim teškim vre- 
menima bio uputio memorandum na Međunarodnu 
mirovnu konferenciju u Parizu g. 1919 u obrani na- 
ših prava na Istru i Kvarner. 

S ovim završavam drugi dio mojih uspomena. 

Usprkos svemu, društveni život i rad u našim dru- 
štvima bujao je, radilo se živo, na svim stranama nicala 
su nova društva i umnažao se broj članstva osobito 
HOS-a. Javne rasprave među nama traju do g. 1929, 
kada je bila proglašena diktatura, da iza toga, iako 
nijesu potpuno utihnule, ipak one ostaju samo jeka 
prošlosti, polje okršaja pojedinaca, neugodna zabada- 
nja i obračunavanje nekolicime, ustvari već bez ikakva 
smisla i bez koristi za ikoga. 

II 


POSLJEDNJE RAZDOBLJE 


Početkom g. 1928 napuštam Dubrovnik i domo- 
vinu; odlazim na studije najprije u Njemačku, zatim 
u Paris, gdje ostajem do g. 1932, tako da kroz to vri- 
jeme ne pratim izbliza događaje i razvoj u HKP, ali 


ipak preko tiska i osobnog dopisivanja pratim najvaž- 


nije stvari. 

Te iste godine 1928 na ovamo zbivaju se teški 
politički događaji kod nas, a neće kasniti ni oni na 
međunarodnoj pozornici, a sve to skupa privući će do- 
brim dijelom pažnju osobito naše mladeži, tako da tu 
godinu postavljam kao početak novog razdoblja i u 
životu našega pokreta, 

U lipnju 1928 Puniša Račić puca u beogradskoj 
skupštini na hrvatske zastupnike, kojom prigodom 
gube život Pavle Radić i Đuro Basariček, dok je 
Stjepan Radić teško ranjen i nešto kasnije od toga 
podliježe ranama. God. 1929, dne 6. siječnja, Alek- 
sandar proglašava diktaturu i ukida sve dotadašnje 


političke stranke i sva, osim Jugosokola, slobodna 

udruženja, a među njima naravno i katoličke organi- 
zacije. Pet godina kasnije, g. 1934 sim Aleksandar 
pada žrtvom atentata u Marscille-u. Kao odjek i 
odgovor na diktaturu i ukidanja građanskih sloboda, 
Hrvati se okupljaju oko Radićeve-Mačekove seljačke 
stranke i stvaraju narodni blok. U isto vrijeme mark- 
sistička propaganda nastupa vrlo aktivno među krvat- 
skom mladeži, posebno među studentima na sveu- 
čilištu. God. 1936, bukne građanski rat u Španjolskoj, 
koji naši studenti prate velikim interesom, kao neke 
vrsti svojeg vlastitog rata; nerijetko, bilo hrvatski 
bilo marksistički studenti, priređuju manifestacije pri- 
godom kakve pobjede s jedne ili druge strane; svi su 
svjesni važnosti toga španjolskog rata, kao neke pre- 
digre ili «generalne probe» naslućenih sudbonosnih 
događaja u vidu skore budućnosti. 


Ukidanje društava HKP 


Naši biskupi oštro protestiraju kod beogradske 
vlade: protiv ukinuća katoličkih odgojnih omladinskih 
organizacija i službenog nametanja Jugosokola kao 
jedino priznate omladinske organizacije, poznate po 
svojem  protukatoličkom i: protuhrvatskom duhu i 
stavu. U početku diktature bude uhapšen dr. Protu- 
lipac, a u Beogradu dr. A. Juretić, zbog izručenja nekih 
podataka francuskom poslaniku Ernestu Pezetu. Pro- 
svjed biskupa izaziva bijes jugoslavenskog i liberalnog 
tiska, koji se dobrim dijelom nalazi u rukama ili pod 

utjecajem masonerije, kao i srpskog tiska, a na što 
se s hrvatske strane odgovorilo sakupljanjem stotina 
tisuća potpisa u znak solidarnosti sa zagrebačkim nadb. 
dr. Antom Bauerom, najviše napadanog, kao prvog 
potpisnika prosvjeda. 

Drugih podataka iz toga vremena nemam, ta 
bio sam izvan domovine, ali sam brzo mogao ustanoviti 
da te mjere Beograda nijesu uspjele dokinuti daljnji 
rad katoličkih organizacija. Doznao sam da je doma- 
gojsko đaštvo nastavilo, uz dužni oprez, svoje djelo- 
vanje pod drugim imenom «Apostolata sv. Ćirila i 
Metoda », a jednako tako i orlovi podimenom «Kri- 
žarskog bratstva», kojemu je opet na čelu dr. Protu- 
lipac. Jedni i drugi traže oslon i zaštitu u Crkvii hi- 
jerarhiji, što opet navodi biskupe da se življe zanimaju 
za organizirano djelovanje katoličkih laika. Uz ostale 
promjene, doznao sam da dotadašnja Narodna politka, 
dnevnik, nastavlja izlaziti pod nazivom Hrvatska straža 
i to od 1. srpnja 1929, kao nestranački i nepolitički 
dnevnik (58). Hrvatska pučka stranka, iza kako je 
stvarno već prije prestala, sada je i zakonom ukinuta. 
Naši ljudi, oslobođeni od nekih vanjskih djelatnosti oso- 
bito politike, sve se više posvećuju katoličkom vjerskom 


(58) Prvi katolički dnevnik bile su Riječke novine, pokre- 
nute g. 1912. Ukinute od vlasti g. 1914, prelaze u Zagreb 
pod novim naslovom Novine, zatim, ne znam kojom pri- 
godom, postaju Narodna politika, koja se za vrijeme diktature 
pretvara u Hrvatsku. stražu. 

i prosvjetnom radu. Uz dvije već postojeće organi- 
zacije katoličkog pokreta, u raznim biskupijama se 
započinje s dobnim organizacijama; nastaju, osobito u 
gradovima, društva kat. muževa i kat žena. Umnaža 
se katolički tisak, organiziraju se nove ustanove kao 
«Hrvatski socijalni tjedan» pod vodsvom dr. Jurja 
Šćetinca; priređuju se euharistijski kongresi, svečano se 
slavi papinski dan, gdje se ističe Protulipac kao glavni 
govornik; križari slave svečano svoj dan 6. svibnja, 
a domagojci svoj na dan Bezgriješnog Začeća, 8. pro- 
sinca. Ove posljednje svečanosti predstavljaju dan smo- 
tre naših redova po kojima se predstavljamo Širokoj 
javnosti. Isto tako održavaju se tečajevi, u prvom redu 
veliki ferijalni, dok križari održavaju mnoge pokra- 
Jinske tečajeve. 

Domagojsko đaštvo priređuje svoj tečaj g. 1928 
na Badiji (Korčula) na kojem predavaju P. Grgec, M. 
Petlić. Lj. Maraković, J. Šćetinec, Stj. Podolšak i M. 
Vunić, a na ženskom tečaju, u samom gradu Korčuli 


kod čč. ss. dominikanki, predavaju k tome i Lj. Te-' 


lišman, Danica Bedeković, dr. K. Vojvoda i druge. 
Na tom tečaju Grgec kaže, da je neispravno nazivati 
đačku ligu nekim « literarnim tipom » organizacije, kako 
je hoće nazivati neki nedobronamjerni, nego ona mora 
biti nosiocem cijele ideologije kat. pokreta i njegova 
programa. Petlić je nastojao definirati točno značenje 
katoličkog pokreta i katoličke akcije koja ne isključuje 
KP, te da je liga savršeno organizirana prema zahtjevima 
KA, u kojoj različite kategorije đaštva mogu autonomno 
razvijati svoje djelovanje pod svojim sekretarijatima. 

Tečaju su prisustvovali i predstavnici beogradskog kat. 
đaštva. Prigodne propovijedi su održali bisk. Josip Ca- 
rević, dr. Krsto Kržanić, dr. Ante Matijević i dr. Do- 
minik Mandić (59). 

Te iste godine literarna sekcija akademskog « Do- 
magoja » odlučila je izdavati godišnjak Selo i grad. Iste 
godine 1928 održao se u Pragu veliki orlovski slet na 
kojemu prisustvuje oko 500 hrvatskih orlova, dok bi- 
vaju češće pokrajinski orlovski sletovi. God. 1929 
Luč slavi svoju 25-godišnjicu, kojom prigodom se 
ističe, da većina knjiga koje izdavaju katoličke knji- 
ževne naklade potječu od suradnika Luči, koja je tako 
dala čitav jedan naraštaj pjesnika, novinara, publicista, 
pisaca i javnih radnika. Te iste godine održao se prvi 
kongres slavenske, katoličke akademske mladeži u 
Krakovu, gdje je stvorena Liga slav. kat. akademičara, 
a koja dojduće godine priređuje kongres u Ljubljani. 
God. 1931 akademski « Domagoj» slavi svoju 25- 
godišnjicu. Na glavnoj skupštini izabran je kao pri- 
premni odbor za proslavu: predsj. « Domagoja » Mar- 
kulin, podpr. Oskar Piškorić, slijede: M. Jamniski, O. 
Orlandini, T. Gregurek, I. Veža, S. Gabrilovac i Dane 
Uvanović. Proslava se održala dne 6. prosinca i počela 
sa sv. misom koju je služio nadb. Antun Bauer, a pro- 
povijedao dr. Stjepan Bakšić. Matineja se priredila u 
prostorijama Glazbenog zavoda u prisustvu dr. A. 
Bauera, Salis-Sevisa, rektora sveučilišta Belobrka i 


(5%) Kat. list, br. 32, 1928. 





dekana teol. fakulteta dr. J. Marića te ostalih odličnika. 
Poslije podne bio je organiziran pohod na grob bisk. 
Mahnića na Ksaveru kojom prigodom je govorio 
duhovnik « Domagoja » Nikola Kolarek (60). Te godine 
domagojsko đaštvo održava svoj tečaj, pod nazivom 
«Apostolata», na Bolu (Brač) kod dominikanaca, a ženski 
tečaj u Jelsi na Hvaru, ali o njima nemam podrobnijih 
podataka. Dojduće godine tečaj je održan na Plitvičkim 
jezerima, a križari priređuju svečanu proslavu 1900 - 
godišnjice smrti Isusove u Zagrebu. Dojduće g. 1934 
domagojsko đaštvo priređuje svoj tečaj u gradu Hvaru 
kod franjevaca, kojemu Sv. Otac šalje svoj blagoslov, 
a križari priređuju svoj tečaj u Zagrebu iza kojega 
polaze na hodočašće u Mariju Bistricu. 


Ovdje smatram zgodnim spomenuti i veze doma- 
gojskog đaštva s međunarodnom konfederacijom kat. 
studenata, tj. njihovih saveza u Pax romana. U njoj 
prvo vrijeme surađuju i katolički intelektualci, koji 
će se kasnije, mislim iza drugog rata, formirati u po- 
sebnu granu Pax romanae, tako da ona danas razvija 
svoje djelovanje kroz dvije grane: studenata i intele- 
ktualaca. Naš Đački savez bio je jedan od osnivača 
Pax romanae, g. 1921, i od tada ostao je trajni njezin 
član, premda iz ekonomskih razloga nijesmo uvijek 
sudjelovali na njezinim godišnjim susretima i kon- 
gresima. Kako sam g. 1930 proboravio moje praznike 


(60) IN. mj. br. 50, 1931. 

u Njemačkoj, zamolili su me sa strane Đačkog saveza 
da bih ga ja zastupao na kongresu u Miinchenu. Bio 
sam jedini hrv. delegat, dok će nasljednih godina biti 
već brojnija delegacija. Tako g. 1931 prisustvuju kon- 
gresu Pax romanae u Fribourgu (Švicarska) s naše strane 
dr. Lj. Maraković, M. Ujević i još neki uz neku pro- 
fesoricu iz Senja, kojoj se ne sjećam imena. I na tom 


. kongresu nastupam kao službeni predstavnik na kojeg 


spada i pozdravni govor u ime naše krv. delegacije. 
Iza tog kongresa bit će dr. Lj. Maraković na svim 
daljnjim kongresima glavni naš predstavnik, koji je 
postao vrlo poznat i cijenjen suradnik, nešto kasnije 
izabran u upravni odbor same konfederacije. God. 
1933 opet smo zajedno prisustvovali kongresu u Lu- 
xembourgu, na koji sada Maraković vodi hrv. pred- 
stavništvo. Iste godine, prije kongresa u Luxembourgu, 
održao se u Poljskoj neki susret slavenske grane Pax 
romanae, kojemu prisustvujem u društvu Luke Pe- 
rinića i gđice Ivke Marušić. Iza toga ne prisustvujem 
drugim kongresima sve do onoga u Sloveniji g. 1938, 
kojemu prisustvuje veći broj naših izaslanika među 
ostalima A. Pilepić, Maraković, Ivo Bogdan, Štef 


. Tomičić, V. Barić i drugi, gdje smo priredili jedan 


protestni istup. Moram ovdje istaknuti, da su prija- 
telji Slovaci uvijek na svim kongresima bili uvijek 
naši najprivrženiji prijatelji i saveznici. God. 1939 
održaje se zadnji predratni kongres u SAD, kamo su 
kao formalni naši predstavnici otišli, koliko se sjećam, 
dva svećenika. Odmah iza rata prvi poratni susret bio 
je priređen u Švicarskoj, g. 1945, na kojem sudjeluju 

s naše strane Duško Dujšin s još jednim, čijeg se ime- 
na ne sjećam, a na konferenciji Pax romanae g. 1946. 
u Nettuno i Anzio opet sam ja jedini predstavnik, da 
iza toga već ne prisustvujemo kongresima, pošto naš 
đački savez u Zagrebu već nije postojao, a mi raspršeni 
bjegunci nijesmo još našli našu novu domovinu. Tek 
iza kako sam organizirao skupinu hrv. kat. studenata 
u Buenos Airesu g. 1958, prisustvovao sam kongresu 
Pax romanae_u Montevideo g. 1962, i to opet sim. 
Posljednja naša prisutnost bila je prigodom 50-go- 
dišnjice osnutka Pax romanae g. 1971, u Fribourgu 
kojoj prisustvuju dva naša predstavnika iz skupine 
Buenos Aires. Ovime završavam digresiju o Pax romani. 


Sve veće zanimanje za socijalna pitanja 


Velika socijalna pitanja sve više privlače pažnju 
studenata i mladeži uopće, na što posebno utječu: Ra- 
dićev seljački pokret, drugo nova soćijalna enciklika 
Pija XI Quadragesimo anno (15. svib. 1931), i treće 
sve  bezobzirnije prodiranje marksističke propagande 
među studente i mladež. 

Domagojsko đaštvo, prožeto tim socijalnim tež- 
njama, zaključuje na svom tečaju na Badiji g. 1933, 
pokrenuti mjesečnu publikaciju, u obliku brošure, za 
socijalnu njihovu formaciju. Tim novim pothvatom 
htjelo se snažnije razviti u njima socijalnu svijest i 
interes za velika tadašnja društvena zbivanja; razraditi 
osnovne principe za pravedniji društveni poredak; pru- 

žiti im potrebne argumente i metodu u suočenju i 
raspravljanju s marksistima. To je bio, u predratnim 
godinama, dobro poznati MOSK. (Moderna socijalna 
knjižnica). Prvi broj ovih izdanja bio je posvećen 
socijalnoj enciklici Quadragesimo anno, koju je Pijo XI. 
objelodanio prigodom  40-godišnjice prve socijalne 
enciklike Rerum novarum. (U tom socijalnom, duhu 
domagojsko đaštvo formulira svoje geslo: « Bog-Hrvat- 
ski narod-Socijalna pravda», dok su križari zadržali 
svoje orlovsko geslo: « Euharistija-Apostolat-Žrtva »). 

MOSK je obrađivao u svojim izdanjima najak- 
tualnija i najvruća tadašnja pitanja naše društvene | 
stvarnosti. Ja sam pisao o kapitalizmu, marksizmu, o 
komunističkim krilaticama; 1. Bogdan o Kominterni, 
M. Matulić o masoneriji, Zimerman o marksističkom 


“materijalizmu, Lendić o psihoanalizi itd. Urednici su 


bili I. Bogdan i I. Lendić, dok su izdavački posao obav- 
ljali zagrebački bogoslovi. Izdanja MOSK-a, u godi- 
nama koje su prethodile drugi svjetski rat, značila su 
velik uspjeh, došla su naime u pravo vrijeme. Lendić 
spominje kako je na prvu objavu MOSK-a u Hrvatskoj 
straži stiglo na tisuće narudžaba, a među njima je bila 
i narudžba od pravoslavnih bogoslova iz Srijemskih 
Karlovaca od 500 primjeraka (61). Izdanja MOSK-a 
bila su objelodanjena na desetke tisuća primjeraka, 
koji su se raspačavali po školama i osobito među 


mladeži. 


(51) Ivo Lendić, u Hrv. reviji, br. 4, 1972. 

Marskisti su, na ustuk MOSK-u, pokrenuli svoju 
« Popularnu biblioteku », poznatu pod kraticom 
« POBI », ali se nije ni izdaleka mogla mjeriti s našom 
edicijom. Svega skupa, koliko se sjećam, bilo je izdano 
37 brojeva MOSK-a, svi vrlo znalački uređeni i stručno 
opremljeni po najmodernijem grafičkom umijeću, za- 
hvaljujući 1. Bogdanu i Štefu Tomičiću, koji su se 
dobro razumljeli u opremi knjiga; čak se sjećam kako 
se Bogdan mrgodio na izdanja Sv. Jeronima zbog nji- 
hove staromodne opreme. 

Jednom mi reče Rudi Jurčec, slovenski intelektualac 
i književnik, inače moj drug iz Pariza, koji je nedavno 
umro u Argentini, da nije vjerovao, kada je prvi put 
vidio izdanja MOSK-a, da bi ona mogla biti katolička 
publikacija, ciljajući na njezinu modernu opremu. Već 
jednom u emigraciji, reče mi P. Jesih, da su mnogi 
odmah nakon rata, tražili stare brojeve MOSK-a i 
čitali ih, shvaćajući tek tada važnost obrađenih tema 
i njihovu dalekovidnost. 

U nemogućnosti, zbog stroge državne cenzure, 
javno raspravljati i kritizirati beogradsku politiku, a 
svjesni da nju i diktaturu podržava masonerija (uvijek 
protuhrvatska i protukatolička) prebacila se borba u 
našem tisku na pozadinu te politike, tj. protiv maso- 
nerije. U tim okršajima vodio je glavnu riječ rano 
nestali umni Đuro Ljubić, brat Antice Juras, koji uspi- 
jeva, nekim skrovitim kanalom doći do tajnih i po- 
vjerljivih masonskih publikacija ili dokumenata i to, 
kako se čulo, preko Beča. On taj materijal, popra- 
ćujući ga svojim komentarima, objelodanjuje u Hrvat- 

skoj straži, a što pobuđuje senzaciju u javnosti i nemir 
među masonima, koji su čak posumnjali da se među 
njih uvukao neki « klerikalac». Tu borbu protiv ma- 
sonerije nastavlja s dužim raspravama spomenuti MOSK, 
koji tom pitanju posvećuje nekoliko brojeva. 
Spominjem ovdje, da je beogradska vlada ukinula 
dnevnik Narodna politika, u kojem je bio direktor dr. 
Janko Šimrak, glavni urednik dr. Mario Matulić i 
novinari Ivo Bogdan, Ivo Lendić, Stjepan Hrastovec, 
kojima se kasnije pridružuju Ivo Degrel, Tijas Mor- 
tigjija i još neki. Kako već to biva, policija je bila 
zauzela njezine prostorije, na što je nadb. Bauer pro- 
testirao izravno na kralja Aleksandra (« Veličanstvo, 
izvršni organi Vaše vlade zabranili su mi novine»). 
Zahvaljujući tom prosvjedu bila je dignuta zabrana, 
i novine su mogle nastaviti svojim izlaženjem (62). 
Kako spomenuh, s proglašenjem diktature hrvatski 
narod odgovara okupljanjem u opći narodni pokret u 
uzajamnoj suradnji, što je pak sa svoje strane pret- 
postavljalo priznanje važnosti i uloge svim živim sna- 
gama hrvatskog naroda koje su tada djelovale u jav- 
nom, bilo političkom, bilo kulturnom i socijalnom 
životu, a što bih nazvao blagotvornim učinkom dikta- 
ture. Među tim snagama nijesu zastalno bile najmanje 
one HKP, koje su po broju, formaciji i djelatnošću 
postigle zavidno mjesto u javnom životu, a uz to no- 
sile su sa sobom i moralnu snagu Crkve. U toj atmosferi 


(62) N. mj. 

pomalo se uklanjaju međusobne diskriminacije, na- 
mjesto koje dolazi do uzajamnog društvenog priznanja 
i prijateljskih odnošaja. Na taj način snage kat. pokreta 
postaju sastavnim dijelom općeg hrvatskog narodnog 
javnog života, osobito na kulturnom i društvenom 
polju. Uto doba nestaju s naše strane posljednji tra- 
govi «diobe duhova» iz Mahnićevih vremena; pri- 
hvaćamo sve valjane vrijednosti i njihove predstavnike 
s druge strane, a za uzvrat, oni priznaju katoličkim 
snagama mjesto koje im pripada. 


Protumarksistički front 


To uzajamno priznanje i solidarna suradnja provest 
će se u prvom redu među studentima i njihovim udru- 
ženjima u Zagrebu, dok je sve to već prije postojalo, 
u malom obujmu, u provincijskim gradovima. Oporba 
studenata bit će naravno prvih godina uperena protiv 
beogradske diktature s mnogim demonstracijama, 
sastancima, letcima i sl, pri čemu će neko vrijeme 
surađivati i marksistički studenti, ali ne za dugo, jer 
će brzo zapuhati drugi vjetar iz Moskve. ' 

Ante Ciliga, najbolji naš poznavalac političke igre 
Staljina i Kominterne, daje nam ove podatke o ko- 
munističkoj taktici: do ljeta 1932 Staljin je dao voditi 
u Jugoslaviji tzv. « ultra-lijevu » politiku uperenu protiv 
diktature Aleksandra i srpske hegemonije, u suradnji 
sa svim nacionalnim opozicijama. Staljinova taktika 
poslije dolaska Hitlera na vlast (u ožujku 1933), su- 

protstavljanja Zapada pomoću «pučke fronte» Hitleru 
i «osovini», uključila je i Jugoslaviju u taj planirani 
«zapadni front». Iz toga se rodila parola «obrana 
Jugoslavije takve kakva jest od maci-fašističke opa- 
snosti», dakle nova linija obrane velikosrpske hege- 
monističke Jugoslavije. Ta nova Staljinova taktika u 
Jugoslaviji došla je u brzu i odlučnu fazu razvitka 
nakon što jena VII. kongresu Kominterne (srpanj-ko- 
lovoz 1935) Staljin preko Dimitrova bacio, legalizirao 
i učinio centralnom za sve evropske partije parolu 
«pučkog fronta» protiv fašizma (63). Naši studenti 
marksisti će pokušati odsada operirati s tom novom 
parolom protiv «fašizma» pod kojim podrazumije- 
vaju sve skupine i stranke koje nijesu marksističke, ili 
barem saveznici, malo mareći za borbu hrvatskog na- 
roda, stoga će biti brzo isključeni iz redova hrv. stu- 
denata i postavljeni onamo kamo spadaju, među ne- 
prijatelje hrvatskog naroda. 

Naši katolički, organizirani sveučilištarci, po svojoj 
katoličkoj viziji svijeta, imaju sve razvijeniju spoznaju 
i osjetljivost za idejna strujanja, mimo konjunkturalnih 
političkih zbivanja, i prvi su naslutili opasnost, ne samo 
za vjeru nego i za hrvatski narod, koja je nadolazila od 
markisistčke infiltracije u hrvatsko sveučilište i po- 
malo u široke slojeve naroda. Ta nova već spomenuta 
socijalna orijentacija došla je do izražaja u sve broj- 
nijim predavanjima i tečajevima kao i publikacijama, 


(63) Bilten HDSA, br. 64 (Rim 1970) 64-66. 

u socijalnim raspravama, i to ne samo u našim dru- 
Štvima, nego u svim hrvatskim akademskim klubovima, 
a kadikad i u javnim diskusijama na sveučilištu s 
marksistima, a naravno, da smo ta ista pitanja rasprav- 
ljali u srednjoškolskim đačkim organizacijama i go- 
dišnjim tečajevima. Bilo je i te kako potrebno, da se 
ista tematika iznese i raspravi pred širokim slojevima 
pučanstava, da bi ih se na vrijeme upozorilo, tko su 
marksisti i koje planove imaju — ta boljševička Rusija 
u Staljinovoj eri služila je kao divan primjer za to —, 
ali nažalost nije se u tom smislu ništa učinilo. Našim 
političarima, znanstvenicima i kulturnim radnicima 
nedostajala je neka intelektualna intuicija, da bi shvatili 
sav domašaj nadirućeg marksizma. Ja sam g. 1935 
održao nekoliko predavanja i javnih: rasprava s marksi- 
stima na poluotoku Pelješcu, skupa s domagojcem Jozom 
Kunčevićem, u nekoliko sela, a g. 1938 u društvu s 
I. Bogdanom kroz više sela Gorskog Kotara i okolice 
Sušaka, pa po reakcijama te međusobnim raspravama 
i svađama uslijed tih predavnja, shvatio sam kako je 
to bio pogodni čas i potreba naroda, da im se posvi- 
jetli u to pitanje marksizma u prodiranju. 

« Domagoj» dakle uspostavlja veze i suradnju sa 
svim hrvatskim studentskim klubovima u Zagrebu, 
kao «Augustom Šenoa» « Hrvatskom  Mladicom », 
« Matijom Gubcem », zatim s muslimanima i drugim 
društvima, koja su još surađivala s marksističkim stu- 
dentima u oporbi protiv diktature Beograda. Među 
hrvatskim studentskim klubovima bio se organizirao 
neki federativni «Interklub» za koordinaciju  za- 

jedničkog nastupa svih društava, kojemu će beogradski 
režim suprotstaviti i finansirati osnutak projugosla- 
venskog kluba pod imenom «Jug. akademska čitao- 
nica » (JAČ), u kojoj su, kako veli 1. Lendić, bili « sum- 
njivi tipovi, policijski doušnici, režimski plaćenici i 
štićenici» (64). U tom Interklubu će domagojci brzo 
postaviti pitanje neuputnosti daljnje suradnje s marksi- 
stičkim studentima u jedinstvenom hrv. nacionalnom 
frontu na zagrebačkom sveučilištu. « Domagoj » je naime 
prihvatio tu interklubsku suradnju u ime viših interesa 
hrvatskog naroda ugroženih od Beograda, ali u po- 
četku ni on, ni «Zbor duhovne mladeži» ne potpi- 
suju zajedničke letke i proglase, što će učiniti ipak 
nešto kasnije. « Domagoj», kao član Interkluba i pri- 
staša zajedničke suradnje, upozorit će dakle na uporni 
i podmukli aktivizam jugoslavenske partije «na hrvat- 
skom sveučilištu koja se pod svim mogućim maskama 
nastojala infiltrirati i afirmirati na hrv. sveučilištu na- 
kon smrti Stj. Radića, te svesti klimu nezadovoljstva 
i revolucionarnost hrvatskih sveučilištaraca na svoj 
«subverzivni, ustvari protuhrvatski, protukatolički i 
protumuslimaski mlin», kako piše Lendić (65). 

Isti 1. Lendić mi je jednom pričao, još u Zagrebu, 
kako je na nekoj sjednici, valjda Interkluba, uvjeravao 
« do iznemoglosti » studente, da je markso-komunizam 
potencijalno najveći neprijatelj hrvatskog naroda, kojega 


ne ugrožuje samo politički, nego i sam njegov povi- 


(54) LENDIĆ, n. mj. 
(65) LENDIĆ, n. mj. 

jesni i kulturni identitet. Kao potvrdu na moju gornju 
tvrdnju, o neshvaćanju marksističke opasnosti kod 
naših vodećih ljudi, navodim slijedeći slučaj. Hrvatski 
studenti, inicijativom domagojaca, posjetiše Filipa Lu- 


kasa, predsjed. Matice hrvatske g. 1934 tražeći od 


njega da Matica hrvatska prestane s izdavanjima mark- 


sističkih pisaca, i koliko se sjećam posebno M. Krleže. 
Koliko je Lukas shvatio to iziskivanje studenata i opa- 
snost od marksizma vidimo iz toga što, mjesto odgo- 
vora, on upita studentsku delegaciju: « Nema li među 
vama klerikalaca?», naslućujući da je to njihovo 
maslo. 'Tek pred malo vremena, listajući Kat. list, na- 
lazim o tome slijedeću vijest: da su pred 2-3 mjeseca 
15 društva naših akademičara uputili predstavku od- 
boru Matice hrvatske, protestirajući zbog izdavanja 
nekih djela nekih pisaca (66). 

Neka mi se dopusti opet mala digresija, kada je 
pitanje o protumarksističkoj fronti. Ja sam kao student 


u Parizu otkrio naše radnike (već jedno stoljeće mi 


« proizvodimo» radnike za tuđi svijet!) u pariškim 
predgrađima, koje sam počeo nedjeljno posjećivati, i 
pri tim susretima naišao na komunističke propagan- 
diste među njima. Naši radnici, većinom iz Livna i 
okolice, te dalmatinskog zagorja, nijesu se dali uhvatiti 
na komunistički lijepak koji su za svoj neuspjeh kri- 
vili mene, kako su to izjavili radnicima. Upravo u 
to vrijeme došao je k meni neki mladi komunist, koji 
je za mene doznao, a i upoznao upravo na tim slu- 


(66) Kat. list, br. 22, 1934. 

čajnim susretima u predgradskim birtijama i, iza prvog 
posjeta, nastavio dolaziti k meni. Jasno da sam pri tome 
morao probuditi sva osjetila opreznosti, ali sam ipak 
doskora stekao uvjerenje o njegovoj dobronamjernosti. 
Mladić, zovem ga N.S., bio je sit komunističkog 
društva i nehumanog života među njima; ispričao 
mi je svoju bolnu povijest, kako je upao među njih, 
a kao konkretni razlog svojih susreta izjavio mi je, 
da bi se htio povratiti u normalni život, u slobodu. 
Pitao me za savjet: što da učini, kako bi tu svoju želju 
ostvario, a da ne bude uhapšen i ponovno zatvoren, 
netom se povrati svojoj siromašnoj majci u domivini. 
Ja sam se tim upitom obratio na slovenskog sveće- 
nika Kuhara, koji je vršio neku funkciju na jugosl. 
ambasadi u Parizu, a ovaj, iza kako je to pitanje iznio 
nadležnima, odgovorio mi je nakon nekoliko dana: 
može se slobodno vratiti, ali uz uvjet da se stavi u 
službu policije. Mladi N.S. je to odlučno odbio, sje- 
ćajući se, kako mi reče, strahota počinjenih od nje 
na njemu i drugima. Taj mladi komunist dođe jednom 
upozoriti me, da su naši komunisti u Parizu odlučili 
«maknuti me», nije znao točno odrediti, znači li to 
hitac u zatiljak kada se kasno u večer budem vraćao 
doma ili koji drugi način. Pošto nijesam namjeravao 
odustati od mojih posjeta našim radnicima, odlučili smo 
mi dvojica, da će me on telefonski upozoriti u koje 


* predgrađe kreću komunisti dojduće nedjelje, tako da 


bi ih mogao izbjeći i krenuti na drugu stranu. Na 
povratku s praznika 1930 mladi N.S. nije se više po- 
javio, kako je obećao, a imao mnogo interesa da me 

vidi. Nestao je. Na koji način? Ne znam, ali ni danas 
ne sumnjam u njegovu vjernost, jer se je kod mene 
. ispovjedio i pričestio i ostavio pisma svoje majke, da 
bih se ja mogao jednom u Zagrebu s njima legitimirati 
pred majkom, kao i nešto zašteđenog novca za nju. 
Sve sam to obavio na povratku u Zagreb i tješio jadnu 
majku kako sam najbolje mogao. 

Pri jednom posjetu skupini naših radnika, netom 
stigoh u njihov zajednički stan, upadne policija, zapli- 
jeni mi hrvatske novine (Hrvatsku stražu) koju sam 
donosio radnicima i povede me na policiju. Usred dva 
policajca bio sam optužen kao komunistički agitator. 
Dok sam ja to nijekao i dokazivao, komisar je iznosio 
uvijek nove «dokaze» o tome, što je trajalo poduže 
vremena, sve dok im nijesam predao broj telefona 
mojeg samostana, da bi se mogli tamo informirati o 
meni. Nakon deset minuta vratio se komisar, ispričao 
se na zabuni, i reče, da mogu nastaviti svojim radom. 
Dvije tri nedjelje iza toga pri jednoj intervenciji kod 
poslodavca naših radnika i ovaj mi predbaci da sam 
opasni tip, da je on to čuo od jugoslavenske ambasade. 
Kada sam izvadio moj notes da to zabilježim, da bih 
se mogao s tim poslužiti, umekšao se i reče da me je 
< zbilja ambasada optužila kao komunista, ali me zakli- 
njao da se ne dozna, da je ta vijest došla od njega. 


U svojstvu duhovnika H.K.A. kluba « Domagoj » 


Pri odlasku iz Dubrovnika bio sam ostavio duhov- 
ništvo đdaštva jednomu dominikancu, ali ga nakon 

kratkog vremena preuzima o. Klement Žić, franjevac. 
Nakon povratka sa studija, početkom g. 1932, bio sam 
poslan u Dubrovnik, gdje sam nastojao opet uklju- 
čiti se u život našega đaštva. Ustonovio sam brzo da, 
taj novi naraštaj đaka nije više bio na nekadašnjoj visini. 
Previše se pažnje posvećivalo priredbama i javnim na- 
stupima na štetu osobne duhovno-intelektulane for- 
macije. Moj pak boravak u Dubrovniku bio je pre- 
kratak, a da bih mogao nešto temeljitije poduzeti. Te | 
iste godine u lipnju (treće godine diktature) priredilo 
je naše domagojsko đaštvo svečanu akademiju u kla- 
ustru Male Braće prigodom godišnjice Augusta Šenoe, 
što nije bilo bez stanovite opasnosti u to doba. Nakon 
recitacije Šenoine pjesme «Još nas ima još Hrvata» 
uz opće pljeskanje počeli su padati i usklici i povici, 
najprije pojedinačni (intonirao ih je osobito Tijas Mor- 
tigjija) koje prisutna publika brzo prihvaća u koru, 
a koji nisu bili baš previše ljubazni za Beograd i dikta- 
turu. Izgreda nije bilo. Ipak oko ponoći, nakon što 
je sve bilo svršilo i publika se razišla, došao je u sa- 
mostan šef policije, neki Srbin iz Vojvodine, s neko- 
liko policajaca u civilu, uhapse me i povedu u pritvor,“ 
u « Sponzu », gdje sam već našao oko dvadesetak uhap- 
šenih đaka i građana. Bila je to prva manifestacija u 
Dubrovniku iza proglašene diktature, a koja se, mimo 
namjere, od kulturne pretvorila u nacionalno-političku, 


“a kada se jednom razbio led, đaci i mladež nastavljaju 


s demonstracijama na razne načine i na vlastitu od- 
govornost. 
Krajem te g. 1932 prelazim u Split (Poljud). Odmah 

stupam u vezu s don Nikom Matulićem, pomažem 
mu u radu među đacima i preuzimam duhovništvo 
srednjoškolske organizacije učenica. Upoznajem se s 
našim splitskim dacima (mjesto je da spomenem na- 
šega Mateja Jeličića, a od učenica Giuliettu Luetić, danas 
gospođu Tijan, Slavicu Bernić, Anku Rukavinu i 
druge) i u isto vrijeme započinjem se spremati za rad 
među seljačkom mladeži u Kaštelima, kao što i među 
mladim radnicima Splita. Vraćajući se nakon večernjih 
sastanaka doma, u pokasno doba, obično su me kroz 
grad pratili đaci ili radnici i prolazeći kroz splitsku 
« pijacu » sve češće zametnemo rasprave s marksističkim 
đacima, što se nije dešavalo u Dubrovniku, gdje nije 
bilo marksističkih đaka. Moj boravak u Splitu trajao 
je oko tri godine, kada me starješinstvo ponovno pre- 
mjesti u Dubrovnik, ali opet za kratko vrijeme. Pred 
Božić g. 1935 obilazim poluotok Pelješac i održavam 
konferencije s javnim raspravama s marksistima u Kuni, 
Janjini, Potomlju i još u nekim selima, gdje su se bili 
ugnijezdili prvi komunisti u dubrovačkoj okolici. 
Početkom g. 1936, na poziv nadb. Stepinca, još 
koadjutora, polazim u Zagreb, da po njegovoj odluci 
preuzmem duhovništvo akademskog kluba « Doma- 
goj», a u isto vrijeme molio me je Đački savez da 
preuzmem duhovništvo samoga srednjoškolskog se- 
kretarijata. Moj dolazak u Zagreb pada u vrijeme sve 
češćih nemira na sveučilištu i već prvih dana shvatio 
sam kakve mi sve poteškoće predstoje u novom radu. 
Kako provesti neki dobro planiran program rada, 
produbsti duhovni život i intelektualnu glad kod mladih 

studenata, što sve zahtijeva neku sabranost duha i 
«otium » uma? Demonstracije su bile uperene protiv 
Beograda, ali kako već rekoh doskora kreću i protiv 
marksista. Hrvatski studenti, mladež i sav hrvatski narod 
okupili su se jednodušno oko nacionalnog i političkog 
programa pod vodstvom Vlatka Mačeka, ali sam brzo 
uvidio da mladi studenti prate s neprekrivenim sim- 
patijama i djelovanje Ante Pavelića u emigraciji, oso- 
bito iza atentata u Marscille-u (9. list. 1934). Javno 
mnijenje je bilo nekako uvjereno, da ta dva političara 
rade sporazumno, i stoga svi bez razlike glasuju za 
Mačekovu listu « Udružene opozicije ». 

Došavši u Zagreb, stanovao sam prve dvije godine 
u bogoslovskom sjemeništu na Kaptolu. Prva mi je 
skrb, da uđem i upoznam sveučilišni svijet Zagreba, 
prikupljajući informacije, uspostavljajući doticaje, po- 
hađajući, koliko sam mogao, njihove rasprave i zbo- 
rove, zatim naše ljude, a prije svega i samoga nadb. 
Stepinca, da bih tako mogao dobiti jasnu sliku o stanju 
i težnjama đačkog svijeta, posebnim obzirom na « Do- 
magoj» i naročito što misli i želi nadbiskup koji me 
je pozvao na tu novu dužnost, da bih tako mogao 
udesiti moj program rada. Ipak osobna veza i razgovor 
s pojedinim domagojcima bila mi je prva dužnost. 
To nije bilo tako lako uspostaviti, kako sam želio, bu- 
dući da mnogi studenti, zbog nestašice sredstava, dobar 


“dio godine nijesu boravili u Zagrebu. Kad bi ovamo 


stigli, bili su previše zaokupljeni ispitima. Tako sam s 
mnogima od njih imao tek prigodne susrete. Druga 
briga bila je, da bi redoviti sedmični sastanci bili što 

bolje pripremljeni temama za predavanja i izborom 
predavača, zatim organiziranjem raznih sekcija, mje- 
sečnim duhovnim danima sabranja i zajedničkom 
pričesti te godišnjim duhovnim vježbama. 

Nijesam se pak ograničio na samoj, da tako kažem, 
dušobrižničkoj misiji, nego sam, po svojim osobnim 
doticajima i razgovorima s mladim ljudima, koji se 
posvećuju intelektualnim profesijama, nastojao da je 
popunim, proširim na sav život i buduću misiju, iza- 
zivajući klijanje svih njihovih sposobnosti i darova i 
duhovno-intelektualnog otvora prema punoj i odgo- 
vornoj osobnosti. Taj postupak sam smatrao najboljim 
načinom odavanja poštovanja osobnom dostojanstvu 
svakog studenta, što su oni dobro shvatili i vrlo rado 
mi pristupali i otvarali se prema meni. 

Kao duhovnik đačkog saveza, moj se rad prije 
svega razvijao dopisivanjem sa svakim društvom, što 
je sačinjavalo redovitu vezu. 

Druga je pak bila moja dužnost godišnje posjeći- 
vanje svih srednjoškolskih organizacija, zadržavajući se 
u svakoj barem dva-tri dana. Ti posjeti bili su važni 
prije svega što je to bio jedini način doći u doticaj sa 
svim đacima naših društava, koji su uvijek rado očeki- 
vali taj posjet, znatiželjno ispitivali i slušali vijesti, do- 
gađaje i struje iz Zagreba i svijeta; drugo, to je bio 
najbolji način oblikovanja svijesti pripadnosti đačkom 
pokretu, koordinacije rada kao i daljnja priprema za 
prvi ljetni tečaj ili kongres. 

Treća vrst doticaja bili su sami godišnji tečajevi, 
koji su trajali po nekoliko dana u vrlo drugarskoj 

atmosferi, a na kojima su imali pravo sudjelovati svi 
đaci, ali stvarno su prisustvovali samo oni koji su smogli 
sredstva i predstavljali svoje društvo. 

Kada stigoh u Zagreb, kako rekoh, već je bila 
uspostavljena uzajamna suradnja između domagojaca i 
drugih studentskih klubova, a preko njih sam brzo 
došao u dodir i ja s tim klubovima. (Mjesto je da ovdje 
spomenem marnu domagojku, posvudnu i uvijek dobro 
informiranu Zlatu Čubelić, koja mi je bila vrlo odana 
i uvijek pri ruci, a što su joj komunisti iza rata na- 
platili ubojstvom, jednako kao i njezinu np Dani 
Uvanoviću). 

« Domagoj » je tada imao svoje prostorije u Ga- 
jevoj ulici br. 4, kamo su se češće svraćali i studenti 
drugih klubova, koji su me često pozivali kao preda- 
vača, kao i na tečajeve koje su priređivali, a kadikad 
i na javne rasprave s marksistima na sveučilištu, prema 
kojima su tada sačinjavali solidarni blok. Ta suradnja 
hrvatskih studentskih klubova odvijala se na svim razi- 
nama sveučilišnog života intelektulanog i socijalnoga, 
ali je postepeno poprimala sve više narodno-političku 
boju i u tom smjeru izdavali su letke, pripremale se 
demonstracije, utvrdila se strategija i sl. 

To razdoblje međuklubskog povezivanja i suradnje 
bilo je po sebi pozitivna pojava, ali je prijetila opasnost, 
da katolički studenti budu povedeni i preko dozvo- 
ljenih granica, barem po ondašnjem shvaćanju. U tom 
pogledu, moram reći, da «Domagoj» kao društvo 
nije nikada organizirao nikakav pothvat političke na- 
ravi; nije se nikada na društvenim sastancima o tome 

Svakako Pilepić, u spomenutoj knjižici, među osta- 
lim prigovorima senioratu predbacuje, da se je «ta 
struja dala previše zahvatiti od političke strasti », tj. od 
hrvatskog nacionalizma. Veli, da u tome griješi osobito 
Hrvatska straža. Priznaje pak da politiku ne vodi do- 
magojstvo kao takvo, nego u prvom redu Hrvatska 
straža, premda « Seniorat u svojoj cjelini nije u tome 


raspravljalo ili odlučivalo, niti se na njima pozivalo 
članstvo da u njima sudjeluje. Stoga «Domagoj» i 
Zbor duhovne mladeži ne potpisuju u početku nikakav 
letak ni poziv, što će ipak kasnije potpisivati. Doma- 
gojci dakle u tome sudjeluju. kao pojedinci i sami od- 
govaraju za svoje čine. Tako u teoriji, a moram priz- 
nati, da u praksi nije bilo lako povući jasnu graničnu 





crtu dokle nastupaju pojedinci, a kada je, barem mo- jedinstven ». I još jedna njegova opaska: «A jubilarni 
ralno, uvučeno i samo društvo. Da li sam smio izri- kongres u Dubrovniku i neki događaji pokazali su 
čito zabraniti domagojcima sudjelovanje u tim zbi- mi da duh Hrvatske straže vlada više manje i u aka- 
vanjima, kada je javnost bila elektrizirana od sudbo- demskom « Domagoju » (68). 
nosnih razvoja.koji su se naslućivali za hrvatski narod? Pilepić je bio poznat kao strog čovjek radikalnih 
Ne bi li to značilo povući se u geto i tražiti od studenata stavova, ali nema sumnje, da on mnogošta dobro 
da se dezinteresiraju za javna narodna zbivanja? Uosta- pogađa. Nije moja dužnost odgovoriti bilo što u ime 
lom bi li to bilo maguće uopće provesti? Hrvatske straže, ali je istina, da su urednici i njezino 
Pred malo vremena upitao sam jednog uglednog . > pisanje imali utjecaja na stanoviti broj domagojaca. 
križara: bi li se moglio ustvrditi da su i članovi «Mah- Otvoreni prigovor katoličkim studentima zbog nji- 
nića » jednako tada surađivali u tim đačkim pothvatima ? hovih javnih nastupa čuo sam izravno od nekih sve- 
Odgovor je glasio: da i ne! Smijem li taj odgovor ćenika na Kaptolu, a u prvom redu od preč. Pavla 
tumačiti u smislu, da su pojedini križari sudjelovali, Lončara, koji mi je jednom izravno natuknuo, da bih 
ali se je « Mahnić » ipak službeno ograđivao od toga (67), ja osobno na to poticao. No prigovor nije bio na mjestu 


jer ih doista nisam poticao. Ja sam već onda bio svjestan 

teškoća koje je takvo stanje postavljalo u svoj kon- 

(67) Na taj zaključak me navodi i jedna druga informa- kretnosti: kao duhovnik ja ne mogu zapriječiti kato- 

cija, koje vjerodostojnost ne mogu provjeriti, da je naime ličkim studentima, da kao slobodni građani imaju 
Ivan Oršanić s nekim drugim križarima zatražio u to vrijeme 


od Protulipca, da bi se križari odlučnije priključili općoj 


studentskoj borbi, a čemu bi se bio Protulipac usprotivio i nije li možda ta Protulipčeva uskrata navela Oršanića, da u 
što bi u tom slučaju bilo povodom, da se Oršanić, Rieger, svojim uspomenama ustvrdi: da je Protulipac bio Hrvat, 
Žanko i neki drugi odijele od križara i stvore svoju zasebnu ali za Jugoslaviju? 

skupinu oko Hrvatske smotre. Toj hipotezi nadodajem drugu: (68) PrEpić, n. mj. 94-97. 

udjela u javnim narodno-političkim zbivanjima, ali 
s druge strane, kako predusresti prigovor, da se članovi 
društva KA bave tim pitanjima i sudjeluju u tim do- 
gađajima. ; 

Bilo je dakle s moje strane ispravno i potrebno 
obratiti se samom nadb. Stepincu. U prvoj prigodi 
izložio sam mu položaj i odnose na sveučilištu; spo- 
menuo sam mu kako i domagojci sudjeluju u njima, 
premda «Domagoj» kao društvo niti raspravlja niti 
odlučuje ništa oko tih studentskih pothvata; na koncu 
naveo sam prigovore koji mi dolaze sa strane nekih 
svećenika s Kaptola protiv tih sudjelovanja đaka na 
sveučilišnim demonstracijama, premda sam pretposta- 
vljao, da Stepincu nijesu bile nepoznate prilike i ne- 
prilike na sveučilištu. Zaključno sam mu postavio 
izričito pitanje: «Ako Vi, preuzvišeni, smatrate to 
takvo sudjelovanje naših studenata na sveučilištu neu- 
putnim, izvolite mi to izjaviti i ja ću s moje strane 
učiniti što sam dužan u tom pogledu, ali, nadodao 
sam, u slučaju povlačenja očekujte sutra, prekosutra 
vijanje crvene zastave na sveučilišnoj zgradi ». 

Nadb. Stepinac mi je na to odgovorio: « Znam, 
da studenti u tim demonstracijama znadu prijeći gra- 
nicu, ali se ipak ne smije dozvoliti da se komunistička 
zastava vije na hrvatskom sveučilištu. Ta i ja, kada 
bih danas bio student, zastalno, birajući između dva 
bloka nacionalista i komunista, izabrao bih naciona- 
liste ». 

Uz preporuku svih potrebnih opreza s njegove 
strane, koje sam đacima stavio u srce, ja ih nisam pri- 

ječio da i dalje nastave svojim djelatnim prisustvom u 
sveučilišnom životu, ali kasnije bit će upravo to što 
će izazvati moje uklanjanje od duhovništva « Doma- 
goja», kako ću dolje iznijeti. 


Tri razvojna razdoblja Hrv. kat. pokreta. 


Ovdje smatram potrebnim pružiti, zbog jasnijeg 
uvida u moj predmet sažet prikaz iz šire doglednice, 
kako su se naime naši odnosi i stavovi odvijali usred 
nove evolucije u hrvatskom narodu i društvu uopće. 

Novi razvoji se uvijek prvenstveno doživljuju i 
osjećaju među intelektualnim i građanskim krugovima, 
da odatle najprije polagano i onda sve brže prodiru 
i među široke slojeve pučanstva, kao nove tekovine. 
Naš seljački svijet nije bio toliko protivan tim novo- 
tarijama kao takvima, ali ih je neprijateljski susretao, 
jer su mu dolazile uvijek okružene nekim novopo- 
ganskim duhom i idejama, uvijek protuvjerskim, a 
uz to su donosile i moralnu razuzdanost. Pod tim vidom 
bili su promatrani i politički ljudi, kao i sama « poli- 
tika ». Nije se voljelo imati posla s ljudima koji su da- 
leko od vjere i Crkve. Otac vjernik je tada govorio 
svojoj djeci: budite pošteni, vršite zdušno svoj posao 
i dužnosti, ostanite dobri vjernici, sa svima dobri i 


uslužni, ali nemojte se miješati u politiku, jer tamo ide 


sve naopako i pokvarit ćete se. 
To je bilo razdoblje prodora liberalizma kod nas, 


u stvari vjerskog indiferentizma, pozitivizma i natura- 

lizma, ili, kako se onda nazivalo, «obzoraštine», s 
preostalim mentalitetom jozefinizma. Vjerni narod je 
uglavnom zazirao od toga, ali nije imao još dovoljno 
razvijenu vjersku svijest, niti su vjernici bili spremni 
da se s tom novom strujom ogledaju, stoga su to sta- 
nje podnosili, a kao pravilo javnog ponašanja bilo je: 
ne izazivati nove snage, ne upuštati se u rasprave i 
sukobe s njima, neka svatko ostane pri svojem uvje- 
renju. Svećenstvo nastavlja svojom redovitom pastvom 


vjerničkog puka, izbjegavajući idejno suočenje s novom. 


modernističkom strujom, što bismo mogli nazvati 
spokojnim i malo « ratobornim » naraštajem. Netko je 
tu miroljubivu notu toga vremena kušao opisati na 
slijedeći način: župnik, uz čašicu, igrao je tarok s 
mjesnim liječnikom, učiteljem ili bilježnikom; razgo- 
varali su o svemu, o političkim i društvenim zbiva- 
njima i tricama, ali da bi se sačuvao mir, izbjegavali 
su se svi vrući problemi dana, osobito idejna i vjerska 
pitanja. To takvo stanje mogli bismo nazvati prvim 
razdobljem našega vjerskog stanja pri kraju posljednjeg 
stoljeća. 

Ovaj spokojni « dijalog » pomutio je kod nas biskup 
Mahnić svojim nastupom i njegovim HKP, koji je 
počeo najavljivati « diobu duhova ». Prije nego se izrekne 
sud o toj «diobi», moramo nastojati shvatiti razloge 
koji su doveli do toga: prvo, trebalo je probuditi 
katoličku umrtvljenu svijest pred opasnošću zabluda 
novih idejnih strujanja koja su počela prodirati u široke 
slojeve naroda; drugo, trebalo je u tom smjeru for- 
mirati hrvatsku katoličku inteligenciju, koja će na 

intelektualnim forumima zastupati i učiniti prisutnom 
u javnom životu katoličku misao; treće, kao učinak 
gornjega, afirmirati pravo građanstva vjere i Crkve u 
hrvatskom narodu. Inteligencija, kao mozak naroda, 
ima se prva svrstati u velikom djelu narodne obnove. 
To je razlog da Mahnić udara na polutanstvo, lučeći 
istinu od zabluda i u tom smislu započinje oštre pole- 
mike na idejno-političkom polju (Starčević, Radić i 
dr.), na književnom (Kranjčević, Tresić-Pavičić i dr.), 
zatim u nastavi, umjetnosti nastupajući uvijek i posvuda 
radikalno s potanjim analizama, a polemički ton oči- 
tuju tipične rubrike u Hrvatskoj straži, kao «aut-aut», 
ili «Fiat lux» i sl HKP poprima od njega tu pole- 
mičnost i odnosnu diobu duhova, kao neki potrebni 
uvodni korak, da bi prokrčio sebi put u javni život. 
To bi bilo drugo razdoblje hrvatskog katolicizma, 
koje traje za Mahnićeva života, jenjava nadolaskom 
Jugoslavije, a nestaje s diktaturom g. 1929. 

S osnutkom Jugoslavije i smrću Mahnića, Rogulje, 
Eckerta, glavnih predstavnika tog borbenog razdoblja, 
nadolazi novi naraštaj i nova vremena. Registar se 
mijenja, započinje treće razdoblje HKP. Glavna opasnost 
za hrvatski narod i vjeru ne dolazi više sa Zapada, 
nova ugroženost se naslućuje sada s Istoka. Ona nije, 
kako spomenuh, samo vjerske naravi, ona se brzo 
očituje kao narodna opasnost. To je narod shvatio i 


započeo borbu za svoj narodni opstanak, a koji se 


pogoršava u drugoj Jugoslaviji. Na tu novu situaciju, 
pred kojom se nalazi hrvatski narod, on odgovara 
okupljanjem svih svojih snaga oko zajedničkog na- 

rodno-političkog programa, a što će se vremenom. 


proširivati i na ostala javna životna područja. To oku- 
pljanje hrvatskog naroda, iza Aleksandrove diktature, 
dobit će oblik narodnog fronta, a to će značiti aktivi- 
ranje svih živih snaga naroda. Jedna od tih snaga je 
Crkva. Kada god naime nasilne diktature uguše dru- 
Štveno-političke i kulturne slobode i izražaje naroda, 
tada Crkva, nekom povijesnom nuždom, postaje « po- 
litička snaga kao zamjena» ušutkanih ostalih snaga. 
Ona u diktatorskim, nepluralističkim režimima postaje 
glavni, a često i jedini sugovornik s takvim režimima, 
postaje, povijesnom nuždom, glasonoša neorganizirane 
opozicije, kako se to tvrdilo ne nekoj međunarodnoj 
raspravi specijalista u Parizu (69). 


Treće razdoblje 


Diktatura g. 1929 je ubrzala ono što je bilo već 
zrelo u samom povijesnom razvoju i u duhovima. Bila 
je providnosna prigoda, da se prije svega u samim 
katoličkim redovima zaborave stare rasprave, pred 
činjenicom da nitko nikome nije nijekao pravo na 
opstanak i rad. Ipak to smirenje nije se postiglo potpuno, 
premda je bilo dijelom ostvareno. Među domagojcima 
toga razdoblja nijesam nalazio interesa za ta stara pi- 
tanja, jer nijesu postojali motivi za to. Ne znam za 


(6%) Le Monde, 3.X1.1972, Paris. 


188 





raspoloženje članova « Mahnića », ali nema sumnje da 
su neki križarski prvaci i dalje podržavali tu temu 
na dnevnom redu, a osobito sarajevski Katolički tjednik. 
Na širem društvenom području je bilo bolje: dioba 
duhova je već bila stvar prošlosti, političke stranke su 
nestale, ljudi različitih orijentacija približavaju se i 
surađuju u velikim narodnim ustanovama: kulturnim, 
socijalnim, književnim kao i u javnim glasilima, susre- 
tajući ista duševna stanja i raspoloženja i na drugoj 
strani. Kako već iznesoh, takvo približavanje i surad- 
nja najprije se ostvaruju među sveučilištarcima i kul- 
turnim krugovima. Kao primjer navodim Lj. Mara- 
kovića, koji je, kao tipičan čovjek društvenog priop- 
ćivanja, bio vrlo priznat i cijenjen među književnicima 
i glumcima kao književni i kazališni kritičar. 
(Pri jednom posjetu iza njegove poduže bolesti, 
reče mi, kako ga kazališni glumci salijeću pismima i 
upitima: zašto nije pisao o najnovijim izvedbama u 
kazalištu. Neka bude spomenuto ovdje i to, da nije 
postao sveučilišnim profesorom samo zbog toga, kako 
sim reče, jer je previše aktivno sudjelovao u HKP). 
Spominjem se njegova prijateljevanja s pjesnikom 
Domjanićem, tad s povjesničarom A. Dabinovićem i 
drugima, kojih se imena ne sjećam. Isto tako i prof. 
dr. Juraj Šćetinec surađuje u općim socijalnim ustano- 
vama i podržava veze sa socijalnim radnicima. Mate 


“ Ujević i Pavle Tijan podržavaju veze s kulturnim rad- 


nicima i ustanovama, osobito s Maticom hrvatskom i 
kada se bude pokrenula Hrvatska enciklopedija biti će 
u njoj jedan urednik, a drugi dourednik. Hrvatski 

katolički književnici i pjesnici bit će pomalo priznati 
kao sastavni dio hrvatske književnosti, kao Izidor 
Poljak, Đuro Sudeta, kasnije Ivo Lendić, poznat. po 
svojim Angelusima te rano preminuli Aleska Kokić i 
drugi, dok Ivo Bogdan i Tijas Mortigjija podržavaju 
najbolje veze sa studentima. 

Opadači HKP rado pokazuju na razdoblje diobe 
duhova, ali ne spominju i doba suradnje posvuda gdje 
je ona bila potrebna za dobro naroda i kulture. Mi 
možemo ne opravdati način i upornost te diobe, ali 
mora se priznati, da je ona bila nametnuta ondašnjim 
povijesnim stanjem i nestaje u novim povijesnim pri- 
likama. Nije li se nešto slično dogodilo i opetovalo 
kod nas iza drugog rata, kada su se vjernici i glavnina 
hrvatskog naroda opirali komunističkom teroru i nje- 
govoj težnji da pogazi narod i uguši vjeru u njemu? 
Nije li taj odlučni i radikalni otpor, kojega je najsjaj- 
niji primjer ostao nadb. Alojzije Stepinac s tisućama 
svećenika, vjernika i ostalih građana bio potreban za 
afirmaciju i očuvanje slobode naroda, vjere i Crkve, 
da bi se tek u drugoj fazi, kada je komunistički teror 
ustuknuo od svojeg nečovječjeg plana uništenja, pri- 
stupilo k nekom minimalnom dijalogu? Pokušaji do- 
ticaja i dijaloga što ih potiče Šagi Bunić s marksistima, 
zastalno nijesu bili zamislivi u prvom razdoblju iza 
rata. Trebalo je prethoditi vrijeme otpora i borbe 
— neke vrsti diobe duhova — da bi se izvojevalo naj- 
prije pravo na egzistenciju vjere i Crkve. 

Ali osim tih naših nutarnjih uvjeta i motiva, uza- 
jamna suradnja nastaje i kao zahtjev novih zbivanja i 

razvoja na društvenom i kulturnom području Evrope, 
gdje nove pojave dobivaju sve općenitije značenje, ne 
ograničavajući se više samo na neku društvenu klasu 
ili narod. Ljudi su nagonski osjetili, da se nešto ispod 


njihovih nogu u temeljima drma: da cijena čovjeka i 


dosadašnjih vrijednosti blijede; nove klice krize naše 
civilizacije prodiru; da sve manje čovjek pilotira svo- 
jom sudbinom i poviješću, a nove ideje i ciljevi od 
drugih izrađeni, vođeni, nametnuti natječu se za vod- 
stvo čovjeka i povijesti, uvijek iskorišćavani u službi 
nekih neosobnih snaga, dok čovjeku ostaje samo da 
se svrsta u njima i da im služi. 


Ta pojava nije samo naša, ovaj put smo sinkroni- 
zirani s ostalom Evropom i suradnja hrvatskih kato- 
ličkih snaga s ostalim snagama pada upadno u isto 
vrijeme sa sličnom suradnjom kod drugih naroda. 
Tako u Francuskoj surađuju u ovom razdoblju kato- 
lički laici, koji se politički nalaze na ljevici (u ondaš- 
njem, ne današnjem smislu) kao ljudi okupljeni oko 
smotre Esprit s drugim skupinama koje se nalaze na 
desnici, kao « Ordre nouveau », «Jeune droite » « Rćac- 
tion» i sl, svi željni da bi goruće probleme zahvatili 
u korijenje, zbog krize bitnih vrijednosti i prema tome 
civilizacije. ' 


Svi propagiraju antikapitalizam na ekonoskom po- 


- lju; predlažu radikalne zahvate i rješenja. Kritizira se 


formalni demokratizam, utemeljen na pukom broje- 
nju glasova. Izjavljuju se spiritualistima, s težnjom da 
bi se čovjeku povratilo njegovo određenje, koje je 

duhovne naravi. Svi su glasni antikonformisti. « Or- 
dre nouveau» ustaje g. 1933 « protiv kapitalističkog 
nereda i komunističkog tlačenja, protiv ubojničkog na- 
cionalizma i nemoćnog internacionalizma, protiv par- 
lamentarizma i fašizma. 

« Ordre nouveau » zahtijeva, « da ustanove budu u 
službi osobe, a država podčinjena čovjeku». Ti mladi 
ljudi 30-tih godina ovog stoljeća predskazali su na 
pustoš i razaranje tradicionalnih tipova na sociološkoj 
razini, a Što rađa pojavu da se ondašnja mladež daje 
zavesti dvjema suprotnostima: fašizmom i komuniz- 
mom. Zasićeni materijalističkim i racionalističkim ideo- 
logijama, komunizam se bitno ne razlikuje od kapi- 
talizima, oba su isprevrtali red vrijednosti dajući prven- 
stvo gospodarskoj kategoriji; oba vide u produktivi- 
tetu i novcu najvažniju stvarnost, niječu čovjekovu 
nadu u drugi život. Komunizam, da bi ukinuo gospo- 

. darske nepravde, nivelirao je društvo, učinivši čovjeka 
oruđem planirane ekonomije. Sve to mladi nekomfor- 
misti odbijaju kao «buržoaski duh ». 

Iz svega toga nemira mladih jasno odsijeva, da je 
čovjek kao «slika Božja» bio stavljen u pitanje, da je 
zapadna civilizacija bila isprevraćena, da kapitalizam i 
komunizam nijesu riješili bitne ljudske i društvene 
probleme. Njima nasuprot imala bi se provesti « du- 
hovna revolucija», u kojoj bi čovječja osoba imala 
prvenstvo. Mislioci koji su propagirali tu revoluciju 
bili su Peguy, Bloy, Bernanos, Mounier, Maritain i 


192 


drugi (70). I mi se danas s pravom pitamo: zašto ova 
duhovna revolucija nije donijela željenih resultata? 
Zašto je mladi poratni naraštaj prešao preko njih, i 
nepročitavši ih? Zato što su bili napisani « jučer», a oni 
žele živjeti « danas», pa radije polaze na tuđe, pomodne 
ali i mutne bunare. Drugo, spomenuti učitelji potiču 
osobnu misao, rasuđivanje i odluku, a to je velika 
muka za današnjeg aktivističkog čovjeka. Ipak, da je 
bilo vremena, bilo bi se Štošta postiglo, međutim ci- 
klon i anticiklon, komunizam i fašizam su zamaglili 
mnoga obzorja; zavesti će mlade ljude s nadom, da 
će u njima i po njima pronaći rješenje svih problema, 
dok će ustvari ostaviti za sobom razaranje i pustoš 
kojima još ne vidimo kraja. 

Nakon prvog rata stanoviti broj naših mladih 
hrvatskih katoličkih intelektualaca pohađaju sveuči- 
lište u Parizu: dr. M. Ivšić, dr. 1. Merz, dr. M. Ma- 
tulić, dr. J. Šćetinec, dr. Đuro Gračanin, dr. E. Palua, 
prof. Spalatin i još neki drugi, kao i ja sam, koji te 
nove ideje i vrenje, kao i duh kritike i suradnje donose 
sa sobom u Hrvatsku i u tom smislu traže i provode 
suradnju i susret sa svim pozitivnim snagama u domo- 
vini, obarajući se na kapitalizam, formalnu demokra- 
ciju, marskizam, a za novog duhovnog čovjeka. Me- 
dutim mi tada nismo još bili svjesni potpuno kobnih 


(70) Ove težnje među mladim francuskim katolicima 
iznosim prema raspravi Jean-Louis Loubet de Bayle, u ta- 
lijanskom prijevodu I non-conformisti degli anni trenta, Roma 
1972. 

posljedica što ih je sa sobom donosila činjenica, da se 
mi ne nalazimo više na rubu Zapada, nego na rubu 
istočnog kruga kulture, a svaki ovakav nasilni pre- 
mještaj iz jednog kulturnog kruga u drugi donosi sa 
sobom sudbonosne posljedice sve do istrebljenja, naj- 
prije naše kulturne osebujnosti i povijesnosti, do za- 
kočenja daljnjeg narodnog razvoja i utrnuća naše za- 
sebne narodne egzistencije. 

Već je prva Jugoslavija planski nastojala izbrisati 
Hrvatima, katolicima i muslimanima njihovo povijesno 
pamćenje, kulturnu baštinu i državnu misao. Druga 
Jugoslavija nastavlja i pogoršava taj proces ugušujući i 
sve one ljudske i kulturne vrijednosti koje su sačinja- 
vale sadržaj konkretnog života naroda. Kako onda, 
pred tim već naslućenim ugrožavanjima, privući mlade 
ljude, da se posvete visokim kulturnim i čovječanskim 
problemima, dok ih je povijesna nužda nukala da svu 
pažnju posvete ugroženoj narodnoj egzistenciji, osta- 
vljajući sve ostalo «za kasnije», što traje do danas. Ja“ 
ovdje iznosim ono što se je tada u duhovima doživjelo, 
a što slijedi i do današnjeg dana, bez izricanja nekog 
suda, : 

Hrvati već onda nijesu smatrali Jugoslaviju svojom 
državom, u kojoj su oni bili neprestano zanijekani i 
falsificirani počevši od Strosmajera, preko Đule Niko- 
lajevića, do Rankovića i Tita, koji bez okolišanja 
kaže (71) da se ima isključiti utjecaj «naročito sa Za- 
pada », s opetovanim « čistkama » hrvatske inteligencije 


(71) Titov govor, dne 9.X11.1972 u Titogradu. 

što ima uvijek jednu svrhu: prekinuti povijesnu pove- 
zanost Hrvata uz zapadnjački kulturni krug, zabora- 
viti svoj narodni i kulturni identitet i zatim pretopiti 
se u kolektivnu anonimnu masu. 


Nadb. Stepinac pokušava provesti jedinstvo 
u katoličkim redovima 


U ovoj trećoj periodi ili četvrtom desetljeću po- 
stojanja HKP oba tipa organizacije nastavljaju svojim 
radom i daljnjim razvojem, svaki u svojem djelokrugu, 
uz znatno smanjenje međusobnih rasprava a, prema 
prigodama, s više doticaja i suradnje. Dvije godine 
iza kako je nadb. Bauer dobio kao koadjutora Stepin- 
ca, predaje mu dužnost i skrb oko organiziranih hrvat- 
skih katolika. Kakav je nacrt stvorio Stepinac u toj 
svojoj novoj dužnosti, nije mi poznato. Najvjerojatnije 
je, da on nije imao neki gotov dalekosežni program, 
pošto je imao najprije utvrditi dobru volju kod ljudi, 
a onda bi sve lako išlo. 

On je, kao prvi korak, išao za tim, da uspostavi 
neki red među raznim granama, što bi značilo koordi- 
nirati organizirane katoličke snage u duhu zajedničke 
suradnje s najpotrebnijim organizatornim središtem, i 
zatim sve skupa povezati uz crkvenu hijerarhiju. Onamo 
pak gdje dvije postojeće grane kat. pokreta nisu dosi- 
zale, trebao je pokrenuti organizaciju još neorganizi- 
ranih, u prvom redu muževa i žena. Uzevši pak u 

obzir novonastale društvene razvoje i primjere drugih 
naroda, mislio je i na osnivanje tzv. specijaliziranih 
pokreta: za seljačku, radničku, građansku mladež, ali 
mislim da je to bilo samo «in votis», jer bi to nužno 
iziskivalo restrukturaciju već postojećih organizacija, a 
u prvom redu križarstva, koje je okupljalo mladež bez 
razlike na društveno slojevanje. Nadalje, on je pri 
tome morao voditi računa i o mnijenju drugih biskupa 
i o stanjima u njihovim biskupijama i, da bi bile opće 
prihvaćene njegove reforme, morao je poštivati ono 
što se dosada učinilo, tako da bi prva iskustva zagre- 
bačke nadbiskupije mogla poslužiti i drugim  bisku- 
pijama. 

Mislim da ne griješim, ako ustvrdim da je ulazak 
nadb. Stepinca u rješavanje pitanja HKP, ustvari iz- 
mijenio polarizaciju u našim katoličkim redovima. Od 
toga časa nije se više radilo o odnosima između dviju 
grana pokreta, nego prije svega o tome da se jedna 
i druga uključi i koordinira s novim organizatornim 
središtem pod vodstvom i odgovornosti ordinarija. 
Ustvari nadb. Stepinac će pokušati provesti KA u 
svojoj nadbiskupiji i nastojati da prema njezinim na- 
čelima ustroji zajedničko jedinstvo za sve dosadašnje 
grane, koje će moći i dalje djelovati kao takve, ali 
odsada je hijerarhija koja preuzima vrhovno vodstvo 
i odgovornost, premda polazeći s onih katoličkih odgo- 
no-prosvjetnih organizacija koje je pokret već bio 
stvorio. 

Na koji način, ili kakvim postupkom je Stepinac 
pristupio tom svakako zamršenom poslu, ne znam. 

Pretpostavljam da se najprije savjetovao sa svima onima 
koji su u tome bili izravno interesirani, ali je sigurno, 
da je mimo njih imao i druge savjetnike, doduše zain- 
teresirane, iako ne izravno, kao Grgec, Pavao Jesih, 
a sigurno i Pavao Lončar. 

Da bi ovaj moj prikaz bio potpuniji, poslužujem 
se Katoličkim listom koji mi omogućuje slijediti razvoj 
događaja neposredno prije zahvata nadb. Stepinca. 

God. 1934 za Božić nadb. Bauer i Stepinac izdaju 
i zajednički potpisuju poslanicu o načelima katoličkih 
društava: muževa, žena, mladića i djevojaka, oku- 
pljenih u svojim središnjim savezima, raščlanjenim u 
dijecezanska okružja i župska društva. Naglasuju jed- 


nakopravnost i autonomiju struktura, što znači da KA 


ne ukida katoličke organizacije već ih povezuje i koor- 
dinira. Nabraja zatim te organizacije kako slijedi: 


Za muževe: Seniorat « Domagoja » kao društvo 
katoličkih svjetovnjaka-intelektualaca, Zajednicu kri- 
žarskog starješinstva i ostala društva katoličkih muževa; 


Za žene: Starješinstvo domagojki, križarske starje- 
šice i ostala društva katoličkih žena; 


Za mladiće: Križarsko bratstvo za seljačku, radničku 
i đačku omladinu, domagojce i katoličku đačku ligu 
koja obuhvaća višeškolce i srednjoškolski sekretarijat, 
te « Mlade junake »; 


Za djevojke: Križarsko sestrinstvo seljakinja, radnica 
i učenica, djevojačka društva domagojki i kat. ligu za 
studentice « Domagoja ». 

Poslanica nadalje ističe, da su svećenici duhovni 
vođe KA, ali nikada « drugovi » katoličkih svjetovnja- 
ka, dakle ne upisuju se u društva KA. Zborovi duhovne 
mladeži, kao i sjemeništarci ne mogu pripadati ni 
jednoj od grana katoličkih svjetovnih organizacija. 
Na koncu preporuča se ljubav i sloga u KA (72). U 
ovom istom broju bila su objelodanjena i pravila KA 
za zagrebačku nadbiskupiju, a u slijedećem broju na- 
lazim izjavu domagojskog tajništva KA o potpunom 
prihvaćanju gornje poslanice nadbiskupa i koadjutora, 
a koju izjavu potpisuju zbor duhovnika i predstavnici 
svih nabrojenih organizacija « Domagoja » (73). Par mje- 
seci kasnije osniva se biskupsko đačko okružje KA za 
domagojsko đaštvo u zagrebačkoj nadbiskupiji (74). Te 
iste godine objelodanjuju se pravila za duhovnike KA, 
a nadb. Stepinac objavljuje statut o položaju i radu 
duhovnika KA. Kao dan KA proglasuje se blagdan 
Srca Isusova. 


Iz god. 1936 vrijedno je spomemuti, da splitski - 


biskup dr. Kvirin K. Bonifačić definitivno uređuje 
KA u svojoj biskupiji. Nadb. Stepinac daje te iste go- 
godine izjavu, protiv nekih prigovora političke naravi, 
da odnos KA prema politici je jasan, neopoziv i defi- 
nitivan, ali ipak odbija prigovor, da bi jedan ili drugi 
dio KA bio «protivan hrvatskom narodnom  po- 
kretu » (75). 


(72) Kat. list, br. 3, 1935. 
(73) N. mj. br. 4, 1935. 
(14) NL mj. br. 26, 1935. 
(75) N. nj. br. 31, 1936. 


Iz tih nekih gornjih činjenica može se zaključiti, 
da se konačno pristupa hijerarhijskom preustrojstvu 
HKP u KA, što izaziva brojne rasprave u katoličkom 
tisku, a u čemu se posebno ističe preč. Pavao Lončar 
svojim člancima u Katoličkom listu u Zagrebu, a u 
Sarajevu Katolički tjednik. P. Lončar u brojnim član- 
cima raspravlja o slijedećim stvarima: ništa bez hije- 
rarhije, hijerarhijski položaj duhovnika u KA, njegov 
juridički položaj, temeljne razlike između dosadašnjih 
organiziranih tipova i nove KA itd. Lončar međutim, 
raspravljajući o tim temama, daje im polemički ton; 
on cilja prvotno na križare, tj. na njihovo vodstvo, 
gdje bi laici imali vodeću i odlučnu riječ, što se pro- 
tivi načelima KA. Ali Lončar nije volio ni domagojce, 
naročito 1. Bogdana i novinare okupljene oko Hrvat- 
ske traže. 

Pri mojem dolasku u Zagreb nijesam mogao pri- 
mijetiti nikakvih važnih promjena u djelovanju i odno- 
sima među organiziranim katolicima. Nije mi u prvi 
čas bilo jasno, da li su se odluke spomenute poslanice 
počele već provoditi u život, ili nije li njihovo provo- 
đenje naišlo na poteškoće s bilo koje strane. U razgo- 
voru s domagojcima i prijateljima nijesam naišao na 
nikakvo osobito negodovanje, radije spremnost pri- 
hvatiti volju nadbiskupa i surađivati u bratskoj slozi, 
dok mi je držanje i stanovište križara u prvi čas bilo 


“ nepoznato.Ta neizvjesnost je ipak trajala malo vremena, 


jer sam nakon nekog vremena opazio, da je nadb. 
Stepinac odlučio provesti u djelo koordinatorno je- 
dinstvo u katoličkim redovima prema načelima KA. 

Mislim da je bio počeo s izravnim doticajima iz- 
među njega i svakog pojedinog interesiranog u toj 
restrukturizaciji, među kojima sam bio i ja pozvan u 
ime domagojskog đaštva. Stepinac pri tim razgovo- 
rima nije toliko inzistirao na određenim formama, 
koje se mogu uvijek dogovorno udesiti i preudesiti, 
nego prije svega na dobru volju za zajedničku surad- 
nju i slogu pod vodstvom biskupa. 

Ja u ime domagojskog đaštva nijesam imao nika- 
kvih poteškoća ili rezerva oko novog preustrojstva KA, 
čak smo imali sve razloge da pozdravimo to preustroj- 
stvo HKP u KA, tako da sam mogao izjaviti nadb. 
Stepincu našu pripravnost prihvatiti ono o čemu se 
dogovorimo i kako on na temelju toga odluči. Jasno, 
da je moj, tj. domagojskog đaštva, položaj bio jed- 
nostavan i nama povoljan; predmnijevali smo da će 
đaštvo u bilo kakvoj preinaci sačuvati svoju posebnu, 
specijaliziranu organizacijsku centralu, što pak nije slu- 


čaj s Velikim križarskim bratstvom. Ono se nije mo- - 


glo oduševiti reformama u vidu zbog lako shvatljivih 
razloga: skučenje njegove široke autonomije; unapri- 
jed bi mu ordinarij imenovao predsjednika, što znači 
da bi vrlo lako Protulipac mogao biti zamijenjen; 
drugo, bojazan pred novim specijaliziranim granama 
KA, koje bi križare lišile ne malih dijelova dosadašnjeg 
članstva, a mogao bih navesti još po koji razlog, priz- 
najem kao pretpostavke, ali koje proizlaze iz same 
logike tadašnjeg stanja. 

Kao potvrdu navodim da je (osim mojega preda- 


vanja na nekom prethodnom Socijalnom tjednu) fra . 

Mate Vodanović održao na istoimenom tjednu g. 1936 
predavanje o staleškom momentu u KA, u kojem pre- 
poruča organiziranje KROM-a (kat. radničke mla- 
deži), SKOM-a (seljačke mladeži) pa i GROM-a 
(građanske mladeži) kao posebne saveze, navodeći ne 
samo sociološke razloge u prilog svojeg prijedloga, 
nego i činjenicu da protivnici iskorišćuju upravo taj 
staleški i sociološki momenat. Malo iza toga se već 
objelodanjuju pravila za specijalizirana društva s prvim 
pokušajima organizacije. Osim Što sam se i ja zalagao 
za tu vrst udruživanja, ona nijesu predstavljala nikakvu 
poteškoću za daljnji razvoj đačkog saveza, dok su 
ona i te kako zasijecala u sistem križarskih društava. 

Potankosti i trajanje tih doticaja i savjetovanja 
Stepinca s ljudima iz katoličkih organizacija, ne sjećam 
se koliko su trajali, ali je činjenica, da nijesu rodili 
željenim plodom. Bio je to prvi, a predmnijevam i 
gorki neuspjeh nadb. Stepinca u ovom pothvatu, tako 
da mu nije ostalo drugo nego da uloži sav svoj autoritet, 
kao posljednji pokušaj. 

Nadbiskup je dakle dao sazvati sve predstavnike s 
obiju strana, kao i sve javne katoličke radnike, da se 
okupe jedno predvečerje u nadbiskupskom dvoru, 
mislim bilo je u zimi 1936-37. Sastali smo se u Kuli 
dvora. Govorio je samo nadbiskup i to prilično uz- 
buđeno i odlučno. Nije bilo nikakvih rasprava ni 


' pogovora. Netom je završio svoj govor - otprilike od 


pola sata - napustio je Kulu. Ne sjećam se naravno po- 
tanjeg sadržaja govora, ali znam da je požalio razdvoj, 
izrazio potrebu jedinstvenog djelovanja, volju Crkve 

u provođenju KA itd. Pošto pak njegovi napori, u 
doticaju s pojedinim predstavnicima, da bi se pitanja 
riješila mirnim sporazumnim dogovaranjem, da se 
ljudi bratski okupe i porade složno za dobro Crkve, 
vjere i naroda u tim teškim danima pod vodstvom 
biskupa, nijesu uspjeli, on pozivlje sve prisutne da mu 
odgovore kroz određeno vrijeme na postavljene nje- 
gove uvjete: uklanjanje svih dvostrukih organizacija 
na istom području; drugo, da prihvatimo koordina- 
tornu suradnju među nama, i treće, sve pod vodstvom 
hijerarhije, koja će provesti u tom smjeru potrebno 
preustrojstvo. Ne prihvatimo li te uvjete — i time je 
završio svoj govor — on će tada izravno to provesti 
u djelo. 

Nastojim ovdje što autentičnije iznijeti glavno iz 
njegova govora, ali dopuštam da pri tome mogu nešto 
mimoići, ili ne izraziti uvijek izvornu misao Stepinca. 

Par dana iza tog sastanka posjetio sam nadbiskupa 


i izrazio pripravnost sa strane domagojskog đaštva . 


prihvatiti preuređenje naših organizacija prema nje- 
govoj, tj. crkvenoj volji; pripravni smo pristupiti do- 
govorima i u tom smislu dalje surađivati. Tokom 
razgovora palo je naravno pitanje Križarskog bratstva 
ili točnije Protulipca, o čemu ga ja nijesam mogao 
izvijestiti ne imajući doticaja s njima od posljednjeg 
susreta u Kuli, a on je točno znao, kao i ja, da se ključ 
rješenja nalazi konačno u Protulipcu i Križarskom 
bratsvu, tj. u njihovu prihvaćanju ili neprihvaćanju 
namjeravanih preuređenja. Zamolio me je dakle nadb. 
Stepinac, da bih u njegovo ime, a kao prijatelj Proti- 

lipca posjetio ga i ispitao njegove planove, te da bih 
bratski nastojao nagovoriti ga da bi prihvatio iznesene 
prijedloge, dok bi stvarna reorganizacija bila stvar 
uzajamnog sporazuma i Stepinčeva « odobrenja ». 
Moj posjet Protulipcu trajao je oko dva sata. Po 
mojem današnjem sjećanju on se pribojavao, da će 
novim uređenjem KA križari izgubiti onaj spontani 
zanos i dinamizam Što ga imaju; da bi k tome u pred- 
sjedništvo Križarskog bratstva mogli ući ljudi, intelek- 
tualci, o kojima se on ponešto prezirno izjavljivao, 
koji bi bili njegovi kritičari i smetnja u radu, stezi i 
jedinstvu unutar samoga bratstva. Ne može se ući 
u neku već razvijenu organizaciju ili pokret bez ikakve 
priprave i pri tome misliti da ga se može voditi bez 
poznavanja duha i stila samoga bratstva. Orlovstvo, 
odnosno križarstvo razvilo se vremenom u samoniklu 
organizaciju, koja se ne može voditi po nekim opće- 
nitim shemama i apstraktnim teorijama. Njegov je 
dakle zaključak bio: pripravnost pokoravati se direk- 
tivama hijerarhije, djelovati po kršćanskim principima 
na vjerskoj obnovi naroda, surađivati s ostalim udru- 
ženjima, ali uz uvjet, da svaka grana sačuva svoju au- 
tonomiju bez ikakvih miješanja izvana u njezinu struk- 
turu, upravu i nutarnje poslove, ili drugim riječima, 
koje je on volio naglašavati: ostaviti svakome slobodu 
djelovanja na svojem području, tako da svatko može 


“pokazati što i koliko može. 


Ja sam odgovor Protulipca vjerno prenio Stepincu 
i obojica smo zaključili, da tim odgovorom nemamo 
još ključ rješenja. Takav stav Protulipca ne odgovara 

na pitanja koje je nadbiskup postavio, naime: kako 
izbjeći dvostruku organizaciju među istovrsnim član- 
stvom; drugo, na koji način provesti jedinstven nastup 
i suradnju svih katoličkih udruženja; treće, kako složiti 
zahtjev pune autonomije s kompetencijom hijerarhije, 
kao npr. u konkretnom slučaju pri imenovanju ili 
barem potvrđenju pretsjednika Križarskog bratstva, i 
konačno činjenica da KA predpostavlja neko opće 
programatsko planiranje rada kroz određenu radnu 
godinu, dok pojedine organizacije i područja imaju 
svoju problematiku i odnosne programe prema njoj 
izrađene. 

Ako malo potanje analiziram stanje katoličkih or- 
ganizacija u to vrijeme, tada dolazim do ovih refleksija. 
Prvo, neko udruženje ili savez mora uživati stanovitu 
autonomiju u programiranju i razvijanju svoje djelat- 
nosti, da bi se mogao osjetiti u svojem ambijentu, da 
djeluje svojim vlastitim snagama i incijativama, da sam 
zadovoljava svoje težnje i ciljeve da bi njegov apostolat 
bio uspješan i autentičan. S toga gledišta tvrdnja je Pro- 
tulipčeva i vodstva križara ispravna: da samo oni koji 
su se oblikovali i suživjeli u nekoj društvenoj sredini 
mogu biti u njoj najbolji apostoli, s poznavanjem naj- 
boljih metoda djelovanja, saopćavanja i istinskih težnja 
i potreba. 

Ali koliko god je ta teza u sebi ispravna, i u po- 
četku je izgledalo da ju je orlovstvo ostvarilo, društveni 
razvoj je brzo pokazao, da njegova odgojna metoda 
ne odgovara više tom razvoju. Ne stvara organizacija 
neku društvenu sredinu ili sociološke slojeve, nego 

obratno, ona se stvara po načelu društvenog rasloja- 
vanja, kojega ona ima biti odraz i izraz. Društvo se 
osobito u našem stoljeću sve više i brže diferencira i 
specijalizira; svaki sloj i profesija oblikuju sve izrazi- 
tiju svijest svojeg društvenog stanja i uloge, a što 
nužnom logikom teži izraziti se po svojim vlastitim 
udruženjima, tako đaci, jednako radnici, pa seljaci, 
građani itd. Križarska organizacija se okupljala po dob- 
nom, a ne sociološkom kriteriju. Istina je da mladež, 
kao takva, ima svoje posebne probleme, ali oni su pre- 
lazni, a mladež se ima upravo kroz to vrijeme obli- 
kovati za svoju buduću funkciju, dakle svoju stalešku 
svijest za buduće životne i profesionalne zadaće koje 
je čekaju u životu. 

Drugo, prema načelima KA, koju smo svi na- 
čelno prihvatili, traži se da hijerarhija vodi i odgovara 
za sve njezine organizacije, doduše uz stanovitu auto- 
nomiju, ali sve velike odluke, vrhovno vodstvo i 
odgovornost spada na nju. Prigovaralo se nekada se- 
nioratu, i to u drugim prilikama, što prisvaja sebi 
vodstvo, ali on u ovom razdoblju zahvata nadb. Ste- 
pinca nema nikakva vodstva, što se ne može reći za 
Veliko križarsko bratstvo u kojemu osoba Protulipca 
je izrazito vodstvena, i križari su ga kao takva prihvati- 
li (76). Upravo ova pojava «vođe», kako ćemo dalje 


(75) U Križarskom kalendaru od g. 1938, izašao je «Za- 
“vjet» u kojemu križar potpisuje ovo obećanje: « Bit ću vje- 
ran u kući i van kuće svojoj organizaciji, svojem križarskom 
imenu i vrhovnom vođi križara dr. I. Protulipcu dok bude 

tu svrhu posebno tajništvo, na čelu kojega je imenovao 
Pavla Jesiha, prebendara, koji opet sa svoje strane uzima 
kao prvog suradnika Bogdana Babića. Jesih je pak u 
prvom redu nastojao vjerno provesti u djelo ne samo 
duh, nego i shemu talijanske KA kod nas, koja je ipak 
nastala u posebnim talijanskim prilikama s nadolaskom 
fašizma na vlast i s monopolom odgoja mladeži. 

Drugo, on se je nalazio pod utjecajem P. Lončara, 
koji je onda važio kao borac za «čistu KA», a bio je 
inteligentniji od Jesiha i Babića, a uz to čovjek žestoke 
naravi, svadljiv i zajedljiv, nalazeći se uvijek na ratnoj 
nozi s mnogima, ali u prvom redu s Protulipcem, od- 
nosno križarima, ali možda ne manje protiv domagojaca 
osobito protiv Ive Bogdana, koji je opet sa svoje 
strane bio zagrižljiv, polemičan, neumoljivi kritičar, 
ali mu se mora priznati snažni kritički sud. Lončar 
nije volio ni mene, ili, recimo točnije, « Dalmatinci » 
mu nijesu išli u tek, tako da je par puta htio doći sa 
mnom do suočenja, za što je bilo i prigode, pošto 
sam g. 1936 i 1937 stanovao na Kaptolu u « Crnoj 
školi », gdje se i on hranio, ali osjećajući se u toj sredini 
kao gost, skanjivao sam se bilo kakvom ne baš pri- 
jateljskom raščišćavanju. 

Glavni njegov prigovor, protiv jedne i druge 
strane, protiv križara i domagojaca, sastojao bi u tome, 
da jedni i drugi previše samostalno razvijaju svoju 
djelatnost, praktički izvan kontrole crkvene hijerar- 
hije. Ciljajući u svojim spomenutim člancima osobito 
na Protulipca, interesantno je da je pri tome upotre- 
bljavao skoro iste argumente, koje su u svoje vrijeme 


vidjeti, bit će glavnim uzrokom uklanjanja Protulipca 
s vodstva Velikog križarskog bratstva. 

Istina je pak i to, da neki više manje samozvani 
tumači Kat. akcije, prije svega P. Lončar, namjesto 
da je prikažu u ljudskom prihvatljivom vidu, oni su 
radije budili nepovjerenje prema njoj zbog previše 
striktnog i rigoroznog tumačenja. Isticali su naime, da 
članovi KA nemaju sami voditi svoj apostolat po vla- 
stitoj inicijativi, volji i zamisli, što bi imalo značiti: 
bez vlastite odgovornosti, nego bi za svaki važniji 
— termin vrlo malo precizan — pothvat morali imati 
privolu ordinarija, što bi konkretno imalo značiti, da 
za svaki pothvat, važniju odluku imali bi se obratiti 
generalnom sekretarijatu KA, uz neizbježivu birokra- 
ciju, gomilanje poslova i neku apstraktnost, ne uzi- 
majući u obzir mnoge raznolikosti kulturne razine, 
pokrajinskih nejednakosti i staleških problema. Jedno 
inteligentno i širokovidno tajništvo bilo bi možda 
moglo i izbjeći tom previše restriktivnom primje- ' 
njivanju KA, ali toga nije bilo. 

Netom je naime Stepinac preuzeo na sebe teret 
oko preustrojstva katoličkog pokreta, on je osnovao u 


života u meni». Ovo nalazim kod Pilepića, str. 92, i u Kat: 
listu br. 5, 1937, uz odnosmu osudu toga « Zavjeta». Nešto 
kasnije objelodanio je Kat. list (br. 55, 1937, 662) ispravak 
poslan sa strane Velikog križarskog bratstva, a potpisan od 
Stiperskoga i Frane Grgića u kojem među ostalim vele « ... sa- 
stavak u Križarskom kalendaru uopće nije nikakav zavjet, nego 
privatni rad urednika Kalendara i ništa više ». 

orlovi upotrebljavali protiv seniorata; podržavao je 
uporno tezu, da svjetovnjaci ne mogu imati vrhovnu 
riječ u redovima KA. 

Ja sam bio napisao, mislim g. 1937, dva-tri članka 
o KA u Luči, stvarno ne imajući u vidu pri tome nje- 
gove članke u Katoličkom listu, gdje sam, slijedeći misao, 
mislim Tiberghiena, napisao i to, da i laici uživaju 
stanovitu slobodu u svom katoličkom apostolatu, za 
koji su pozvani da preuzmu inicijative i odgovornost. 
Nekoliko dana iza toga susreo sam slučajno na kaptol- 
skom trgu Lončara (u društvu Grgeca) i on me odmah 
bez ikakva uvoda oslovi: «Što Vi to, p. Peroviću, 
pišete? Vi pišete svašta, vi pišete gluposti!» 

Zatečen tim riječima, nijesam se mogao dosjetiti 
na što on nišani, stoga mu odgovorih: « Prečasni, ovaj 
čas nijesam svjestan o čemu se radi, ali ako sam na- 
pisao kakvu glupost, pripravan sam je i popraviti». 

Grgec je pri tome neugodnom razgovoru šutio. 


Lončar je osobno bio prijatelj s nekim ili monogim 


seniorima, ali on nije nikada valjda bio senior, nikada 
bliz domagojcima, ni križarima. Najavljenje KA bi- 
la je za njega prilika, da, boreći se za čistu KA, napadne 
križare i domagojce. 


« Čista» katolička akcija 
Nakon neuspjeha, da dobrovoljnim, uzajamnim 
sporazumijevanjem stigne do koordinacije i jedinstvene 


središnjice svih katoličkih udruženja, koja bi, uz neke 

strukturalne izmjene, ostala i dalje kao glavni stupovi 
nove KA, nadbiskup se odlučuje za tzv. «čistu KA», 
nasuprot križarstvu i domagojstvu. On tom svojom 
odlukom, doduše, ne ukida dosadašnje grane organi- 
ziranih katolika, ali ih ograničuje zabranjujući im osni- 
vanje novih društava, dok bi sva nova društva imala 
biti osnovana po pravilima neutralne ili čiste KA. 

Koliko se sjećam, u isto vrijeme, tj. 1936, i splitki 
biskup uvodi zagrebački tip KA kao jedino dopuštenu 
organizaciju, ili točnije dozvoljava da postojeća društva 
i dalje rade i djeluju pod križarskim imenom i zasta- 
vom, uz uvjet da prihvate nova pravila, te da ne smiju 
primati unaprijed svoj pomladak, što teško pogađa 
obje grane, ustvari osuđene da s vremenom nestanu. 
Pilepić spominje i rješenje episkopata, sadržano u 
« Smjernicama» (kojih se ja sada ne sjećam), a po 
kojima domagojci i križari mogu pripadati svojim 


omladinskim organizacijama samo do 30-te godine. 


«Nakon toga oni, ako žele javno sudjelovati u KA, treba 
da se pojedinačno učlane u društvo katoličkih muževa 


-u onoj župi u kojoj prebivaju ». 


Predpostavka s koje polaze biskupi, osobito Ste- 
pinac i Bonifačić, je jasna: hijerarhija preuzima vodstvo 
i odgovornost za laički apostolat; dosadašnja autonomna 
društva će se trpjeti i nad njima će vršiti nadzor hije- 
rarhija, a nova društva čiste KA se službeno uspostav- 


(ljaju i priznavaju, u težnji da ona postupno absorbiraju 


druge dvije grane i tako jednom nastane jedinstvena KA. 
Sve je to bilo više ili manje predvidljivo od časa 
kada se dvije snage nijesu uspjele složiti, ili točnije 

za uspjeh. Ostao bi k svemu tome i povijesni momenat 
kroz koji je prolazio hrvatski narod u tom vremenu 
koji je bio nabijen očekivanjima velikih i sudbono- 
snih događaja na pomolu. Zadovoljiti se sa shematskom 
i na neki način « desinkarniranom » KA, kakva se ona 
u prvi čas predstavljala, ne uzimajući u obzir spome- 
nuta zbivanja u hrvatskom narodu, s popratnim psi- 
hološkim napetostima, ona je bila, barem u prvom 
nastupu, osuđena na neuspjeh, tako da namjesto po- 
vezati i složiti dotadašnje snage, ona je i nehoteći, ali 
stvarno prijetila daljnjim raspršenjem tih katoličkih 
snaga. 

Glavni predstavnik čiste KA, kako rekoh bio, je 
Pavao Jesih, kao njezin glavni tajnik. Jesih je bio čo- 
vjek asketskog lika i života, mršav i požrtvovan, dobar 
i skroman koji je uistinu ljubio Božju stvar i bio vjeran 
nadbiskupu. Ali sve te dobre kvalifikacije same po sebi 
nisu bile dovoljne da bi znalački uputio novu KA i 
stvorio od nje središnju točku okupljanja mladih ka- 
tolika: organizacijski previše shematska, centralizirana, 
onemogućujući osobne inicijative, bez novih ideja i 
bez vlastitog stila. Nevolja te KA je sastojala u tome 
što je započela na neki način «ab ovo», ne preuzima- 
jući baštinu i iskustvo dotadašnjih dviju grana HKP, 
koje su već imale svoje okušane organizacije, svaka sa 
svojim izrazitim tipom formacije, metodama rada i 
“brojno članstvo, prema tome tradiciju i iskusne radnike 
koji su znali dati im unutarnji dinamizam i duh, a k 
tome bili su uz njih i afektivno povezani, a što nova 
KA nije imala. 


prihvatiti prijedloge nadb. Stepinca, a koji je bio ipak 
odlučio provesti KA novog tipa kod nas. Sve je to 
načelno ispravno i nemam što tome prigovoriti. Biskupi 
vrše svoju dužnost i služe se svojim pravom, premda 
sam od prvog časa predvidio, da će ta čista KA trebati 
dugo vremena, te da će imati mnogo neprilika prije 
nego dobije svoj konačni oblik. Nije naime dovoljno 
pravno uređenje; da bi se stiglo do pravog apostolata, 
treba pokrenuti volje, stvoriti duševna stanja zagrijana 
za neki ideal, izgraditi svoje vlastite metode i stil tih 
novih udruženja. 

Da bi ta nova KA mogla izvršiti plan i ulogu za 
koju je kod nas pokrenuta — ne ulazeći u njezine op- 
Ćenite značajke i načela —, da bi naime postala sredi- 
šnjom točkom koja bi privlačila k sebi sve katoličke 
snage, morala je doista biti nova po svojoj jasnijoj de- 
finiciji katoličkog apostolata, po svojim metodama rada 
i strukturi, da bi naime stvarnije i suvremenije odredila 
naše sudjelovanje, ne samo u nekoj općoj KA, nego da - 
bi bila utkana u našu živu narodnu i društvenu stvarnost 
kao i u vjerske potrebe koje je tada naš narod doži- . 
vljavao. Samo na taj način bila bi u stanju apsorbirati 
dotadašnji idejni i programatski inventarij već orga- 
niziranih hrvatskih katolika, pokazujući im nove ideale 
u njihovu zalaganju za vjerski i narodni život. 

Zatim, u tu svrhu su trebali ljudi izgrađeni i do- 
rasli za tu novu formu apostolata, dok je Sekretarijat 
u stvari okupio oko sebe neke dobrovoljce ili neza- 
dovoljnike s dotadašnjim oblicima pokreta, dok sama 
dobra volja nije ni u ovom slučaju bila dovoljno jamstvo 

P. Jesih, uz svoje plemenite i ljudske značajke 
uzornog svećenika, nesebično predanog svojem radu, 
nije bio jaka intelektualna osobnost, koja bi bila u 
stanju obuhvatiti šira obzorja i intuirati tadašnje težnje 
i osjećaje mladog naraštaja. Stoga nije bio u stanju 
zacrtati dalekovidni plan, koji bi odgovarao tadašnjim 
stvarnim prilikama i potrebama, a koji bi pokazao 
mladim bićima njihovo mjesto i ulogu u katoličkom 
i hrvatskom društvenom i kulturnom životu, da bi 
ih se na taj način zainteresiralo i privuklo u redove 
KA. Jesih se prvotno brinuo, da što ispravnije pri- 
mijeni organizacijsku shemu KA, da što vjernije izvrši 
nadbiskupove upute, da se održavaju redoviti društveni 
sastanci, da se priređuju što bolje katoličke priredbe i 
vjerski nastupi i sl. 

Njegov pomoćnik B. Babić nije mu mogao biti u 
tome od velike pomoći. Bio je prijatelj P. Lončara, nije 
volio iste ljude kao i on, nije imao svoje izrađeno 


mnijenje o KA, ali kako je radio u Sekretarijatu s- 


Jesihom, jasno je, da se i njegova čula. On je bio se- 
nior, ali u posljednjem desetljeću nema više seniorata 
u značenju prethodnog desetljeća, postojao je zapravo 
krug seniora-prijatelja, ne imajući više nikakva izrav- 
nog utjecaja na katoličke organizacije, a Babić nije 
pripadao više ni tom krugu. 

Treći je bio Pero Grgec koji je surađivao u novoj 
KA koliko je mogao ne imajući u njoj nikakvu speci- 
jalnu funkciju. Bio je čovjek strog sa samim sobom 
i s drugima. Refleksivan, duhovno izgrađen i jaka 
osobnost, s preosjetljivom savjesti, vjeran Crkvi i je- 

dan između najdjelatnijih u svim dobrim i potrebnim 
katoličkim pothvatima. Bio je ratni drug Stepinca i 
od tada ostali su uvijek blizi jedan drugome, a bio 
je u dobrim odnosima i s P. Lončarom i Jesihom, 
premda jednako tako dobar prijatelj i's drugim senio- 
rima, kao s Jankom Šimrakom, Marijem Matulićem, 
Matom Ujevićem, Lj. Marakovićem i s drugima. 

Ja sam se s njim često viđao i razgovarao, ali ne | 
mogu reći da sam spadao u najbliži njegov krug. Pri 
svakom slučajnom susretu na ulici onako snažan, s 
crnim očima i velikim brcima, izazivao mi je dojam 
da mi ima održati neku lekciju, ali to je bio samo 
dojam, jer se s njim mogao voditi vrlo human i krš- 
ćanski razgovor. 

Osjetljive naime naravi, nastojao se kao vjernik 
snaći u ovim novim preustrojstvima, što nije bilo 
lako. Sjećam se jednog njegova predavanja u akad. 
klubu « Domagoja», mislim školske g. 1937-38, kada 
mu u diskusiji s prisutnim članovima izbjegla riječ: 
«Vi ste još uvijek mentaliteta Pučke stranke». Stu- 
denti su bili zgranuti tom opaskom, ta već deset godina 
ne postoji Pučka stranka, a prisutni su samo čuli, da 
je ona nekada postojala i ništa više. Grgec se odmah 
dao računu o učinku svojih riječi pa se odmah povu- 
kao, ili točnije razjasnio na što je nišanio tim riječima 
izjavivši, da je time htio reći, da domagojci ulaze u 


* mnoga pitanja i akcije, a da za to nemaju privolu od 


ordinarija. 
Ja sam odmah shvatio na što Grgec cilja, pa mu 
stoga postavih pitanje: Ako bi na pr. domagojci ve- 

čeras doznali da komunistički studenti sutra spremaju 
zauzeti sveučilište, misli li on, da bi oni smjeli dezin- 
teresirati se za to, pošto nemaju misije od biskupa u 
tom smislu? Grgec je pošteno izjavio, da nema od- 
govora na to konkretno pitanje, i nije više na tome 
inzistirao. 

Bio je, kako rekoh, pošten čovjek, nepristran, 
nastojao je slušati sugovornika, a priznajem da je i on 
sam bio razapet u sebi htijući slušati glas Pastira, a nije 
mu bilo uvijek jasno, uzevši u obzir sve tadašnje okol- 
nosti, kako to lonkretno provesti u djelo. 


Bili smo dakle u to vrijeme uztalasani velikim 
zbivanjima. Mahnićevo doba radikalizma je već mi- 
nulo, naše su oči bile uprte na opasnosti s Istoka sve 
agresivnijega, najprije od hegemonije Srba, a posljed- 
njih godina i od strahovlade komunizma. Političke 
stranke su nestale, ostao je samo narodni front Hrvata 
okupljen oko seljačke stranke. Radićev pokret bio je 


unio u hrvatski narod nove socijalne ideje i izvojštio * 


je hrvatskom seljaštvu sve djelatniju ulogu u narodnom 
životu, integrirajući ga u društveni, politički i kul- 
turni život. Političko vodstvo Seljačke stranke među- 
tim, razvojem političkih događaja sve manje zadovo- 
ljava radikalne zahtjeve osobito hrvatske mladeži, koja 
zbog toga sve se više priklanja revolucionarnim pla- 
novima Ante Pavelića u emigraciji. U ovom desetljeću, 
pred drugi rat, marksisti se nalaze u ofensivi, prije 
svega među intelektulacima i kvalificiranim radnicima, 
dok samu masu radnika i seljaka ne uspijevaju pri- 

vući sebi, ostajući vjerni općem narodnom pokretu. 
Već smo vidjeli igru marksističke strategije oko hrvat- 
skog pitanja, oni se ne pridružuju narodnom pokretu, 
ali nastoje prodrijeti kroz ustanove Seljačke stranke; 
po svojem pak ateizmu i materijalizmu ostaju tuđi 
duši naroda. Mi smo onda gledali u marksizmu drugo 
pogoršano izdanje beogradske hegemonije, kako se to 
kasnije i obistinilo. 

HKP nije bio. pod nijednim vidom politički po- 
kret, usprkos zlonamjernim i neobjektivnim eluku- 
bracijama Viktora Novaka i sličnih principijelnih pro- 
tivnika katolicizma kod nas, i stoga pokret nije od- 
govoran, ako se koji rijetki njegov član još bavio 
stranačkom politikom. Činjenica je, da HKP nije imao 
svoj posebni određeni politički program, stav ili vod- 
stvo za vrijeme općeg hrvatskog narodnog fronta. 
Samo po koji rijetki stariji član još je vjerovao, da se 
ipak možemo još nekako nagoditi s Beogradom; drugi 
su smatrali da će Maček konačno riješiti hrvatsko pi- 
tanje, dok treći, većinom mladi, su bili za radikalnu 
akciju, tj. za samostalnu hrvatsku državu. Uzevši u 
obzir dakle, da je sav hrvatski narod živio u psihozi 
očekivanja skorih zbivanja, koja bi nam mogla doni- 
jeti političku slobodu, i prema tome da su duhovi 
bili vrlo uzbudljivi, Što se pojačavalo s čestim sukobima 
i nemirima naročito na hrvatskom sveučilištu s poli- 


cijom i s marksistima, smatram da i sami čas. provo- 


đenja čiste KA nije bio pogođen. 
Razmišljajući o tome s današnje daleke povijesne 
perspektive pitam se: što je mogao učiniti nadb. Ste- 

pinac u tom pogledu, polazeći s činjenice, da se tada 
u Crkvi nametalo na neki način provođenje KA, kako 
se to već provodilo u drugim zemljama? Da li se on 
mogao izvlačiti od toga s isprikom: čekajmo bolja 
vremena! A ostvarajući je, kako sačuvati sve vrijedno 
dosada postignuto i tipično naše? Kako uklopiti za- 
nosnu volju, požrtvovnost i pripravnost na rad već 
organiziranih katolika za opću katoličku stvar i dobro 
naroda, koordinirajući i orijentirajući ih prema naj- 
nužnijem jedinstvu i suradnji, ako njegov prvi očinski 
korak nije uspio? 

Shvaćam dakle njegov nelagodni položaj u toj 
stvari kao i njegovu odluku i nastojanje da bi novom 
KA riješio taj čvor. Izbor osoba, koje bi imale pro- 
vesti, nažalost nije bio pogođen, iako im ne niječem 
dobru volju. Ako njihovoj nemoći da obuhvate svu 
tadašnju našu stvarnost nadodamo i njihovu nesklonost 
prema objema dotadašnjim organizacijama, onda je 


lako domisliti se zašto nijesu bili u stanju privući ljude" 


i koordinirati ih oko jednog jedinstvenog središta. 
Samim naglašavanjem: ništa bez biskupa, u svemu 


slijediti njihove smjernice, zvučilo je previše, kako bi . 


se danas reklo « paternalistički», a da bi bilo moglo 
oduševiti i privlačiti našu mladež. 

Činjenica je bila, da čista KA nije poboljšala stanje, 
nego će uz dvije postojeće stvoriti i treću granu među 
organiziranim katolicima. 

Kako se provodila «čista» katolička akcija 


Kad sam g. 1936 stigao u Zagreb, u njemu su posto- 
jale dvije ili tri domagojske srednjoškolske organizacije: 
jedna kod otaca dominikanaca na Maksimiru, koja se 
nazivala « Kruničarskom », a druga kod otaca franje- 
vaca u Vrbanićevoj ulici kod Gospe Lurdske; možda 
još jedna, ali se ne sjećam gdje. Bila mi je stoga prva 
briga osnovati nove srednjoškolske organizacije u 
Zagrebu. 

Ja sam naime, uz duhovništvo akad. « Domagoja », 
postao i glavni duhovnik đačkog saveza, kojega sred- 
njoškolski sekretarijat, vođen po samim đacima, nije 
bio previše aktivan, tako da sam stvarno vodio i neke 
njegove poslove. Kroz prve dvije godine uspio sam 
organizirati jedno đačko društvo na prvoj klasičnoj 
gimnaziji, drugo u Kustošiji, zahvaljujući vrlo dina- 
mičkom i vjernom Đuki Markoviću, zatim društvo 
srednjoškolki iz raznih škola i još dvije, koje su ostale 
još u fazi osnutka. Ta nova đačka udruženja u Zagrebu 
zadovoljavala su me po broju članstva, po svojem 
duhu i djelatnosti, brzo se prilagođujući našem načinu 
rada i stilu života. Ali koliko god su mnogo obećavala, 
nijesu donijela svoj plod, jer su bila kratkog vijeka. 
Nalazimo se u vrijeme preustrojstva u katoličkim re- 
dovima. Počelo se isticati, da samo katehete imaju 


dužnosti kompetenciju organizirati i voditi đačke orga- 


nizacije, a ne netko koji «uopće nije iz biskupije», 
kako je netko rekao ciljajući na mene. Drugo, te se 
organizacije nijesu poklapale sa župama, kako je to 

zahtijevala navodno KA, a što je praktički bilo ne- 
provedivo. Oba ta dva razloga dolazila su iz istog iz- 
vora, od onih koji su se borili za neutralnu KA, a pro- 
glasujući te dvije norme, mogli su me vrlo « zakonito » 
odstraniti od djelovanja među srednjoškolskim đaštvom 
u zagrebačkoj nadbiskupiji. 

Nije mi danas jasno kojim aktom su mi dali do zna- 
nja, da se povučem od rada među srednjoškolcima, ali 
znam da sam ih koncem školske godine 1937-38 morao 
napustiti, ne bez bola i žalosti, kada se sjetim s koliko 
sam se žara i ljubavi bio dao na taj rad. S ovim se 
htjelo, s jedne strane, ne dozvoliti osnivanje novih 
organizacija, a s druge, već postojeće organizacije do- 
magojskog tipa uklopiti u nove đačke organizacije 
čiste KA. 

Pri toj općoj reformi u katoličkim redovima, gla- 
silo domagojskog đaštva Luč, prestaje to biti, pretva- 
rajući se u glasilo «svih mladih katoličkih intelektua- 
laca », kako čitam u uvodniku br. 9-10, g. 1942 (koji 
mi je broj slučajno dopao ruku). Ali u istom broju 
čitam i obavijest, da državne vlasti « zbog Štednje pa- 
pira » obustavljaju, pored ostalih revija i listova, tako- 
đer i daljnje izlaženje Luči, koja nakon 37 godina svojeg 
života, prestaje svojim izlaženjem. Posljednji urednik 
je bio Luka Brajnović. 

Da bi pak nova KA brzo došla do svojeg đaštva, 
bilo se naredilo katehetama, da svaki od njih ima na 
svojoj školi provesti organizaciju katoličkog đaštva. 
S koliko volje i spremnosti su se oni prihvatili toga 
posla, nije mi poznato, ali svakako školske godine 

1938-39 gotovo na svim školama niču đačke organi- 
zacije s vrlo brojnim članstvom, tako te je prvi čas 
izgledalo, da je ta odluka bila vrlo uputna i sretno 
pogođena. 

Međutim već u drugoj godini ustanovilo se, da 
te, više izazvane nego dobrovoljne organizacije, nijesu 
sposobne za život; kako su brzo nastale, tako su brzo 
i nestale. Usprkos ispravnom principu u teoriji, da su 
katehete pozvani, da se brinu za vjerski odgoj povje- 
renih im đaka, i dosljedno da oni osnivaju i vode 
đačka društva, ipak, uzevši u obzir njihovu preoptere- 
ćenost, njihovu «službenost», a ne rijetko i poodma- 
klu dob, a k tome naročito, da nije dovoljno biti 
katehetom, nego da uz to treba i dobra volja, osjet- 
ljivost za specifične đačke probleme i težnje, kao i 
stanovitu sposobnost i spremnost za taj delikatni rad, 
a o čemu se nije vodilo računa, sve je bilo osuđeno 
na neuspjeh. Koliko sam se mogao tada informirati 
nutarnji život i rad tih društava sastojao je u održanim 
sastancima, ne baš čestina, na kojima bi se uz nabožni 
govor i rasprave o kakvom pitanju, sastanak iscrpio. 
Ako k tome nadodamo po koji zajednički izlet ili pri- 
redbu, to je bilo sve, ali dovoljno za statistiku. Ovdje 
se jasno očitovala suprotnost između nekadašnje spon- 
tanosti i ove nove, nazovimo je « službene institucio- 
nalnosti ». 

Kako rekoh, nova KA počela je odmah s organi- 
ziranjem seljačke mladeži u SKOM-u, te radničke u 
KROM-u. Za taj novi rad nastojala je okupiti ljude 
voljne posvetiti se tom djelovanju. Znam da je Ivo 

Lendić surađivao u SKOM-u, a i ja sam ponešto po- 
magao u KROM=u, ali kako je Stjepan Poglajen po- 
čeo sa svoje strane organizirati radničku mladež, mi- 
slim da je KROM brzo prestao svojim radom, pri- 
pustivši Poglajenu taj rad, koji opet, premalo posto- 
jan, nije imao uspjeha. 

Kriterij tih organizacija bio je staleški, ili « spe- 
cijalizirani», kako sam već spomenuo. Njegova ose- 
bujnost sastoji u tome što osnivači imaju prije svakog 
drugog djelovanja i okupljanja velikog broja, obaviti 
prethodnu analizu stvarnog stanja društvenog, gospo- 
darskog, kulturnog i psihološkog, i to po samim pri- 
padnicima odnosnog staleža, da bi se na temelju toga 
mogao primijeniti taj tzv. «žosistički» (JOC = kr- 
Šćanska radnička mladež) ili specijalizirani tip organi- 
zacije, kako ju je zamislio osnivač Cardyn u Belgiji. 
U tom novom tipu djelovanja i organiziranja nijesu 
od prvotne važnosti ni sastanci ni predavanja, niti 


brojno članstvo. Važno je da mladi ljudi iz dotičnog" 


staleža u manjim skupinama otkriju, na temelju svo- 
jih zapažanja iskustva i analiza, konkretno stanje svoje 
društvene sredine, svojeg staleža, dakle ne samo radnog 
sektora, za koji postoje sindikati; zatim, da na temelju 
svojih zapažanja i pokupljenih podataka sami prosude, 
što je dobro, a što ne valja, te što bi trebalo poduzeti, 
da tek tada donesu konkretne odluke i izrade planove 
za svoje izravno djelovanje i poboljšanje sredine u 
kojoj žive, interesirajući se za što veći broj svojih dru- 
gova i uopće pripadnika te sredine. Važno je dakle 
dovesti ih do toga, da sami od sebe spoznaju, zasnuju 

i ostvare inicijative, organiziraju apostolat u tvorni- 
cama, prometnim sredstvima, stanbenim četvrtima, 
odnosno selima, mjestima okupljanja i zabavljanja 
svojih drugova itd.; ne ostati zatvoreni u svojim pro- 
storijima i unutar samog udruženja, koja ostaju još 
samo kao žarišta gdje aktivisti, « militanti», prvaci 
proučavaju i organiziraju svoj apostolat. 

Kod nas, pri početku toga tipa organiziranja, nije 
od svega toga bilo ništa, što je uostalom i shvatljivo, 
ti bili smo tek u početku te nove vrsti rada. Činjenica 
je, da tadašnjim pokretačima nije uopće bila poznata 
ta misao-vodilja i odnosna metodologija specijalizi- 
ranih pokreta, i na taj način bili su u stanju da kom- 
promitiraju jednu dobru zamisao. 

Te nove organizacije vodili su dobronamjerni ljudi 
iz tajništva KA primjenjujući im opće elementarne 
organizacijske sheme, vrijedne za bilo koju vrst udru- 
ženja, tako da ta specijalizirana društva nijesu bila u 
mogućnosti stvoriti svoj vlastiti stil života, ni speci- 
jalnu metodu rada. Ali, s druge strane, moram priz- 
nati, da je sve to skupa već bilo kasno. Po gradovima 
i selima susretali smo marksističke propagatore s no- 
voskovanim parolama o «fašizmu », o « klero-fašizmu » 
ubačenim od VII. kongresa Kominterne, koji postaju 
sve agresivniji, a na drugoj strani Hitler već provodi 
svoju ekspanzionističku politiku najprije s aneksijom 
Austrije (ožujak 1938), šest mjeseci kasnije u Sudetima, 
a g. 1939 u čitavoj Češkoj. Mi smo nagonski osjetili 
da se nalazimo u predvečerje rata. Pozornost sviju bila 
je obuzeta tim velikim događajima u vidu, pred čime 

tiha nutarnja formacija i apostolsko djelovanje je bilo 
zakočeno, pogotovo'u toj još krhkoj novoj KA. Rat 
će je temeljito razdrmati, a komunistička provala u 
Hrvatsku će zakopati nju i sve ostale — i ne samo 
katoličke — slobodne organizacije kao i svaku slobodnu 
djelatnost. 


Posljednji događaji pred rat 


U posljednjim događajima nadb. Stepinac bio je 
u središtu, ne što bi se on htio nametnuti, nego što 
mu je bilo, da tako kažem, nametnuto po vlastitom 
odgovornom položaju kao što i povijesnim zbivanjima. 

Njega sam upoznao, kako već rekoh, na nekom 
katoličkom zboru, gdje su đaci, i ja među njima, bili 
smješteni u nekoj školi u Osijeku i spavali na slami. 
Dok smo pred samom školom čekali na svrstavanje, 


da bismo otišli na neki zbor ili procesiju, približio mi 


se jedan mršav, povisok đak i u razgovoru mi izjavi, 
da namjerava stupiti u bogosloviju. Učinio mi je dojam 
dobra i skromna mladića, velike vjere i čvrste volje, 
kako sam razabrao iz njegova odgovora, kada sam 
mu predočio ozbiljnost toga koraka koji namjerava 
poduzeti. Na rastanku ga zapitah za ime, i reče mi 
da se zove Alojz Stepinac. Nakon tog prvog sastanka 
rijetko sam ga susretao; ja sam malo kasnije otputo- 
vao u inozmestvo, a on u Rim na studije. Vidio sam 
ga opet nekako g. 1934 ili 1935 u Splitu kao pratioca 
nadb. Bauera. Razgovarali smo, ali je razgovor pomalo 
zapinjao na njegovoj prirođenoj šutljivosti. 

God. 1935 pozvao me je u Zagreb, da bih preuzeo 
duhovništvo akad. kluba « Domagoj », kamo sam sti- 
gao početkom g. 1936. Pri prvom posjetu preporučio 
mi je ispravni katolički duhovni odgoj sveučilištaraca, 
kao i njihovu intelektualnu formaciju; da se izbjegne 
svako politiziranje i da iskreno prionemo na suradnju 
s ostalim katoličkim organizacijama. Sjećam se od tog 
prvog susreta i njegovih riječi koje su ciljale i na moj 
publicistički rad: « Treba tući komuniste u mozak », 
budući da je on u tom času gledao najveću opasnost 
za vjeru i narod u komunizmu. 

Dvije, tri godine kasnije, kada su već počeli prido- 
laziti sve brojniji izbjeglice, uglavnom intelektualci 
bilo katolici, protestanti ili Židovi iz Njemačke, Češke 
i Austrije, koji su se obraćali njemu za zaštitu, prepo- 
ruku i pomoć, izvješćujući ga pri tome o stanju, pro- 
gonima i zabludama nacizma, reče mi jednom pri- 
godom, da je vrlo zabrinut zbog prodiranja nacisti- 
čkih zabluda koje prijete da zahvate i hrvatsku mla- 
dež. «Jednom ću Vam dati, reče mi, na uvid doku- 
mente, koje imam kod sebe, da vidite strahote što 
ih nacisti počinjaju ». 

Potenciranjem predratne psihoze, Stepinac počinje 
dakle, uz dotadašnje ugroženje sa strane komunizma, 
sve jasnije uočavati i pogibelj od nacional-socijalizma 
i rasizma, pogotovo što je ovaj bio već u nadiranju, 


"te za nas bliža i neposrednija opasnost. Naša mladež 


naime, naročito studenti, naslućujući da bi Hitler, 
raskinućem  Versailles-skog ugovora, odnosno diobe 
srednje Evrope, mogao pomoći uspostavi hrvatske 

državne samostalnosti, nijesu bili dovoljno razvili u 
početku osjet za idejnu opasnost, što bi nam mogla 
donijeti rasistička ideologija. Stepinac je s pravom 
strahovao od te opasnosti. 

Moram ovdje primijetiti, da su neki hrvatski stu- 
denti nacionalisti počeli u to vrijeme isticati neke sim- | 
bole i slogane nacizma, ali, koliko sam ja mogao usta- ' 
noviti, to su više činili sa svrhom da napakoste komu- 
nistima i Židovima, nego što bi stvarno prihvaćali te 
nove ideje, koje na koncu padaju i na našu glavu. 
Ovdje ostavljam po strani nacističke agente (kao uosta- 
lom i komunističke) po Hrvatskoj, i da se je po koji 
mladić dao splesti u njihove mreže, ali se to ne može 
ustvrdti općenito za studente nacionaliste, koji će 
brzo tijekom rata buniti se i strahovati nad nacističkim 
postupkom i njihovim imperijalizmom. 

Nadb. Stepinac dakle, u ovo vrijeme provodi 
čistu KA u svojoj nadbiskupiji. Pretpostavljam, da su 
i većina biskupa smatrali, da to provođenje novog tipa i 
KA neće biti moguće uspješno provesti bez izmjene 
vodstva dotadašnjih dviju grana čime bi se uklonile 
dotadašnje zapreke jedinstvenoj KA. U tom smislu na- 
glasilo se, da sva udruženja bez razlike imaju prihvatiti 
nova pravila, zatim, da se sva udruženja svake bisku- 
pije okupe u dijecezanska okružja izravno ovisna od 
biskupa, kojima sim biskup imenuje predsjednika. Sva 
pak biskupska okružja imaju se povezati u narodne 
saveze, kojima biskupska konferencija ima imenovati 1 
predsjenika i duhovnika, kao jamstvo da će KA-u 
uistinu voditi hijerarhija. 

Ovo preuzimanje vodstva i odgovornosti sa strane 
hijerarhije bilo je od posebne važnosti u onom po- 
vijesnom vremenu zbog općeg svjetskog položaja i 
ideoloških napetosti. Biskupi su to smatrali više nego 
uputnim, da se ne da povoda, da bi itko nepozvan 
govorio o tadašnjim vrućim pitanjima u ime hrvatskih 
katolika, što bi se moglo tumačiti u javnosti, kao da 
bi to. bio stav Crkve. 

Prva velika promjena u tom smislu se provela u 
uredništvu Hrvatske straže, katoličkog dnevnika, koji 
se previše zalagao za radikalnu hrvatsku političku li- 
niju i prema tome se blagonaklono odnosio prema hrvat- 
skim nacionalistima. O toj namjeri biskup4 bilo se 
već nešto načulo u javnosti, ali ja sam u razgovoru s 
jednim biskupom slučajno doznao, da je to pitanje 
već odlučeno na biskupskoj konferenciji. Kao prvi korak 
preuređenja imao bi se maknuti iz uredništva o. 
Janko Šimrak, iza kojega bi onda slijedili ostali suradnici. 
Naknadno doznajem da je nadb. Stepinac bio u to 
vrijeme zamislio, i drugim biskupima predložio, nacrt 
oko izdanja velikog kat. dnevnika, koji bi okupljao 
katolike svih struja, a u čemu nije uspjela Hrv. straža, 
i koji bi bio iznad svih političkih stranaka, borba 
i « bez zagriženosti» (kako reče nadb. Bauer). Po tom 
istom nacrtu predložio je ujediniti tri kat. tiskovna 
poduzeća u Zagrebu i da bi se u tom smislu stvorilo 
dioničarsko društvo. Kako je o. Janko stanovao, kao 
i ja, u franjevačkom samostanu Gospe Lurdske u Vrba- 
nićevoj ulici, ja sam isti dan saopćio o. Janku ono što 
sam doznao. Rekoh mu: Eto, doznah, da vas namjera- 

vaju ukloniti iz Hrvaiske straže. Savjetovao sam mu, 
da bi bilo bolje da se, prije nego do toga dođe, sam 
zahvali na uredništvu. Time bi naime udarac lakše 
prebolio, poznavajući njegovu usku povezanost s dnev- 
nikom, Šimrak je morao i sam već nešto načuti o tome, 
pa me zapita: otkud ja to znam. Kada mu rekoh, da 
sam to doznao indiskrecijom jednog biskupa, što bi 
imalo značiti, da se o tome govorilo na konferenciji 
naših biskupa, o. Janko je bio duboko potresen, do 
suza. On je zaista čitav svoj život posvetio najprije 
političkom radu, zatim novinarstvu komu je dao, u 
punom smislu te riječi, svega sebe,, svoj život, snage i 
sve što je imao. 

Ne spada na mene, da dajem svoj sud o tom ko- 
raku. Biskupi su imali pravo intervenirati kada su sma- 
trali da to zahtijevaju viši vjerski interesi i razlozi u 
ondašnjim osjetljivim povijesnim prilikama. Ako bi 
mi se dopustila jedna primjedba, onda bih rekao, da je 
sama konferencija, ili barem tajništvo zagrebačke nad- 
biskupije imalo provesti to uklanjanje s odgovarajućim 
ljudskim obzirima, uputivši npr. o. Janku neko pi- 
smeno priznanje i zahvalu za sve ono što je učinio za 
katoličku stvar u Hrvatskoj uz osobne žrtve. Koliko 
ja znam, to nije učinjeno. 

O. Janko Šimrak, iza svojega otpusta, otišao je 
najprije u Rim; za vrijeme rata bio je imenovan vla- 
dikom križevačke biskupije (unijatske), a komunistički 
režim strpao ga je u zatvor, gdje je bio moralno i 
fizički dotučen, dopuštajući mu da zadnje dane ago- 
nije i smrt provede u svojem stanu. 

Nešto slično se dogodilo i s dr. 1. Protulipcem, sva- 
kako s čovjekom vrlo zaslužnim i požrtvovnim javnim 
radnikom i borcem za vjeru kao i neumornom orga- 
nizatoru hrvatske katoličke mladeži. Ne znam točno, 
u kojem času, ni na koji način je bio maknut s vodstva 
križara, ali znam ipak da se ni s njim nije postupalo 
u tom času s konvencionalnim obzirima, da bi mu 
se bar nekako ublažio taj gorki čas. Svakako, koliko 
sam se mogao u to vrijeme informirati, razlog njegova 
uklanjanja s vodstva Križarskog bratstva bio je slije- 
deći: Protulipac je proveo kapilarnu vrlo razvijenu 
organizaciju s brojnim članstvom, strogom stegom, i 
apelirajući na volju i zanos, bio je izazvao među njima 
ne samo veliko oduševljenje, što je nekada kod nekih 
graničilo s fanatizmom, nego i bezuvjetnu privrženost 
svojoj osobi, tako da su se biskupi pred tim činjenicama 
zabrinuli. Ova ponešto jaka zapažanja bio mi je saopćio 
jedan naš biskup. Te takve pojave nijesu bile dobro 
viđene u Crkvi, osobitim obzirom što smo se onda 
nalazili u vrijeme masovnih zanosa i fanatizama bilo 
komunističkih, bilo Mussolinijeva fašizma i Hitlerova 
nacizma, kojima je nadošao i već spomenuti belgijski 
tribun Degrelle uz otežavajuću okolnost da je on 
uskočio u politiku iz redova KA. 

Članstvo ga je dakle oduševljeno slušalo i slijedilo, 
ali koji čovjek u takvu položaju ne bi upao u zamku? 
Uspjeh i ugled što ga je postigao u redovima mladeži 
i u široj hrvatskoj javnosti, potencirao je u njemu već 
prirođenu ambiciju za vodstvom. To pak dolazi u 
izravnu suprotnost s načelima KA, u kojoj vrhovno 

vodstvo, riječ i odgovornost ima svaki biskup za svoju 
biskupiju. I od toga časa bio je neizbježiv raskorak, 
ako ne i sukob s biskupima. Psihoza je bila takva 
— kako mi jedan svećenik tada reče — da bi Protulipac 
bio mogao, kada bi on to bio htio, provesti shizmu 
među hrvatskom katoličkom mladosti, i on bi u tome 
bio uspio. Protulipac se iza toga posvetio « Hrvatskom 
junaku », ali to već ne spada u predmet, a njegovim 
zamjenikom bio je imenovan Leo Žnidaršić. 

I ja u to vrijeme napuštam duhovništvo « Doma- 
goja». Domagojci su bili u velikoj većini uz naciona- 
liste, za hrvatsku državu. Osim po koje upozorenje 
Stepinca, da bi se izbjegli i predusreli nacionalistički 
ekscesi i oprez nasuprot nacističkim upljuvcima, on 
nije nikada meni iznio izričita gravamina dotadašnjem 
radu i životu domagojaca, niti je zamjerio njihovoj na- 
cionalnoj orijentaciji. Kada je dakle bila već ustanov- 
ljena NDH, nekako zimi g. 1941-42, otišao sam k 
nadbiskupu i ne sluteći, da će to biti moja posljednja 
audiencija u svojstvu duhovnika akademskog «Do- 
magoja ». 

Već uvodne njegove riječi dale su mi jasno naslutiti, 
da se nešto zbilo, da je neka odluka u njemu sazrela, 
a nijesam se mogao domisliti što bi moglo biti na 
stvari. Započeo je prilično uzbudljivo tužiti se na 
poplavu krivih ideja i orijentacija, na pretjeranosti i 
prava zlodjela krvavih obračuna sa strane ustaša, čet- 
nika, njemačke i talijanske soldateske. Žalosno je da i 


sami neki katolički studenti, nastavio je, plove tim 

vodama krivih doktrina, pitajući se: kamo to vodi? 
Kako se suprotstaviti tom zlu što nas okružuje? 

Trebam priznati da su te optužbe bile opravdane, 
svi smo ih mogli lako dnevno utvrditi, osuđivali smo 
ih i ja sam u svojim razgovorima, predavanjima stu- 
dentima, mladeži i seljacima sve to osuđivao, ističući 
pri tome, da sam uvijek očekivao, da će Hrvati poka- 
zati svoju humanost i ne upotrebljavati balkanske me- 
tode odmazde, koje sam uvijek osuđivao. 

Druga je istina, da su i hrvatski katolički studenti 
velikim dijelom pristali i surađivali s NDH, koliko 
domagojci, toliko križari i oni iz čiste KA od koje 
posebno spominjem Frana Rubinu iz Varaždina. 

Nadb. Stepinac je sve to znao, nisu naši studenti pre- 
ko noći postali nacionalisti i kada sam tijekom razgovora 
htio postaviti po koje pitanje ili tražiti kakvo razjašnje- 
nje, nijesam u tome uspio, ali u jednom času reče mi 
nadbiskup: «Sama Providnost mi je poslala neke do- 
magojce koji ispravno misle i sude, i osuđuju te po- 
litičke pretjeranosti ». 

Ove posljednje riječi bile su za mene od posebne 
važnosti, jer su mi otkrivale pozadinu teških Nad- 
biskupovih optužbi. Odmah sam shvatio da se radi 
o Maksu Pelozi s još dva sumišljenika, kojima se kasnije 
pridružio i mladi student Ciko (kako čujem, poginuo 
je pri povlačenju). Peloza je svršio gimnaziju u Su- 
šaku, ušao u senjsku bogosloviju, ali je napušta, da bi 
se upisao na zagrebačko sveučilište, i u isto vrijeme se 
učlanjuje u « Domagoj». Bio je čudan svat, mučaljiv, 
povučen u sebe, trajni diverzant, koji je uvijek imao 

uza sebe neki mali kružok prijatelja. Njegov « hobby » 
bilo je socijalno pitanje. Bio je povezan sa slovenskim 
socijalnim organizacijama, dok ga je hrvatski narodni 
problem malo zanimao. Karakteristične su za njega 
riječi jednog senjskog svećenika, koji upitavši me: « Što 


je s Pelozom u Zagrebu?», i na moj odgovor: da se , 


upisao u «Domagoj», reče mi: «Pazite dobro, taj 
čovjek je sposoban da vam razjuri "Domagoj '. 
Početkom naime školske godine 1941-42, prva 
godina našega rata, dođe k meni Peloza sa spomenutom 
dvojicom da bismo raspravili o nekim njihovim pri- 
jedlozima koji se odnose na «Domagoj». Radilo se 
ukratko o nekim mjerama koje bi trebalo poduzeti, 
u vidu da se « Domagoj » ne povezuje previše s nacio- 
nalistima i ustašama, da bi se ogradili od utjecaja ustaške 
politike i od opasnosti nacističkih, rasističkih zabluda, 
nego da bi ostao vjeran svojoj katoličkoj orijentaciji. 
Ja sam bez otezanja prihvatio njihove prijedloge i su- 
gestije kao vrlo dobre i potrebne. Rekoh im, da mi 
je drago da imam uporište u njima u tom smislu, 
budući da mi je do toga da u toj novoj situaciji budemo 
više glas razbora, savjesti, humanosti, da se ne dajemo 
zavesti od fanatizma i nehumanih tendencija. Rekoh 
im stoga: neka točno definiraju svoje sugestije, neka 
ih iznesu na plenarni sastanak, da se tamo u široj za- 
jedničkoj raspravi bolje definiraju, a ja ću s moje strane 
učiniti sve da se iz njih povuku i konkretni zaključci. 
Dovle je sve išlo u redu, ali oni nisu slijedili taj jedino 
ispravni put, nego, kako sam mogao utvrditi prigodom 
razgovora s nadbiskupom, oni su iza našeg razgovora 

pošli k njemu i optužili su domagojce, kao da bi na- 
vodno već bili počinili one neispravnosti, koje smo u 
razgovoru mogli tek naslutiti kao potencijalne i koje 
stoga treba predusresti. 

Netom sam dokučio na toj audienciji o čemu se 
radi, rekoh nadbiskupu: « Preuzvišeni, kada smo već 
dotakli suštinu pitanja o idejnoj ispravnosti domagojaca, 
dozvolite mi ili da Vas potanje izvijestim o tome i dad- 
nem moje mišljenje o tim studentima koji su došli k 
Vama, ili pak u suprotnom slučaju ne ostaje mi drugo 
nego povući konsekvencije koje mi se nameću ». 

Stepinac mi nije izravno odgovorio na postavljeno 
pitanje, nastavio je drugim riječima opetovati što mi 
je već rekao. Bilo mi je jasno, da je nadbiskup bio već: 
donio odluku i da je uzaludno trošiti riječi. Par dana 
iza toga sastanka predao sam Tajništvu nadbiskupije 
svoju pismenu odreku na duhovništvu akad. kluba 
«Domagoj». Ni ja nijesam nikada dobio nikakvo 
pismeno saopćenje ili potvrdu na tu moju ostavku. 

Kako rekoh, to se zbilo nekako početkom g. 1942. 
Tri. godine kasnije susreo sam jednog od sumišljenika 
Peloze u Rimu iza rata, koji mi je tijekom razgovora 
razjasnio pozadinu tog njihova koraka kod Stepinca. 
Doznao sam tada, da je zapravo u pozadini svega toga 
stajao Augustin Juretić. Juretić je bio nekada senior, 
bio je poznati javni radnik, ustvari više političar nego 
drugo, koji je od vremena pučke stranke često išao i 
boravio u Beogradu gdje je dobio veze i neke polo- 
žaje. Bio je protivnik Pavelića i ustaša, nije dobrim 
okom gledao NDH, kasnije je prionuo uz Mačekovu 

stranku. Početkom rata živio je u Zagrebu, ali se brzo 
prebacio u Švicarsku gdje je živio do smrti. On je 
podržavao veze s nekim seniorima, ali s domagojcima 
kao takvima nije imao nikakve veze; ne pamtim da 
je za mojeg vremena ikada stupio u prostorije « Do- 
magoja». Smetalo ga je što i domagoijci s ostalim stu- 
dentima demonstriraju protiv Jugoslavije, prianjaju uz 
NDH i u njoj surađuju. On je dakle nanjušio Pelozu 
i uvidjevši njegov politički stav, nagovorio ga je da 
pođe do nadb. Stepinca, da mu iznese gravamina koja 
su oni među sobom prorešetali i na svoj način defini- 
rali protiv domagojaca. Ne znam kakvu su ulogu meni 
pripisali u svemu tome, ali je sigurno, da su utvrdili, 
barem neizravno, da bih bio nesposoban ili nemoćan 
da održim ispravnu liniju u «Domagoju». Bilo mi je 
dakle jasno, zašto je Peloza preskočio javnu raspravu 
među samim domagojcima o svojim prijedlozima, kako 
sam mu bio sugerirao i on obećao. Bio je već obvezan 
prema Juretiću i htio je izbjeći javnu raspravu i suo- 
čenje sa svojim drugovima. Najmanje što mogu reći 
kod svega toga jest, da mi je vrlo zazorno, da jedan 
političar kao Juretić optužuje mene zbog politike, koji 
sam uvijek od nje zazirao. 

Nijesam ipak nikada očekivao, da će ovaj moj 
slučaj s nadb. Stepincem imati i svoj epilog na moje 
duhovno zadovoljstvo. Prošlo je od tada trideset go- 
dina, kada sam g. 1972 u Salzburgu susreo fra Hono- 
rija Hermana, zagrebačkog franjevca. Tokom našeg 
razgovora blagoglagoljivi fra Honorije se najednom 
dotaknuo i mojeg posljednjeg razgovora sa Stepincem 

i s time u vezi moje ostavke na duhovništvu « Doma- 
goja», što me ne malo iznenadilo, ne sluteći uopće 
da bi moj sugovornik nešto o tome znao. O. Hono- 
rije mi naime reče, da je Stepinac, u nekom razgovoru 
s o. Osvaldom Totom (u emigraciji se nazivao fra 
Roko Romac, a umro je u Australiji g. 1971) i s Do- 
magojem Ružičićem, nešto prije svršetka rata, priznao, 
da je pogriješio što se dao zavesti od Peloze i drugova, 
obzirom na « Domagoj» i mene. O. Honorije nije mi 
znao reći na temelju kojih činjenica je Stepinac uvidio 
tu svoju krivnju. Ipak smijem predpostaviti — a upravo 
to sam htio razjasniti nadbiskupu u posljednjem raz- 
govoru s njim — da je on doznao, da je Peloza sura- 
đivao s partizanima. Ja sam već onda imao razloga da 
slutim, ali imam i dokaz iz kazivanja neke Čč. sestre 
Talijanke « službenice milosrđa », koja je duže vremena 
proboravila u Hrvatskoj i to u Kustošiji i naučila pri- 
lično hrvatski. "Ta sestra, i ne znajući za moje veze s 
Pelozom, reče mi, da ga je vidjela u sumnjivoj vezi 
s komunistima kada su ulazili u Zagreb. 

Mojim nasljednikom u « Domagoju» bio je ime- 
novan o. Srećko Majstorović, franjevac iz Zagreba, 
ali nije imao vremena pokazati se na djelu. Ratni 
vihor je već odnio većinu studenata na bojište, drugi 
su ušli u državne službe, a k tome i veze s pokrajinom 
bile otežane ili prekinute; studenti nijesu više tako lako 
dolazili u Zagreb; svi smo proživljavali tešku ratnu 
psihozu nesigurnosti, glada i strahota. Sve je to vri- 
jedilo i za « Domagoj » kao i za sve ostale organizacije 

u kojima se članstvo istanjilo, a djelatnosti utihnule (77), 
premda su svi nastojali sačuvati nit života, očekujući 
. novo uskrsnuće iza rata. Mjesto uskrsnuća došlo je 
«oslobodenje» od svega što je prethodilo komunistič- 
kom režimu. Hrvatski katolički pokret je bio ugušen 
kao i pokušaj nove katoličke akcije pod novim teškim 
jarmom. 

Ja sam i nakon svoje ostavke podržavao prijateljske 
veze s pojedinim domagojcima. Par dana prije svršetka 
rata zamolili su me da priredimo još jednom dan sa- 
branja u Crkvi. Složili smo se za nedjelju dne 6. svibnja 
1945. Bilo ih je oko 25, održao sam im dva duhovna 
nagovora, mladići su se pričestili... bio je posljednji 
čin akad. društva « Domagoja» u domovini upravo 
kobnog dana 6. svibnja. Nitko nije to jutro slutio, 
da ćemo istu večer napustiti domovinu i postati čest 
bezbrojnog mnoštva lutalaca i izbjeglice sve do - danas. 


Korolarij Hrvatskog katoličkog pokreta 


Od članova HKP, koji nijesu poginuli u ratu, ili 
nakon rata posmicani od komunista, da li je itko od 
preživjelih bio pošteđen od logora i tamnovanja? 
Svakako, svima onima koji su ostali u domovini bilo 


(77) Luč, br. 9-10, 1942 (valjda posljednji broj) donosi 
imena novoizabranog odbora « Domagoja»: predsj. Miloš 
Jelinčić, ostali odbornici: Stanko Plepel, V. Flego, Pero 
Vukota, i Luka Brajnović. U istom broju ustanovljuje se da 

je zabranjeno svako djelovanje, pisanje, sastajanje i 
govorenje, tj. ono što se naziva građanskim ili čovje- 
čjim pravima. Čuo sam od Ante Maršića, koji voli 
ispitivati i sakupljati podatke, da je od dubrovačkih 
studenata doratnog naraštaja nestalo 93 (devedeset i 
tri), što u samom ratu, što od poratnog komunističkog 
klanja. Predmnijevam da nije bilo drukčije ni u ostalim 
hrvatskim gradovima. 

Mali broj članova HKP — domagojaca i križara — 
koji smo spasili svoje živote i nalazili se u Rimu, bili 
smo se sastali par puta g. 1945-46 u Via Merulana. 
Radilo se o prijateljskim susretima, da se vidimo, 
izbrojimo i porazgovorimo, bez ikakva konkretnog 
plana. Mislim da nije bilo više od tri ili četiri sastanka. 

Ali već za vrijeme drugog sastanka pozove me vra- 
tar Antonianuma da me netko traži na vratima. Bio 
je to Ante Jerkov koji mi je, navodno, donio poruku 
Lava Žnidaršića, predstavnika križara, da moramo na- 
staviti našim radom, ali svi složno bez ikakve diobe, 
a prema slovu poruke, bio bi Jerkov predstavnik Žni- 
daršića u emigraciji. Poruka je bila usmena, izjavljuje 
Jerkov, jer je opasno slati bilo kakvu pismenu poruku. 
Mjesto odgovora rekoh mu: «A što onda ako mi ne- 


«broj članova se vidno umanjuje. Mnogi članovi društva 
pozvani su na nove dužnosti u javnom životu ili u vojsku. 
Društvo je izgubilo ove godine i svog agilnog duhovnika 
fra Bonifacija Perovića...» U tom istom broju vidim da je 
bio zakazan i tečaj daštva KA u Virju. Da li se je održao? 
Ako se održao onda je svakako bio posljednji đački tečaj. 

mamo povjerenja u tebe?» Bio je zatečen, kušao se 
opravdavati i brzo je nestao. Ja sam naime bio čuo o 
njegovim sumnjivim vezama, a kasnije se bjelodano 
uspostavilo, da je bio agent-provokator komunista, a 
što dokazuje i današnji njegov bilten Relazioni religiose, 
što ga izdaje u Rimu. 

Raspršili smo se dakle po svim kontinentima u 
potrazi za novom domovinom i egzistencijom. Najveći 
broj, u prvo vrijeme, je zaplovio prema Argentini, 
koja nam je prva otvorila vrata, zahvaljujući upornim 
navaljivanjima fra Blaža Štefanića u Buenos Airesu, na 
emigrantske vlasti. Već prvih mjeseca u Argentini g. 
1948 pokušali smo se sastati opet svi bez razlike, ali 
je sve svršilo s nekoliko neformalnih sastanaka. Ljudi 
su stigli goli i bosi, trebalo je prije svega brinuti se 
kako preživjeti, kako doći do bilo kojeg uposlenja, 
nabaviti neko pristojno odijelo, nastambu i sl. Dvije- 
tri godine kasnije ponovno sam pokušao okupiti, i to 
samo mlađe ljude, ali i taj pokušaj je svršio s istim 
negativnim rezultatom. Tek deset godina nakon našeg 
dolaska u Argentinu tj. 1958, bio sam započeo s pot- 
puno novim naraštajem, koji nije doživio ni domo- 
vinu, ni rat, većinom rođeni po logorima ili pak po- 
bjegli iz domovine kao mala djeca. Ovaj moj poslje- 
dnji pokušaj s organiziranjem daštva pratili su isti 
simptomi polaganog i nesigurnog rasta, kao nekada u 
početku u Dubrovniku. Trebalo je barem dvije godine 
tapkanja i kolebanja dok je društvo hrvatskih katoli- 
čkih studenata u Buenos Airesu proradilo. Već krajem 


druge godine okupilo se oko tridesetak đaka, što po- 

stepeno raste do Šesdeset, i moram priznati da su se 
studenti rado odazivali, prisustvovali sastancima i s 
velikim zanimanjem su pratili raspravljana velika idej- 
na gibanja u svijetu, kulturna i vjerska pitanja, a s 
posebnim interesom za povijest i posljednje sudbon- 
sone događaje u domovini Hrvatskoj. Potaknut tim 
uspjehom, bio sam se obratio pismom našim sveće- 
nicima i nekim studentima po Evropi i SAD, ne bih 
li još gdjegdje probudio interes za osnutak sličnih 
društava, ali odziva nije bilo. 

Politička dnevna i stranačka pitanja bila su načel- 
no odsutna iz naših diskusija na sastancima. Svjesno 
smo ih odbijali, prije svega što to ne spada u narav 
i svrhu ovakvih udruženja, a drugo, jer se o tome i 
previše politiziralo među njihovim roditeljima i sta- 
rijim prijateljima, pa je s toga gledišta bilo vrlo uputno 
ne ulaziti u ta pitanja. Ovo novo i posljednje društvo 
predstavljalo je za mene neko osobno intelektulano i 
moralno zadovoljstvo: s đacima sam započeo svoju 
tzv. javnu djelatnost, pa evo, s njima i svršavam, i 
mislim da ga s pravom smatram duhovnim i idejnim 
nastavkom, ili točnije posljednjom mladicom katoli- 
čkog gibanja kod Hrvata. I zbog toga sam nastojao 
podržavati — koliko je bilo moguće — veze s Pax 
romanom, koja nas nije nikada prestala voditi pod 
rubrikom: Hrvatski katolički đački savez u egzilu, 
kao i druge slične saveze iz zemalja bez slobode. 

Način kako smo postavljali i rješavali različita pi- 
tanja i probleme u društvenom radu, kao i metoda 
zajedničkog sudjelovanja u radu društva i raspravama 

potpuno je zadovoljila članove, a i roditelji su mi 
više puta izrazili svoje. zadovoljstvo s našim radom. 
Iza mojeg napuštanja Argentine g. 1968, preuzeo je 
duhovno vodstvo fra Marijan Zlovečera, i kako vi- 
dim u jednom broju Ognjišta (Buenos Aires) iz g. 1972 
koje redovito donosi posebnu rubriku izvještaja i do- 
pisa tih mladih ljudi — te godine bilo je u društvu 
68 članova, 37 mladića i 31 djevojka. Kako spomenuh 
dvojica njihovih predstavnika prisustvovala su kon- 
gresu Pax romana u Fribourgu (Švicarska) g. 1971 
prigodom 50 godišnjice njezina osnutka (78). 

To bi dakle društvo bio posljednji plamsaj našega 
hrvatskog i katoličkog pokreta u Hrvatskoj, započe- 
tog od biskupa Mahnića u zoru ovog stoljeća, a koji 
nije prestao svojim opstankom i djelovanjem zbog 
recimo neke staračke nevitalnosti ili skleroze, ni zbog 
nestajanja ideala u hrvatskoj mladeži. Uostalom, koli- 
ko idealnih pothvata, kulturnih i socijalnih napora je 
palo tijekom naše povijesti pod teškim kolesima gorke 
sudbine i tuđinskih najezda! 

Radi kronike bilježim i ovo: još prije osnutka 
društva studenata u Argentini bila je pokrenuta u Ma- 
dridu smotra Osoba i duh pod vodstvom o. Hijacinta 
Fr. Eterovića i Luke Brajnovića. U njihovoj nakani 
je bilo da bi ona postala središte okupljanja hrvatskih 


78) U posljednji čas čitam u « Ognjištu», Buenos Aires 
(br. svib.-lip. 1975) da će dva predstavnika društva prisu- 
stvovati kongresu Pax Rom, u Limi (Peri) u kolovozu 1975. 

katoličkih studenata i intelektualaca u emigraciji, ali 
sve je ostalo pri publicističkom radu, a da se nije pri- 
stupilo k ostvarenju same organizacije. 


Je li uspio Hrvatski katolički pokret? 


Ovo je pitanje prvi put postavio fra Ignacije Ra- 
dić u svojoj biografiji Biskup Mahnić, pod naslovom 
«Je li đački pokret uspio?» Po samom naslovu vidimo, 
da se njegov upit odnosi samo na đaštvo, a ne na čitavi 
pokret, ali i u tom užem okviru daje previše općenit i 
sumaran odgovor. Zaključuje, da nije potpuno uspio. 
Krivi bi bili osobito prvi rat, ali ipak nije sve propalo, 
da na koncu požali što se « đački pokret razdrobio » (79), 

Drugi, koliko je meni poznato, koji je postavio 
to pitanje bio je Pavao Tijan u nekom svojem ruko- 
pisu, odmah iza zadnjeg rata, kada se već nalazio u 
emigraciji, a u kojemu priznaje pokretu neke njegove 
uspjehe, ali se više priklanja mnijenju, da nije uspio. 

Na kraju mojih zapamćenja o HKP smatram se i 
ja prinukanim, da pokušam dati odgovor na to pita- 
nje, pogotovo što ga prosuđujem iz dalje povijesne 
perspektive nakon 30 godina, iza kako je prestao 
svojim djelovanjem. 

Moj odgovor polazi s dvostrukog kriterija. Prvi bi 
bio: Koliko je pokret uspio dati svojim članovima 


(79) FRA I. Raić, n. dj. 90. 

nutarnji, vjerski život i na njegovu temelju formirati 
ih intelektualno, kulturno i profesionalno. Drugi kri- 
terij: Pokret je imao i svoju društvenu, javnu dime- 
ziju i kao takav je postao organizirana snaga laičkog 
apostolata, koja je težila k duhovnoj, društvenoj i 
kulturnoj obnovi hrvatskih katolika. 

Kako znamo, bio je početno pokrenut kao đački 
pokret; okupljao je pretežno prve naše brojne đake 
koji su dolazili sa sela, a koji će preko pokreta, po 
prvi put doći u doticaj s novim društvenim organizi- 
ranim životom i radom, koji im je za uzvrat otvarao 
ne samo obzorje njihova vlastitog statusa školovanih 
ljudi, nego i nove kulturne vidove i socijalnu proble- 
matiku njihova naroda, društva i Crkve. Drugim rije- 
čima HKP imao je u prvom redu omogućiti đacima 
nutarnjo-vjersku, kulturnu i društvenu formaciju u 
kršćanskoj viziji svijeta, da bi se mogli snaći i orijen- 
tirati u tom za njih novom svijetu, ali istovremeno 
spremati se za vjersku, prosvjetnu i moralno-društvenu 
obnovu svojeg naroda i to svojim primjerom, aposto- 
latom i društveno-kulturnim stvaralačkim djelovanjem. 

Što se tiče prvoga, tj. nutarnjo-vjerskog doživljaja 
kod članova pokreta, moram opaziti dvije stvari: 
njihovo vjersko doživljavanje nije više bilo tradicio- 
nalno, pučko, ni kao shvaćanje, ni kao praksa, kako 


se to još onda doživljavalo u njihovim selima. S druge ' 


strane, samo pripadanje katoličkom pokretu bilo je 
neko javno ispovijedanje svoje vjere, što je bilo u 
suprotnosti s tadašnjim intelektualno-građanskim jav- 
nim mnijenjem, gdje je «modernost» značila prije 

svega u najmanju ruku distanciranje od vjere i Crkve. 
Njihov dakle nutarnjo-vjerski doživljaj je nužno bio 
dijalektički, kritički: prema onome tradicionalnom, 
kao i prema modernističkom. Kako dati dakle odgo- 
vor na postavljeno pitanje obzirom na nutarnji život 
pripadnika pokreta? Koja statistika može to. ustanoviti, 
osim one « Božjih knjiga »? Ostaje ipak činjenica, koju 
svi možemo utvrditi, a ta je, da su prosječno svi čla- 
novi, a po njima i mnogi vjernici oživjeli, osnažili 
i učvrstili svoje vjerovanje i sakramentalni život mi- 
losti. Svi su pripadnici, s jedne i druge strane, saču- 
vali kroz sav svoj život svoju bitnu duhovnu kršćansku 
formaciju, nijesu izdali svoje ideale, uglavnom su svi 
ostali vjerni svojoj vjeri i Crkvi. I samo ugodno sje- 
ćanje na dane zajedničkog rada u pokretu, koje su 
sačuvali kroz život, služi kao neizravni dokaz o du- 
bokim vjerskim brazdama izoranim u redovima ka- 
toličkog pokreta. Kada je pak nadošao veliki čas kuš- 
nje, svatko je na svoj način dao svjedočanstvo za Kri- 
sta i za svoj narod: nijesu ih zanijekali, ni izdali. Pri- 
puštam, i te kako, da je moglo biti i bolje, ali sva- 
kako ne može se reći da se sve rasplinulo i da nije 
bilo uspjeha. 

Prosudimo li djelovanje pokreta po kriteriju vanj- 
ske uspješnosti, tj. da li je uspio razviti se u snažnu 
društvenu snagu i provesti u djelo svoj zacrtani pro- 
gram obnove u našoj narodnoj stvarnosti, tada jasno, 
da se ne može govoriti samo o uspjesima nego i o 
neuspjesima, nikada o potpunom uspjehu. Ne smijemo 
pri ovome pitanju smetnuti s uma da, koliko god je 

naš pokret bio dugog vijeka, ipak on se nije bio još 
razvio u puni opći pokret, ostajući pretežno mlade- 
nački pokret, i kao takav bio je u fazi prethodne for- 
macije za buduću punu djelatnost, ne niječući mu da 
je izvršio značajnu ulogu, kao nijedan drugi omladinski 
pokret u Hrvatskoj. 

Proširimo li naš panoramski pogled na svu našu 
narodnu stvarnost toga razdoblja, pitam se: koji se 
drugi pokret, ustanova, inicijativa, stranka i bilo koje 
zamašnije djelo, na bilo kojem području, može podi- 
čiti svojim punim konačnim uspjehom? Promatramo 
li to pitanje iz još šire perspektive današnjice: općeg 
isprevraćanja, nijekanja ili osporavanja, koja drmaju s 
mnogo starijim ustaljenim i povijesnim ustanovama, s 
teologijom, hijerarhijom, sveučilištem, školstvom, drža- 
vom, autoritetom, sjemeništima i redovništvom itd., 
tko bi mogao izjaviti, da je uspio u ovom « društvu 
promjena »? 

Ove opće refleksije ipak me ne lišavaju dužnosti 
da pokušam pobliže prosuditi bilo negativne, bilo po- 
zitivne pojave u HKP kroz njegov skoro polustoljeni 
život. 


Negativne i sporne pojave 


1. - Činjenica, da je HKP izvorno nastao inicija- 
tivom jednog Slovenca, biskupa Mahnića, znači li ona 
neki početni nedostatak, koji bi daljnjem našem rastu 
ponešto zamračio našu istovjetnost, idiosinkraziju ka- 
ko to misli prof. Tijan i neki drugi, koja bi neizbje- 

živo vukla za sobom neki presudni ne-naš utjecaj 
na život i djelovanje HKP. Nalazimo se u hipote- 
zama! Vjerojatno, da je inicijativa bila nadošla i na- 
dahnuta od nekog Hrvata, neki stavovi i reakcije 
bili bi se drukčije odvijali, osobito za prva dva deset- 
ljeća. U tom smislu mogu navesti kao primjer naš 
idejni radikalizam s diobom duhova, što ga je Mahnić 
doveo iz Slovenije, gdje je sukob katolika i liberalaca 
bio mnogo dublji nego kod Hrvata i nije potpuno 
odgovarao hrvatskim prilikama, premda, mora se pri- 
znati, da i kod drugih katolika, ili u Crkvi uopće, susre- 
ćemo više ili manje u tom razdoblju takav radikalizam. 

Osim idejnih smjernica — a te smjernice su bile 
uglavnom one svih ostalih kat. pokreta u svijetu —, 
koliko znam, Mahnić se nije miješao u redovnu kon- 
kretnu djelatnost pokreta, u rad organizacija, gdje se 
sve razvijalo prema zamisli samih članova i našim 
prilikama, dok je sam Mahnić ostao samo kao naj- 
bolji savjetnik. Činjenica pak, da đaštvo, a za njim svi 
ostali, oduševljeno prihvaćaju ideje i program, te da 
stvarno sami izrađuju nutarnji organizacijski život i 
rad, smatrajući sve to našim djelom i pothvatom, 
znači da sav pokret idejno i organizacijski smatraju 
« hrvatskim », a ne kao nešto što ne bi nama odgova- 
ralo. Istina je, bili smo katkada pretjerali u polemici, 
ali ne zaboravimo da je to vrijeme bilo vrijeme neto- 
lerantne « tolerantnosti » liberalističkog antiklerikaliz- 
ma, kada je polemika bila ton i stil jednako s obje 
strane. Moglo se u prvo vrijeme stvoriti dojam, kao 
da se pokret ograđivao i zatvarao u sebi, da se distan- 

cirao od tadašnjih pomodnih težnja, ali ustvari se ra- 
dilo u prvo vrijeme više o potrebi izrađivanja svojih 
vlastitih idejno-principijelnih stavova i svojeg opera- 
tivnog programa, nego kao neka tendencija odvaja- 
nja od općih javnih zbivanja. To dokazuje činjenica 
da ljudi pokreta već od svojeg početka vode i te kako 
žive javne rasprave i suočenja s tadašnjim pomodnim 
strujama, idejama i pokretima, što je često poprimalo 
polemički ton, ali što bjelodano očituje njihov otvor, 
interes i volju surađivanja u svim velikim kulturnim 
i društvenim problemima narodnog života i što se 
konačno ostvaruje u općoj suradnji, kako smo vidjeli, 
sa svim živim snagama naroda. Obzirom pak na orga- 
nizaciju samog pokreta Mahnić nije izradio ni nametnuo 
nikakvu strogu organizacijsku strukturu pokreta, a i 
sama ideja seniorata bila je uobičajena i kod drugih 
udruženja u srednjoj Evropi. 

Mogli bismo dakle reći, da smo pokret prihvatili 
i vlastitim iskustvom prilagodili ga našim prilikama i 
potrebama. Sve je bilo prožeto idealizmom — svoj- 
stvenim mladim neistrošenim bićima — vjerom, čovje- 
Štvom, kršćanskom demokracijom, pravdom i slobo- 
dom, sve promatrano pod vidom kršćanskog svje- 
tovnog nazora. 


2. - Tipovi organizacije premda nijesu bili naši, 
nijesu nam bili ni tuđi. Nastojali smo nešto naučiti 
od onih koji su nas prethodili, ali ustvari svi ti naši 
«tipovi» bili su početni, elementarni, embrionalni, 
tako da bismo do njih stigli sami od sebe bez ikakva 

tuđeg uzora. Ono pak što smatram novim i važnijim 
od samoga tipa organizacije jest, da nijesmo prisvojili 
zatvorene i zastarjele strukture raznih « circoli », « ora- 
tori», « patronages» od nekih drugih naroda, koji su 
nastojali ograđivati i uščuvati mladež od vanjskih 
utjecaja, i gdje su stariji redovito imali glavnu riječ. 
Mi naprotiv imamo odmah otvorena udruženja koja 
javno djeluju u školi, na sveučilistu, na ulici, u selima 
i gradskim četvrtima, i prema tome nije se radilo 
o odijeljenju od društva i očuvanju, nego naprotiv o 
prisutnosti, zračenju i privlačenju, o apostolatu u 
društvenoj sredini u kojoj smo živjeli. Autonomija je 
sastojala u tome da, uz asistenciju duhovnika, sami 
odlučuju, izabiru svoje odbore, imaju inicijativu, stoga 
su djelatni, a često i borbeni, ali i odgovorni, bez 


« paternalizma » kako se danas kaže. 


Koliko to vrijedi za orlovsko-križarsku organiza- 
ciju? Orlovi nam dolaze iz Češke, preko Slovenije, 
kao uostalom i sokolstvo. Manje mi je poznato ko- 
liko su oni baštinili od prethodnih omladinskih orga- 
nizacija na selu, ali činjenica je da se orlovstvo brzo 
« pohrvatilo » odgovarajući čitavim sustavom, voljom 
i praksom težnjama hrvatske mladeži. I naše nevolje 
i nedostaci naši nijesu bili uneseni izvana. Prema 
tome, iako prva inicijativa našega pokreta, bilo đačkog 
bilo orlovskog tipa, nije iskonski naša, mi smo ipak 
te poticaje i uzore brzo prevodili i preudesili po na- 
šem vlastitom geniju, u dobrome i lošemu. 

Tek o primjeni «čiste KA », u predvečerje drugog 
rata, možda bi se moglo primijetiti, da je bila preuzeta 
izvana. Ali i ona već u samom početku nastoji tražiti 
svoje puteve s posebnim specijaliziranim udruženjima 
za različite slojeve pučanstva. Usprkos još nestručnim 
ljudima i nedovoljnom poznavanju njihova metodolo- 
škog funkcioniranja, sama ideja bila je sociološki i 
psihološki ispravna i, vjerujem, da bi s vremenom bila 
uspjela, ali joj nije bilo dano potrebno vrijeme za to. 


3. - Razdor u Hrvatskom katoličkom pokretu je 
zastalno bio najveća zapreka boljim ostvarenjima, o 
tome nema sumnje ni isprike; bio je kao neki zarazni 
virus koji je nagrizao vjerodostojnost našeg svjedo- 
čanstva za Krista, usprkos brojčanom rastu. 

Da li se mogao izbjeći razdor? Sigurno, to, da 
se u početku pitalo članstvo, ne bi nikada došlo do 
rascjepa. Tako nam on još jednom dokazuje našu 
ljudsku slabost i nesavršenost,: pa i kada djelujemo s 
najboljim nakanama. Da smo ga izbjegli, bili bismo 
dali autentično svjedočanstvo kršćanskog jedinstva u 
ljubavi pred svijetom; bili bismo izbjegli sablazni što 
smo je kod mnogih izazvali; imali bismo obilje Bo- 
žjega blagoslova. Moramo dakle ponizno priznati, po- 
Žaliti taj razdor kao najveću nedaću našega HKP. 

Malo nam vrijedi kao opravdanje i utjeha, ali ipak 
spominjem i to, da su i drugi katolički pokreti u svi- 
jetu prošli kroz iste pojave razdora, ako ne i teže, u 
svojem krilu. Sjetimo se sukoba u Italiji između « Ope- 
ra dei Congressi» i demokratske struje, što je zavr- 

šilo s osudom R. Murria; u Francuskoj između tradi- 
cionalista-monarhista i s druge strane republikanaca, a 
što svršava osudom Marc Sangniera; u Belgiji između 
Ličge i Anversa; u Njemačkoj između smjera Berlina 
i Kolna itd. 

Međutim ta ista nevolja se nekako opetuje i da- 
nas: ljudi oko Glasa koncila, Svezaka itd. prigovaraju 
našem nekadašnjem razdoru, dok se oni sami nalaze 
usred sukoba s ponovnom diobom hrvatskih katolika 
u tzv. tradicionaliste i progresiste, ne bez zadjevica, 
polemika i sablazni. Ipak s radošću primjećujem, da 
taj razdor u zadnje vrijeme utihnjuje. 


4. - Jedno, nazovimo ga tako, sporno pitanje — 
s osobitim obzirom na naš razdor — jest držanje našega 
episkopata: prvo, što se on nije na vrijeme više zani- 
mao za HKP; drugo, što i onda kada se počeo zani- 
mati, biskupi nijesu bili složni u svojim pogledima i 
odnosima prema njemu, te namjesto njihova djelova- 
nja u smislu jedinstva, oni su ga neizravno priječili. 
Oni se dakle u početku ne zanimaju za pokret, što 
daje povod Mahniću da požali taj nehaj biskupa. U 
slučaju pak da su se više zanimali, bili bi sigurno one- 
mogućili neke pogrješke, na vrijeme raščistili prigo- 
vore i prijepore među dvjema granama HKP i očuvali 
nam njegovo jedinstvo. Ali promatrajući stvar s gle- 
dišta ondašnjeg mentaliteta, ne bi li oni možda svojim 
paternalizmom zakočili onu spontanost, zanos koji je 
značajka našega pokreta? Eto, zašto ovo nazivam, 
«spornim pitanjem ». 

Pripadnici pokreta ne samo da nijesu osporavali 
autoritet i intervencije biskupa, nego su naprotiv že- 
ljeli imati biskupe bliže, kao idejnomoralni oslon i 
sigurnost u svojem djelovanju. 

(Sjećam se nekog seniorskog sastanka, mislim g. 
1925, koji je bio posjetio neki biskup, kako je pred- 
sjedatelj u pozdravnim riječima izrazio radost i zado- 
voljstvo zbog toga posjeta, jer «se osjećamo sigurnijim 
kada imamo biskupa uza sebe»). 

Išlo se je dakle suprotno od današnjih osporavate- 
lja, kojih mi stav ostaje neshvatljivim: kako naime ra- 
zjasniti činjenicu da su nam biskupi u naše vrijeme, 
prije koncila, njegovih dijaloga i otvora, dozvoljavali 
dovoljno slobode za naš apostolat, dok bi oni danas 
to — ne znam kako — priječili? 


5. - Tijanova opaska da «hrvatski narod još nije 
bio duhovno jedinstven, niti su svi krajevi i slojevi 
bili na istom stupnju kulture i civilizacije, a pokret 
nije o tome vodio računa, pa nije mogao uspjeti», 

je u velikoj mjeri istinita. Moramo priznati da je to 
tako onda bilo; bili smo prožeti više voljom i oduše- 
vljenjem, nego proučavanjem sociološko-kulturno-psi- 
hološkim stvarnog našega stanja, te ispitivanjem shod- 
nih analiza i metoda. Sve je to bilo pomalo uvjetovano 
i našim povijesnim udesom, a što ne vrijedi samo za 
naš pokret, nego i za sve ostale općenarodne pokrete, 
bilo kulturno-prosvjetne bilo političke. Nije se vodilo 
računa o činjenici, da smo stoljećima bili odijeljeni 

jedni od drugih po različitim, kulturnim krugovima i 
političko-socijalnim ustanovama, što naravno nije po- 
štedilo ni samu Crkvu u hrvatskom narodu, stvarajući 
se divergentna vjersko-crkvena središta. Daleko. od 
mene da bih ikoga krivio za to, ali ta činjenica je po- 
stojala i dijelom još postoji osobito između Zagreba 
i Sarajeva. Već sam spomenuo — da ostanem na crkve- 
nom području — da Bosna nije prihvatila Mahnićevu 
« Svećeničku zajednicu »; ne znam npr. koliko je negda 
bilo đačkih organizacija na području Bosne, ali znam 
da za vrijeme mojeg boravka u Zagrebu nije postojala 
ni jedna, osim na franjevačkoj gimnaziji u Visokome. 
Isto tako, kada je za vrijeme diktature nastalo relativno 
zatišje unutar katoličkih redova, sarajevska ekipa sa 
svojim Katoličkim tjednikom, nije prestala i dalje podr- 
Žavati javne rasprave o tim pitanjima, a to se na neki 
način vuče do danas, kako to dokazuje famozni članak 
u Hrvatskoj reviji « Vigilantibus jura», nedvojbeni 
proizvod i izražaj istog mentaliteta i stava, kao i nikada 
razjašnjeni slučaj Krune Draganovića. 

Istina je dakle da hrvatski narod nije još duhovno 
jedinstven i da je naš HKP, kao izdanak svojeg na- 
roda, bio neizbježivo izvrgnut tim nedostatcima sa- 
moga naroda i njegovih teških povijesnih prilika, te 
da smo tek na putu punog političkog, kulturnog i 
duhovnog jedinstva. 


Veliki dio neuspjeha HKP-a ima se tražiti u či- 
njenici, da je on nastao i djelovao u izvanrednim pri- 
likama naše novije povijesti: prvi svjetski rat, obaranje 

austro-ugarske monarhije, uz neke druge: boljševička 
revolucija, nadolazak Jugoslavije i njezinih trajnih dik- 
tatura, velika svjetska kriza i drugi svjetski rat. Između 
dva rata svi napori hrvatskog naroda, kao i javna 
pažnja bili su kroz to vrijeme usredotočeni oko borbe za 
narodna prava i slobodu. Sve ove povijesne i psihološke 
činjenice su velikim dijelom apsorbirale pažnju naše 
mladeži, povlačile ju i poticale na različite akcije, pot- 
hvate, prianjanja uz političke vođe i pokrete. Teško je 
bilo u takvim narodno-političkim i psihološkim sta- 
njima zahtijevati i provoditi neku «čistu » liniju, neko 
neporočno ponašanje, odrediti mladeži točnu granicu 
politički dozvoljenoga i nedozvoljenoga, jer ona iskonski 
shvaća život u njegovu jedinstvu. Upravo to stanje 
možemo okriviti za veliki dio neuspjeha HKP. Nijesmo 
nikada uspjeli obrađivati, produbljivati i bolje definirati 
bilo koji veliki kulturni, vjerski i društveni problem 
ili struju u odnosu s hrvatskom stvarnosti. 

Mi smo doduše primali i raspravljali o velikim pro- 
blemima: demokraciji, humanizmu, slobodi, perso- 
nalizmu, solidarnosti i sl., ali nam je nedostajao potrebni 
intelektulani mir i odgovarajući voljni napor, da bi 
ih dublje obradili prema našoj narodnoj i društvenoj 
stvarmosti, Kada god se to pitanje produbljivanja po- 
stavljalo, uvijek se odgovaralo: najprije moramo iz- 
vojštiti narodnu slobodu, pa onda se posvetiti tim du- 
bljim problemima. I to tako traje već pedeset godina mo- 
jega iskustva, i kako vidim tako će se i nastaviti u ne- 
dogledno vrijeme, u očekivanju boljih dana. 


Madnička biblistelia: 

Pozitivno u Hrvatskom katoličkom pokretu 


1. — Ističem u prvom redu činjenicu, da je HKP 
svježoj, neistrošenoj, nerazočaranoj hrvastkoj mladeži 
iz svih širokih slojeva pučanstva, mladeži punoj volje 
i energije otvorio vrata novoga života, omogućivši joj 
da kao prvi naraštaj — osobito u nekim krajevima — 
uđe djelatno u javni život, da u njemu razvije svoju 
osobnost i preuzme svoj dio odgovornosti, a što je 
samo po sebi jedan od najpozitivnijih učinaka pokreta. 
Ta činjenica nam omogućuje shvatiti zašto je on već 
od svojeg početka postao općehrvatski pokret mladeži, 
kao i njegovu upornu postojanost, jedno i drugo udi- 
vljenja vrijedno. To je pak bilo moguće, jer on nije 
bio izazvan nikakvim vanjskim probitcima ni intere- 
siranim ideologijama, strankama, čak niti po samoj 
crkvenoj hijerarhiji, nego niknuo na istoj vjeri i istim 
vrijednostima, združen i vođen zajedničkom voljom, 
prkoseći pomodnim strujama, prigovorima, napadajima 
i podcjenjivanju, tako da je dugotrajnim borbama imao 
izvojštiti svoje mjesto u našem javnom životu, zapravo 
pravo građanstva idejama, načelima i vrijednostima 
koja su sačinjavala najbogatiju i najautentičniju baštinu 
hrvatskog naroda. 


2. - Zanosna volja, kojom su mladi ljudi prihva- 
tili ideje i suradnju u pokretu, daje mi pravo ustvrditi, 
da je on ispunio jednu prazninu, potrebu vremena u 
našem narodnom, vjerskom i intelektualnom životu. 
Mladež, bez razlike. na zvanja i pokrajine, prihvaća 

naš pokret ne samo kao neku novost — bilo je tada 
i drugih novih pokreta — u svojem životu, nego u 
prvom redu zbog suštinskog njegova sadržaja i pro- 
grama, koji sintetizira u jedno skladno jedinstvo vri- 
jednost svakog pojedinog čovjeka, društveni život i 
narodnu zajednicu. Bez toga ne bismo mogli shvatiti 
njegovu nutarnju konzistenciju i dugo trajanje pokreta, 
a na što su mu drugi slični pokreti zaviđali, ali sami 
nemoćni da se s njim takmiče. 


3. - Bio je prvi pokret katoličkog laikata kod nas s 
izričitom misijom obnove i kao takav nalazio se izvan 
područja gdje se sukobljuju različiti ineteresi i snage 
političkih stranaka i ekonomskih skupina. To mu je 
bilo omogućilo da prebrodi sve socijalne granice kao 
i pokrajinske šireći se po svim hrvatskim krajevima i 
oblikujući, uz svijest zajedničke vjerske pripadnosti i 
onu pripadnosti istoj narodnoj zajednici, što je osobito 
važno zbog povijesne odijeljenosti i različitih kulturnih 
utjecaja, što sačinjava daljnji doprinos buđenju svijesti 
narodnog jedinstva. 

Na društvenom pak polju, pokret razvija naravno, 
bez opreka i prigovora s nijedne strane, jednakoprav- 
nost, provodeći u dnevnom životu bratsku suradnju 
između đaštva, seljaštva, radništva, građanstva i inte- 
ligencije, i svi u solidarnoj suradnji provode u djelo 
demokratsku društvenu svijest jednakih prava i vri- 
jednosti, priznaje svima odgovarajuću ulogu i važnost 
s vlastitom odgovornosti. 

4. - Polazni stav HKP, njegov program i sva dje- 
latnost bili su pozitivno usmjereni: izgrađivati, obli- 
kovati mlade ljude; širiti prosvjetu u narodu, učiniti 
ih djelatnim subjektom u demokratskom društvu, i u 
tu svrhu osnivaju se raznovrsne organizacije, zami- 
šljaju se i ostvaruju pothvati. Svrha je dakle vjerska, 
društvena, kulturna. Na kritike odgovaralo se kritikom, 
ali ipak ne neplodnom kritikom, pošto smo protiv 
onoga što smo smatrali nevaljalim predlagali konstruk- 
tivne i stvarne vrijednosti. Naša navodna « obrana » 
nije bila obrana nekih samoživaca, koji bi branili ne- 
kakve svoje položaje i interese, kojih nije bilo; bila 
je to obrana onih vrijednosti koje su bile najdublje 
usađene i doživljene u samom narodu. Nasuprot li- 
beralizmu, modernoj, naprednjaštvu, socijalizmu i dru- 
gim strujama, koje su težile, da odstrane našu katoličku 
vjeru i kulturnu tradiciju, proglasujući ih privatnom 
stvari, tj. nevažnima, nebitnima, da bi im tako one- 
mogućili bio kakav utjecaj u hrvatskom kulturnom i 
društvenom životu, naš je pokret išao za tim, da te 
vrijednosti oživi, osuvremeni, da im izvojšti ona prava 
j mjesto koje im stvarno pripada. U tom svojem nasto- 
ianju on je dobrim dijelom uspio, tako da će u posljed- 
njem desetljeću biti općenito prihvaćen stvaralački kul- 
turni, socijalni i prosvjetni doprinos hrvatskih kato- 
ličkih ljudi, jednakopravno s ostalim strujama i pokre- 
tima, a kulturna kršćanska baština kao opće dobro 
hrvatskog naroda. 

Ovdje je mjesto da, zbog potpunijeg pregleda, 
navedem, uz već spomenuta imena ljudi iz HKP i ona 

nespomenuta, a koji to zaslužuju bilo svojim uzornim 
kršćanskim životom, bilo svojim društvenim, kulturnim, 
književnim i prosvjetnim djelovanjem u hrvatskom ja- 
vnom životu: dr. Pero Rogulja, Izidor Poljak, dr. Ru- 
dolf Eckert, dr. Janko Šimrak, dr. Ljubomir Maraković, 
dr. Milan Ivšić, dr. Velimir Deželić, dr. Josip Andrić, 
prof. Pero Grgec, dr. Ivan Merz (čiji se već uveo proces 
za beatifikaciju), dr. fra Dominik Mandić, Đuro Su- 
deta, dr. Ivo Protulipac, dr. Juraj Šćetinec, Mario Ma- 
tulić, prof. Stjepan Horvat (posljednji rektor hrvatskog 
sveučilišta prije dolaska komunista na vlast i plodan 
znanstveni pisac u Argentini, gdje sada živi), dr. Avelin 
Čepulić, Mate Ujević, Vilko Rieger, Pavle Tijan, 
Dane Uvanović, Zvonko Remeta, Srećko Karaman, 
Tijas Mortigjija, Šenda, Aleksa Kokić, dr. Ivan Orša- 
nić, Ivo Degrel, dr. Krsto Spalatin, Ivo Bogdan, Franjo 
Dujmović, Ivo Lendić, Dušan Žanko, Milivoj Mosto- 
vac, August Đarmati, Ante Jakšić, Luka Perinić, Ton 
Smerdel, Sida Košutić, Stjepan Krčmar, Cvite Škarpa, 
Štef Tomičić, dr. Franjo - Nevistić, Luka Brajnović, 
Zvonko Dugački, Danijel Crljen, Ante Vitaić-Jakaša, 
dr. Mateo Jeličić, Marica Stanković (predsjednica Ve- 
likog križarskog sestrinstva), prof. Antica Ljubić- Juras 
(poznata socijalna radnica), Mira Dugački-Vrljičak, 
Felix Niedzielski — i neka mi oproste oni kojih se 
ovaj čas ne sjećam. 

Smatram potrebnim još jedno razjašnjenje, da bismo 
mogli na široj razini shvatiti ulogu tih katoličkih in- 
telektualnih prvaka. Katolička literatura, kao uostalom 

i druga stvaralačka područja tijekom 19. st., bila su 
dobrim dijelom izgubila, pred prodorom modernih 
literarnih struja, gotovo kod svih naroda vezu s njima. 
Iza kako su te nove struje prekinule svoju nutarnju 
povezanost s dotadašnjim evropskim duhovnim je- 
dinstvom, ploveći strujama racionalizma, naturalizma, 
pozitivizma i materijalizma, katolička književnost se 
odkopčala od njih. Ali ne samo književnost, nego se 
otvorila neka provalija između moderne kulture i 
Crkve i na svim ostalim poljima: filozofskom, umjet- 
ničkom, slikarskom, glazbenom, dramskom itd. Pred 
tom pojavom suvremeni katolički pokreti vrše značajnu 
ulogu; oni s jedne strane daju poticaj novom procvatu 
kršćanske literature, i u isto vrijeme tom novom na- 
raštaju književnika, umjetnika i kulturnih radnika udah- 
njuju novi izražaj, novi stil i novu tematiku, kako je 
to odgovaralo tadašnjem vremenu uspostavljajući na 
taj način prekinutu vezu s općim stvaralačkim kul- 
turno-intelektualnim naporima. 


Mahnić je odmah od početka pokreta jasno uvidio 
potrebu tog novog otvora i na nj poticao. U prvom 
prilogu za bogoslove i sveučilištarce u Hrvastkoj straži, 
g. 1904, on piše: « Vi ste nas razumjeli... Do vas je, 
prijatelji, da isprekidane sveze između vjere i znanosti, 
između svjetske i dubovne inteligencije u Hrvatskoj 
opet skopčate ». U istom smislu piše i u Luči g. 1915-16: 
« Radi se o tome, da se uspostavi veza i prijateljski od- 
nošaj između Crkve i države, da se dovedu u sklad 
vjera i razum, dogma i znanost, sloboda i Crkvi dužna 

poslušnost, moderni napredak i vjersko-načelni kon- 
servatizam katoličke nauke i filozofije » (80). 

Jasno, da je za sve to trebalo mnogo vremena, 
upornosti i izdržljivosti, da bi se naime uklonila uza- 
jamna nepovjerenja i neshvaćanja, kao i zla shvaćanja; 
da bi se katolička misao, kultura, književnost, umjet- 
nost itd. opet uklopile u zajedničko opće kulturno do- 
bro. Taj proces, kako spomenuh, bio je općenit u 
evropskim zemljama, pa i kod nas, tako da je odatle 
nastala puna «jednakopravnost svih uvjerenja i orga- 
niziranih katolika s ostalima u javnom životu», piše 
Tijan u spomenutom pismu. 

U trećem razdoblju našega pokreta mi smo mogli 
dakle utvrditi, da ne postoji neka razlika, diskrimina- 
cija između članova HKP i ostalih, osim valjda u zad- 
njim uporištima, gdje su se bili ušančili masoni, kao 
na pr: na medecinskom fakultetu u Zagrebu i možda 
još gdjedje. Kada je pred drugi rat bila pokrenuta 
Hrvatska enciklopedija, ne samo da su u njoj surađivali, 
jednakopravno s drugima, ljudi iz HKP prema svojim 
znanstvenim i stručnim sposobnostima, nego je i samo 
uredništvo predano u ruke dvojice iz redova kato- 
ličke inteligencije: Mati Ujeviću i Pavlu Tijanu, koji 
organiziraju njezino izdavanje i uspijevaju okupiti oko 
nje suradnju svih hrvatskin kulturnih radnika bez raz- 
like na idejno, kulturno i političko mišljenje i opre- 
djeljenje. Za vrijeme NDH mnogi katolički intelektu- 


(80) Knjiga Života 177. Kod Pneprića, n. dj. 55. 

alci bit će često glavni predstavnici u tisku (Bogdan, 
Tijas, Degrel, Lendić), u kazalištu (D. Žanko), u iz- 
vještajnim agencijama (D. Uvanović) itd. I izvrsno 
uređivana Spremnost, tjednik za vrijeme rata, vode 
Bogdan i Tijas, uz suradnju M. Magdića (koji napušta 
marksizam, prianja uz opći hrvatski narodni pokret, 
predan od Engleza komunistima, ubijen umire kao . 
katolik), te štefa Tomičića, a kasnije uređivanje preu- 
zima F. Nevistić. 


Završavam s dvije opće misli. 

HK? nije bio samo neka organizacija za stanovitu 
ili djelomičnu svrhu i djelatnost, bilo političku, kul- 
turnu ili društvenu. Bio je u prvom redu pokret ljudi 
za osobnu formaciju, za razvoj potpune čovječje osobe. 
Doživljene vjerske, kulturne, narodno-društvene vri- 
jednosti, nastojao je oživiti i rasprostraniti među hrvat- 
ske vjernike: đake, seljake, radnike i građane, obli- 
kujući što zaokruženiju kozmoviziju ili filozofiju ži- 
vota, udarajući im na taj način jedinstveni pečat u 
njihovu privatnom i javnom životu i djelovanju. On 
je polarizirao u svojem formativnom djelovanju sve 
životne vrijednosti i žive snage koje su stvarno sači- 
njavale istinski životni sadržaj hrvatskih vjernika, i 
narod ga je kao takva bio i prihvatio. Da je pak od- 
govarao iskonskoj, autentičnoj duši tadašnjega našega 
naraštaja vidi se i po tome, što je početni đački pokret, 
i iz njega razvijeni sav katolički pokret, jedini koji 
vremenski nepokolebivo traje i neprestano razvija 

dalje svoj idejni sadržaj kroz gotovo pola stoljeća, 
dok ga nije sila ugušila. 

U tome je sastojala njegova specifična oznaka, za 
razliku od drudih omladinskih hrvatskih pokreta, koji 
su išli za ostvarivanjem jednog ili drugog dobra ili 
cilja ne obuhvaćajući potpunog čovjeka, ni svu narodnu 
stvarnost, a često prožeti idejama i nazorima stranim 
narodnoj duši, bili su nerijekto moralno i duhovno 
od njega odijeljeni. Naš pokret se odlikovao i svojom 
materijalnom neimaštinom; nije bio potpomognut s 
nijedne strane, nije ovisio od nijedne velike svjetske 
ustanove ili stranke, nije imao fondova ni novčanih 
potpora, nitko se u njemu nije obogatio. Bili smo, 
u velikoj većini, sinovi siromašnih slojeva naroda, sve 
troškove smo sami podnosili uz osobne žrtve. Jedini 
doprinos dobivali smo katkada moljakanjem milodara 
od svećenika i prijatelja, da bismo mogli omogućiti 
najsiromašnijima prisustvovati kakvu tečaju ili duhov- 
nim vježbama, i to je stanje trajalo do kraja. 

HKP je nikao iz uma, volje i srca naše mladeži; 
svoje pak misli-vodilje, snagu i milost crpao je iz svoje 
vjere. On je prvi upozorio na nova vremena, u svojem 
početku na liberalizam koji je bio započeo dezintegra- 
ciju hrvatskog narodnog bića, a u svojem trećem raz- 
doblju na marksizam koji to raspadanje nastoji dovr- 
šiti, nasuprot kojima on daje svoj znatan doprinos za 
hrvatsko narodno i kulturno ujedinjenje. Velika je 
njegova zasluga da katolički i kulturni izražaj nije bio 
zanijekan u hrvatskom narodu, a koji i dandanas ostaje 
njegova najsnažnija moralna snaga protiv neprijatelja. 

Bio je dakle autentično očitovanje dubinske vrijed- 
nosne suštine hrvatskog naroda. 

Kada danas, nakon trideset godina, susretnem po 
kojeg bivšeg člana HKP, mogu još bolje ustanoviti, 
da je on bio ne neki pomodni, kontigentni pokret, 
nego u prvom redu pokret ljudi u kojima je duboko 
zaorao svoje brazde i oblikovao u njima duhovnu 
fizionomiju za čitav njihov život. Svakako da je on, 
usprkos našim ljudskim nevoljama i nedostatcima, bio 
najsnažniji 1 najpozitivniji općenarodni pokret hrvatske 


mladeži. 

DODATAK 


Hrvatski katolički pokret u vrednovanju nekih kato- 
ličkih posaborskih pisaca u Hrvatskoj 


Dok sam tražio gore spomenuti materijal o HKP, 
dopao mi je u ruke i neki drugi materijal novijeg da- 
tuma, koji se odnosi na HKP. Predmnijevam da ovaj 
materijal nije potpun i pretpostavljam da bi još više 
toga moralo postojati, što je meni nepoznato. Ipak iz 
onoga što imam kod sebe, dovoljno mi je da zaklju- 
čim, kako neka naša braća u domovini ne samo da 
ne poznavaju povijesne prilike u kojima je nastao i 
djelovao naš pokret kao ni njegov duh i napore, što 
bi se moglo ispričati, ali je štetno što to nepoznavanje 
prati stanovita tendencija, koja zaista nije objektivna ni 
dobronamjerna. Evo što mi je dopalo u ruke: 


1. - Pismo Šagi-Bunića Šibenskom biskupu Arneriću, 
iz g. 1967, a objavljeno u Svjedočenje, br. 36, 1970. 


2. - Odgovor Sibe_ Zaninovića upućen Šagi-Buniću, 
u Svjedočenje, br. 45, 1970. 


3. - Završni odgovor S. Zaninovića istom Š. - Bu- 
niću, u Svjedočenje, br. 51, 1970. 

4. - Odgovor S. Zaninovića Smiljani Rendić, dostav- 
ljeno uredništvu Svjedočenja, koje ga ne objavljuje, 
stoga ga Zaninović umnaža i razašilje. 


5. - Popratno pismo istoga Zaninovića, kao « Pogo- 
vor u razgovoru sa Š. - Bunićem».. 


6. - Svesci, br. 17-18, s člankom Zlatka Markusa. 


7. - Gledišta, br. 9, 1971, Beograd, s člankom 
pod naslovom: Posaborsko stanje Crkve u nas. 


Uz gornje napise spominjem da redovito pratim 
Glas koncila. Iz svih ovih publikacija upotrebljavam 
ovdje samo ono što se odnosi na HKP, izravno ili 
neizravno. 

Kada sam se nakon 20 godina povratio u Evropu, 
g. 1968, i susretao kojega mlađega člana hrvatskog 
klera iz domovine, razgovarajući s njima, začudilo me 
što nitko od njih ne zna ništa od naše prethodne ne- 
posredne povijesti, što se naime zbilo kod nas između 
dva rata. Štoviše, ništa o životu, naporima, djelatno- 
stima i težnjama naše Crkve, i prema tome ništa o 
Hrvatskom katoličkom pokretu, o njegovu postanku 
i idejnim smjernicama, o ljudima, borbama, uspjesima 
i neuspjesima, ukratko o njegovoj povijesti. Ipak 
brzo sam se dosjetio jadu: nije se smjelo o tome pisati, 
govoriti ni spominjati. Sve što je novi naraštaj mogao 
doznati o njemu bilo je iz montirane i zlonamjerne 
komunističke propagande, koja je, kao što svu hrvatsku 
povijest, tako i onu HKP prikazivala u negativnim, 
crnim bojama, stvarajući o njemu crne legende, — po 

uzoru njihova stjegonoše Viktora Novaka u svome 
Magnum crimen — kojih je prva nevina žrtva i sam 
nadbiskup Stepinac. 

< Kada se, poslije pada Rankovića, već pomalo smje- 
lo spominjati i raspravljati o hrvatskoj prošlosti i veli- 
kanima, slobodnije iznašati našu nedavnu povijest i 
kulturne napore, bilo je opravdano očekivati, da će 
se i novi naraštaj hrvatskih katolika nastojati duhovno 
povezati i obnoviti prekinutu nit sa svojim prethod- 
nim naraštajem. Postojala je opravdana nada da će, 
koliko je moguće, upoznati i shvatiti njihov život i 
djelovanje, koji su, premda u drugom povijesnom 
času.i služeći se drugim metodama apostolata, ipak | 
radili na istoj njivi Gospodnjoj, zbog čega su i bili 
ozloglašeni i progonjeni, te da će nastojati oprati ljagu 
nabačenu na svoju stariju braću. Promatrajući HKP 
pokoncilskim očima naša braća nijesu trebala odobra- 
Vati sve ono što smo mi onda radili. Kao što ni sin 
ne odobrava sve i kako je njegov otac radio, ali ostaje 
s njim životno i duhovno jedno, tako isti osjećaj i 
odnos smo mi očekivali od onih koji su nas zamije- 
nili na njivi Gospodnoj u hrvatskoj Crkvi. « Multi 
unum corpus sumus in Christo, singuli autem alter 
alterius membra » (Rim 12, 5). 

Žalim što iz spomenutih spisa ne odiše taj duh 
zajedništva u nastupima za istu vjeru. Njihovo pisanje 
ne odiše težnjom, ako ne svemu odobravati, barem 
shvatiti nas. Njihove tvrdnje ne odrazuju ondašnje 
činjenično stanje, nego se jednostavno sve odbija i 
osuđuje, upotrebljavajući pri tome ne rijekto leksikon, 

koji više očituje komunistički propagandistički « žar- 
gon», nego li obzirnu i uglađenu javnu raspravu. 


Termini optužbe i njihov rječnik 


1. - Šagi Bunić, u spomenutom pismu, aludira- 
jući na bivši HKP, tvrdi, da je kod nas postojala « po- 
litizacija katolicizma» u smislu predratnog naciona- 
lizma. Na istom mjestu govori o «identifikaciji hrvat- 
stva i katolicizma (eufemizam za komunistički slogan 
o «klerofašizmu»! m. bilj.), što se «ne smije više 
pojaviti pod firmom apostolata laika». Na osnovi tih 
tvrdnja, preporuka koju Šagi Bunić daje biskupu Ar- 
neriću za spas Crkve kod nas zvuči: «Mi se ne smijemo 
više povratiti na g. 1939. (sve istaknuto u originalu), 
što bi moglo naprosto značiti samoubojstvo katoličke 
vjere u Hrvatskoj i u Jugoslaviji ». 


2. - Gđa. Smiljana Rendić je već mnogo manje 
izbirljiva i kontrolirana u svojem agresivnom rječniku. 
Ona piše o našem «animozitetu prema kleru», a čla- 
nove HKP naziva «aktivnim klerikalcima»; oni su 
bili « traumatizirani », « vođeni za ruku», prema tome 
« sluge klera » jer bismo navodno djelovali pod « dikta- 
tom crkvene hijerarhije» i to do te mjere, da smo bili 
« moralno deformirani ». (Svjedočenje, br. 46, 1970, navo- 
dim prema pismu Zaninovića, jer nemam pri ruci taj 
broj smotre). U polemici s Čedomilom Čekadom u 
Glasu koncila nalazim i ove njezine izraze: « ekrazi- 

rati», « degutirati», « kondicionirati», « furtim », «in- 
tegristi», a ima još toga (GI. kon., br. 22, 1971). 

U očitom protuslovlju s gornjim tvrdnjama S. 
Rendić u Svjedočenje (br. 8, 1970), pod naslovom 
Između mnogih taborića, piše: « Predratni katolički lai- 
kat tako se malo dao uprezati u diktate crkvene hije- 
rarhije i tako malo svoju Crkvu smatrao mjesto za 
uniformiranje, da je sve do kraja ostao razdijeljen na 
svoje dvije grane... Ni Domagoj ni Križarstvo nije 
utemeljila kat. hijerarhija, nego su to od samog osnutka 
bila čisto laička društva, od laika utemeljena: nikakvi 
biskup ih nije dekretirao» (Navodim iz istog pisma 
Zaninovića). 


3. - Zlatko Markus, polemizirajući s nekim ano- 
nimusom, pita se — u punom neznanju vjerskocr- 
kvenog života posljednjeg stoljeća, a što bi razbo- 
ritom čovjeku savjetovalo oprez i suzdržljivost u svojim 
sudovima — «što bi trebalo biti “ katolički intelektua- 


lac *i po čemu bi se on, ako je intelektualac, razlikovao 


od drugog intelektualca?» Ustajući protiv tobožnje 
težnje, da se kodificiraju zakoni o « katoličkoj književ- 
nosti», «kat. novinama », « katoličkom mišljenju » i sl., 
pita se «hoće li doći do toga da se stvara * katolička 
cestogradnja ', “ kat. aerodromi ', “ kat. kulinarstvo ??» 
I sve mu ovo primitivno neznalaštvo ima služiti samo 
kao «forte» u njegovu obračunu s klerikalizmom. Sve 
je to, piše on, klerikalni napor, težnja, da se umjetnost 
stavi u službu svojih malih uskih klerikalnih i u kraj- 


njoj liniji privatnih interesa. « Klerikalne sredine, na- 

stavlja isti, svih boja i smjerova u Hrvatskoj ne jed- 
nom su pokušale i pokazale što i kako mogu pomoći 
ovoj zemlji», jer «osnova klerikalnog jest u biti anti- 
intelektualna i dogmatska. Sterilnost je njezina po- 
gubna za duh. Ako je netko kompromitirao kršćanstvo 
onda su to bili klerikalci». Iza ovakve i slične bujice 
« svete » srdžbe na klerikalizam, ali ipak pred neospor- 
nom činjenicom katoličke književnosti, novinstva i 
katoličkih intelektualaca uopće, on se izvlači općom, 
suhoparnom tvrdnjom: « Nešto sasvim drugo je mo- 
ralni i vjerski profil onih koji rade neki posao » (Sve- 
sci, br. 17-18, 1970). 


4. - Ovakav stav bi imao svoje opravdanje u po- 
koncilskoj obnovi, kako to zamišljaju naši « posabo- 
raši». Evo, npr. kako nam Živko Kustić opisuje sta- 
nje i funkcioniranje Crkve kroz posljednjih 1.700 go- 
dina, tj. od vremena jadnoga Konstantina. 

« Župa se pretvorila u administrativno crkveno po- 
dručje» tako da «tko je poželio snažnije kršćanski 
Živjeti, morao se je nekako iz te sredine izvući», išlo 
se u samostan, u sjemenište ili kakvu vjersku organi- 
zaciju. Crkva se raslojila na redove, ustanove i službe ». 
«Od župljana se u takvu ustrojstvu ne očekuje da 
ozbiljno teži za kršćanskim savršenstvom. Predposta- 
vlja se da župljanin redovito upada u smrtne grijehe, 
da zapravo više ili manje neprekidno živi u grijesima, 
a to se onda rješava obvezom na ispovjed, najmanje 
jednom godišnje». Župljanin mora dolaziti na misu, 
ali unaprijed je jasno da nije duhovno dorastao za 

sudjelovanje u otajstvu mise; to mu se otajstvo krije 
nepoznatim jezikom. I sve je to tako funkcioniralo 
stoljećima. «I sjemeništa i samostani i crkvene orga- 
nizacije donosile su lijepe plodove pobožnosti i savr- 
šenstva, uvijek je bilo svetaca. Kao da je sve bilo u 
redu». I sva ta nadgradnja odjednom došla u krizu... 
« Zaprepašteni gledamo kako se velika i dobro ure- 
dena sjemeništa ustrajno ispražnjuju, kako se nešto 
slično događa i su samostanima. A brojne i plodne 
katoličke organizacije Bog nam je oštrim metlama 
jednostavno pomeo ». A zaključak ovih površnosti bio 


obi po njemu: «Bog se zaželio pracrkve». Zašto? Jer 


ova dosadašnja se je iznevjerila, a nova Crkva bi imala 
nastati iz «baza ili osnovnih zajedsica» (GI. kon., 
br. 21, 1972). 

Ovaj poduži navod, zapravo vulgarno izneseno 
gledište progresivne teologije Zapada, kopirane kod 
nas bez potrebe, ne u pravo vrijeme i ne na korist 
vjere, navodim ipak zbog toga što baca svijetlo na 
pozadinu i mentalitet kojim se sudi HKP. Pitanje se 
o njemu postavlja samo po sebi: kako bi uopće mogao 
vrijediti pokret prvog laičkog apostolata kod nas, 
koji je ipak nikao iz duha i krila Crkve, ako sama Crkva 
nije vrijedila, bila je krenula praktično krivim putem? 

Prije svega, kao odgovor, jedna opća refleksija. 
Gornji navodi kriju u sebi neki pokušaj prekida slijeda, 
kontinuiteta današnjih vjernika s onima koji su ih 
prethodili. Ja sam na drugom mjestu upozorio na opas- 
nost tog povijesnog prekida (u knjizi: Hrvatsko društvo 
u revolucionarnom procesu) u hrvatskom društvu, istak- 

nuvši da «samo narodi s dugom bogatom kulturom i 
predajom kriju u sebi veći potencijal » daljnjeg razvitka. 
Kako nažalost vidim iz gornjih spisa, ta ista opasnost 
pojavljuje se i među samim hrvatskim vjernicima, unu- 
tar same Crkve. Ovdje se ne radi o reformama na bilo 
kojem području, niti o pitanju metode individualnog 
ili komunitarnog, organiziranog ili neorganiziranog 
apostolata; sva ta pitanja su trajno. otv&rena za rasprav- 
ljanje i u neprestanom razvoju prema prilikama vre- 
mena i mjesta; oblici apostolata se mijenjaju, ali duh 
apostolata ima trajno ostati duh Isusa Krista. 
Pregledao sam ne mali broj publikacija drugih 
katoličkih naroda, koje raspravljaju o povijesti svojih 
odnosnih katoličkih pokreta. Ta literatura podrobno 
ispituje duh i ideje koje su ih pokrenule, postanak, 
ciljeve, raznovrsne inicijative i oblike udruženja; do- 
nosi biografije najuglednijih svojih predstavnika, kri- 
tički ispituje i analizira njihove misli i djela, uokvi- 
rujući sve to u ondašnje vrijeme i prilike. Objektivno 
im se priznaje značajan doprinos obnovi katoličke 
svijesti i života, njihovo pionirstvo, zanos i žrtve tog 
prvog organiziranog katoličkog laičkog apostolata, 
kao važnog čimbenika u životu Crkve, prethodnika 
kasnije KA, ne štedeći pri tome isticati i pogrješke, 
nedostatke, slabosti, Što se po današnjim kriterijima i 
iz suvremene perspektive bolje mogu zapaziti. Preli- 
stavajući dakle tu literaturu utvrđujem činjenicu, da 
kod nijednog drugog naroda ne nalazim neku glo- 
balnu osudu, neki ostracizam svojih prethodnika, kako 
se to očituje iz gore navedenih navoda o našem HEP. 

Iz ove negativne note nekih « našinaca» strogom 
logikom bi se imalo zaključiti da između dva neposredna 
naraštaja hrvatskih vjernika ne bi postojala nikakva 
točka referencije, ma kojoj bismo se mogli susresti i 
sporazumjeti, kao ista vjera, iste istine i milost, isti 
sakramenti i apostolat. Znači li to zatvoriti vrata brat- 
skom dijalogu? Ne vjerujem, da bi njihova namjera 
išla do te granice, ali ipak, kada riječi, kao izražaj 
duha, ne okupljaju i ujedinjuju, nego razdvajaju, tada 
moramo zaključiti, da tu nedostaje DUH, budući da 
njegovo čudo sastoji u: moći se sporazumjeti, kao 
kada je Duh govorio po Apostolima i svi su ih narodi 
razumjeli. 

Iza ovih općih refleksija pokušavam sažeti konkretne 
optužbe. 


1. - Klerikalizam HKP-a 


2. - Politizacija katolicizma i «nacionalni kato- 
licizam ». 


3. - Obrana « pod svaku cijenu ». 
4. - Nutarnji razdori. 
5. - Uvjetovanje i otuđenje članova HKP-a 


Klerikalizam - opsesija 


Kod stanovitog kruga pokoncilskih hrvatskih ka- 
tolika u Zagrebu, čini se, da je «klerikalizam» 
kao riječ i pojam postala prava opsesija. Nazivam «op- 
sesijom », jer predstavlja neku crvenu nit, koja im ne 

daje mira, nego se povlači, navraća i opetuje u bezbroj 
varijanata, kroz mnoštvo članaka. Prema Šagi Bu- 
niću — dobivam taj dojam — najveća opasnost za 
vjeru i Crkvu u Hrvatskoj, ne bi dolazila ni od ateizma, 
ni od materijalizma, ni hedonizma, ni amoralizma, 
nego upravo po starom i novom klerikalizmu. 

Strašilo klerikalizma se pojavljuje po enciklopedi- 
stima i francuskoj revoluciji. Polovicom prošlog sto- 
ljeća se poistovjetuje klerikalizam s vjerom upoće, 
polazeći od pretpostavke, da se svaka vjera, prije ili 
kasnije, pretvara u klerikalizam. Početkom ovog sto- 
ljeća triumfira antiklerikalizam, da nakon drugog svjet- 
skog rata pomalo nestane iz društvenog rječnika slo- 
bodnih zemalja. 

Pratim tisak zapadnih zemalja i gotovo nigdje ne 
nailazim na riječ «klerikalizam», unatoč postojanju 
snažnih političkih stranaka u nekima od njih, nadahnu- 
tih na kršćanskim principima. Tako n.pr. u talijanskom 
tisku nema više strašila klerikalizma, osim u rijetkim 
slučajevima, i to uglavnom kao jeka minulih vremena; 
ali ga nema ni u francuskom tisku, u toj kolijevci 
antiklerikalizma. Tako je smotra Informations Catholi- 
ques Internationales (br. 4, 1972, 15.) mogla napisati i 
ove riječi: « Antiklerikalna borba, koja je dugi niz 
godina razdirala Francusku, ugasila se». U slijedećem 
pak broju piše, da se je laicitet, već odživljena tema 
rasprava, opet pojavio u Francuskoj god. 1972 povo- 
dom jednog stavka iz zajedničkog programa socija- 
lističke i komunističke stranke za izbore, prema kojem 
bi se imali isključiti crkveni ljudi iz škola, koje bi se 

imale nacionalizirati. U javnim raspravama, koje su 
tim povodom nastale, ispoljilo se, da na pozicijama 
tradicionalnog Jaiciteta, u smislu da već sama pripad- 
nost Crkvi bi opravdala da se vjernike liši građanskog 
prava, ostala je samo kompartija (n. mj., br. 419, 1972, 
19). Tajniku komunističke partije Francuske nije ostalo 
drugo nego «remanger» taj svoj antiklerikalni apetit. 

U Njemačkoj nije nikada klerikalizam, odnosno 
antiklerikalizam, bio previše u uporabi. Pregledao sam 
n.pr. mali leksikon Herders Zeitbericht od god. 1963, 
gdje među, otprilike, 12.000 natuknica, ne nalazim 
uopće onu «klerikalizam ». Šestvolumni leksikon Die 
Religion in Geschichte und Gegenwart, sv. VI, samo na 
jednom mjestu spominje klerikalizam, i to kada go- 
vori o moralu i njegovim strujama od kojih jedna 
misli, da će kršćanska zajednica morati imati u buduć- 
nosti svoju riječ u javnosti, tj. da preuzme vlastitu po- 
litičku zadaću u punoj solidarnosti sa svijetom; druga 
naprotiv, polazeći od suprotnosti kršćanske poruke i 
moderne svijesti, misli, da kršćanska zajednica ne smije 
ulaziti u ono što nije opravdano u sv. Pismu i objavi. 
Zaključuje pisac ovim riječima: «Jedna i druga struja 
na taj način lako dovodi, začudnim suglasjem, k nekom 
latentnom KLERIKALIZMU, tj, osjećaju nekog nad- 
moćnog autoriziranja Crkve i u pitanjima svjetskih 
stvari. » Naš Mateo Jeličić, na nekom političkom zboru 
u Argentini, pred više godina, kako mi je sam pričao, 
reče: « Gospodo, klerikalizam je već staromodan, ali 
ne manje i antiklerikalizam! ». 

Ostao bi još komunizam koji, iz ideoloških postu- 


273 


lata i za očuvanje svojeg monolitizma, podgrijava staru 
čorbu, nastojeći na taj način ugušiti glas još jedinog 
svojeg sugovornika-Crkve. Ali dok shvaćam tu ko- 
munističku strategiju, ne mogu nikako shvatiti, čak me 
zaprepašćuje činjenica, da Šagi Bunić i drugovi joj 
poslužuju kao jeka u katoličkom tisku. Tako Markus, 
u spomenutom članku u jednoj katoličkoj publika- 
ciji, upravo se ekshibira vitlajući se s « klerikalizmom » 
kao najsnažnijim oružjem u svom «dijalogu» s ano- 
nimusom. Tko ima pri ruci taj članak, neka izvoli 
prebrojiti koliko puta ponavlja taj termin, a ni S. Ren- 
dić ne zaostaje previše za njim. 

Gdje ga nalaze? U prošlosti, kad j je sve > bilo kleri- 
kalizirano, politizirano, ali i u sadašnjosti neprestano 
ničući kao stoglava hidra. Po njima je čitavi HKP 
bio klerikaliziran, i to ne možda stoga, što nije uvijek 
jasno lučio područje čiste KA od drugih djelatnosti, 
tj. ne iz neupućenosti, nego jednostavno zbog svoje 
pokvarenosti, zbog svojih nečistih ciljeva i računa. 
Hrvatska pučka stranka bi imala predstavljati samo 
« punctum saliens», kao vrhovni dokaz klerikalne po- 
litizacije, ali ustvari ona služi samo kao povod, budući 
da ona nije nikada okupila većinu katolika oko sebe. 
Što zapravo misli Šagi Bunić kada govori o povratku 
na g. 1939 «kao samoubijstvu», kada odavna nije više 
postojala pučka stranka, kao ni bilo kakvo zasebno 
političko okupljanje ili djelovanje hrvatskih vjernika? 

Radi li se ovdje o neznanju ili podmetanju? Pro- 
matrajući našu narodnu stvarnost iz daleka, nameće 
se pitanje: kako je moguće u zemlji, u kojoj je već 

trideset godina sva crkvena djelatnost svedena unutar 
crkvenih zidova, s trajnom ugroženošću za one koji 
u nju ulaze i sudjeluju, gdje je zakonom zabranjena 
bilo kakva nekomunistička javna djelatnost, organi- 
ziranje, pisanje, okupljanje, odgajanje, gdje se činov- 
nicima osobito nastavnicima otkaže posao, ako vrše 
svoje vjerske dužnosti i sl., kako je moguće u toj to- 
talitarnoj atmosferi zamisliti, da bi postojali ludovi, 
koji bi se poslužili s Crkvom, da bi se domogli vlasti 
ili drugih probitaka? 

Što se tiče pak bivših članova HKP, na koje se 
nišani, oni su već malobrojni na životu, i to redom 
stariji ljudi, koji se kreću iznad 60-tih godina, dakle 
pred sutonom života, pa je na mjestu pitanje: kako 
bi se ti ljudi, u takvoj dobi i u takvim, političkim pri- 
likama dali u takve pustolovine? A ipak Šagi Bunić 
piše biskupu Arneriću o ljudima «koji su u tome 
slabi». Čak kada bismo i prepustili istinitost takve 
tvrdnje bilo bi i u tom slučaju pošteno od Šagi Bu- 
nića da s tim ljudima povede razgovor i obračunava, 
ali podnipošto da ozloglasi sav HKP, a neizravno i 
samu našu Crkvu. 

Ne shvaćam, kako ti ljudi nijesu svjesni, da stvarno 
oni zamahuju dvosjeklim mačem, da kompromitiraju 
svoju vlastitu katoličku poziciju, kao i onu same Crkve? 
Po komunističkoj ideologiji, sve što nije strogo kult 
i vjera (u striktnom smislu privatne stvari), nije drugo 
nego politika i klerikalizam. Svaki pokušaj djelovanja, 
izvan toga privatnog sektora, svako okupljanje i or- 


ganiziranje vjernika ima politički karakter, čak Crkva 

ne bi imala pravo istupati u ime vjernika, jer i to znači 
politiku. Svaki laički pokret bio bi politički, pred- 
stavljao bi politički pluralizam, «a za to nema temelja 
u našem političkom sistemu ». I sam ekumenski pokret, 
kao «čisto religiozni pokret je samo pobožna želja, 
koju demantiraju vjernici i crkvena hijerarhija na obje 
strane. Bilo bi kratkovidno prihvatiti ekumenski po- 
kret kao čistu religioznu pojavu». I današnji katolički 
pokreti u svijetu su izrazito političkog karaktera, pod- 
vrgnuti utjecaju hijerarhije. « Ekumenski pokret ne- 
moguće je odijeliti od idejno-poličke pozadine, jer ide 
za ostvarenjem jedinstvenog ideološkog fronta u bor- 
bi protiv suprotnih idejno-političkih snaga (ateizma, 
materijalizma) »... < Ako ekumenski pokretu nas bude 
kanaliziran tako da potiče pozitivan razvoj bratstva i 
jedinstva među našim narodima onda on zaslužuje 
podršku društva ». - Ove i slične navode čitam u članku 
Ivice Mlivončića (« Gledišta», br. 9, 1971), a služe 
samo kao jedan uzorak, kao «unum pro toto», jer 
pretpostavljam bujanje takvih ortodoksnih, ideoloških, 
totalitarnih stavova u komunističkom tisku kod nas. 
. Mislim da je dovoljno jasno! Što god vjernici 
započeli, bilo kakvo vjersko djelovanje u ovisnosti s 
hijerarhijom, to je politika, a što bi prestala biti, kada 
bi se dala « kanalizirati », instrumentalizirati od komu- 
nističkog režima; ostajući za sada vjernicima samo 
još «enclave» privatnog vjerskog života, i samo u 
takvu slučaju ne bi se radilo o klerikalizmu, bar zasada. 
Zbog jasnoće lučimo: klerikalizam prema unutra 

i onaj prema vani. 

Prvi bi bio neki paternalizam, neka vrst manipu- 
lacije hijerarhije i klera uopće prema laicima; drugi 
bi bio uporaba vjere i Crkve da bi se domogli poli- 
tičke vlasti. 

Ovaj drugi mogli bismo ga zamisliti, ili kao Crkvu 
(hijerarhiju) koja teži izravno domoći se vlasti, ili pak, 
da se ona povezuje s onima koji imaju vlast, i time 
poslužila kao sredstvo vladanja, a kao ustuk Crkva bi 
uživala posebne povlastice. 

Ako pak razvjetrimo komunističke ideološke di- 
move, tada u prvom slučaju, već sam spomenuo s 
kojih razloga, u današnjim prilikama je uopće nemo- 
guće zamisliti, da bi vjernici upali u takvu napast: 
htjeti se domoći vlasti. U drugoj pretpostavci je, mi- 
slim, svima očito, da Crkva odbija dati se instrumen- 
talizirati se kao sredstvo vladanja, dok ostaje činjenica, 
da bi komunistički režim htio podjarmiti Crkvu kao 
< instrumentum regni», što bi dovelo do apsurdnog 
bezbožnog cezaropapizma. 

Komunistička ideologija ustaje protiv nutarnjeg 
klerikalizma, u stvari protiv nutarnjeg učvršćivanja i 
reforme Crkve, i u tom smislu oni se dodvoravaju i 
pomažu tzv. progresivno krilo katolika protiv tzv. 
konservativaca, u čemu se bio specijalizirao drug Frid. 

Kako pak oni danas zamišljaju klerikalizam prema 
vani? I sami komunisti uviđaju, da se ne radi o tome: 
domoći se vlasti, nego o smislu, da je « klerikalizam 
pojava i težnja Crkve da utječe na javno mnijenje, 
na politički život i kulturni razvoj ». Ili « klerikalizam 
označava idejno-političke struje ili doktrine i pona- 


217 


šanja koja se zasnivaju na doktrinama ili interesima 
Crkve ili tim interesima javno služe smatrajući ih osnov- 
“nim i višim od općih društvenih interesa ». Zagovaraju 
pak komunisti upregnuće Crkve i vjernika za « razvoj 
bratstva i jedinstva », tj. u službi komunističkog sustava, 
jer u takvu slučaju «zaslužuje podršku društva » (Mli- 
vončić). 

Kada dakle naši vitlaju na veliko s « klerikalizmom », 
ne služe li se oni komunističkim pojmovima i rječnikom, 
upadajući i sami u maglu? Nije jasno, o kakvu se kle- 
rikalizmu radilo kod nas pred pola stoljeća, ili točnije 
g. 1939. Iz mojih uspomena proizlazi, da nije bilo 
klerikalizma prema unutra. Nije postojalo nikakvo 
okupljanje ili organiziranje, koje bi težilo domoći 
se vlasti, ne uzimajući ovdje u obzir po kojeg poje- 
dinca iz HKP, koji je na bilo koji način nastojao doći 
do kakvog položaja ili kakve blagodati. Riječ je ovdje 
o pokretu kao cijelosti, koji je sastojao uglavnom od 
hrvatske mladeži i ne shvaćam, kako se može optu- 
živati te mlade hrvatske sinove, da stupajući u kato- 
ličke redove, nijesu imali nikakav drugi plemeniti i 
uzvišeni cilj pred očima, nego mutne makijavelističke 
težnje. 

Kako je dakle moguće shvatiti tu « dvopojku» 
naših komunista i nekih posaboraša o strašnoj opasnosti 
klerikalizma? Odakle tolika naivnost, da nijesu na 
vrijeme uvidjeli klopku koja im se sprema, tj. da i 
sami budu proglašeni « klerikalcima »? Ako je politički 
klerikalizam sve Što nadilazi privatni sektor, nije li, 
po toj logici, « politika » i « klerikalizam » sve što pišu 

i rade oni oko Glasa koncila, Svezaka itd.? Ta oni 
vrše utjecaj «na javno mnijenje», kao i na «kulturni 
razvoj », njihov se rad osniva na « doktrinama Crkve »; 
oni promiču ekumenizam kao « čisto religiozni pokret». 

Zakon bumeranga! Sa zadovoljstvom zapažam, da 
su u posljednje vrijeme oprezniji i umjereniji, što je 
dovoljno da postanu nišan komunista s istim potvorama 
kojima su se oni služili protiv svoje braće. 

U pogledu klerikalizma prema unutra, spomenuti 
ljudi vodili su prilično oštro osporavanje hijerarhije 
kada god je ona dala čuti svoj glas ili odluku. Kada je 
pak Šagi Bunić i sam bio osporavan, on se tuži na 
antiklerikalizam unutar Crkve, što bi bilo kao neka 
reakcija protiv nutarnjeg klerikalizma. On naime piše 
biskupu Arneriću, da treba izbjegnuti svaki « katolički 
antiklerikalizam », kakav se kod nas u posljednje vri- 
jeme javlja «kod nekih pobožnih laika». Ne ulazimo 
li time u neko vrzino kolo iz kojeg nema izlaza? Ta 
nije li upravo Šagi Bunić i njegova skupina vodila 
žestoku borbu protiv supremacije hijerarhije, dakle 
katolički antiklerikalizam? Nije li on bio prvoborac 
Za prava laika u Crkvi, dok ovdje posprdno o njima 
govori, netom oni traže ta svoja prava? 

Na što i na koga nišani Šagi Bunić gornjim rije- 
čima, razabirem iz riječi S. Zaninovića (« GI. koncila », 
br. 19, 1972), koji tvrdi, da na području apostolata 
vode i djeluju isključivo klerici, nazivajući tu pojavu 
sveobuhvatnijim klerikalizmom, nego što je ikad po- 
stojao. Nakon što je Zaninović naveo riječi D. Ma- 
chieda, u potvrdu svoje tvrdnje, spominje nastojanje 

biskupske konferencije, da bi se naime formirao laički 
apostolat kod nas, ali što jedna skupina klerika uspi- 
jeva minirati. On tvrdi, da se u rukama klerika nalazi 
tisak, osobito informativni, i nastojanje biskupa, da bi 
se formirao centralni odbor za tisak iz istih razloga 
nije uspio. I karitativni rad je, po sudu Zaninovića, 
spao na razinu milostinje. Isto tako i katekizacija, pri- 
premanje za brak, obiteljska problematika itd. ostaju 
skoro isključivo u rukama klera. Stoga Sibe zaključuje, 
da katolički laici ne samo da nijesu postigli samostalno 
djelovanje, nego čak ni ozbiljno shvaćenu ravnopravnu 
suradnju. Na ove poteške riječi Zaninovića uredništvo 
GI. koncila ne daje odgovor koji bi zadovoljavao; 
naziva Sibove riječi « odriješitim i izazovnim », ali se 
pri tome osvrće samo na neke sporedne konkretne 
navode. 

Ne nalazimo li se prema tome u nekoj involuciji 
katoličkog laikata, uspoređujući ga s onim iz vremena 
HKP, kada su laici samostalno djelovali, i današnjeg 
praktičnog uklanjanja laika iz apostolata? A. ipak od 
onda do danas imali smo II. Vatikanski sabor s bezbroj 
otvora, osporavanja, rasprava, dijaloga, okruglih sto- 
lova i najavljenih slobodnih inicijativa laikata. Istina 
je, danas se taj apostolat ne smije kod nas slobodno or- 
ganizirati, ali ostaje još uvijek nešto postora Za nj, a, 
kako Sibe tvrdi, odatle su laici skoro isključeni. Me- 
đutim svaki pravi vjernik nosi u sebi apostolsku dušu 
i teži dati svjedočanstvo za Krista i njegovu Crkvu, 
i nitko nije vlastan okovati njegovu «riječ». Crkva 
nije nikada priječila tu riječ svjedočanstva, kako to 

dokazuje sva njezina povijest. Nije li možda, prema 
riječima Pavla VI, koje citira Zaninović: da Crkva 
nema ništa nova, ni primamljiva da pruži suvremenom 
svijetu? U takvu slučaju bi se radilo o duhovnom si- 
romaštvu današnjeg naraštaja, koji misli, da se po- 
moću neomodernizma, negativne kritike hijerarhije i 
crkvenih ustanova može postignuti duhovna obnova. 

Možda nešto i pretjerujem u svojem sudu, ali ako 
naša današnja braća ne mogu ili ne znadu ostvariti 
novi tip laičkog apostolata, u najmanju ruku ne bi 
smjeli obarati se na svoj prijašnji naraštaj vjernika 
koji je to znao i proveo. HKP nije bio klerikalan, 
nego autentični laički apostolat onoga vremena; nije 


bio dekretiran, nego samonikli pokret; nije bio vođen 


za ruku nego samoinicijativan, nikao iz autentične 
baze vjerničkog puka. 

Sav taj postupak spomenutih ljudi sliči na Pandorinu 
kutiju iz koje se razletjela sva zla koja je u sebi krila, 
kada se jednom otvorila. Optužbe zbog politizacije i 
klerikalizma u posljednje vrijeme padaju na ljude oko 
Glasa koncila. Drug Frid, na nekoj sjednici « Koordi- 
natornog odbora iz oblasti religije» itd. veli, da se 
u kat. Crkvi pojavljuje tendencija za klerikalizacijom, 
postavljanjem Crkve iznad društva. Crkva se postavlja 
za prvog zaštitnika nacije. Rješavanjem opravdanih 
zahtjeva vjerskih zajednica omogućit će se (imalo bi 
biti: onemogućit će se, m.op.) pogriješka iskorišća- 
Vanja vjere u političke svrhe te podrezati korijenje 
klerikalizma. (Glas konc., br. 15, 1973, 7). 

Svaka batina ima dva kraja. Šagi Bunićeva batina 

« politizacija katolicizma », « klerikalizam », « identifika- 
cija hrvatstva i katolicizma», eto, gotovo istovjetnim 
terminima vraća se danas na njega i njegove drugove. 
Izgleda, a bilo bi nam svima drago, da danas i oni 
uviđaju, da smo svi braća u Kristu i dajemo isto svje- 
dočanstvo, koje svijet ne prima (usp. Iv 3, 11). 

Neka mi se dopusti navesti još koji sud, koij potvr- 
đuje gornje. 

Neki objektivni promatrač iz domovine, na Sim- 
pozijumu hrvatskih intelektualca u izagnastvu, u Lu- 
zernu, g. 1971, kaže: « Šestojanuarska diktatura bila 
je prilika, da se još više istakne depolitizacija klera i 
vjernika (tj. Crkve), a s druge strane nestale su sumnje 
o političkim namjerama Crkve, jer su svi predstavnici 
Crkve i katoličkih organizacija isticali svoju potpunu 
nadstranačnost. I u praksi provedeno je načelo, da 
Crkva ne može ni jednog svojeg službenika ili vjernika 
— u ime svoje duhovne i Božanske misije — ni savje- 
tovati, a još manje nagovarati ili siliti na određenu 
političku ili stranačku opredijeljenost. Hrvatski su ka- 
tolici za vrijeme Šestojanuarske diktature, a sobito 
mlađi, pokazali da bez ikakve stranačke opredijelje- 
nosti stoje uz svoj narod i njegova osnovna prava ». 
(GI. Hrvatski razgovori o slobodi, Minchen-Barcelona, 
83). 

Interesantno, da taj isti predavač izražava se nešto 
drukčije o sadašnjim katoličkim teolozima, piscima i 
novinarima, kod kojih opaža pojavu, više ili manje, 
otvorene tendencije za političkim angažiranjem, koje 
je, sa strane režima, gledano vrlo blagonaklono. Iza 

kako je spomenuti predavač naveo neke citate nadb. 
Franića, te iz članaka Šagi Bunića i drugih, pita se: 
«da li je dopustivo, da Crkva ulazi u ova pitanja da 
se angažira, da se susrećemo s pojavom, koja upućuje 
na težnju suradnje s konkretnim društvom, što u praksi 
znači političko angažiranje s konkretnim režimom - a 
to je ne samo protivno nauci Crkve, nego i opasno za 
Crkvu i za narod» (n.mj.). Na istom simpozijumu J. 
Petričević insinuira Šagi Buniću, da kreće prema poli- 
tičkom klerikalizmu (vrlo omiljela tema Petričevića ), 
dok Bogdan Radica sa svoje strane ne smatra, čitajući 
Glas koncila, da bi postojao klerikalizam, 


Između ostalih glasova navodim još jedan. Otkada 
je Glas koncila stavio « sordinu » na neke svoje omiljele 
progresivno-kontestatorske teme, a veću pažnju posve- 
ćuje Crkvi kao zajednici vjernika, tj. otkada je nešto 
utihnula spomenuta «dvopojka», rasrdili su se mo- 
gućnici i optužuju Glas koncila, da bi bio glasilo « reak- 
cionarnog klera», oko kojega se okupljaju « reakcio- 
narni klerikalistički krugovi» (gl. Glas koncila, br. 
17, 1973). 


Ovo nekoliko navoda je dovoljno kao osvjetljenje 
Pitanja « politizacije » i « klerikalizma» HKP. Ono što 
bih htio od naše braće, to je: malo više intelektualnog 
poštenja u svojim ocjenama i sudovima. Ja ne pri- 
hvaćam ono što im imputiraju komunistički rukovo- 
dioci i tisak, i nadam se da ni oni neće više olako pri- 
hvatiti «crne legende» o svojoj braći, koja su ih prethodila 
na njivi Gospodnjoj. 

Politizacija katolicizma i nacionalizam 


Iza kako sam malo razbistrio temu « klerikalizma », 
nije potrebno dužiti s pitanjem « politizacije katolicizma 
i katoličkog nacionalizma». Kako prvo tako i drugo 
je preuzeto iz neprijateljske torbe, u suprotnosti s 
činjenicama, a naši prigovaratelji se nalaze danas i 
sami u položaju optuženika iz istih razloga. 

«Prije svega, ne postoje nikakvi dokazi, da bi ikad 
HKP razvio tu teoriju o « katoličkom nacionalizmu », 
niti poistovjetovao katolicizam i nacionalizam, kao 
što to čini mali postotak jug. komunista poistovje- 
tujući sebe s društvom. Svi članovi HKP, s jedne i 
druge strane, slobodno su pristajali uz ondašnje hrvatske 
političke stranke i nitko ih nije u tome sprječavao, a 
što neizravno dokazuje, da nije bilo nikakve « poli- 
tizacije» katolicizma, niti neke teorije o «katoličkom 
nacionalizmu». Nisu li se iste podvale čule sa strane 
beogradske propagande kada se radilo o hrvatskom 
proljeću, uz koje su bili pristali i katolici i marksisti, 
nazivajući sve to «nacionalizmom i šovinizmom », 
dok ustvari nije se radilo ni o katoličkom ni marksi- 
stičkom nacionalizmu, nego o pokretu hrvatskog na- 
roda za slobodu. 


Istovjetovanje hrvatstva i katolicizma rodilo se u 
dalekoj našoj povijesti, a bilo je odjek naše teške po- 
vijesne stvarnosti i ugrožene narodne egzistencije. 
Nastala je u isto vrijeme kad i geslo: «Za krst časni i 
slobodu zlatnu », jedno i drugo odživljeno, tako da su 

te tvrdnje danas bezsmisao kao što je krivo to impu- 
tirati HKP. Petar Grgec, u svojoj knjizi Kod Namjesnika 
Kristova, od g. 1925 (st. 29) piše: « Ne utvaramo sebi 
da predstavljamo cijelu Hrvatsku. Znamo, da ima 
mnogo Hrvata, koji ne pripadaju katoličkoj Crkvi. 
Priznajemo, da su i oni, u nacionalnom pogledu, isto 
što i mi. I oni ljube domivinu Hrvatsku i spremni su 
je braniti od svih otimača ». 

Tako je dakle izjavio ugledini član HKP već g. 
1925, ali čini se da su zaludu izjave i činjenice u općoj 
težnji osporavanja svega što se u prošlosti učinilo. Nije 
daleko vrijeme kada se u Evropi poistovjetovala kul- 
tura, tj. odgojeni i pošteni čovjek i kršćanin. Danas mi 
to znamo da stvar ne stoji tako, ali onda su naši pret- 
hodnici tako mislili. Neki Francuz piše, da ga je za 
vrijeme svojeg posjeta u Bugarskoj, u prošlom sto- 
ljeću, neki čovjek iz puka upitao; je li on Bugarin. 
Na njegov niječni odgovor, seljak je ostao zbunjen. 
Kasnije su gostu Francuzu razjasnili, da biti Bugarin 
kod običnog svijeta znači biti kršćaninom. Dakle 
poistovjetovanje narodnosti i vjere, kako u ovom pri- 
mjeru tako i kod mnogih drugih naroda, i treba doista 
mnogo, ne uvijek nedužnog simplicizma, da bi se to 
istovjetovanje prišilo ništa manje nego Hrvatskom kat. 
pokretu kod nas. I sam Glas koncila to isto tvrdi kada 
piše: «U ono vrijeme biti Evropljanin i biti katolik 
bilo je jedno te isto. Kao što je bilo isto roditi se 
i krstiti, biti čovjek i kršćanin» (GI. konc., br. 24, 
1973, 11). U drugom broju isti list piše: «... kako se 
naš narod po određenim kriterijima još i danas može 

ubrojiti u narode koji se smatraju katoličkim » (n.mj. 
br. 1, 1973, 2). 

Shvaćam da komunisti, progresivci, ateisti imaju 
sve interese izbrisati iz povijesti i pamćenja naroda 
što prije i što radikalnije kvalitetne oznake njegove 
povijesti, ti kako bi inače zauzeli žuđena mjesta u 
javnom životu i «oslobodili » narod koji-se-po Kristu 
smatra već oslobođenim. Ali je neshvatljivo zašto 
naša braća podmeću svoja leđa u toj raboti, oživlja- 
vajući odživljena stanja iz naše prošlosti kao neke ut- 
vare, da bi ih onda mogla pobijati i pokazati svoju 
« progresivnost ». 

Zastalno ne niču iz kršćanske inspiracije, ni iz objek- 
tivne istine riječi Markusa, koji bez ikakva uzdrža- 
vanja piše, da su klerikalci, ustvari Crkva, kompro- 
mitirali kršćanstvo kod nas, kao ni invektive S. Rendić, 
koja svojim nesuzdržljivim rječnikom optužuje crkvenu 
hijerarhiju, koja bi navodno diktirala i moralno depra- 
virala, pošto je bila politizirana, klerikalizirana, trauma- 
tizirana, vršila diktaturu, ukratko bila pokvarena; i 
sve to objelodanjeno u Glasu koncila i servirano hrvatskim 
vjernicima. Sve to djeluje tjeskobno na kršćansku 
zajednicu, upravo u vrijeme kada je ona pritisnuta i 
ugrožena od vlasti ovoga svijeta. A ipak ono što smo 


mi nekada htjeli i radili, to isto hoće i rade — mutatis > 


mutandis — i naša današnja braća, na koju opet padaju 
iste objede, sumnjičenja i podvale. 

Crkva je uvijek jedna te ista, samo se na protiv- 
ničkoj strani mijenjaju krabulje, «prosopon». Ne bi 
li nam to nalagalo, da budemo oprezniji u svojim su- 

dovima, da dublje proniknemo u kršćansko zajedništvo? 
Kada su zapuhnuli protivni vjetrovi, tada Glas koncila 
vrlo ispravno ističe, da Crkva ima pravo definirati 
samu sebe, te u svoju obranu piše: «Reklo nam se 
da težimo za pravom političke rabote Crkve u našem 
društvu. Sve nam to nije jasno, jer ne znamo gdje je 
to u Ustavu ili kojem zakonu SFRJ Crkva definirana 
drukčije nego što ona sama sebe definira. A znamo 
da iznošenje svojeg mišljenja o moralnim aspektima 
pojava u društvu, samo po sebi, nije politika. Ne 
može se govoriti o politici gdje nema okupljanja u 
političku stranku, gdje se ne traži progurati svoje 
zastupnike u predstavnička tijela, gdje se ni legalnim, 
ni ilegalnim putem ne želi mijenjati postojeći pore- 
dak». (GI. konc., br. 23, 1972). 

S ovim riječima je i sim HKP rehabilitiran; i 
u naše vrijeme je Crkva samu sebe definirala, a HKP 
nije bio politička stranka. Što misli Šagi Bunić s « vra- 
ćanjem na 1939»? Kakva je politizacija ili klerikali- 
zacija postojala u to vrijeme, kada je sav hrvatski 
narod bio okupljen u jedinstvene narodno-političke 
redove? 


Uvjetovanje i otuđenje 


S. Rendić — a nije važno što ona to piše, nego 
što je to objelodanjeno u Glasu koncila — piše, da su 
članovi HKP bili «uvjetovani ondašnjim obranbenim, 
apologetskim poimanjem Crkve» (GI. kon. br. 30, 
1972), a na drugom mjestu piše o «jednom stoljeću 

zatvorenog, agresivnog klerikalizma, bojovništva» te 
o « vjernicima koji imaju više straha nego vjere (kako 
reče Šagi), a oni taj strah proglasuju baš vjerom, što 
komplicira situaciju u kojoj Crkva sve više gubi vje- 
rodostojnost, paralizirana sve više traumama tih bo- 
raca protiv nade» (n. mj. br. 22, 1971). 

Ova logomahija u nekoj egzaltiranoj mašti je sva- 
kako najteža uvreda vjernicima i Crkvi, najagresivnije 
i najnekršćanskije što sam pročitao u katoličkom tisku 
o vjernicima, a na čemu bi joj komunisti mogli zaviđati. 

Nutarnja protuslovlja su bjelodana: biti zatvoren 
i istovremeno agresivan, biti bojovnik i živjeti u strahu, 
ili biti bojovnik, a živjeti i boriti se bez nade, i slične 
nesuvislosti su moguće, kada našu misao ne vodi razbor 
i stvarnost, nego pasionalna agresivnost. 

Drugu protuslovnost istaknuo je već S. Zaninović: 
kako se naime može tvrditi, da su ljudi iz HKP bili 
traumatizirani od klera do vlastite deformacije, uz 
istovremenu tvrdnju, da se taj isti laikat nije « dao upre- 
gnuti u diktate crkvene hijerarhije », «da ni Domagoj 
ni Križare nije utemeljila katolička hijerarhija», te da 
«Crkva gubi vjerodostojnost, pošto je paralizirana... 
traumama tih boraca bez nade »? Tko je zapravo koga 
« traumatizirao »: laikat Crkvu ili Crkva laikat? 

U najmanju ruku nije razborito predbacivati ne- 
kome drugome «uvjetovanje », strah, otuđenje, dok 
sim živi u neprestanom strahu pred policijskim re- 
žimom ugroženja i uvjetovanosti. Glas koncila bi 
morao biti svjestan neoportunosti govoriti o strahu 


drugih, dok je upravo on i ostali katolički i slobodni 

tisak: «djelo sadašnjih prilika i djelo ograničene slo- 
bode tiska, što više ograničeno u radu strahom » (GI. 


.kon., br. 21, 1972). Ne može se primijeniti na vjeru 


marksistička teza otuđenja, koje je po Marksu eko- 
nomsko-društvene naravi, koja čovjeka veže svojom 
materijalnom i biološkom egzistencijom. Vjerski do- 
življaj je najslobodnji i najosobniji doživljaj, koji nije 
uvjetovan nikakvim vanjskim pritiskom, nego je djelo 
milosti Božje. Čitava široka ljestvica vjernika od onog 
istinski dubokog do onoga formalnoga ili indiferent- 
noga, pa sve do onih koji su napustili vjeru, očito nam 
govori o slobodi vjerskog odabiranja. I članovi HKP 
su prionuli slobodno uz vjeru, od nikoga uvjetovani, 
napuštali su ga opet slobodno kada su to htjeli. Pri- 
mijeniti na duhovno-vjerski život Marksov kriterij 
otuđenosti dovodi u pitanje bilo koju ljubav, odabi- 
ranje, odanost, povjerenje, odgoj, poslušnost itd., jer 
bi se sve to moglo tada nazvati otuđenjem. Postoji 
kvalitetni skok između Božje logike, predložene od 
objave, i logike jednostavnog zdravog razuma, reče 
Pavao VI. (dne 28. III. 1973). 

Gospođi Smiljani treba reći: «Vous brulez les 
ćtapes», preskakujete barem pola stoljeća, projektira- 
jući sadašnjost u prošlost, kada govorite o nama kao 
ljudima «bez nade». Beznadnost, kao društveni fe- 
nomen je radije pojava današnjeg, dobrim dijelom 
rastrojenog, patološkog vremena, ili tzv. « psihološkog » 
čovjeka, iza kako su vulgarizirane ideologije, znan- 
stvena civilizacija, konsumizam itd., a ponešto i progre- 
sivna_ teologija prodrmale temeljne transcendentne 

vrijednosti i samu vjeru u čovjeku, a što nije još posto- 
jalo u vrijeme HKP. Njegovi članovi su bili čili seljački 
sinovi puni vitaliteta, okupljeni u pokretu, da bi na 
djelu doživjeli svoju vjeru, a motor pokreta bila je 
vedra nada, još nenatrunjena sumnjičavim, bolećivim, 
agnostičkim, kasnoburžujskim i marksistoidnim ospo- 
ravanjima i rušenjima. Kako se može zanijekati teo- 
loška nada onima koji su svojim životima i egzistenci- 
jom potvrdili svoju vjeru u Krista i njegovo uskrsnuće ? 
Iz kakve tu društvene - a da i ne kažem kršćanske 
sredine dolazi gđa. Smiljana, da je tako daleko: od 
spoznaje pravog vjerskog doživljaja našega čovjeka 
vjernika ? 


Obrana 


Svaki pokret odgovara težnji za nečim novim, bo- 
ljim, pravednijim; promiče naime neku reformu raz 
vijajući svoje ideje i ostvarujući svoj program vrijed- 
nosti, odbijajući u isto vrijeme i pobijajući ono što 
smatra nevaljalim i krivim kod drugih, inače pokret 
ne bi imao smisla. Nije li to norma kojom se. poslu- 
žuje i GI. koncila i ostali katolički tisak u sadašnjem 
položaju? Nije li nažalost i sva hrvatska povijest neka 
trajna obrana svoje vlastite egzistencije? I naš HKP, 
kao dio svojeg naroda, bio je dijelom na tom valu. 
Kažem « dijelom », jer kod nas nije postojao nikakav 

posebni pokret «za obranu», kao kod nekih drugih 
katoličkih naroda, ali i nestaje postepeno iza enciklike 
Rerum novarum, a kod nas iza prvog rata. Ti i Glas 
koncila priznaje: «moramo poput straže na granici 
braniti samu mogućnost njezina (Crkve) prostora slo- 
bode ». (G/. kon., br. 13, 1974). 


Iz mojeg prethodnog prikaza proizlazi, da smo se 
u početku branili od liberalističkih, modernističkih za- 
bluda, i u tom smjeru su se vodile rasprave i polemike. 
Nakon prvog rata vjetar se mijenja, protivnik dolazi 
s Istoka u obliku jugoslavenstva, ustvari od hegemo- 
nije Srba, a zatim od komunizma. Ipak ta obrana bila 
je marginalna; pokret nije bio osnovan u svrhu obrane, 
nego prije svega, za vjersku formaciju, za prosvjetni 
i društveni rad, za obnovu naroda. Sve to jasno proiz- 
lazi iz triju razvojnih razdoblja našega pokreta, kako 
sam gore iznio, od kojih treća donosi puni otvor i 
suradnju sa svim pozitivnim snagama naroda. Svako 
razdoblje, ne isključujući ni sadašnje, vodi javne ra- 
sprave i polemike, ukoliko je to dozvoljeno, i ne 
shvaćam zašto bi se samom HKP prišila nota « obrane ». 
Naša obrana bila je istovjetna svim obranama bilo kojeg 
određenog svjetovnog nazora. Razlika pak između 
položaja današnje naše braće i nas sastoji u tome, što 
smo mi ipak smjeli i mogli misliti, pisati i govoriti 
slobodno, a što današnjima to nije dano. Uostalom, 
zašto bi se smatralo slabošću braniti našu zajedničku 
majku Crkvu, a krepošću napadati je, ito u vrijeme 
njezine velike kušnje? 

Razmirice i svađa 


Moram priznati sa žalošću, da je među nama bilo 
razmirica i razdora, što samo dokazuje, da smo bili 
slabi i nesavršeni ljudi. Ja sam već primijetio da je toga 
bilo i kod ostalih naroda, odnosno i drugih katoličkih 
pokreta, što zastalno .ne služi nam kao opravdanje, 
nego samo kao dolaz da to nije bio naš « specijalitet ». 
Nema li toga, i opet nažalost, i među današnjom na- 
šom braćom, koji svojim «dijalogičkim » rječnikom 
čak nadilaze u svojoj žestini i neumjerenosti onaj naš 
nekadašnji? Ja sam već iznio u svojim uspomenama tu 
pojavu, uzroke koji su je izazvali, vrijeme kada je 
nastala i koliko je trajala, žaleći što je do toga došlo. 
Nedobronamjerna je pak insinuacija; da su naše ras- 
prave i svađe bile « vječne» i «zbog besmislenih osob- 
nih pitanja», ne niječući da su, amo tamo, mogle do- 
biti i takvu koloraturu. 

Hrjeti, nakon pola stoljeća, ne vidjeti u našem 
HKP ni idejni, ni odgojni, ni kulturno-prosvjetni ni 
vjersko-duhovni rad kao njegov sadržaj, nego samo 
uikazivati na njegove negativne pojave, znači proma- 
trati ga izvana, u njegovim akcidentalnim pojavama, 
nikako u duhu kršćanskog bratstva. Djeluje štetno taj 


nedostatak vjerske senzibilnosti i svijesti za živu Crkvu, 


kao «sacramentum, signum et instrumentum intimae 
unionis cum Deo» (Lum. Gen. I, 1), što klije i zrije 
u crkvenoj zajednici, u svetištima savjesti, za ono što 
niče odatle kao duhovni i kulturni kvasac društva, 
kao djelovanje Duha u njezinim sinovima. Služiti se 

otrcanim liberalno-markisističkim shemama i sloga- 
nima, koji u vjeri i Crkvi ne vide drugo nego neku 
političku ustanovu, koja se bori jedino za vlast i moć, 
upotrebljavajući iste termine: konservatizam, klerika- 
lizam, opskurantizam, manipulacija, fanatizam, nepri- 
jatelj napretka i kulture i slično što joj se predbacuje 
otkada postoji, sve to ne znači drugo nego podmetanje 
leđa neprijateljskoj raboti. Jedan veliki duh, Newman, 
koji je mogao izjaviti pred biskupom, u času prije- 
laza na katolicizam, da nije nikada sagriješio protiv 
Svjetlosti, taj čovjek je upravo, na osnovi tih uvijek 
istih pakosti iznesenih protiv katoličke Crkve od nje- 
zina početka, upoznao, da je ona prava Kristova Crkva. 
Netko pak, osvrnuvši se na život prvih kršćana, pri- 
mjećuje: s današnjim rječnikom mogli bismo defini- 
rati dnevni život te prve naše braće « misionarskim 
svjedočanstvom ». Rimske pak imperijalne vlasti bi, 
isto tako s današnjim laicističkim rječnikom, bile go- 
vorile o «klerikalnoj agresivnosti», o nekoj « podvlasti 


Vatikana». Crkva je međutim uvijek jedna, samo se 


radi o tome, da li je gledamo očima transcedentne vjere 
ili pak kao društveno-političku ustanovu. Promatra- 
jući Crkvu, reče De Lubac, nekako previše izvana, 
da bi se moglo o njoj raspravljati, ne završavamo li 
na taj način u neku naviku, da se u našoj nutarnjosti 
udaljimo od nje? Upada se u opasnost pokidati, ili 
barem usporiti one intimne veze, bez kojih nijesmo 
više autentični vjernici. 

Objektivni promatrač bi morao shvatiti, da je 
nadolazak prvog našeg suvremenog laičkog aposto- 

lata u javni život Crkve počeo zapravo iz ništa: sve 
je bilo ostavljeno slobodnoj inicijativi, domišljatosti, 
vjerskom žaru pojedinaca i manjih skupina, koji su 
morali pronaći prve forme toga apostolata, prvih pro- 
gramiranja i organizacija, pa je razumljivo, da se 
nijesu mogli odmah svi u svemu složiti. 

Teže shvatljiva pojava jest, da današnja naša braća, 
prigovarajući nama što smo se nekada svađali, i sami 
se među sobom svađaju, namjesto da nam svojim 
primjerom pokažu, kako je moguće provesti posabor- 
sku obnovu bez razdora. Ovaj čas nemam pred očima 
sve ono što smo mi jedni protiv drugih iznosili, ali sam 
sklon vjerovati, da mi nijesmo nikada upotrebljavali 
tako teške i nebratske invektive i uvrede kao što su 
ove današnje. Šagi Bunić se usuđuje npr. pisati, da 
novi apostolat ne smije biti mjesto «za uniformiranje 
duša i tijelesa (1), kočenjem inicijativa i vrelište vječ- 
nih sukobljavanja oko besmislenih personalnih pita- 
nja». Ili «da se pod firmom katolicizma ne prodaju 
maskirani politički ciljevi», a nasuprot tih crnih boja, 
kojima crta svoje predšasnike veli, da posaborska 
Crkva otkriva «svoje vlastite religiozne, kršćanske, 
"božanske, unutrašnje snage i ne smije se osloniti na 
izvanreligiozne oslonce». (Iz pisma bisk. Arneriću). 


Iz onoga što sam naveo iz mojih pamćenja o HKP - 


može se lako zaključiti nestvarnost Šagijevih navoda, 
koji griješe protiv povijesne istine. On, i nehoteći, 
tim riječima neizravno potvrđuje marksističku teoriju 
o vjerskoj otuđenosti i izrabljivanju, te opravdava 
komunističke progone vjernika i njegovu težnju da 

uguši vjeru kao osobni doživljaj i kao društveni fe- 
nomen. 


Odakle dolaze ovi napadaji na HKP? 


U prvom redu me zanima: odakle ta nova skupina 
katolika crpi svoje znanje, informacije i sudove o HKP, 
a koji ne odgovaraju povijesnoj stvarnosti, niti oči- 
tuju težnju upoznati je. Mi nemamo nikakva, pa ni 
najskromnijeg povijesnog prikaza o bivšem našem 
pokretu. On je pred tridesetak godina bio nasilno 
ukinut i kroz to vrijeme nije se smjelo o njemu ni 
govoriti, ni pisati, dok su izvorni dokumenti vjero- 
jatno nestali. Odakle se crpu motivi omraženja i di- 
famacije? kako je nastala ta psihoza animoziteta prema 
svemu što je prije današnjih posaboraša postojalo i što 
se radilo? Ipak samo neznanje o pokretu ne može 
dati potpuno razjašnjenje, jer bi se u takvu slučaju 
mogli pošteno izvući s: ne znamo! 

Ne pridolazi li taj takav stav prema našem pokretu 
kao neki odjek II. Vatik. koncila? Ali on nije osudio 
katoličke pokrete u svijetu, ni kat. akciju, koja je od 
njih nastala. Naglasilo se i to, da posljednji koncil 
nikoga ne osuđuje, nego nastoji povesti sa svima bratski 
dijalog, uz uzajamno poštivanje, primanjem i davanjem 
u ljubavi, priznajući naime pluralizam, po kojemu se 
ne može zahtijevati da svi jednako misle. Nema dakle 
govora da bi sabor dao povoda našoj braći da osude 
rad svojih predšasnika. 

Postavljam daljnju mogućnost: ne napadaju li nas 
oni iz skrovite namjere, da bi se dodvorili današnjim 
komunističkim vlastodršcima, perući sebe, da oni naime 
nemaju ništa zajedničkoga s nama, koji smo po crnoj 
legendi: klerikalci, klerofašisti, nacionalisti i ukratko 
kriminalci? Ova pretpostavka je već nešto vjerojatnija, 
ali osim što bi bila renegatska, ona je i sklizava, jer bi na 
taj način oni sami sebe lišavali vjerodostojnosti, budući 
da su ipak sinovi iste Crkve, ispovjednici iste vjere, i 
komunisti, kako rekoh, nijesu kasnili da ih kao takve 
prikažu i da njima samima prišiju iste epitete. A ipak 
u tome su naša braća pogriješila: kakvu bi naime vje- 
rodostojnost imala naša vjera i Crkva, ako je ona od 
« Pracrkve » do jučer bila inficirana, zaražena zabludama 
i hodala stranputicama? Kako je naime moguće obno- 
viti Crkvu, ako nismo prije mi sami bili obnovljeni 
po sakramentu-Crkvi, koja nam prenosi Kristov život 
u vremenu? Apsurd je ovdje očit: kako može netko 
biti obnovljen po iskvarenoj Crkvi, ili po kojoj dru- 
goj duhovnoj snazi izvan Crkve može biti obnovljena 
Crkva? ' ' 

Pripuštam i daljnju pretpostavku, koja je žalosni 
dokaz pale ljudske naravi. Ne radi li se ovdje o nekom 
resentimentu, prema onoj: sjaši, da uzjašem? Nije li 


naime netko nekome stao na žuljavu nogu, ili još 


jasnije: nije li po srijedi kesa? Na tu ružnu misao me 
navode riječi S. Rendić, koja u svojoj blagogla- 
goljivosti spominje i neku «zaradu», tko će naime s 
njom raspolagati i imati monopol nad našim katoličkim 
tiskom. Ja, naravno, ne znam o tome ništa i ne mogu 

o tome izreći svoj sud, ali, eto, riječ je pala, i prema 
njoj, u toj čitavoj kampanji na HKP, ne bi se radilo 
ni o kršćanstvu, ni o posaborskoj obnovi, nego o ma- 
monu. Ali u takvoj pretpostavci, zašto zainteresirani 
ne obračunavaju među sobom, namjesto difamirati 
čitav naš katolički pokret? 


Zavišavam s ovim neugodnim razgovorom, u 
nadi da sam ipak nešto pridonio razjašnjenju nespora- 
zuma među nama. 

Ne može se poreći, da je naš HKP bio jedan od 
tolikih katoličkih gibanja u svijetu, a nastao prema 
našim potrebama i prilikama; da je bio naš prvi orga- 


nizirani pokret hrvatskog katoličkog laikata; jedinstven 


u svojoj vrsti, jer je nikao izravno iz našega vjerničkog 
puka, i upravo zato je bio sposoban da premosti sve 
poteškoće i izdrži zub vremena, što nijedan drugi 
pokret hrvatske mladeži nije uspio. Bio je spontani, 
samonikli i autonomni vjerskoodgojni, prosvjetni, so- 
cijalni i kulturni pokret, koji je crpao svoje životne 
sokove iz svoje vjere i svojeg naroda. On je pružao 
najprije hrv. daštvu, a zatim ostaloj hrv. mladeži, od- 
govor i orijentaciju u ondašnjim povijesnim, kultur- 
nim, društvenim i vjersko-moralnim pitanjima Crkve 
i društva. Upravo je to činilo njegov nutarnji život 
bogatim, zanimljivim, privlačivim i stvarnim. Da je 
naš pokret posjedovao ta svojstva, dokazala je sama 
mladež svojim idealizmom i svojim žrtvama, natje- 
čući se u apostolskom, prosvjetnom radu s bezbrojnim 
sastancima, predavanjima, raspravama, publikacijama, 

nastupima, tečajevima, sletovima i kongresima, for- 
mirajući čitav niz kulturnih radnika, pisaca, pjesnika, 
socijalnih radnika i kreposnih ljudi. I sama činjenica, 
da su članovi jedne i druge grane sačuvali ugodno 
sjećanje na dane provedene u redovima pokreta, kao 
najljepše razdoblje svojeg života puna. vedre atmo- 
sfere, žive vjere i nade u bolju budućnost daleko od 
navodnih trauma i psihopatoloških poremećenja sa- 
mo po sebi dokazuje moje tvrdnje i oprovrgava izne- 
sene prigovore. ' 

Imao je dakako svoje slabosti i nesavršenstava: kat- 
kada se zaletio, pobrkao dozvoljena područja svoje 
djelatnosti, bilo je nepogođenih pothvata, bilo je svađa 
i razdora i drugih nevolja, što se iz današnje udaljene 
povijesne perspektive jasnije uočuje, i stoga ne mo- 
žemo imati ništa protiv toga, čak smo i pozvani na 
to, da ga se danas kritički analizira i pokaže na ono 
što nije bilo dobro. 

Eto, to su trebali i mogli poduzeti današnja naša 
braća, da naime pokažu na nesavršenosti HKP, ali ne 
zanijekati im dobru volju i namjeru, kao da ne bi bili 
prožeti pravom kršćanskom vjerom i nadom. Povi- 
jest Crkve ne počinje «s nama», dok bi prije nas bio 
postojao samo mrak i zablude, jer takvo poimanje 
krije u sebi tacitnu primisao, da smo «mi», a ne Duh 
Sveti onaj koji vodi Crkvu, narod Božji. Duh Sveti 
je uvijek prisutan u svojoj Crkvi, u Božjem puku i 
katolički pokret je bio autentični izražaj toga puka, 
kao «sensus communis», kao vrijedni način sjede 
čenja za Krista. 

Na koncu utješno je utvrditi, da smo ipak svi si- 
novi istog Oca i iste Crkve, kako vidim iz slijedećih 
navoda. Osvrćući se Glas koncila na zapljenu prethodnog 
broja, napisao je pametne i utješne riječi, koje sam već 
naveo: « Crkva se nikakvim ugovorom ne može odreći 
prava, da sama sebe definira i organizira na svim po- 
dručjima i razinama». U slijedećem pak broju (br. 
23, 1972) donosi opet riječi koje nam ulijevaju utjehu 
i nadu, otkrivajući, da smo ipak sinovi istog očinskog 


. doma. Iza kako je Glas koncila upozorio « proma- 


trače... koji nijesu poznavali dublju stvarnost crkvenog 
zajedništva... obitelji Božje, narod krvlju stečen», na- 
stavlja ovako: « Živeći u toj zajednici Crkve, mi smo 
prečesto kao djeca koja se sukobljavaju u sigurnosti 
očinskog doma. Promatraču izvana može se činiti, da 
mi više nismo braća. Ali mi to ne zaboravljamo. Djeca 
mogu oštro kritizirati oca što stan nije racionalnije 
uređen, ali kada dune vjetar i udari pljusak, neće se 
stidjeti potražiti zaštitu i toplinu pod tim starinskim 
krovom. Jer je njihov, i jer nemaju drugoga, iako se 
ne odriču težnje da ga moderniziraju ». 

Neka nam bude na opravdanje i utjehu i slijedeće 
iz Glasa koncila (br. 22, 1972) kada piše: « Crkva ni 
na kojem području svoje djelatnosti ne bavi se, niti 
se može baviti politikom. Ali politika ovdje znači sudje- 
lovanje u vlasti — nipošto iznašanje vlastitih moralnih 
i etičkih stavova o svim vidovima ljudskog življenja. 
Vjera se odnosi na čovjeka; nema područja života 
na kojem čovjek nije moralan ili nemoralan. Prema 
tome Crkva ima svoje mišljenje o svim poljima ljudske 

djelatnosti pod vidom morala». U ovome su složni 
tzv. katolički « konservativci » s tzv. katoličkim « pro- 
gresistima ». Ova nauka nije nova, ona je trajna nauka 
Crkve, bila je naša i određivala naše stavove i djelo- 
vanje, ona je sadašnja i određuje stavove današnjih 
katolika. 

Navodim još jedno ispravno i točno gledište Glasa 
koncila. U odgovoru Šimi Pierottiu među ostalim piše: 
«Pierotti bi htio da ljudi oko Gl. koncila naše kato- 
ličke laike, koji su sve od sebe davali u predratnim 
godinama katoličkih gibanja, naprosto odbace, one- 
moguće i ušutkaju. A mi nismo nikada tako mislili, 
nikad se nismo bili spremni odreći nikoga od svoje 
kršćanske braće, bilo laika bilo svećenika. I ne možemo 
pljeskati nikome tko javno ponižava i vrijeđa bilo kojeg 
našeg katolika. (Gl. koncila br. 19, 1974, 2). 

Čitajući naknadno ove i slične riječi i kršćanske 
stavove naše braće oko GI. koncila — na kojima im od 
srca zahvaljujem — pomislih, da bi možda bilo suvišno 
moje gornje raščišćavanje s njima. Ipak teške osvade 
protiv nas su pale i ostaju «crno na bijelome», pa ih 
je trebalo opovrgnuti. Ostaje mi pak nada ispravnijeg 
shvaćanja HKP u budućnosti, kao što i mi iz ondašnjeg 
razdoblja nastojimo ispravno shvatiti današnje povi- 
jesno stanje u kojem naša braća na svoj način svjedoče 
za Krista. Svi smo mi djeca Božja, otkupljeni istom 
krvlju a svi smo sinovi iste crkvene iš 

SABRANA DJELA DOMINIKA MANDIĆA 


Sabrana djela Dominika Mandića izići će u dva 
niza. Jedan će obuhvatati u 12 svezaka Djela na 
hrvatskom jeziku, a drugi Djela na stranim jezicima. 
Do sada objavljeno iz niza I - Djela na hrvatskom 
jeziku: 

Svz. 1. Hrvatske zemlje u prošlosti i sadašnjosti, 

1973, 2. izdanje, str. 208, 4 dol. 


Svz. 3. Državna i vjerska pripadnost BiH, 2. izd., u 


tisku. 
Narudžbe prima: 


* ZIRAL, Via Merulana 124 B, 00185 Roma, Italia. 
* ZIRAL-Podružnica, 4851 Drexel Blvd., Chicago, III. 
60615, USA. 

ZIRAL 


HRVATSK 


Svojevremeno, 
svjetskog rata i izi 
pokret odigrao je | li II lil li | ll II |I III NIN 
Hrvatskog Naroda lu | | | U ili I lil | | | li | li | 
nepogodnosti u ko li MI li sa 
kao što se i dan os 
neosporivo blagotvoriu uijecaj na vjerski odgoj čita- 
vih slojeva studentskoga, a anih jd i seljačkoga 
svijeta, a u svima je probudio i gajio živu svijest 
duhovnoga, kulturnoga i nacionalnoga jedinstva među 
Hrvatima. 

Dr. Bonifacije Perović, poznati pisac, predavač 
i odgojitelj hrvatske mladeži, osnivač brojnih đačkih 
društava i duhovnik sveučilišnoga akademskog dru- 
štva « Domagoj », ovim svojim uspomenama dao nam 
je povijesni presjek i dubok uvid u Hrvatski kato- 
lički pokret čime baca svjetlo na njegove pozitivne 
učinke kao i na kasnije slabosti nastale u krilu 
samog pokreta. Time nam on dokazuje da je htio 
biti iscrpan, koliko to može biti izvan Domovine, i 
nepristran u svojim ocjenama. Bilo je potrebno 
pisati o ovome zanosnome poletu hrvatske katoličke 
mladeži da se odstrane neke nedavno u Domovini 
nastale manje točne ocjene istoga pokreta, koje su 
besumnje nastale pod pritiskom komunističkog si- 
stema koji bi htio da povijest s njim počinje, a sve 
što je bilo prije njega da nije valjalo. 

Knjiga dodiruje pitanja o kojima bi mogli i 
drugi učesnici u HKP reći koju korisnu riječ. 






Naručuje se kod: * ZIRAL, Via Merulana 124/B 
00185 Roma, Italia 


* ZIRAL-Podružnica, 4851 Drexel Blvd., 
Chicago, Ill. 60615, USA. 













